
IGICE CYA 1 


IMIGANINYIGISHO YA KRISTO 

Kristo yigishirizaga abantu mu migani kugira ngo 
abacengezemo umugambi wamuzanye mu isi. Ibyo 
yabikoreye kutumenyesha imico ye y’ubumana no 
kutumenyereza uko imibereho yo mu ijuru iteye. Kristo 
yafashe kamere yacu aturana natwe. Icyubahiro cye cy’ 
ubumana kitagaragara cyagaragarijwe mu ishusho 
y’umuntu. Bityo abantu bigira ibitagaragara ku bigaragara. 

Mu nyigisho ze, Kristo yakundaga gukoresha ibintu 
byo ku isi abantu bamenyereye kugira ngo abasobanurire 
ukuri. Yesu "yigishirizaga abantu mu migani." Matayo 
13:34. Ibintu bisanzwe ni byo yakoreshaga yigisha 
iby’iyobokamana. Ibyaremwe n’ibyo abamwumvaga 
bahuraga na byo mu buzima bwabo, byari bifitanye isano 
n’ukuri kw’Ibyanditswe. 

Ibintu Imana yaremye byerekana igitekerezo cyayo. 
Igihe Adamu na Eva bari bakiri mu murima wa Edeni, 
ibyaremwe byaberekaga ubwenge n’ubuhanga bw’hnana. 
Ariko bombi bamaze kwica itegeko ry’Imana, ubwiza 
bwayo bwahise bukurwa ku byaremwe byose. Isi yangijwe 
n’icyaha; nyamara ibyigisho byerekana Imana 
ntibyatsembweho; ubisobanukiwe neza wasanga bivuga 
Umuremyi wabyo. 

Mu gihe Yesu yazaga mu isi yasanze ibyo byigisho 
bitakiyirangwamo. Abantu bari basigaye basenga 
ibyaremwe mu cyimbo cyo gusenga Umuremyi. Paulo 
yavuze iby’abapagani b’icyo gihe ati "bahindutse abibwira 
ibitagira umumaro, maze imitima yabo y’ibirimarima icura 
umwijima." Abaroma 1:25,21. Mu ' Bisirayeli ho ibintu 
byari byifashe ukundi: bafashe gahunda y’ibitambo 

n’lbyanditswe Byera maze babikoresha guhisha Imana mu 
cyimbo cyo kuyerekana. 

Kristo yaje gukuraho igitwikirizo icyaha cyashyize 
ku byaremye. Inyigisho ze zahesheje ibyaremwe umwanya 
mwiza ndetse na Bibliya, maze zituma bigaragara mu 
buryo bushya. Yesu yajyaga asoroma uburabyo bwiza 
akabushyira mu ntoke z’abana, nabo bakanezezwa no 
kureba mu maso he hagifite itoto rya gisore, n’ishusho 
irabagirana yakamoraga mu maso ha Se, maze akigisha ati 
"Mutekereze uburabyo bwo mu gasozi, uko bumera; 
ntibugira umurimo, ntibuboha imyenda; kandi ndababwira 
yuko Salomo mu bwiza bwe bwose atarimbaga 
nk’akarabyo kamwe ko muri bwo. Ariko Imana, ubwo 
yambika ubwatsi bwo mu gasozi ityo, buriho none, ejo 
bakabujugunya mu muriro, ntizarushaho kubambika mwa 
bafite kwizera guke mwe?" Matayo 6:28-30. 

Mu kibwirizwa cya Yesu ku musozi, aya magambo 
akurikira yabwiwe abagabo n’abagore bari bamanjiriwe 
kandi bababaye: "Nuko ntimukiganyire mugira ngo tuzarya 
iki? cyangwa ngo tuzambara iki? kuko ibyo byose 
abapagani babishaka. Kandi So wo mu ijuru azi ko 
mubikwiriye byose." Ahubwo mubanze mushake ubwami 
bw’Imana no gukiranuka kwayo ni bwo ibyo byose 
muzabyongerwa." Matayo 6:31-33. Kristo ashaka yuko 
twigira ku byaremwe nk’uburabyo n’ibindi. Kristo 
yarebaga kure mu bitekerezo, ku buryo yari afite ubuhanga 
bwo gusobanuza ibyaremwe ukuri yigishaga. 

Kristo yigishaga abantu akoresheje amagambo 
yumvikana, ariko mu mitima imwe n’imwe ukuri 
yabagezagaho ntikwashoraga imizi. "Igituma mbigishiriza 
mu migani, ni uko iyo barebye batitegereza, n’iyo bumvise 
batumva kandi ntibasobanukirwe." Matayo 13:13. Yesu 
yateraga abantu amatsiko agatuma bashishikara. Ababaga 

bafitiye inyota y’iby’Imana bahitaga basohanukirwa 
n’amagambo ye. 

Nanone habagaho ibihe Kristo yavugaga ubutumwa 
abatabukeneye • ntibasobanukirwe; ariko inyigisho ze 
yazishyigikizaga ibintu bisanzwe byo mu buzima, ibyabaye 
n’ibyaremwe maze abantu bose bakamurangarira. Icyakora 
imitima yose yugururirwaga Mwuka Muziranenge yakiraga 
inyigisho ze inezerewe. Ibyari ubwiru kuri bo 
bakabisobanukirwa. 

Ku bwo gukoresha ubusobanuro butari bumwe, 
byatumye Yesu ategerwa amatwi na benshi. Abamuteze 
amatwi bose barafashijwe. Abicishaga bugufi, 
n’abanyabyaha ruharwa, bashimishwaga no kumva ijwi rye 
ry’impuhwe n’ubugwaneza. 

Hari indi mpamvu yamuteraga kwigishiriza mu 
migani. Yesu yabuzwaga amahoro n’abatambyi, abakuru, 
abategetsi n’abandi bapfobyaga inyigisho ze, bakamuhora 
iruhande bagenzwa no kumurega. Abatasi bamuhoraga 
iruhande bamwoga runono kugira ngo bumve ko hari 
ijambo bamwumvana ryabaha uburyo bwo kumuciraho 
iteka no gucecekesha uwasaga n’ushagawe n’isi yose. 
Umukiza yavugaga ukuri mu buhanga ku buryo abarezi be 
baburaga icyaha bamushinja mu nama nkuru y’Abayuda. 
Yakoreshaga imigani acyaha imirimo mibi y’abari mu 
myanya yo hejuru. 

Iyo Kristo atavuga ukuri mu migani, abanzi be baba 
barakomye mu,nkokora umurimo we mbere y’igihe. Ariko 
yacengeje ukuri mu buhanga ku buryo abari babukeneye 
bafashijwe n’inyigisho ze. Yacengeje ukuri mu mitima 
y’abantu akoresheje ibyaremwe n’ibibaho muri ubu 
bugingo, abantu bamenya Imana ihoraho n’imbaraga zayo. 
Abaroma 1:20. 

Uburezi Buhanitse Bw’Ukuri 


Mu migani Yesu yakoreshaga dusangamo inyigisho 
z'uburezi bw’ukuri kandi buhanitse. Kristo yazigamye 
ubwiru bwari kuzatwara imyaka amagana kugira ngo 
abantu babusobanukirwe. Yajyaga kuba yaraciriye 
amarenga abahanga mu by’ubumenyi bw’isi yuko 
bakwiriye gushakashaka no kugwiza ubwenge kugeza 
imperuka. Ariko ibyo ntiyabikoze. Nta cyo yigeze avuga 
cyo kumara abantu amatsiko no gutuma birata gukomera 
kw’isi. Kristo ntiyigeze abwiriza abantu gusesengura 
iby’Imana. Yababwiye kumwitegereza gusa no 
kumwigiraho, kwigira ku mirimo ye, ku Ijambo rye, no ku 
by’Imana yamukoresheje. Kristo ntiyigeze apapira ngo 
akoreshe ibintu bitagaragara, ahubwo yakoresheje ukuri 
agusobanuza ibyo muri ubu bugingo kudusobanurira 
iby’ubugingo buhoraho. 

Mu nyigisho ze yaduhaye ibyitegererezo byiza 
twakoresha dusobanurira abantu iby’agaciro n’ubwiza 
bw’amategeko n’amahame y’ubwami bw’Imana. 
Yigishirizaga iruhande rw’ibiyaga, mu mabanga y’imisozi, 
mu mirima no mu dushyamba. Ibyaremwe byasongeraga 
ubusobanuro bw’inyigisho ze. Bityo ku byaremwe 
tuhamenyera urukundo rw’Umuremyi wacu. Ibyaremwe 
bimeze nk’igitabo gikomeye; bifatanya n’Ibyanditswe 
Byera kugarura intama zazimiye mu mukumbi w’ Imana. 
Uko umuntu anshaho kwiyigisha imirimo y’Imana, ni ko 
Mwuka Muziranenge arushaho kwemeza ubwenge bwe. Si 
ibintu by’ubuhanga bigomba gucukumburwa cyangwa se 
bigomba ubushakashatsi ngo umuntu agire icyo yemezwa; 
keretse igihe ibitekerezo by’umuntu birimo irindagiza 
bitifuza kumenya Imana, cyangwa se igihe ugutwi 
kudashaka kumva ijwi ryayo; naho ubundi amagambo 
y’ukuri kw’Ibyanditswe amara inyota umutima uyakeneye. 

Muri ibi byigisho bikomoka ku byaremwe, harimo 
ubusobanuro bworoshye, buboneye, butuma bigira agaciro 
kenshi. Abantu bose bakeneye ibyo byigisho. Ubwiza 
bw’ibyaremwe bukura umutima ku cyaha no ku birangaza 
by’isi, maze bukerekeza ibitekerezo ku bitunganye, ku 
byera, ku mahoro no ku Mana. Ibitekerezo by’abigishwa 
byujujwemo inyigisho z’abantu, zimwe bibeshya bibwira 
ko ari ubumenyi n’ubwenge. Ibyo bitekerezo bigomba 
kwerekezwa ku byaremwe. Mureke bige ko kuremwa ku isi 
n’ubukristo byose bikomoka ku Mana imwe. Mureke ikintu 
cyose Imana yaremye kibe icyigisho cyubaka ingeso 
z’umuntu. Bityo ibitekerezo byacu bizashikama ku Mana, 
ingeso zizaba nziza, n’imibereho yacu izaba myiza 
by’agahano. 

Isabato Umunsi unezeza Kuruta Indi Yose 
Y’Icyumveru 

Umugambi Kristo yari afite yigishiriza mu migani 
wari uhwanye n’uw’Isabato. Imana yahaye abantu Isabato 
kugira ngo ibibutse imbaraga zayo zo kurema. Yashatse ko 
bayimenyera ku mirimo y’ibyiza yashyize mu gihugu 
yabatujemo. Mu nyigisho za Yesu yibandaga ku bwiza 
bw’ibyaremwe. Ku munsi wera wo kuruhuka kuruta indi 
minsi yose, niho tugomba kwiga imigani Umukiza wacu 
yaciye igihe yari mu misozi, mu byatsi bitoshye no mu 
burabyo. Uko tuzarushaho kwigira ku byaremwe ni ko 
tuzarushaho gusabana na Kristo. 

Kristo ntiyafatanije inyigisho ze n’umunsi wo 
kuruhuka gusa, ahubwo yazifatanije n’icyumweru 
cy’imihati n’imiruho. Inyigisho ze zerekeye ku kubagara no 
gusarura n’izindi z’imirimo y’ingirakamaro, yifuzaga ko 
twazigiraho iby’ukuri kw’Imana. Ibyo yabigiriraga kugira 
ngo hato imirimo n’imihati yacu ya buri munsi itatwibagiza 
Imana; ahubwo ngo itwibutse Umuremyi n’Umucunguzi, 

bityo icyo gitekerezo kibe uruhererekane nk’umurunga 
w’izahabu mu byo twitaho byose n’ibyo duhugiramo. 
Icyubahiro cy’ubwiza bw’Imana tuzakomeza kukibonera 
ku byaremwe. 

Tuzahora twiga ibyigisho by’ukuri ko mu ijuru, 
kandi tuzarushaho gukurira mu ishusho yo kwera 
kw’hnana, "twigishwa n’Uwiteka." Yesaya 54:13. 


IGICE CYA 2 
UMUGANI W’UMUBIBYI 

(Ibiri muri iki gice biboneka muri Matayo 13:1-9,18-23; 

Mariko 4:1-20; Luka 8:4-15). 

Kristo yasobanuye iby’ubwami bwo mu ijuru mu 
mugani w’umubibyi. Nk’uko umubibyi agenza, Kristo yaje 
kubiba imbuto y’ukuri ko mu ijuru. Kubera koroha 
k’umugani w’umubibyi bituma kenshi uwo rnugani 
udahabwa agaciro kawukwiriye. Ahereye ku mbuto 
zisanzwe, Kristo yashatse kuyobora ibitekerezo byacu ku 
mbuto y’ubutumwa, ari byo kubiba imbuto zigarura 
imitima y’abantu ku kubaha Imana. Amategeko agenga 
ibiba ry’imbuto zisanzwe duhinga ku isi afitanye isano 
n’imbuto z’ukuri. 

Abantu benshi bari bateraniye ku nyanja y’i 
Galilaya, bafite amatsiko yo kureba Yesu. Bakomeje kuba 
benshi bituma babura aho bakwirwa. Nuko ajya mu bwato 
bwari bwateganirijwe kumwambutsa, ategeka abigishwa be 
kubwigizayo ngo abone uko avuga yitegeye abantu, maze 
atangira kwigisha abari bicaye ku nkombe. 

Icyo gihe hakurya mu bibaya by’i Genezareti no ku 
misozi yaho hari ababibyi n’abasaruzi kandi bose bari 
bahugiye ku mirimo yabo. Kristo arabitegereza maze 
aravuga ati "Nimwumve: umubibyi yasohoye imbuto. 
Akibiba, zimwe zigwa mu nzira; inyoni ziraza, 
zirazitoragura. Izindi zigwa ku kara kadafite ubutaka 
bwinshi; uwo mwanya ziramera, kuko ubutaka atari 
burebure; izuba rivuye, ziraraba; kandi kuko zitari zifite 
imizi, ziruma. Izindi zigwa mu mahwa, amahwa azirengaho 
araziniga, ntizera imbuto. Izindi zigwa mu butaka bwiza, 
ziramera, zirakura, zera imbuto, kandi imwe yari 
mirongwitatu, indi mirongwitandatu, indi ijana bityo 
bityo." Mariko 4:3-8. 

Abantu bo mu gihe cya Yesu ntibari basobanukiwe 
n’umurimo wamuzanye. Uburyo yaje mu isi si bwo bo 
bibwiraga. Inyigisho z’Abayuda ari bwo butunzi bwabo, 
zavugaga ko imihango bakora ishushanya Uzaza; ariko 
imigenzo yabo yahishe ubutumwa Imana yari yagennye 
kubagezaho. Igihe uwo bari bategereje yazaga yitwa Kristo, 
Abayuda ntibamwitayeho. Ntibamenye ko uwo bari 
bategereje yaje. Umwana w’ Imana yari yabagendereye, 
ariko bakomeza gusaba ikimenyetso. Ubutumwa 
bababwiraga ngo: "Mwihane, kuko ubwami bwo mu ijuru 
buri hafi," babwakiranaga ibitekerezo byo gusaba 
gukorerwa igitangaza. Matayo 3:2. Bari bategereje Mesiya 
uzaza arangwa no gutsinda amahanga. Ibyo bibwiraga Yesu 
yabisubirishije umugani w’umubibyi. Ubwami bwo mu 
ijuru si ubwo gutwaza abantu igitugu; ahubwo ni ubwo 
gukiza imitima. "Uwabibye imbuto nziza ni Umwana 
w’umuntu.” Kristo ntiyaje nk’umwami ahubwo yaje 
nk’umubibyi, ntiyaje kuyobora abamukurikira ku butware 
no gukomera kw’iyi isi, ahubwo yaje kubamenyesha yuko 
umusaruro uboneka ari uko umuntu amaze kwiyuha akuya. 

Abafarisayo bo ntibitaye kuri uwo mugani Yesu 
yabaciriye. Babaye nk’abatawusobanukiwe. Rubanda bo 
bashimishijwe n’amagambo y’uwo mwigisha mushya kuko 
yabacengeraga mu mutima. Abigishwa ubwabo 
ntibasobanukiwe n’icyo uwo mugani werekejeho, ni ko 
kuza aho Yesu ari biherereye bamubaza ubusobanuro 
bwawo. 

Yabasobanuriye iby’uwo mugani, kuko yifuzaga ko 
Ijambo rye ryasobanukira abarifitiye inyota bose. "Umuntu 
nasbaka gukora ibyo ikunda, azamenya ibyo nigisba, ko 
byavuye ku Mana, cyangwa yuko mbivuga ku bwanjye." 
Yobana 7:17. Kristo ahora yiteguye guhaza imitima 
isonzeye kumenya ukuri. 

Umubibyi yagiye kubiba. Mu bihugu 
by’iburasirazuba, abantu babo babaga mu migi 
izengurutswe n’ibibome ariko buri munsi bakayisohokamo 
bakajya gubinga abayikikije. Bityo, Kristo umubibyi wo 
mu ijuru, yasize iwe b’amahoro, asiga intebe ye y’ubwami, 
maze arasohoka aza kubiba abogoza, avomeresha amaraso 
ye, ari yo mbuto y’ubugingo bwahawe isi yacumuye 
ikarindagirira mu byaba. 

Abagaragu be bagomba kugenza batyo bagasohoka 
bakabiba imbuto. Aburabamu yarahamagawe arabwirwa 
ngo: "Va mu gibugu cyanyu n’inzu ya so, ujye mu gibugu 
nzakwereka." Itangiriro 12:1. Imana yahamagaye intumwa 
Paulo iramubwira iti "Genda, kuko nzagutuma kure mu 
banyamabanga." Ibyakozwe 20:21. Abahamagariwe 
kwifatanya na Kristo bagomba gusiga byose 
bakamukurikira. Umubano wabo n’abo basangiraga 
ibigusha ukwiye gusenyuka, imigambi yabo mibi 
bakayizibukira, ibyiringiro by’iby’isi bakabita kure. Mu 
marira, mu bwigunge no mu bwitange bukomeye, 
babaguruke babibe imbuto. 


8 



"Umubibyi abiba ijambo."Kristo yaje kubiba ukuri 
mu isi. Kuva umuntu agicumura, Satani yakomeje kubiba 
imbuto mbi yo gucumuza abantu. Yabanje kwigisba 
umuntu kubeshya, akomeza atyo. Kristo Umubibyi 
w’ukuri, yaje gucengeza mu bantu imbuto y’ukuri itagira 
amakemwa: "mwabyawe n’imbuto itabora, mubiheshejwe 
n’ijambo ry’Imana rizima riboraho." 1 Petero 1:23. Muri 
rya sezerano rya mbere ryavugiwe muri Edeni mu 
Itangiriro 3:15, Kristo yabibye imbuto ya mbere 
y’ubutumwa. Ariko umugani w’umubibyi wo wibanda 
cyane ku murimo we wo kubwiriza abantu ubutumwa. 

Ijambo Ry’Imana Ni Imbuto 

Kugira ngo imbuto ikure igomba amategeko runaka. 
Mu ijambo ry’Imana harimo ubugingo. Yohana 6:63. Muri 
buri tegeko n’isezerano ryose barimo imbaraga, iyo 
mbaraga ni yo bugingo buva ku Mana, kandi muri yo 
nimwo byose bitunganirizwa. 

Igitewe cyose cyera imbuto zihwanye n’ubwoko 
bwacyo. Imbuto z’umwuka zicengezwa mu mutima no 
kwizera. Bityo umuntu akagira imico n’ingeso 
nk’iby’Imana. 

Umurimo wa Kristo wari uhabanye rwose 
n’uw’abigisha b’Abisirayeli. Bibandaga ku migenzo 
n’inyigisho z’abantu. Bakundaga inyigisbo kuruta uwo 
zerekezabo. Ingenza zazaga kuri Kristo kumutata 
yazisubirishaga amagambo "Byanditswe ngo." Uko 
yabonaga uburyo kose yabibaga imbuto z’Ijambo. Uwari 
Jambo rizima yaduhwituriye kwita ku Byanditswe Byera. 
"Atangirira kuri Mose no ku bahanuzi bose, abasobanurira 
mu byanditswe byose ibyanditswe kuri we." Luka 24:27. 

Muri iki gihe cyacu, nk’uko byari biri no mu gibe 
cya kera, abantu birengagiza ukuri maze bakishyirirabo 
ibihimbano by’abantu. Abashumba (Pasteurs) benshi 
babwiriza ubutumwa ntibemera ko Bibliya yose ari ijambo 
ryahumetswe n’Imana, Umwe ahakana umugabane runaka, 
undi agahakana undi mugabane. Ibyo bayitekerezaho 
babirutisha ijambo ryayo ubwaryo. Bityo bakabiba imbuto 
zo kwizera guke, maze abantu bagahera mu rungabangabo 
batazi icyo bakwizera n’icyo bareka. 

Kristo yahaye agaciro Ibyanditswe Byera avuga 
yuko bifite ubushobozi budasubirwaho. Nk’uko 
yabyubahirije nimutyo natwe tubigenze dutyo. Bibliya 
igomba kwigishwa kuko ari Ijambo ry’Isumbabyose. 
Bibliya ikemura impaka zose kandi ni yo rufatiro rwo 
kwizera. 

Muri iki gibe ibibwirizwa byinshi ntibikangura 
kwizera kw’abantu, kandi ntibisubiza intege mu bugingo. 
Ababyumva ntibagenda bavuga amagambo nk’aya ngo: 
"Yewe, ntiwibuka ukuntu imitima yacu yari ikeye, ubwo 
yavuganaga natwe turi mu nzira, adusobanurira 
Ibyanditswe!" Luka 24:32. Ubwenge bw’abantu, uko 
bwaba bumeze kose, ntibushobora gutera umutima 
kunyurwa. Mureke ijambo ry’Imana rivugane n’abantu, 
rivugurure imitima yabo kugira ngo itegurirwe ubugingo 
buhoraho. 

Amagambo ya Kristo yari yuzuye impuhwe za 
kibyeyi n’ubuntu bwinshi bukomoka ku Mana Data wa 
twese. Kristo yitaga ku gukiranuka no ku mategeko ye. 
Yerekanye ko ari we Nzira n’Ukuri n’Ubugingo. Reka ayo 
abe ari yo matwara aranga abashumba b’ubutumwa bwiza. 
Bamamaze kandi bakore ibyo amategeko n’ubutumwa 
bishaka. Mubwire abantu uburyo Kristo yiyanze, akitanga, 
akicisha bugufi ndetse agapfa. Mubabwire iby’umuzuko no 

kuzamurwa kwe, n’iby’umurimo we w’ubuhuza mu rukiko 
rw’Imana. Mubibutse n’isezerano rye agira ati "Nzagaruka 
mbajyane iwanjye." Yohana 14:3. 

Agaciro k’Ijambo ry’Imana 

Umubibyi yabibye ijambo. "Imbuto ni ijambo 
ry'Imaua " Aha ni ho haboneka itegeko rikomeye rigenga 
umurimo w’uburezi. Mu mashuri menshi yo muri iki gihe 
cyacu ijambo ry’Imana ryashyizwe iruhande. Inyigisho 
z’abanditsi batemera Imana zahawe umwanya w’imbere 
mu burezi. Guhakana Imana bikabije kwiyongera mu 
bitabo bikoreshwa mu mashuri. Ijambo ry’Imana 
ntibakiryiringira ko ari iry’ukuri. Imbuto zo gushidikanya 
zabibwe mu bitekerezo by’urubyiruko, maze mu gihe 
cy’ibigeragezo zikamera. Iyo kwizera Imana bibuze, 
umutima ubura gifasha, n’ikiwurinda. Iyo ijambo ry’Imana 
ryirengagijwe rigashyirwa iruhande, imbaraga zaryo 
zikingira umutima irari ribi ziba zitagishoboye gufasha 
umuntu. Abantu babiba ibinezeza imibiri yabo, muri iyo 
mibiri "basaruramo kubora." Abagalatiya 6:8. 

Aha ni ho hava intandaro y’ubwenge buke 
n’ubushobozi buke. Iyo ijambo ry’Imana ryirengagijwe, 
ibitekerezo birasigingira, ubwenge bukaba buke, 
n’ubugome bukiyongera. 

Umwigisha wese agomba gukundisha urubyimko 
ukuri kw’ijambo ry’Imana, maze abigishwa 
bagasobanukirwa n’uko ryahumetswe n’ Imana. Ubwo ni 
bwo burezi bukwiriye abantu bo muri iki gihe n’abo mu 
gihe kizaza. 

Kwiga ijambo iy’Imana mu mashuri ntibyabuza 
abigishwa kwiga ubumenyi bw’isi ndetse ntibyacisha 
bugufi umgero rw’uburezi. Nta cyiza kimta kwiga 

ibyahesha umuntu ubugingo buhoraho. Reka abasore 
bacengerwemo n’ukuri Imana yatanze maze ibitekerezo 
byabo byaguke kandi bikomere. 

Uburezi bubonerwa mu gucukumbura mu 
Byanditswe busubiza ishusho y’Imana mu muntu. Burinda 
ibitekerezo guteshuku kandi bugateganiriza umwigishwa 
kuzahabwa ku murage w’abaziranenge. 

Umwigisba yigisha neza icyo nawe asanzwe azi 
neza. "Umubibyi yarasohotse ajya kubiba imbuto ze." 
Kristo yigishije ukuri kuko yari ukuri. Imico ye, imibereho 
ye, byose byari bikubiye mu nyigisho ze. Abigisha ijambo 
bagomba kubabo nk’uko rivuga bakabigaragariza mu 
bikorwa. Bagomba kuvuga nk’intumwa Petero bati "Burya 
ntitwakurikije imigani yahimbwe n’ubwenge, ahubwo 
twabamenyeshaga imbaraga z’Umwami wacu Yesu Kristo 
no kuza kwe." 2 Petero 1:16. Bagomba kuvuga nka Yohana 
bati "Kandi ubwo Bugingo bwarerekanywe, turabubona, 
turabuhamya, kandi none turababwira iby’ubwo Bugingo 
buhoraho, bwahoranye na Data wa twese, tukabwerekwa." 
1 Yohana 1:2. 


Ku Kara No Mu Nzira 

Umugani w’umubibyi uvuga imikurire y’imbuto 
ukurikije ubutaka zabibwemo. Kristo yabwiye abari 
bamuteze amatwi yuko imibereho yabo yo mu gihe kizaza 
izaterwa n’uburyo bemera cyangwa bahakana ubutumwa 
bwe. Yabasobanuriye ibyerekeye imbuto zaguye mu nzira 
ati "Abo ni bo bamara kumva, uwo mwanya Satani akaza, 
agakuramo iryo jambo ryabibwe muri bo." (Mariko 4:15). 

Nk’uko ubutaka bwo mu nzira nyabagendwa 
buribatwa n’abantu n’inyamaswa bugakomera, ni ko 
n’umutima wuzuye ibirangaza by’ isi n’ibinezeza 

by’ibyaha umera. Kubera imigambi mibi yuzuye kwikunda 
no kwikubira, umutima unangirwa n’ibihendo bibi 
by’ibyaha." Abaheburayo 3:13. Abantu ntibamenya 
ubukene bwabo cyangwa se akaga barimo. Birengagiza 
ubutumwa bw’ubuntu nk’aho ari ikintu kitabareba. 

Nk’uko inyoni zitoragura imbuto zigwa mu nzira, ni 
ko Satani adaha imbuto nziza zabibwe mu mitima 
akazimaramo. Burya we n’abamarayika be baba bicaye mu 
biterane bibwirizwamo ijambo ry’Imana. Mu gihe 
abamarayika bo mu ijuru banoza imitima y’abantu ngo 
bumve ubutumwa, umwanzi we aba ari maso ngo atume 
ubwo butumwa bubabera imfabusa. Satani yuzuza 
ibitekcrezo inyungu z’isi, agatera mu bumva ubutumwa 
ibitekerezo by’ihinyu, gucyocvora, kunnyega no 
gushidikanya. Ndetse n’igihe imvugo y’umubwiriza 
ishobora kuba atari nziza ngo inezeze abamwumva, usanga 
iryo hinyu rituma ukuri Imana yifuzaga kumenyesha abantu 
kutagira icyo kubamarira. 

Abantu benshi biyita abakristo hari ubwo usanga 
bafasha Satani. Iyo bageze imuhira bavuye gusenga, 
bataramira ku magambo y’umubwiriza nk’aho ari 
ay’umunyapolitiki bumvise. Ugasanga baraca amateka 
akabije, bagakomeza gupfobya umubwiriza mu maso 
y’abatarihana no mu y’abana babo. 

Bityo urubyiruko rukigishwa kugomera Imana. 
Hanyuma ugasanga ababyeyi bibaza impamvu abana babo 
badashimishwa n’ubutumwa, bagahora bashidikanya ukuri 
kwa Bibliya, bakinangira ku buryo kubumvisha iby’idini 
usanga biruhije. Icyitegererezo kibi cy’abo babyeyi 
kinangira imitima y’abana babo. Imbuto nziza ntibona aho 
ishora imizi, maze Satani agahita ayisahura. 

Imbuto Ntishobora Kumera Neza Ku Kara 


"N’izibibwe ku kara na zo ni uko, iyo bumvise iryo 
jambo, uwo mwanya babyemera banezerewe, ariko kuko 
batagira imizi muri bo, bakomera umwanya muto; iyo 
habayeho amakuba cyangwa kurenganywa bazira iryo 
jambo, uwo mwanya baragwa." 

Imbuto zibibwe ku kara ntizishora imizi neza. 
Imbuto imera vuba, ariko imizi yayo ntimene urutare 
kugira ngo ibone ibyo kurya, bidatinze ikuma. Abantu 
b’ibyegamizi mu isi ni abameze nk’imbuto zatewe ku kara. 
Kwikunda kurandura icyifuzo kizima mu mitima yabo. 
Ntibamenya ingaruka mbi yo gushayisha mu cyaha, kuko 
imitima yabo iba itaracishwa bugufi. Bene abo ni 
abemeragato, kandi idini yabo iba iyo ku rurimi gusa. 
Abantu ntibagushwa n’uko ari yo baba bacyumva ijambo 
ry’Imana, cyangwa se ar’uko barinezerewe. Matayo 
yumvise Umukiza amuhamagaye ahita yemera, asiga byose 
aramukurikira. Iyo ijambo ry’ubugingo ricengejwe mu 
mitima yacu, uwo mwanya Imana ishimishwa n’uko 
turyakira; nuko rero birakwiriye ko turyakira tunezerewe. 
Ariko abavugwa mu mugani ko bakira ijambo vuba vuba 
ntibarihe agaciro, biterwa n’uko batarireka ngo rihindure 
imibereho yabo. Ntibatuma ryica ingeso zabo mbi, kandi 
ntibitanga rwose ngo baryemerere kubategeka. 

Imizi ihishwe hasi mu butaka ni yo igaburira 
imbuto. Bityo n’umukristo ni ko ameze. Ubuzima mu 
by’iyobokamana bugaburirwa n’ubumwe butagaragara 
agirana na Kristo kubwo kwizera. Ariko abameze 
nk’izatewe ku kara bagengwa n’inarijye abo gutega 
amakiriro kuri Kristo. Biringira imirimo yabo myiza, kandi 
bakikomereza mu gukiranuka kwabo bwite. Umeze atyo 
nta mizi aba afite muri we, kuko aba atomatanye na Kristo. 

Izuba ry’impeshyi ritera imbuto gukomera kandi 
rigatuma ihisha vuba, ariko ryica imbuto itashoye imizi. 
Bityo, "udafite imizi," "yihangana igihe gito"; "ariko iyo 
habayeho amakuba cyangwa kurenganywa bazira iryo 
jambo, uwo mwanya birabagusha." Benshi bishimira 
ubutumwa igihe gito, kuko bibwira ko idini ishobora 
kubarinda ingorane n’ibigeragezo. Ariko iyo ijambo 
ry’Imana ritunze urutoke icyaha cyabaye ikigugu cyangwa 
se bagasabwa kwitanga; bituma bazinukwa umugisha 
w’iteka ryose bagahitamo ibyishimo by’akanya gato. 
Bamera nk’abigishwa baretse Yesu, bagahora biteguye 
kuvuga bati, "Iryo jambo rirakomeye, ni nde ushobora 
kuryihanganira?" Yohana 6:60. 

Benshi birata ko bakorera Imana, ariko 
bakayikorera mu buryo bihitiyemo ubwabo, batayobowe 
n’imbaraga ya Mwuka Muziranenge. Ingeso zabo ntizihuza 
n’amategeko y’Imana. Ntibizera ko Umukiza azabaha 
imbaraga zo kunesha ibyaha byabo. Bagerageza guhinduka 
ariko ntibabamba inarijye. Ntibishyira mu maboko ya 
Kristo. Muri rusange bemera ko badatunganye, ariko 
ntibazibukire ibyaha runaka. Icyaha cyose umuntu akoze, 
gitera kamere ya kera y’inarijye gukomera. 

Ibyiringiro bimwe gusa bashobora kugira ni uko 
bamenya amagambo y’ukuri Kristo yabwiye Nikodemu 
agira ati "Umuntu utabyawe ubwa kabiri, ntabasha kubona 
ubwami bw’Imana." Yohana 3:3. Kristo ashaka ko umuntu 
yitanga wese. Ashaka umutima, ubwenge, ubugingo 
n’imbaraga. 

Leta y’Imana yubatse ku ihame ry’ urukundo kandi 
ni rwo rugomba kuba urufatiro rw’imico ya gikristo. 
Urukundo rwonyine ni rwo rubashisha umuntu 
kwihanganira igishuko n’ikigeragezo cyose. Inama yo 
gukiza umuntu ishingiye ku bwitange bukomeye cyane. 

Kristo yatanze byose ku bwacu, kandi abayoboke be 
bagomba guhora biteguye gutanga byose ku bwo 
kumuhesha ikuzo n’icyubahiro. Nidukunda Yesu, 
tuzashimishwj no kubaho nk’uko ashaka. Kumukorera 
bizatworohera. Tuzitanga kubwe kandi twemere umuruho. 
Tuzifatanya na we mu mpuhwe ze zo gukiza abantu. 

Iryo ni ryo dini rya Kristo. Iritameze rityo riba ari 
iry’ibinyoma. Ukeza inarijye akayibangikanya na Kristo 
agereranywa n’izatewe ku kara, kandi bene uwo ntabasha 
kwihangana igihe agezweho n’ikigeragezo. 

Imbuto Zanizwe N’Amahwa 

"Abandi bagereranywa n’izibibwa mu mahwa; abo 
ni bo bumva iryo jambo, maze amaganya y’iyi si, 
n’ibihendo by'ubutunzi, n’irari ryo kwifuza byabinjira mu 
mitima, bikaniga iryo jambo ntiryere." 

Kenshi imbuto y’ubutumwa bwiza igwa mu mahwa; 
kandi iyo umuntu adacitse ku mibereho ya kera y’icyaha 
ngo ameneshe ubutiriganya bwa Satani bumuve mu 
mutima, amaherezo ayo mahwa arakura agahinduka 
ikimera cyica ingano. 

Nk’uko amahwa amera mu butaka ubwo ari bwo 
bwose, ni ko n’ibyaha bibasha kwaduka mu mutima 
w’umuntu uwo ari we wese. Amahwa ntakenera 
kubagarwa, ariko ubuntu bwo bugomba kwitabwaho 
nk’uko umuntu yufira imyaka. 

Amahwa n’ibitovu bihora byiteguye kumera, kandi 
iyo Mwuka Muziranenge adakoreye mu mico y’umuntu 
ubudahwema, ingeso ze za kera zirigaragaza. Iyo amahwa 
atemwe gusa ntarandurwe arongera agakura amaherezo 
akazarenga ku myaka. 

Nk’uko Mariko yabitugejejeho, Yesu yavuze yeruye 
yuko ibintu bizanira ubugingo akaga, ari amaganya y’iyi si, 
ibihendo by’ubutunzi, n’irari ryo kwifuza. Ibyo ni byo 
biniga iryo jambo, bikica iyo mbuto y’umwuka yakuraga. 
Ubugingo ntibwongera kubona ibyokurya biturutse kuri 
Kristo, bityo iyobokamana rigapfa. 

"Amaganya y’iyi si." Abakene batinya guhora 
bifuza maze bikabongerera imibabaro n’imitwaro 
basanganywe. Abakire bo batinya icyabahombya bagakena. 
Benshi mu bayoboke ba Kristo bashidikanya impuhwe ze. 
Kubw’ibyo Kristo ntashobora kwikorera imitwaro yabo 
batayizanye ku birenge bye. Imiruho y’ubu bugingo ituma 
bahunga Umukiza wabo mu cyimbo cyo kumwisunga. 

Benshi babogamira ku butunzi bw’igihe gito. 
Imbaraga zabo zose bazirundurira mu kwikungahaza, maze 
bakitandukanya n’ Imana. Icyakora ikitunezeza ni uko 
"tutari ibyangwe mu by’umwuka", n’ubwo twe 
duhirimbana dutyo." Abaroma 12:11. Dushobora kuba 
abacuruzi mu buryo butarimo icyaha, ariko usanga benshi 
bahugira mu bucuruzi bwabo cyane ku buryo babura igihe 
cyo gusenga cyangwa se kwiga Bibliya. Usanga 
bidashoboka ko imbuto y iryo jambo yera, kuko ubugingo 
buba buhugiye ku by’isi. 

Abantu benshi bashinzwe gukorera abandi, haba 
ubwo bahugira muri ibyo bakibagirwa kwiyegurira Imana. 
Bibagirwa ko Kristo yavuze ati, "Ntacyo mubasha gukora 
mutamfite." Yohana 15:5. Bagenda badafite Kristo kandi 
ingeso mbi y’inarijye ikarushaho kubagaragaraho. Imirimo 
yabo myiza ihumanywa no guharanira icyubahiro. 
"Bashimishwa n’ubutunzi." Kenshi abafite ubutunzi bw’isi 
bakunda gukoresha aya magambo ngo: "Imbaraga zanjye 
n’amaboko yanjye ni byo byampesheje ubu butunzi." 
Gutegeka 8:17. Ubutunzi bwabo butuma bimika inarijye. 

Babura umutima wo gukunda Imana no gufasha bagenzi 
babo. Babona ko ubutunzi ari bwo bubasha kubahesha 
agakiza. Ubutunzi bukoreshejwe butyo buhesha Satani 
umwanya mu mibereho ya nyirabwo. 

"Irari ry’umubiri." Hari akaga mu guharanira ibyo 
kwinezeza. Ingeso zose mbi zica intege imbaraga 
z’umubiri, kandi zituma ibitekerezo bihunikira cyangwa se 
bigatera ikinya ibitekerezo by’iyobokamana. 1 Petero 2:11. 

"Irari ryo kwifuza ibindi." Ibyo bintu ubwabyo nta 
kibi kibirimo, ahubwo ikintu cyose giteshura umuntu ku 
Mana kiba ari umwanzi w’ubugingo bwe. 

Iyo umuntu agifite ibitekerezo bya gisore, aba afite 
ikigeragezo cyo kwimika inarijye. Iyo abonye atunganiwe 
n’iby’isi ararikiye, bituma arushaho kubyirunduriramo 
wese, maze akirengagiza ibikwiriye ingeso nziza. Bityo 
ukabona umuntu arujya inhere ariko mu buryo butemewe 
n’ijambo ry' Imana. 

Ababyeyi bagomba gufasha urubyiruko kugira ngo 
rugire uburere bwiza. Nyamara ni kangahe ababyeyi 
bamwe bashishikazwa cyane no kurundaniriza abana babo 
ubukungu bw’isi! Bishakira amazu y’ibihome mu migi 
bakayakoreramo iby’isi bishakiye. Bene ibyo bituma 
ibitekerezo n’imibereho y’umuntu bibyira. Amahirwe yo 
kuba abaragwa b’ubugingo buhoraho bayagurana inyungu 
z’iby’isi. 

Ababyeyi benshi bashimishwa no gushyigikira 
abana babo mu ngeso zo gukundana n’abo badahuje 
ibitsina. Babemerera kujya mu birori no mu mbyino mbi 
z’isi; ndetse bakabaha n’amafaranga y’ingendo kugira ngo 
babone uko binezeza. Ibyo bituma urubyimko rurundukira 
mu byo kwinezeza, kugeza ubwo bihinduka akamenyero 

mu buzima bwabo. Bimenyereza ingeso mbi zo kwiyonona 
zituma batagera ku bukristo bushyitse. 

Haba ubwo n’itorero risa n’irishyigikiye kwikunda 
no kwinezeza. Iyo hari amafaranga agomba 
gusonzoranywa, usanga amatorero menshi agwa mu 
gicumuro cyo guciririkanya, no kugeranjura ingero 
cyangwa amasezerano batanze, maze bagasa n’abashyira 
ku rusimbi. Kenshi usanga itorero rihindura amazu yerejwe 
gusengerwamo Imana ahantu h’ibirori, aho banywera, aho 
guhabira, n’aho gucururiza ndetse n’ah’ibitaramo. Ibyo 
byose bikurura ingeso zo kwikunda, umururumba, no 
kwirata. 

Ababyeyi benshi bahitamo gutura mu migi bibwira 
ko banezeza abana babo; ariko amaherezo bicuza 
by’impitagihe ifuti rikabije bakoze. Imigi irarushaho 
guhinduka nka Sodomu na Gomora. Imikino irangaza 
abantu irarushaho kwiyongera. Bamwe bahora muri za 
sinema mbi, ikinamico mbi, gusiganwa kw’amamodoka, 
urusimbi, isindwe, n’ibyo kunezeza umubiri. Abasore 
babyirohamo amaherezo baba imburamukoro mu buzima. 
Bagahinduka abapagani n’ibinaniramana. Bamwe 
bashobora kwimenyaho ubugoryi bakihana. Nyamara baba 
bamaze gukomeretsa ubugingo n’ubwenge bwabo bwo 
guhitamo hagati y’icyiza n’ikibi. Ntibihutira kugira 
amakenga ngo bategere amatwi ijwi rya Mwuka 
Muziranenge cyangwa se kwirinda imitego ya Satani. 
Amaherezo umunezero wabo uhinduka kurimbuka 
k’ubugingo bwabo bwo muri iyi isi n’ubwo mu isi izaza. 

Twaraburiwe ngo: "Ntimugakunde iby’isi, cyangwa 
ibiri mu isi. Umuntu nakunda iby’isi, gukunda Data wa 
twese ntikuba kuri muri we.” 1 Yohana 2:15. "Ariko 
mwirinde, imitima yanyu ye kuremererwa n’ivutu no 
gusinda n’amaganya y’iyi si." Luka 21:34. N’intumwa 

Paulo yanditse amagambo ameze nk’ayo ayobowe na 
Mwuka Muziranenge ati, "Kuko gukunda impiya ari umuzi 
w’ibibi byose. Hariho abantu bamwe bazirarikiye, 
barayoba, bava mu byo kwizera, bihandisha imibabaro 
myinshi." 1 Timoteyo 6:10. 

Uburyo Mwuka Muziranenge Adufasha 

Mu mugani wose w’umubibyi, Kristo atwigisha ko 
igihe ijambo ry’hnana rinaniwe gukora umurimo waryo wo 
gufasha umutima n’ubugingo, ifuti riba ari iryacu. Ni 
iby’ukuri, ntidushobora kwihindura intungane; ariko dufite 
ubwenge bwo guhitamo. Abashushanywa n’izaguye mu 
nzira, n’izo ku kara, n’izo mu mahwa, ntibagomba kuguma 
batyo. Umwuka w’hnana ahora ashaka gutsembaho irari 
ryose ribohera abantu mu bubata bw’iby’isi, no 
kubakangurira kurangamira ubutunzi budashira. 
Kwirengagiza ijambo ry’hnana babiterwa no kutumvira 
Mwuka Muziranenge. Ubwabo baba insiriri yo kunangirwa 
kw’imitima yabo maze bigatuma imbuto idashora imizi. 

Umurima w’umutima umeze nk’uwamezemo 
amahwa n’ibitovu, ushobora kubagarwa ariko mu buryo 
buruhije. Ingeso mbi z’umutima wa kamere umuntu 
yazitsindirwa n’ubushobozi bwa Yesu. 

Uwiteka aratwinginga ati "Mwibibire mukurikiza 
gukiranuka; musarure mukurikiza imbabazi; murime 
imishike yanyu; kandi ntimubibe mu mahwa." Hoseya 
10:12. Uwiteka ashaka ko dukora uwo murimo kandi 
ashaka ko dufatanya na We. 

Umuntu wese ku giti cye afite inshingano yo gukiza 
imitima yazimiriye mu bya hia. Mu mpuhwe nk’iza Kristo 
tugomba gusanga abantu umwe umwe tukabafasha, 
tukabateramo ubushake. Imitima yabo ishobora kuba imeze 

nk’inzira ikakaye yaribaswe cyane, maze kubereka 
Umukiza ntibigire icyo bibamarira; ariko tumenye ko igihe 
urukundo rwa Kristo, ruduhata tugomba gufasha umutima 
w’ibuye kugira ngo imbuto y’ukuri ibashe kuwushoramo 
imizi. 


Buri mukristo yigishwe hakiri kare ko atakizwa 
n’igitambo cya Kristo gusa, ahubwo ko igishakwa ari uko 
ubugingo bwa Kristo bwahinduka ubw’umukristo kandi 
n’ingeso za Kristo zigahinduka iz’umukristo. Bose 
bagomba kwemera kwikorera umutwaro, kandi bakanga 
urunuka kubogamira ku kibi icyo ari cyo cyose. Bose 
bimenyereze kwiringira urukundo rwa Kristo kandi 
bamuture ibibababaje byose. Uko bazarushaho gukunda no 
kugirira impuhwe abazimiye, niko bazarushaho kwica 
inarijye ibarimo. Nibigenda bityo, ukuri kubarimo 
ntikuzatema amahwa gusa, ahubwo kuzayarandurana 
n’imizi. 


Amakuru Meza Y’Ubutaka Bwiza 

"Kandi abagereranywa na za zindi zabibwe mu 
butaka bwiza, abo nibo bumva iryo jambo bakaryemera; ni 
bo bera imbuto umwe mirongwitatu, undi mirongwitandatu, 
undi ijana bityo bityo." Abumva iryo jambo ba :aribika mu 
mitima yabo, nibo bera imbuto nziza kandi bakihangana. 

Kuba umuntu afite umutima mwiza ntibisobanura 
ko ari nta cyaha afite. "Sinazanywe no guhamagara 
abakiranuka, ahubwo ni abanyabyaha." Mariko 2:17. 
Hahirwa ufite umutima wumvira ijwi rya Mwuka 
Muziranenge; bene uwo muntu yemera icyaha cye 
akacyicuza, kandi agashimishwa no kemenya ukuri kugira 
ngo agukurikize. Umutima utunganye ni uwizera Imana. 
"Uza ku Mana wese agomba kwizera ko iriho, kandi ko 
igororera abayishaka." Abaheburayo 11:6. 

"Uwo ni we wumva iryo jambo akarisobanukirwa." 
Abafarisayo bapfukaga amaso bakaziba n’amatwi yabo, 
bigatuma ubutumwa butabagera mu mitima. Ariko Kristo 
yavuze ko abigishwa be bahirwa kuko bemeye kurebesha 
amaso yabo no kumvisha amatwi bakizera. 

Abagereranywa n’ubutaka bwiza ntibakiriye iryo 
jambo nk’aho ari "ijambo ry’abantu ahubwo baryemeye 
by’ukuri nk’ijambo ry’Imana." 1 Abates. 2:13. 
Umwigishwa w’ukuri ni uwakira Ibyanditswe nk’aho ari 
Imana ivugana na we. Ahindishwa umushitsi na ryo kuko 
ari iry’ukuri. Abumvaga neza ni nka Koluneriyo n’inshuti 
ze babwiye intumwa Petero bati, "Nuko none turi hano 
twese imbere y’Imana, dushaka kumva ibyo Umwami 
Imana yagutegetse kutubwira." Ibyakozwe 10:33. 

Kumenya ukuri ntibiterwa n’ubuhanga ahubwo 
bituruka ku mutim \ uboneye, ku kwicisha bugufi no 
kwizera. Iteka abafite imitima yicisha bugufi bakenera 
kuyoborwa n’imbaraga y’Imana, maze bagahabwa Mwuka 
Muziranenge kugira ngo abagezeho ubutunzi bw’ukuri. 
Uwumva neza iyo amaze kumva azirikana icyo abwiwe. 
Umwanzi Satani ntabasha kukimusahura. 

Kumva iryo jambo cyangwa kurisoma gusa 
ntibihagije. Imana ishaka ko twinira tukibaza iby’urukundo 
rwayo kandi tukiga n’iby’inama y’agakiza. Umutima utuje 
kandi uyobowe n’Umwuka w'Imana ntiwabura gusabana 
n’Imana mu buryo bwo kwiyigisha Ibyanditswe Byera. 

"Akera imbuto." Niba ijambo ry’Imana 
ryaracengeye mu mutima, ntiryabura kugaragaza imirimo 
myiza n’ingeso nk’iza Kristo. Yesu yivuzeho aya magambo 
ati "Mana yanjye nishimira gukora iby’ukunda; ni koko, 
amategeko yawe ari mu mutima wanjye." Zaburi 40:8. 
Kandi Ibyanditswe biravuga ngo: "Kuko uvuga ko ahora 

muri we, akwiriye na we kugenda nk’uko yagendaga." 1 
Yohana 2:6. 

Ugereranywa n’ubutaka bwiza, yumva iryo jambo 
rikamunyura kandi akemera ibyo ritegeka byose. Ingeso ze 
n’ibyo akora atuma bimera nk’uko ijambo ry’Imana rivuga. 
Amategeko y’umuntu ucumura ntacyo amaze uyagereranije 
n’ijambo ry’Imana. Uyoboka Imana n’ubwo yahomba, 
akarenganywa, cyangwa se akicwa, akomeza kumvira 
ukuri. Kandi yera imbuto zo "kwihangana." Nubwo habaho 
kubabazwa, umukristo w’ukuri ntashidikanya cyangwa se 
ngo yihebe. Azirikana impuhwe z’Uwiteka, maze 
akamutura imitwaro ye yose, kandi agategereza agakiza ke 
yihanganye. Ibigeragezo byihanganiwe bikomeza umuntu 
kandi bikubaka ingeso ze. Imbuto nziza zo kwizera, 
ubugwaneza, n’urukundo zirakura n’ubwo umuntu yaba ari 
mu mugaru w’ibyago n’amakuba, cyangwa se mu mwijima 
w’icuraburindi. 

Iyo dukomeje gusaba Imana ubuntu bw’Umwuka, 
idushubirisha kudushyira ahantu dushobora kwera imbuto; 
ariko tutamenya umugambi wayo, bikadushobera. Uruhare 
iwacu ni ukwakira ijambo ry’Imana no kurikomeza, kandi 
tuknryemerera ngo rituyobore, bityo umugambi waryo 
ukuzurizwa muri twe. 

Yesu yaravuze ati "Unkunda, azitondera ijambo 
ryanjye; na Data azamukunda; tuzaza aho ari, tugumane na 
we." Yohana 14:23. Tuzarushaho kugira ibitekerezo bizima 
nitugirana isano n’Ufite imbaraga zose. Ntituzongera 
kubaho imibereho yo kwihugiraho kuko Kristo azaba ari 
muri twe. Ingeso ze zizagaragarira mu mibereho yacu. 
Bityo tuzera imbuto za Mwuka Muziranenge, bamwe 
"mirongwitatu, abandi miringwitandatu, abandi ijana." 

IGICE CYA 3 


IMIBEREHO ITANGAJE Y’AKABUTO GATO 

(ibiri muri iki gice biboneka muri Mariko 4:26-29). 

Bamwe mu bantu bumvise umugani w’umubibyi 
bahise bamenya ko Kristo atagendereye kwima ingoma 
y’iyi si, kandi benshi bari babilitiyc amatsiko abandi 
bibabereye urujijo. Yesu abonye gushidikanya kwabo, 
yakoresheje ubundi busobanuro kugira ngo akure 
ibitekerezo byabo ku bwami bw’iyi si, maze barangamire 
ubwami bw’ubuntu bw’hnana. "Ubwami bw’hnana 
bugereranywa n’umuntu ubiba imbuto mu butaka, 
akagenda agasinzira nijoro, akabyuka kumanywa, imbuto 
zikamera zigakura atazi uko zikuze. Ubutaka ni bwo 
buzimeza, ubwa mbere habanza umumero, hanyuma zikaba 
imigengararo, hagaheruka amahundo afite imbuto. Ariko 
imyaka iyo yeze, uwo mwanya nyirayo ayitemesha 
umuhoro, kuko igihe cyo gusarura kiba gisohoye." 

Kristo ni we uzasarura umusaruro w’isi. Ariko 
umubibyi ashushanya abakora mu cyimbo cya Kristo. 
Bivugwa ko imbuto "zimera zigakura, atazi uko zikuze." 
Ibyo si ukuri ku Mwana w’ Imana; We ntayobewe uko 
imbuto zikura. 

Umugani w’imbuto uduhishurira ko Imana ari yo 
igenga ibyaremwe. Mu mbuto harimo itegeko rjgenga 
kumera kwayo ryashyizweho n’ Imana ubwayo, nyamara 
imbuto idafashijwe ntiyabasha kwimeza. Umuntu abifitemo 
uruhare; agomba gutunganya ubutaka neza maze 
akabubibamo imbuto. Nyamara hari igihe kigera ntabe 
yagira icyo akorera imbuto kugira ngo zikure ku bushake 
bwe. Agomba kubiharira ufite ubushobozi bwose. Imvura 
igomba kuvomera imirima, izuba na ryo rigatera 

ubushyuhe, bumeze nk’ubw’amashanyarazi, na bwo 
bugashyushya imbuto zikamera. Ubugingo Umuremyi 
yashyizeho, ni we ubwe ufite ubushobozi bwo 
kubuhamagara. 

Nk’uko bimerera abahinzi, ni ko bimerera n’ubiba 
iby’umwuka; umwigisha w’ubutumwa bwiza agomba 
kubanza agatunganya ubutaka bw’umutima; maze 
akabubibamo imbuto; ariko imbaraga y’Umwuka w’ Imana 
ni yo imukoresha kugira ngo amagambo ye afashe 
abayumva azabugeze ku bugingo buhoraho. Imbaraga 
y’Imana ni yo ikora ibitangaza bishyigikira ijambo ryayo. 

Umurimo w’umubibyi ni umurimo wo kwizera. 
Ntashobora kumenya uburyo butangaje butuma imbuto 
iturika ikazana umugondoro. Igihe abibye imbuto mu 
butaka, ajugunyamo inziza kugira ngo zizakure neza 
zivemo ibyokurya byo gutunga umuryango we. Ariko ahora 
ategereje umusaruro utubutse. Bityo abayoboke ba Kristo 
bagomba gukora biringiye kuzabona umusaruro w’imbuto 
babibye. Imbuto nziza zishobora kuba zipfuritse mu 
mutima w’umunyabyaha, ariko iyo Umwuka w’ Imana 
ahumekewe mu bugingo bw’uwo muntu, izo mbuto zari 
zimuhishwemo zera imbuto nziza. Tugomba gukora 
umurimo twahawe gukora, ibisigaye bikaba iby’hnana. "Isi 
ikiriho, ibiba n’isarura... ntibizashira. Itangiriro 8:22. 
Twiringira isezerano rye ngo: "Ijambo 

ryanjye...ntirizagaruka ubusa, ahubwo rizasohoza ibyo 
nshaka, rizashobora gukora icyo naritumye." Yesaya 55:11. 
"Nubwo umuntu agenda arira, asohoye imbuto, azagaruka 
yishima, azanye imiba ye." Zaburi 126:6. 

Ibanga Ry’Ubutungane 


Nk’uko bigenda ku byaremwe, ni ko no mu buryo 
bw’ubuntu bigenda; imbuto igomba gukura cyangwa se 
igapfa. Nk’uko gukura kwayo kutagaragarira amaso, ni ko 
n’imibereho y’umukristo imeze. Kuri buri ntambwe haba 
hari ikigero cy’ubutungane; nyamara ntibibuza umuntu 
gukomeza gukura. Gutunganira Imana bikorwa mu 
mibereho y’umuntu yose. 

Imbuto ikuzwa n’ibintu Imana yashyizeho kugira 
ngo habeho ubugingo. Tugomba gushora imizi muri Kristo, 
kandi tukugururira Mwuka Muziranenge imitima yacu. 
Nidushikamisha ibitekerezo byacu kuri Kristo, azaza abane 
natwe ameze nk’imvura y’umugisha. Hoseya 6:3. Kuko ari 
izuba ryo gukiranuka, Kristo azaturasira "afite gukiza mu 
mababa ye." Malakiya 4:2. Niduhora twishingikirije kuri 
Kristo nk’Umukiza wacu bwite, nta kabuza tuzakurira muri 
we muri byose. 

Ingano zibanza kuba "nk’utwatsi, maze hanyuma 
zikaba imigengararo, hagaheruka amahundo afite imbuto." 
Umugambi wo gutera imbuto ni ugushaka umusaruro wo 
kugaburira abashonji, no kuzigama imbuto z’igihe 
cy’ihinga rikurikiyeho. Bityo Kristo ashimishwa 
n’umusaruro, kuko abona ko ari ingororano ahawe 
kubw’igitambo cye cyatumye ahabwa icyicaro mu mitima 
y’abantu. Umugambi w’umukristo ni ukwera imbuto ... 
maze ingeso za Kristo zikagaragara mu muntu umwizera, 
kugira ngo izo ngcso nziza azanduze abandi. 

Imbuto ntiyerera kwikungahaza, ahubwo yerera 
guha umubibyi imbuto, n’ushaka kurya ikamuha umutsima. 
Yesaya 55:10. Nuko rero umukristo amenye ko ari 
intumwa ya Kristo, kugira ngo aheshe abandi agakiza. 
Ubugingo bwikunda ntibubasha kwera imbuto. Niba 

wemera Kristo ko ari Umukiza wawe, ugomba kureka 
inarijye ugafasha abandi. Uko urushaho kumva ufite 
umutima w’ubwuzu wo gukunda, ni ko uzarushaho kwera 
imbuto. Uzagwirizwa kwizera, kandi uzarushaho 
gushikama. Uko ibihe bihita ni ko uzarushaho kugira 
imibereho isa n’iya Kristo. 

"Imbuto z’umwuka ni urukundo, n’ibyishimo, 
n’amahoro, no kwihangana, no kugira neza, no kwirinda:" 
Abagalatiya 5:22,23. Imbuto imeze ityo yera izindi mbuto 
nyinshi kubw’ubugingo buhoraho. 

"Imyaka iyo yeze, uwo mwanya nyirayo ayitemesha 
umuhoro, kuko igihe cyo gusarura kiba gisohoye." Mariko 
4:29. Kristo ahora akeneye ko tumugaragaza mu itorero 
abantu bakamumenya. Ingeso za Kristo nizimara 
kugaragarira mu mibereho y’abantu be, ni bwo azaza 
kujyana intore ze. 

Umukristo wese yifitiye amahirwe yo gutegereza no 
kwihutisha kugaruka kwa Kristo. 2 Petero 3:12. Iyaba 
abitirirwa izina rye bose bamwereraga imbuto zimuhesha 
icyubahiro, isi yose yabibwamo imbuto z’ubutumwa bwiza. 
Bidatinze habaho umusaruro uheruka kandi ukomeye, maze 
Kristo akaza gukoranya imbuto ze z’igiciro cyinshi. 

IGICE CYA 4 


KUKIIMANA 

YEMERERA ABANTU BATAHINDUTSE 
KUGUMA MU ITORERO? 

(Ibiri muri iki gice biboneka muri Mariko 13:24-30,37-43) 

"Ubwami bwo mu ijuru bugereranywa n’umuntu 
wabibye imbuto nziza mu murima we: nuko abantu 
basinziriye, umwanzi araza, abiba urukungu mu masaka, 
arigendera.Nuko amasaka amaze kumera no kwera, 
urukungu narwo ruraboneka." 

Kristo yavuze ko "Umurima," ari "iyi si." Ariko 
tugomba kumenya yuko uwo murima uvugwa ari itorero 
rya Kristo mu isi. Umugani werekeje ku bwami bw’Imana, 
kandi umurimo wayo w’agakiza usohorezwa mu itorero. Ni 
iby’ukuri, Mwuka Muziranenge abera hose icyarimwe 
afasha imitima y’abantu; ariko mu itorero ni ho tugomba 
gukurira, tukera imbuto maze tugategereza gushyirwa mu 
kigega cy’hnana. 

"Ubiba imbuto nziza ni Umwana w’Umuntu... 
imbuto nziza ni zo bana b’ubwami, ariko urukungu ni 
abana b’umubi; umwanzi warubibye ni Satani." Imbuto 
nziza zishushanya ababyawe n’ijambo ry’ukuri. Urukungu 
rushushanya icyiciro cy’abantu bari mu bibi. Ntabwo ari 
Imana cyangwa abamarayika babibye imbuto zera 
urukungu. 

Mu burasirazuba, iyo abantu babibaga, abanzi 
bacaga ruhinganyuma bakabibamo imbuto mbi zijya gusa 
n’ingano ariko atari zo. Iyo zakuranaga n’ingano, zateraga 
nyir’umurima igihombo gikomeye. Urwangano Satani 
yanga Kristo ni rwo rutuma abiba imbuto mbi mu mbuto 
nziza z’ubwami. Imbuto ze iyo zimaze kumera zigaragara 

mu itorero ko ari iza Kristo nyamara zihakana imico ye. 
Umubi aba ashaka ko Imana isuzugurwa, kandi amaherezo 
n’abo bantu bakagera mu kaga. 

Ibyo birakaza abagaragu ba Kristo. Bifuza 
gutunganya itorero maze bakarandura urukungu. Ariko 
Kristo arababuza ati "Oya, ahari nimurandura urukungu, 
murarandurana n’amasaka. Mureke bikurane byombi 
bigeze igihe cyo gusarurwa." 

Abizirika ku cyaha cyo kwihandagaza bagomba 
gucibwa bakava mu itorero, nyamara Kristo azi kamere 
yacu neza n’uburyo twacira abandi imanza. Kenshi abo 
Kristo agaruza umurunga w’urukundo, twe tubaciraho iteka 
ryo kurimbuka. Twebwe duhawe uburenganzira twabacira 
urubanza rubi, maze bigatuma bazimiza ibyiringiro byabo. 
Hari abantu benshi bazaboneka mu ijuru nyamara 
abaturanyi babo baribwiraga ko bene abo batazinjirayo. 
Urukungu n’amasaka bigomba gukurana kugeza mu gihe 
cy’isarura, ubwo igihe cy’imbabazi kizaba kirangiye. 

Kuki Imana Itarimbuye Satani Kera Kose? 

Mu magambo y’Umukiza dusangamo ikindi 
cyigisho. Urwiri rusobekeranya imizi yarwo n’iy’imyaka. 
Bityo bene Data b’abahakanyi haba ubwo usanga 
basobekeranye n’abigishwa b’ukuri; kuko abo babeshyi 
usanga ingeso zabo zitarakura. Baramutse bakuwe" mu 
itorero, bashobora kugusha abanda bari kuzakomera 
hanyuma. 

Igihe Satani yacumuraga ari mu ijuru, 
n’abamarayika bera ntibahise basobanukirwa n’ingeso ze. 
Iyo Imana iza guhita imurimbura, ntibazaga gusobanukirwa 
n’ubutabera n’urukundo by’hnana. Nuko rero se w’ikibi 

yarihanganiwe, kugira ngo ingeso ye ibanze ikure 
igaragarire bose. 

Hashize imyaka myinshi Imana yihanganira ikibi. 
Yatanze igitambo gihebuje cy’i Kaluvari, kugira ngo hato 
hatagira uriganywa n’ibinyoma by’uwo mubi. Urukungu 
ntirwarandurwa maze ngo habure imbuto nziza 
ziranduranwa na rwo. 

Abakristo ntibagomba gucibwa intege na bene Data 
batari abanyakuri bari mu itorero. Ananiya na Safira 
bifatanije n’intumwa; Simoni umukonikoni yarabatijwe; 
Dema wasigiriye Paulo yari umwe mu bizera; Yuda 
Iskariyota yabarwaga mu ntumwa za Yesu. Ibyo 
Umucunguzi yagerageje gukorera Yuda byerekana uburyo 
yihanganira ikiremwamuntu; kandi adusaba 
kwihanganirana nk’uko atwihanganira. 

Kuko abantu batita ku miburo ya Yesu, bashaka 
kurandura urwiri. Kera abagerageje kunyuranya n’abandi 
mu mahame amwe n’amwe barafunzwe, bararenganijwe 
ndetse baricwa. Ariko tumenye yuko ibyo bikomoka kuri 
Satani, ntibikomoka kuri Yesu. Satani ni we 
ubishyonyagiza. Itorero ntiriba rikurikije gahunda y’Imana 
igihe rihannye rityo abigisha b’ibinyoma. 

Imbuto zibibwa mu murima si ko zose ziba ari 
nziza. Iyo amasaka akiri mato usanga ibibabi byayo bias 
n’iby’urukungu. Byose usanga ari icyatsi kibisi kandi 
bitoshye, ariko iyo byeze usanga bifite itandukaniro 
rikomeye. No mu bukristo usanga abantu bose basa; ibyo 
bitera benshi urujijo; ariko igihe isi izasarurwa, abifatanije 
n’itorero gusa ntibifatanye na_Kristo bazamenvekana. 
Kwitwa umukristo nta cyo bivuze; ingeso ni zo 
zizasuzumwa. 

Umukiza ntiyatumenyesheje igihe cy’isarura icyo 
ari cyo. Gusa yatubwiye ko mu gihe cy’isarura, urukungu 
ruzatwikwa naho ingano zigashyirwa mu kigega cy’Imana. 
"Umwana w’umuntu azatuma abamarayika be, bateranye 
ibigusha byose n’inkozi z’ibibi, babijugunye mu muriro." 


IGICE CYA 5 

UBURYO IMANA 
ICISHA BUGUFI ABIBONE 

(Ibiri muri iki gice biboneka muri Matayo 13:31,32; 

Mariko 4:30-32; Luka 13:18,19). 

Abafarisayo n’abakobanyi bibazaga igituma abantu 
bemera ko Kristo ari Mesiya. Bibazaga uburyo byashoboka 
ko umwigisha udafite ubukungu kandi ntabe 
igikomangoma yategeka Israyeli yose. Kristo yashubirishije 
ibitekerezo byabo aya magambo ati, "Ubwami bwo mu 
ijuru bugereranywa n’akabuto ka sinapi umuntu yafashe 
akakabiba mu murima we; ni akabuto gato hanyuma 
y’imbuto zose; nyamara iyo gakuze, kaba kanini kakaruta 
ibimera byose; kakaba igiti, maze inyoni zo mu kirere 
zikaza zikarika'ibyari mu mashami yacyo." 

Leta zo mu isi zitsindishirizwa n’imbaraga cyangwa 
intambara; ariko uwashyizeho ubwami bushya ni 
Igikomangoma cy’amahoro. Leta ye, nta gahato 
kayirangwamo. Abayuda bibwiraga ko ubwami bw’Imana 
bugomba kugenza nk’ubw’isi. Abayuda bashakiraga 
gukiranuka ku bigaragara inyuma gusa. Ariko Kristo we 
yazanye itegeko rishya. Ukuri no gukiranuka ni byo 
yakoresheje atsembaho amafuti n’icyaha. 

Igihe Yesu yacaga uwo mugani, igiti cya sinapi 
cyagaragaraga aho mu cyanya bacyitegeye. Babonaga koko 
ari inganzamarumbo gisumba ibindi biti n’ibimera bindi. 
Inyoni zaririmbiraga mu bibabi byacyo. Nyamara akabuto 
k’icyo giti ni gato cyane hanyuma y’imbuto zose. 

Ni ko n’ubwami bwa Kristo bwari bumeze 
bugitangira, bwasaga n’ubutazwi. Kristo Umwami wabwo 
yarasuzuguwe. Nyamara yari azanye ubwami bw’ubugingo 
buhoraho. Igihe Yesu yacaga uyu mugani yari afite 
abayoboke bake cyane na bo b’abaturage b’i Galilaya. 
Ubukene bwabo n’ubuke bwabo byatumye bamwe babigira 
urwitwazo rwo kudakurikira abo barobyi bayobotse Yesu. 
Ariko "akabuto ka sinapi" kagombaga gukura, amashami 
yako agakwira hejuru y’isi yose. Igihe ingoma zo ku isi 
zizashiraho, iya Kristo yo izahoraho. 

Ni uko bigenda, n’umurimo w’ubuntu utangirira mu 
mutima ari muto. Niruto niruto ijambo rivuz.we, cyangwa 
se umucyo w’ijambo ry’Imana bigacengera mu mutima; ni 
nde wamenya ingaruka yaryo? 

Mu bihe bitari bimwe Imana yakomeje kumenyesha 
abantu ubutumwa buhwanye n’igihe bagezemo. Ukuri 
kwahishwe abanyabwenge bo mu isi, kumenyeshwa 
abicisba bugufi. Iyo umurimo ugitangira urwanywa na 
benshi, ukinjirwamo na bake. Ab’isi barabasuzugura 
bakabakerensa. Ibuka igitekerezo cya Yohana Mubatiza 
ahagaze wenyine acyaha kwirata kw’ishyanga ry’Abayuda. 
Ibuka uburyo umurimo w’abakozi b’amahema babiri, Paulo 
na Sila wakerenshejwe ubwo bashakaga kwambukira mu 
bwato bava i Tiroa bajya i Filipi kuvuga ubutumwa mu 
Burayi. Reba "Paulo umusaza" Filimoni 9, ari mu 
minyururu afungiwe mu bihome byo kwa Kayisari. Reba 
imbata n’abakene baremerewe n’agahato k’ubutegetsi 
bw’Abaroma. Reba Luteri ari mu ruhando n’itorero 

ry’ikigogoro ku isi ryizera ko rilitc ukuri n’ubwenge, ariko 
agahangara kuvuga ati, "Dore mpagaze hano; nta cyo 
mbasha guhindura. Mana nyifashiriza." Reba Wesili 
(Wesley) abwiriza gukiranuka kwa Kristo mu gihe itorero 
ryahakanaga Imana, n’ abantu ari abakristo ku izina kandi 
bakunda ibinezeza by’isi. 

Abayobozi bakomeye muri iki gihe bashimira cyane 
ababibye irnbuto z’ukuri rnu myaka amagana ishize. 
Nyamara se muri iki gihe ntihariho benshi badindiza uko 
kuri bakanga ko gukura ngo gusagambe! Nk’uko byari biri 
rnu bihe bya kera, ubutumwa bw’ukuri bukwiranye n’iki 
gihe tugezemo ntibuboneka rnu nzego nkuru z’idini, 
ahubwo bwamamazwa n’abagabo n’abagore baciye bugufi; 
batize cyane ariko bakaba bizera ijarnbo ry’Imana. 

"Ahubwo Imana yatoranije abaswa bo mu isi ngo 
ikoze isoni abanyabwenge: kandi yatoranije ibinyantegenke 
byo mu isi, ngo ikoze isoni ibikomeye, kugira ngo kwizera 
kwanyu kudahagararira ku bwenge bw’abantu, ahubwo mu 
mbaraga z’ Imana." 1 Abakor. 1:27; 2:5. 

Muri iki gihe giheruka akabuto ka sinapi kazakura 
kabe igiti. Ubutumwa buheruka bw'imbabazi bugomba 
kubwirwa abantu bo mu mahanga yose, n’imiryango yose, 
n’indimi zose n’amoko yose," "kubatoranyamo ubwoko 
bwo kubaha izina ry’Imana." "Isi izamurikirwa n’ubwiza 
bwayo." Ibyah. 14:6; Ibyakozwe 15:14; Ibyah. 18:1. 

IGICE CYA 6 


IBYO TWIGIRA KU MUBIBYI 

Imana ni yo yaremye imbuto kuko ari yo yaremye 
isi, ikoresheje ijambo ryayo. Imana yaravuze iti "ubutaka 
bumeze ubwatsi, n’ibimera byose bycrere imbuto ku butaka 
zirimo utubuto twabyo." Itang. 1:11. Iryo jambo ry’Imana 
ni ryo rituma imbuto zikura na bugingo n’ubu. Imbuto yose 
itoshye, ku bw’umucyo w’izuba, yerekana imbaraga z’iryo 
jambo "kuko yavuze bikaba." Zaburi 33:9. 

Kristo yatunze urutoki ku burabyo maze avuga 
amagambo yo kutwiringiza ati "Ariko ubwo Imana 
yambika ubwatsi bwo mu gasozi ityo,... ntizarushaho 
kubambika?" Zaburi 33:9. Kristo akora uko ashoboye 
kugira ngo asohoze ryo sezerano. Imbaraga itagaragara 
ihirimbanira kugaburira umuntu no kumwambika nk’aho 
iyo mbaraga ari umugaragu we. Umukiza wacu akora 
ibishoboka byose kugira ngo agwize umusaruro. Dore 
ibimuvugwaho: "ugenderera isi ukayivubira, Uyitungisha 
cyane;... worohesha ubutaka ibitonyanga; uha umugisha 
imbuto bumeza." Zaburi 65:9,10. 

Iyi si tureba iyoborwa n' Imana. Ibicu n’izuba, 
ikime n’imvura, umuyaga n’umugaru, byose byumvira 
itegeko ryayo. N’imbuto ziri mu butaka zumvira itegeko 
ryayo, zigaturika zikamera, "hakabanza umumero, 
hanyuma zikaba imigengararo, hagaheruka amahundo afite 
imbuto." Mariko 4:28. Igituma ibyo byose bikura neza ni 
uko bitarwanya imirimo y’Imana. Nonese umuntu 
waremwe ku ishusho y’Imana, abe ari we wenyine 
ukomeza kwigira kagarara mu isi yacu ayijijisha no 
kuyibuza amahoro? 

Imbaraga z’ Imana zigaragarira mu bintu byose 
bifitiye umuntu akamaro. Imana idatanze izuba n’imvura, 
ikime n’ibicu, nta musaruro waboneka. Bityo ni nako 
bigenda mu by’iyobokamana no mu byo kurema ingeso 
nziza mu muntu, no mu mi. imo yose y’ubukristo. Ni koko 
tubifiteino uruhare, ariko imbaraga y’Imana igomba 
gufatanya natwe, kuko bitabaye bityo twe nta cyo 
twakwimarira. 

Ikintu cyose umuntu ageraho cyaba icyerekeranye 
n’iyobokamana cyangwa se iby’ubu bugingo, byose 
abigeraho kubw’ubushake bw’Umuremyi we. 
Uwakwibwira ko yabyishoboza yaba yiringira imbaraga ze 
kuruta uko yiringira iz’Imana. "Kuko twembi Imana ariyo 
dukorera." 1 Abakor. 3:9. Iyo umuntu yifatanije n’imbaraga 
y’ubumana ya Kristo, abashishwa byose n’imbaraga ahawe 
na Kristo. 

Abana Bashobora Gusobanukirwa N’Uko Kuri 

Abana n’abasore nibamara gusobanukirwa uko 
imbaraga y’Imana ikorera mu byaremwe, bazarushaho 
kwizera imbaraga zayo zifite akamaro n’ubwo zitagaragara. 
Uko bazarushaho gusobanukirwa n’uburyo Imana yita ku 
muryango wayo munini ikawukuyakuya, bazahagurukira 
gufatanya na yo kandi bayizere. 

Mu burere bw’umwana habanza imibereho 
twagereranya n’umumero, maze hakaba imigengararo, 
hagaheruka amahundo afite imbuto." Mariko 4:28. Ukuri 
uyu mugani wigisha kwagaragarijwe mu mibereho ya 
Kristo. Nubwo yari umutware w’ijuru, yemeye guhinduka 
uruhinja rw’intege nke ari i Betelehemu. Mu mabyiruka ye 
yari afite ubwenge nk’ubw’abandi bana, ntiyari afite 
ibitekerezo nk’iby’umugabo kandi yubahaga nk’uko abandi 
bana bubaha. Ariko mu ntambwe yose y’amabyiruka ye 

yabaye intungane, agira imibereho yoroheje, yuzuye ubuntu 
burangwa n’imibereho itagira icyaha. "Yesu akomeza 
kugwiza ubwenge, abyiruka ashimwa n’ Imana n’abantu." 
Luka 2:52. 

Muri buri kigero cy'ubuzima, abasore bagaragaza 
ibyiza by’igihe cyabo, bakura nk’uko ibiti n’ibyatsi bimera 
bihindagura amabara yabyo. Abana badata umuco ahubwo 
bakawukurana usanga bashimishije. Icyakora byaba ari 
ubupfapfa kurata ishusho, amagambo cyangwa ibikorwa 
byabo. Kandi ntibagomba kwambara imyenda y’igiciro 
kugira ngo biyerekane. Ibyo bikurura ubwirasi n’igomwa. 

Abana bato bakwiriye kwigishwa kunyurwa 
n’ibyiza bikwiranye n’ikigero bagezemo. Amabyiruka 
ameze nk’ibibabi by’igiti kikiri gito. Bene icyo giti kiba 
gifite ubwiza cyihariye. Si byiza guhatira abana kwifata 
nk’abantu bakuru; ahubwo mubareke bakomeze itoto 
ry’ubuto bwabo uko bishobotsc kose, bakurira mu buntu 
nk’uko imyaka yabo iri. 

Abana bato bashobora kuba abakristo beza 
bakamenya ibintu bihwanye n’ikigero bagezemo, kuko 
ibyo ari byo Imana ibashakaho. Mureke abana biharike 
uturima twabo maze batubibemo imbuto. Umubyeyi 
cyangwa umwigisha abonereho kugereranya ako karima 
k’umwana n’umurima w’umutima uteguriwe guterwamo 
imbuto. Igihe bazashyira imbuto mu butaka bazigisha 
abana iby’urupfu rwa Kristo wapfuye agahambwa; maze 
imigondoro nihinguka, basobanurire abana iby’umuzuko. 

Byari bikwiriye ko ishuri ryose rigira umurima, 
isambu twagereranya n’icyumba cy’ishuri Imana 
yigishirazamo. Ibyaremwe bimeze nk’igitabo Imana 
yigishirazamo abana bayo kugira ngo bagire ubwenge 
n’umuco mu mibereho yabo. Nta watekereza ko abasha 

gusarura mu murima utahinzwe. Ni ngombwa ko umuntu 
akora yihanganye maze agatunganya ahakwiye guterwa 
imbuto. Bitabaye ibyo ntiyakweza. Ni ko bigenda no mu 
butaka bw’umutima: Umwuka w’ Imana agomba 
kuwukoreramo akawuha umuco mwiza mbere yuko wera 
imbuto zihesha Imana icyubahiro. 

Ubutaka bugomba kwitabwaho buri gihe, bugomba 
guhingwa neza, bukabagarwa kenshi kugira ngo 
bukuiwemo urwiri runiga imyaka rukayicura ibiyitunga. 
Uhinga wese aba afite ibyiringiro byo kuzasarura. Imana 
ihundaza imigisha yayo ku bahinzi, kuko mu buhinzi 
bwabo bagereranya ibyerekeye iyobokamana n’ibyaremwe. 
Guhinga ubutaka ni nko kwigisha umuntu. 

Utuma imbuto zimera, aktiziha igikuriro cya 
kumanywa na nijoro, ni we Rugira rugize byose, Umwami 
w’ijuru n’isi, kandi ni we wita ku bana be mu buryo bwose. 
Nk’uko umubibyi ahirimbanira guhinga imbuto kugira ngo 
abone ibimutunga muri ubu bugingo, ni ko n’Umubibyi 
Nyiribihe byose abiba mu mutima imbuto zihesha umuntu 
ubugingo buhoraho. 

Nta wugira icyo ageraho atabanje gutangira. 
Umusaruro ugirana isano n’icyabibwe. Umusaruro 
werekana umuhinzi w’umunebwe. Twese tugomba kubiba 
imbuto z’ubugwaneza, impuhwe, n’urukundo; kuko 
tuzasarura ibyo twabibye. Inarijye, kwikunda, 
n’umururumba byera umusaruro usa na byo. 

Nta muntu Imana irimbura. Urimbuka wese aba 
yirimbuye ubwe. Uwirengagiza amabwirizwa, aba 
yibibyemo imbuto zo gushidikanya, na zo zikazamuha 
umusaruro uhwanye n’icyo yashatse. Igihe Imana 
yacyahaga Farao bwa mbere yarinangiye, maze asarura 
umutima unangiye. Imana ntiyigeze imuhatira kutizera. 

Imbuto yo kutizera yabibye ni yo yasaruye, kugeza ubwo 
yarebye asanga igihugu cye kibaye umwirare, maze agira 
agahinda abonye intumbi y’umwana we w’imfura 
n’iz’imfura zose zo mu bwami bwe. (Reba Kuva 5:1-5; 
7:14,22; 12:29,30). Igitekerezo cye ni ubusobanuro buteye 
ubwoba bw’ukuri kw’aya magambo ngo "Ibyo umuntu 
abiba, ni byo azasarura." Abagalatiya 6:7. 

Buri gikorwa, na buri jambo ni imbuto ycra izindi 
mbuto. Igikorwa cyose cy’ubugwaneza no kwibabaza, 
kibera benshi urugero rwiza, kandi kigafasha benshi. Ariko 
igikorwa cy’igomwa, uburiganya cyangwa sc kurema ibice 
mu bantu ni imbuto ifite "imizi isharira." Abaheburayo 
12:15. Kubiba ibyiza cyangwa ibibi byomatana n’ubugingo 
bw’umuntu iteka ryose. 

Kubiba Imbuto Bitwigisha Kugira Ubuntu 

Uwiteka aravuga ati,"Murahirwa mwa babiba mu 
nkuka z’amazi yose mwe." Yesaya 32:20. Nidutanga 
dufasha umurimo w’ Imana cyangwa se dufasha abakene, 
ntabwo bizadukenesha. Umubibyi yongera imbuto ari uko 
abanje kizishibura maze agategereza umusaruro wazo. 
Imana yasezeranye ko abatanga impano zabo bakiranuka 
izabagwiriza imigisha kugira ngo bakomeze gutanga. 
"Mutange, namwe muzahabwa; urugero rwiza rutsindagiye, 
rucugushije, rusesekaye, ni rwo muzagererwamo." Luka 
6:38. 


Iyo turekuye maze tugatanga kuri iyi migisha 
y’igihe gito twahawe, ubuhamya bw’urukundo rwacu 
butuma abo duhaye bashima Imana. Ubutaka bw’umutima 
buba butunganirijwe kwakira ubutumwa bwiza, maze 
bukera imbuto z’ubugingo buhoraho. 

Nk’uko tubiba imbuto mu butaka, ni ko n’igitambo 
cya Kristo cyagenjwe ku bwo gucungurwa kwacu. "Iyo 
akabuto k’ishaka kataguye hasi ngo gapfe, kagumaho 
konyine: ariko iyo gapfuye, kera imbuto nyinshi." Yohana 
12:24. 


Urupfu rwa Kristo ruzagira ingaruka y’imbuto 
z’ubwami bw’Imana. Urupfu rwe ruzagira ingaruka 
y’ubugingo buhoraho. 

Abakorana na Kristo bagomba kugwa mu butaka 
bagapfa nka ka kabuto. Kwikunda no kwiyemera bigomba 
kurimbuka rwose. Ariko itegeko ryo kwitanga ni ryo 
tegeko ryo kwizigama no kwizigamira. 


IGICE CYA 7 

IMBARAGA ITANGAJE Y’UBUTUMWA 
BWA KRISTO 

(Ibiri muri iki gice biboneka muri Matayo 13:33; Luka 13:20,21). 

Igiterane Yesu yigishirije ku nyanja cyarimo abantu 
b’inzego zose. Harimo abakire n’ abakene, injiji n’indushyi 
zisabiriza, ibisambo, n’abakomeye n’aboroheje. Abari bari 
aho bajijutse bakomeje kwibaza bati, koko ubwami 
bw’hnana bugizwe n’abantu bameze batya? Umukiza 
yashubirishije ibitekerezo byabo uyu mugani ati, "Ubwami 
bwo mu ijuru bugereranywa n’umusemburo umugore 
yafashe, akawuhisha mu myariko itatu y’ifu, kugeza aho 
yasemburiwe yose." 

Mu Bayuda igitubura cyari ikimenyetso cy’icyaha. 
Paulo yavuze iby’ "umusemburo w’igomwa n’ibibi." 1 
Abakor.5:8. Ariko mu mugani w’Umukiza wacu, igitubura 
gishushanya imbaraga y’ubuntu bw’hnana ihindura 

umutima w’umunyabyaha. Nta wakoze icyaha kugeza aho 
iyo mbaraga y’ubuntu itabasha kugira icyo imumarira. 
Abiyegurira Mwuka Muziranenge hose, imbaraga nshya 
izabakoreramo; maze ishusho y’ Imana igarurwe mu 
muntu. 


Umuntu ntafite iyo mbaraga yo kwihindura 
intungane. Umusemburo jgomba gushyirwa mu byokurya 
biwugenewe. Nubwo waha umwana uburezi bwose bw’isi, 
aramutse ari umunyabyaha nta cyo bwamumarira 
cyamuhindura umwana w’ijuru. Guhinduka kose guturuka 
ku Mwuka w’ Imana. 

Nk’uko igitubura gikorera imbere mu mugati 
umuntu atakireba, ni ko n’ubuntu bw’Imana bukorera mu 
mutima bugahindura imibereho yose. Benshi bajya 
bigeragereza guhindura ingeso iyi n’iyi ariko bikabananira, 
kuko atari ko bigenda; baba baciye inzira itari yo. Kwizera 
no kumenya ukuri ni ibintu bibiri bihabanye cyane. 
Kumenya ukuri cyane ntibihagije; umutima ugomba 
guhinduka ukabonera. Umuntu ugerageza gukomeza 
amategeko y’ Imana kubera ko asabwa kuyakomeza, uwo 
ntaba yumvira by’ukuri. Iyo iby’Imana ishaka bibereye 
umuntu umutwaro, imibereho ye ntiba ari iya gikristo. 
Kumvira by’ukuri bikomoka ku rukundo rurimo 
gukiranuka. Ishingiro ryo gukiranuka ni ukumvira 
Umucunguzi wacu. Ibyo bizadufasha dukore icyiza kuko 
ari cyiza, kuko gukora icyiza ari ugushimira Imana. 

Guhinduka k’ukuri guturuka ku mbaraga ya Mwuka 
Muziranenge nk’uko Kristo yabisobanuriye Nikodemu ati, 
"umuntu utabyawe ubwa kabiri, ntabasha kubona ubwami 
bw’Imana.... Ikibyarwa n’umubiri na cyo ni umubiri; 
n’ikibyarwa na Mwuka na cyo ni umwuka.... Umuyaga 
uhuha aho ushaka, ukumva guhuha kwawo, ariko ntumenya 
aho uva cyangwa aho ujya. Ni ko uwabyawe na Mwuka 

wese amera." Yohana 3:3-8. "Mwakijijwe n’ubuntu kubwo 
kwizera; ntibyavuye kuri mwe, ahubwo ni impano y’ 
Imana." Abefcso 2:8. 

Igitubura kiri mu ifu gikora mu buryo umuntu 
atareba; ni ko n’igitubura cy’ijambo ry’ukuri gikora 
mw’ibanga, bucece, kandi buhoro buhoro kugeza ubwo 
imibereho ihinduka rwose. Imirimo ya kamere itsembwaho, 
maze ibitekerezo bishya, n’imigambi mishya bigataha mu 
muntu. Atangira kugira inyifato nshya n’imibereho nk’iya 
Kristo. Ibitekerezo birahinduka, agaca mu kuri kandi 
akagira amahoro yo mu mutima. 

Ikibazo Gikunda Kuvuka 

Kuki hari benshi bavuga ko bizera ijambo ry’Imana, 
ariko ingeso zabo ntizihinduke nziza? Usanga bagifite 
inarijye, bakirakazwa n’ubusa, bihutira kuvuga menshi, 
birata, mbese ugasanga basa n’abatigeze bamenya ukuri. 
Impamvu iragaragara ni uko batihannye ngo bahinduke. 
Ntibigeze bashyira igitubura mu mitima yabo kugira ngo 
gikore umurimo wacyo. Imibereho yabo yerekana ko 
batigcze imbaraga ya Kristo ishobora guhindura ingeso. 
"Dore, kwizera guheshwa no kumva, no kumva kukazanwa 
n’ijambo rya Kristo." Abaroma 10:17. Ibyanditswe Byera 
ni igikoresho gikomeye mu guhindura ingeso. Iyo ijambo 
ry’Imana ryizwe neza kandi rigakurikizwa, rikorera mu 
bitekerezo by’umuntu rikamuvanamo ibishakwe byo 
gukiranirwa. Mwuka Muziranenge amwemeza icyaha, 
maze mu mutima we hagashibuka kwizera gukorera mu 
Rukundo rwa Kristo, kuko ari rwo rutuma dusa na we. 
Noneho Imana ikabona kwemera kudukoresha. Iyo 
imbaraga idukoreramo imaze kuba nyinshi, ituma 
duhaguruka tukamenyesha n’abandi ukuri twamenye. 

Ntitugakabye kwera kw’ijambo ry’Imana ngo 
tuvuge ko ari nta handi ryakwigishirizwa hatari ku ruhimbi. 
Rigomba kugezwa ku bantu aho baba bari hose. Icyo 
gitubura kizakora buhoro buhoro maze akamaro kacyo 
kagaragare hanyuma. 

Abantu bikunda bagakunda n’amafaranga babaho 
imibereho yo gushaka ubutunzi no kwinezeza gusa. Ariko 
umuyoboke wa Kristo we ntakwiriye kurangazwa n’ibyo. 
Agomba kwanga inarijye, kugira ngo ashobore kwitangira 
umurimo wo gukiza imitima. Gukunda Kristo bimurutira 
byose, maze akifuza Kristo kuruta uko yifuza ibinezeza 
byose byo mu isi. 

Igitubura cyiza ntikivamo kwigomeka, kwiyemera 
no kwishyira imbere. 

Urukundo rukomoka mu ijuru ntirwikunda kandi 
ntiruhindagurika. Ntirwihimbaza. Ufite ubuntu bw’Imana 
ntakundira abandi kubera ko bamusingiza, ahubwo 
abakundira ko Kristo yabatanzeho byinshi. Nubwo 
imigambi ye, amagambo ye, cyangwa se ibikorwa bye 
byakwakirwa nabi, ariyumanganya agahora. Yicisha 
bugufi, agahora yiringira imbabazi n’urukundo rw’Imana 
gusa. 


Ubuntu bwa Kristo bumumaramo ubukana kandi 
bugahindura ijwi rye. Guhinduka kwe kugaragarira mu 
magambo meza y’ikinyabupfura avuga akomeza bagenzi 
be. Imibereho ye igira impumuro nziza. 

Iyo Kristo ari mu mutima agaragara mu maso 
y’abamukunda bakomeza amategeko ye. Ukuri 
kubagaragaramo nk’inyandiko; maze impumuro nziza yo 
mu ijuru ikabatamaho. Bahinduka abagwaneza nyabo, 
kandi bakagira urukundo rurenze urwa kimuntu. 

Igitubura cy’ukuri kw’ijambo ry’Imana gitunganya 
ibikocamye, umunyabugugu agahinduka umunyabuntu. 
Gihumanura ibihumanye. Uwari ufite kamere ya kimuntu 
akagira kamere ivuye ku Mana. Kuva ubwo umuntu 
agatangira kubahira Imana mu ngeso ze. Iyo habayeho 
guhinduka kumeze gutyo, abamarayika baranezerwa 
bagatera indirimbo z’ibyishimo, kandi Imana igashimishwa 
n’imitima ikora ibyo gukiranuka. 


IGICE CYA 8 

UMUNEZERO WO 
KUBONA UBUTUNZI BUHISHWE 

(Ibiri muri iki gice biboneka muri Matayo 13:44). 

Ubwami bwo rnu ijuru bugereranywa n’izahabu 
zahishwe mu murima, umuntu azibonye arazitwikira, 
aragenda, umunezero umutera kugurisha ibyo yari atunze 
byose, ngo abone kugura uwo murima." 

Mu bihe bya kera abantu bakundaga gukoresha 
umuco wo guhisha ubutunzi bwabo mu butaka. Ariko 
kenshi bibagirwaga aho babuhishe, maze urupfu, igifungo, 
cyangwa se ubuhunzi bigatuma nyirabwo abusiga, maze 
ubwo butunzi bukazahishurwa na nyiramahirwe. Mu gibe 
cya Yesu ntibyari igitangaza kumva ko ubutunzi nk’ibiceri, 
izahabu n’ifeza byahishuwe rnu butaka bitewe 
n’uburangare bwa nyirabyo. 

Umuntu yatishije umurima, maze igihe yahingaga 
akubise isuka abona ubutunzi bwahishwe. Uwo muntu 
yahise amenya ko amahirwe amutahiye. Nuko asubiza iyo 
zahabu aho yari ihishe, maze asubira imuhira agurisha ibyo 
yari afite byose kugira ngo agure uwo murima. 

Ab’umuryango we n’abaturanyi bibwiye ko yasaze. Ariko 
we yari azi icyo akora. Yari yiteguye guhara ibyo yari afite 
byose ariko akibonera ubwo butunzi bwahishwe. Bityo 
n’ubonye ubutunzi bwo mu ijuru ahara byose kugira ngo 
yironkere ubwo butunzi bw’ukuri. 

Umurima ushushanya Ibyanditswe Byera, 
ubutumwa bwiza ni ubwo butunzi. Isi ubwayo ntifite 
ubutunzi buruta ubw’ijambo ry’Imana. 

Mbese Imana Ihisha Ubutunzi Bw’Ukuri? 

Abiyumvamo ko ari abanyabwenge ntibabona 
ubwiza n’imbaraga by’inama y’agakiza. Balitc amaso, 
ariko ntibareba; bafite amatwi, ariko ntibumva; bafite 
ubwenge, ariko ntibabona aho ubutunzi buhishwe. 

Umuntu ashobora kugcnda hejuru y’ubutaka 
bwahishwemo ubutunzi atabizi. Ashobora kwicara munsi 
y’igiti atazi yuko mu mizi yacyo hahishwcmo ubutunzi. No 
ku Bayuda ni ko byari bimeze. Bahawc ukuri kumeze 

nk’izahabu. Ukuri kw’inama yo gucungurwa 
kwabagejejweho muri gahunda y’ibitambo n’ibimenyetso, 
nyamara Kristo aje, Abayuda ntibamenya ko ibyo byose ari 
we byashushanyaga. Imigenzo yabo y’uruhererekane 
rw’ibisekuruza byabo n’imyizerere yabo, byatumye 
batamenya ukuri. Inzu y’ubutunzi bw'ubwenge bwose yari 
ibakinguriwe, ariko ntibabimenya. 

Imana ntihisha ukuri kwayo. Abantu ni bo 
birindagiza ntibabubone. Kristo yahaye Abayuda 
ubuhamya bwinshi bw’uko yari Mesiya; ariko babonye ko 
nibamwemera bizaba ngombwa ko bareka imigenzo yabo 
bakundaga bakareka no kwihugiraho kwabo, n’ibyo bari 
bararikiye bidashimwa n’ Imana. Bavugaga ko bizera 

Isezerano rya kera ariko bakanga kwemera ubuhamya 
buririmo bwerekeje kuri Kristo. Bari bafite ubutunzi 
bw’ubutumwa bwiza, ariko banga kwakira impano ihebuje 
ijuru ryabahaye. "Nyamara mu batware na bo benshi 
baramwizeye: ariko ku bwo gutinya Abafarisayo 
ntibabyerura, ngo badacibwa mu isinagogi." Yohana 12:42. 
Bizeraga ko Yesu ari Umwana w’ Imana, ariko bashakaga 
twombi; ubutunzi bw’isi, n’ubutunzi bw’ijuru. 

Muri iki gihe ibitekerezo by’abantu byuzuye 
kwikunda, no guhugirana. Kugira ngo bagere ku butunzi 
bw’isi n’ubutegetsi bararikiye, bituma bahitamo imigenzo 
y’abantu kuruta gukora iby’Imana ishaka. Abameze batyo 
bahishwe ubutunzi bw’Imana. 

"Ariko niba ubutumwa bwiza twahawe butwikiriwe, 
butwikiriwe abarimbuka, ni bo batizera, ab’imana y’iki 
gihe yahumiye imitima kugira ngo umucyo w’ubutumwa 
bw’ubwiza bwa Kristo ari we shusho y’ Imana 
utabatamhikira." 2 Abakor. 4:3,4. Umukiza wacu yabonyc 
ko abantu banambuka ku byabahesha ubugingo buhoraho, 
maze yifuza kubagarura mu nzira ati, "Umuntu 
byamumarira iki gutunga ibintu byose byo mu isi, aramutse 
yatswc ubugingo bwe?" Matayo 16:26. Yamenyesheje 
abacumuye ko hariho isi iruta iyingiyi kuba nziza. Maze 
asa n’ujyanye ibitekerezo byabo abcrcka ubutunzi 
budashira. 

Ubukire Bw’Isi Ntibugira Amahuriro N’Ubwo Butunzi 

Igiciro cy’ubwo butunzi kiruta ifeza n’izahabu. 
"Ntibuboneshwa izahabu; kandi nta feza igererwa kuba 
ikiguzi cyabwo.... Fezaruka n’ibirahuri ntibizavugwa; ni 
ukuri igiciro cy’ubwenge kiruta marijani." Yobu 28:15,18. 

Ubwo ni bwo butunzi buboneka mu Byanditswe. 
Ubumenyi bwose ushobora kubugeraho ushakashatse mu 
ijambo ry’Imana. Kandi ikiruta byose ni uko rifite 
ubuhanga bwo gukiza umuntu. Bibliya ni isoko y’ubutunzi 
bwose bubonerwa muri Kristo. 

Ku byaremwe hari inyigisho z’ukuri zitangaje. 
Nyamara umuntu wacumuye we afata ibyaremwe agashaka 
kubisumbisha Imana. Abantu banga ijambo ry’Imana 
nubwo wabaha inyigisho nzima ntibazikunda. Birundurira 
mu nyigisho z’ibyaremwe ku buryo zikura ibitekerezo 
byabo ku Muremyi. 

Benshi bareba ijambo ry’Imana, igitabo 
yigishirizamo, nk’aho kidashimishije. Ariko abamaze 
gutahura ubwo butunzi bw’ikirenga babiheshejwe na 
Mwuka Muziranenge, usanga biteguye kuba bagurisha ibyo 
bafite byose bakagura uwo murima ufite ubwo butunzi. 

Satani atuma abantu bibwira ko hari ubwenge bundi 
umuntu ashobora kunguka butari ubukomoka ku Mana. 
Yatumye Adamu na Eva bashidikanya ijambo ry’Imana. 
Muri iki gihe abigisha bavanga inyigisho z’abanditsi 
bahakana Imana n’iz’uburezi zisanzwe, babiba imbuto mbi 
mu bitekerezo by’urubyiruko zibatera kutizera Imana no 
kwica amategeko yayo. 

Umwigishwa ashobora gukoresha imbaraga ze zose 
kugira ngo abone ubwenge, ariko ntibwamuhesha 
umugisha keretse amenye Imana kandi akubaha amategeko 
yayo amugenga; bitabaye bityo, yakwirimbura ubwe. 
Ingeso mbi zituma atanyurwa, kandi ntiyihangane. Mu byo 
atekereza no mu byo akora usanga ari icyigomeke. Umeze 
atyo nta munezero agira; kuko yanga kuba intungane, 
akirengagiza amategeko y’ubuzima, amaherezo ingeso ze 
zikamubuza amahoro. Aba yarapfushije ubusa imbaraga ze 

z’umubiri n’iz’ibitekerezo, kandi yarashenye n’urusengero 
rw’umubiri we. Aba yiteye kurimbuka muri ubu bugingo 
no mu bugingo buzaza. Kwirengagiza Bibliya ye bituma 
abura ubutunzi buruta ubundi bwose bwo ku isi. 

Nimutyo Twishimire Ubwo Butunzi 

Dukwiriye kwiga ijambo ry’hnana turyitayeho. Ni 
ubutunzi budashira. Ariko igituma bamwe bananirwa 
kububona ni uko badashakashaka kugeza ubwo 
babushyikira. Bashimishwa no kumenyesha abandi uko 
kuri, ariko bo ntibacukure ngo bironkere ku giti cyabo kuri 
ubwo butunzi buhishwe. Amagambo ya Kristo afite 
ubusobanuro bwimbitse nyamara bworoheye ababukeneye. 
Ibitekerezo by’abantu bashorewe na Mwuka Muziranenge 
bizahishura ubwo butunzi bwatabwe kure. 

Abiyita abacurabwenge bavuga ko bagomba 
gukoresha ubusobanuro bwabo kugira ngo bumvikanishe 
Bibliya neza. Bahirimbanira guhishura ubutunzi buyirimo 
bibwira ko ibyo byagabanya inyigisho z’ibinyoma zaduka 
mu itorero. Nyamara ubwo busobanuro bwarushijeho 
kuricengezamo inyigisho z’ibinyoma. Iby’abantu 
bagerageje basobanura byarushijeho kuba urujijo. 

Abatambyi n’Abafarisayo bibwiraga ko bar! 
Abigisha bakomcye, ku buryo bwatuma bongera 
ubusobanuro bwabo ku ijambo ry’hnana. Ariko Yesu 
yabacyashye agira ati, "Bansengera ubusa; kuko inyigisho 
bigisha ari amategeko y’abantu." Mariko 7:7. 
Ntibakomezaga ijambo uko riri. Satani yari yarabahumye 
amaso kugira ngo batareba akamaro karyo. Hari akaga 
gakomeye gashobora guterwa n’abanyabwenge b’iki gihe 
basubira gukora nk’ibyo abigisha b’Abayuda bakoze. 
Basobanura ubuhanuzi bw’hnana nabi, maze abizera 
n’ababumva bakarushaho kujijwa no guhera mu irindagiza. 

Gusobanuza Ibyanditswe imigenzo y’abantu ni nko 
gutunga isitimu mu "zuba. Ijambo ry’Imana ni umucyo 
wihagije, umucyo wundi kuri ryo umeze nk’urumuri 
runyenyeretsa umucyo muto. Ariko hagomba kubaho 
uryigisha. Nta migisha yo mu isi iboneka umuntu 
atayishebekeye yihanganye. Niba abantu bihambira ku 
byabahesha inyungu bakabishobora bitewe n’uko bakora 
bizeye ko bazabigeraho, n’abasbaka ubutunzi bwo 
kumenya ukuri bagomba gucukumbura cyane kugira ngo 
babugereho. Ni ngombwa kwiga ijambo ry’Imana ubikuye 
ku mutima kandi usenga nk’ushaka ubutunzi bwahishwe. 
Ushaka kubugeraho agomba kwitanga akabushaka 
ashishikaye. 

Kutumvira byugariye amarembo maze bituma 
ubwenge bwinshi bwari mu Byanditswe butagerwaho. 
Gusobanukirwa ni ukumvira amategeko y’ Imana. 
Abasobanukirwa n’Ibyanditswe ni abahirimbanira 
kubimenya bicishije bugufi kandi bagamije kubyumvira. 

Mbese ujya wibaza icyo wakora kugira ngo 
ukizwe? Ibyo ugamije byose ujye ubiragiza Imana. 
Imenyereze kwiga ibyo Uwiteka akubwira. Niba ubona ko 
ibyo wizera bidahuje n’ibyo wigishwa, ntugasobanure 
ukuri mu buryo bubogamiye ku byo wizera; ahubwo 
wemere umucyo nk’uko uwuhawe. Kwizera Kristo 
bigomba kuba bivuye ku mutima wishimira impano 
y’ubutunzi bwo mu ijuru. Kwizera kumeze gutyo 
kugendana no kwihana ndetse no guhinduka mu ngeso. 
Kugira kwizcra ni ukwemera ubutumwa bwiza hamwe 
n’amategeko abugenga. Kristo yatanze ubugingo bwe 
kugira ngo aduheshe ubwo butunzi butagira akagero; ariko 
hatabayeho guhindurwa n’amaraso ye kubwo kwizera, nta 
butunzi bwazaragwa abarimbuka. 

Ibintu byiza birimbishije iyi si ntibigaragara keretse 
iyo izuba rirashe umucyo ugatamurura umwijima. Ubutunzi 
bw’ijambo ry’Imana ntibugaragara keretse iyo burasiweho 
n’umucyo wa Zuba ryo gukiranuka. Nuko rero ubwo twiga 
Ibyanditswe dusabe Imana kugira ngo umucyo wa Mwuka 
Muziranenge urasire kuri iryo Jambo, maze tubashe 
kuribona kandi dushimishwe n’ubutunzi buririmo. 

Ingororano Y’Akataraboneka Ku Babuhirimbanira 

Ntihakagire uwibwira ko nta bumenyi agikeneye 
kunguka. Kuva kera twakomeje gushakira ubutare hejuru 

y’ubutaka duserura gusa, nyamara izahabu nziza 
y’igiciro itabye hasi mu butaka. Imitarimba ikomeye 
igomba gushitwa hasi mu kuzimu kugira ngo dushobore 
kugera ku butunzi bunejeje. Ku bwo kwizera nyakuri, 
ubwenge bw’umuntu bwunganirwa n’ubwo mu ijuru. 

Nta washakashaka mu Byanditswe afite umwuka 
nk’uwa Kristo ngo abure kugororerwa. Iyaba abantu 
bumviraga, ijuru ryabakingurira ibyumba by’umugisha 
n’icyubahiro maze bakarushaho kuvumbura byinshi. 
Abantu batandukanywa n’uko bameze mu byo 
gusobanukirwa n’ubwiru bwo gucungurwa, uburyo. Imana 
yigize umuntu, n’ibyerekeye igitambo cya Kristo; ariko 
baramutse batajijwe mu bitekcrezo byabo. Byose 
byasobanuka neza kandi abantu bakabyishimira. 

Kumenya Imana na Kristo bihindura umuntu 
bikamugaruramo ishusho y’ Imana. Bituma umuntu 
yigenga, kandi agategeka umubiri we neza awurinda irari 
ryose. Bimuhindura umwana w’ Imana, kandi 
bikamwugururira imigisha yo mu isi n’iyo mu ijuru. 

Ubwo bumenyi bubonerwa mu gushakashaka mu 
ijambo ry’Imana, ni ubutunzi bushobora guhabwa ubwifuza 
wese, wemera gutanga byose kugira ngo abubone. "Niba 
urizwa no gushaka ubwenge bwo guhitamo... ukabushaka 
nk’ifeza; ukabugenzura nk’ugenzura ubutunzi buhishwe; ni 
bwo uzamenya kubaha Uwiteka icyo ari cyo." Imigani 2:3- 
5. 


IGICE CYA 9 

UMUGANI W’IBUYE RY’IGICIRO CYINSHI 

(Ibiri muri iki gice biboneka muri Matayo 13:45,46) 

"Kandi ubwami bwo mu ijuru bugereranywa 
n’umutunzi washakaga amasaro y’akataraboncka 
(imaragarita): abonye rimwe ry’igiciro cyinshi, aragenda, 
agurisha ibyo yari atunze byose, ngo abonc kurigura." 

Kristo ubwe ni ibuye ry’igiciro cyinshi. Ubwiza 
n’icyubahiro cya Se bigaragarira muri We. Urupapuro 
rwose rwo mu Byanditswe Byera rumurikirwa n’umucyo 
umuturutseho. Gukiranuka kwa Kristo kumeze nk’ibuye 
ry’igiciro cyinshi kandi ridafite inenge. "Ni yo ibaha kuba 
muri Kristo Yesu, waduhindukiye ubwenge buva ku Mana, 
no gukiranuka, no kwezwa, no gucungurwa. lAbakor. 1:30. 
Ibishobora kunyura ubugingo byose bibonerwa muri We. 
Umucunguzi wacu iyo tumugereranije n’ibintu byose 
dusanga abiruta. 

Umutunzi uvugwa muri uyu mugani ashushanya 
icyiciro cy’abantu bashaka kumenya ukuri. Mu mahanga 
atari amwe abantu bajijutse bararushaho gushakira mu 
bitabo, mu bumenyi bw’iby’isi ndetse no mu madini 
y’abapagani kugira ngo barebe ko babonamo ubutunzi 
bw’inkoramutima. Mu Bayuda harimo abari barambiwe 

gahunda y’idini ryabo rya Kiyahudi, maze bakumva 
bakeneye gukangurwa mu by’iyobokamana. Abigishwa ba 
Kristo bari balitc ibitekerezo nk’ibyo; naho Koluneriyo 
n’Umwetiyopiya w’inkone bari bameze nka bariya 
bavuzwe haruguru, bashakiraga ukuri mu bintu bitari 
bimwe. Bamaze guhishurirwa ibya Kristo, bamwakiriye 
batazuyaje kandi banezerewe. 

Mu mugani ntihavugwa yuko iryo buye ry’igiciro 
cyinshi ryari impano; ahubwo umutunzi yarariguze, 
aritangaho ibyo yari atunze byose. Kristo ni impano, ariko 
ahabwa abamwiyegurira ntacyo bisigiye, kugira ngo 
batangire babeho imibereho yo kumvira ibyo ashaka byose. 
Ubushobozi dufite bwose tubukesha Uwiteka, kugira ngo 
bwerezwe kumukorera. Iyo twihaye Kristo rwose, nawe 
araza akaba muri twe, maze tukaba dushyikiriye ibuye 
ry’igiciro cyinshi. 

Agakiza gatangirwa ubuntu; nyamara karagurwa 
kandi kakagurishwa. Mu isoko ry’aho ubuntu bw’Imana 
bwiganje, iryo buye ritangaje ntirigira igiciro kandi 
urishaka arihabwa nta mafaranga atanze. Ububiko bw’ayo 
mabuye y’ukuri kandi y’igiciro bwugururiwe abantu bose. 
"Dore nshyize imbere yawe urugi rukinguye, kandi nta 
wubasha kurukinga." Ibyahishuwe 3:8. Ijwi ryumvikanira 
imbere mu rurembo ngo, ngwino. Ijwi ry’Umukiza 
riraturarika riti, dore ndakugira inama: ungureho izahabu 
yatunganirijwe mu ruganda, ubone uko uba umutunzi. 
Ibyahishuwe 3:18. 

Umukene n’umukire bose bashobora kugura ako 
gakiza. Tugaheshwa n’uko twihaye Kristo nk’umutungo we 
yacunguye. Amashuri menshi si yo ageza umuntu ku Mana. 
Ntidushobora kugura agakiza ariko dushobora kugahi- 
rimbanira twihanganye kugeza ubwo ndetse twahara byose 
mu isi kubwa ko. 

Tugomba gushaka iryo buye ry’igiciro cyinshi, 
ariko tudakoresheje inzira z’ab’isi. Ibiguzi dutanga si 
izahabu cyangwa ifeza. Imana ishaka ko twumvira 
tudahaswe. Igusaba kureka ibyaha byawe. 

Bamwe bahora bahirimbanira guhabwa ibuye 
ry’igiciro cyinshi ryo mu ijuru. Nyamara banga kureka 
ingeso zabo mbi. Ntibapfa ku narijye. Bityo bagatakobwa 
iryo buye ry’igiciro. Ntibikorera umusaraba maze ngo 
bakurikire Kristo bigomwa byinshi kandi bitanga. Basa 
nk’abakristo, ariko atari abakristo bashyitse; basa 
n’abegereye ubwami bwo mu ijuru,. Ariko ntibashobora 
kubwinjiramo. Gusa n’uwakijijwe kandi utarakijijwe 
ntibisa no kuzimira, ahubwo ni ukuzimira burundu. 

Uburyo Kristo Ari Umutunzi Aka ba N’Ibuye 
Ry’igiciro 

Uyu mugani ntiwerekcje gusa ku bantu bashaka 
ubwami bw’Imana, ahubwo werekeje no kuri Kristo ushaka 
gusubirana umurage we wazimiye. Umutunzi wo mu ijuru 
yasanze ko abantu bazimiye bahwanye n’ibuye ry’igiciro. 
Yabonye ko bishoboka gucungura umuntu wahumanijwe 
n’icyaha, kandi agasenywa na cyo. 

Imitima y’abo Umucunguzi yakirishije urukundo 
rwe, ifite agaciro gakomeye kuruta ako abatigeze 
gucumura. Imana ntitureba nk’abantu babi badafitc agaciro; 
itureba muri Kristo kandi itubona dusa nk’uko tugomba 
kumera tumaze guhindurwa n’urukundo rw’Umucunguzi. 
Yasonzoranije ubutunzi bwosc bw’isi n’ijuru ibugura ayo 
mabuye y’igiciro cyinshi. Reba Zaburi 9:16; Malakiya 
3:17. 


Kristo nk’ibuye ry’igiciro cyinshi cyane ni we 
rufatiro twese tugomba kubakaho. Igihe iryo buye ryari 

rikenewe n’abigishwa Kristo yasize, ni bwo barishakanye 
umutima wose, maze bohererezwa Mwuka Muziranenge 
kugira ngo abafashe. Kristo amaze gusubira mu ijuru, 
yicaye ku ntebe y’ubwami y’imbabazi. Ibyo byagaragajwe 
no gusukwa kwa Mwuka Muziranenge ku munsi wa 
Pentekoti. Abantu bari bararindagijwe n’abanzi ba Kristo, 
babonye akuzwa ngo abe "Igikomangoma n’Umukiza 
uhesha Abisrayeli kwihana no kubabarirwa ibyaha." 
Ibyakozwe 5:31. Basanze afitc ubutunzi budashira bwo 
kugororera abava mu bugome bajya mu nzira yo 
gukiranuka. Abantu ibihumbi bitatu basanze 
barahumanijwe n’ibyaha, barahindukira basanga Kristo 
inshuti n’Umucunguzi wabo. Mwuka Muziranenge 
yigishije abo bizera barushaho kumenya imbaraga 
n’icyubahiro bya Kristo, kuva ubwo barambura ibiganza 
byabo nta cyo bikanga bati: ’Turizeye." 

Uhereye ubwo amakuru meza y’Umukiza wazutse 
akwira hose agera no ku mpera y’isi. Itorero ryungutse 
abihana benshi baturutse imihanda yose, bashaka ibuye 
ry’igiciro cyinshi. Bari bahuje umugambi. Imirimo yabo 
yindi barayirengagije bahuriza kuri iyo nshingano imwe. 
Bari Interahamwe. Umugambi w’abizera bose wari uwo 

kwerekana ingeso za Kristo zari zibarimo, no 
kwamamaza ubwami Bwe. "Nuko rero ubuntu bw’hnana 
bwinshi bukaba kuri bo bose; kandi uko bukeye Umwami 
Imana ikabongerera abakizwa." Ibyakozwe 4:33; 2:47. 
Iteraniro ryose ryari ryabonye ibuye ry’igiciro cyinshi. 

byo bizongcra kubaho, imbaraga nyinshi izasukwa. 
Uko gusukwa kwa Mwuka Muziranenge ku munsi wa 
Pentekoti yari imvura y’umuhindo, ariko imvura y’itumba 
yo izarushaho kuba nyinshi. Mwuka Muziranenge azongera 
guhishura Kristo amwcrereze ku buryo busumbyeho. 
Abantu bazabona akamaro k’ibuye ry’igiciro cyinshi, maze 

bavuge nka Paulo bati, "Ibyari indamu yanjye nabitekereje 
ko ari igihombo kubwa Kristo." Abafilipi 3:7. 


IGICE CYA 10 

UMUGANI 

WURUSHUNDURA 

(Ibiri muri iki gice biboneka muri Matayo 13:47-50) 

"Ubwami bwo mu ijuru bugereranywa 
n’urushundura bajugunye mu nyanja, rufata ifi z’amoko 
yose. Rwuzuye barukururira ku nkombe, baricara 
batoranyamo inziza, bazishyira mu bikoresho, imbi 
barazita. Uko niko bizaba ku mperuka y’isi: abamarayika 
bazasohoka, batoranye abanyabyaha mu bakiranutsi: niho 
bazaririra bakahahekenyera amenyo." 

Kujugunya urushundura ni ukubwiriza ubutumwa. 
Ibyo biteraniriza mu itorero abeza n’ababi. Iyo umurimo 
w’ubutumwa urangiye, urubanza rurangiza umurimo wo 
gutoranya. Kristo yabonye mu gihe cyose hazaba hari 
benedata b’abanyabinyoma bazagayisha inzira y’ukuri. 
Ab’isi basebya ubutumwa kubera ayo matwara mabi 
y’abigisha b’ibinyoma. Ndetse bamwe mu bakristo 
bagushwa no kubona abitirirwa izina rya Kristo 
batayobowe n’Umwuka we. Nuko rero kubera ko abo 
banyabyaha barekerwa mu itorero, bituma abantu bibwira 
yuko Imana yirengagiza ibyaha byabo. Ni yo mpamvu 
Kristo yatamuruyeho inyegamo y’ibyerekeye igihe kizaza 
avuga yuko mu rubanza Imana itazita ku cyubahiro 
cy’umuntu n’umwanya arimo, ahubwo ko izamucira 
urubanza ikurikije ingeso ze. Imigani yombi uw’urukungu 
n’uw’urushundura yigisha yeruye ko nta gihe abanyabyaha 

bazagarukira Imana bose. Amasaka n’urukungu 
bizakomeza gukurana kugeza igihe cy’isarura. III nziza 
n’imbi zishyirwa ku nkengero y’inyanja kugira ngo 
zirobanurwe ubuheruka. Kandi iyi migani yombi yigisha 
yuko nta mbabazi zizongera kubaho nyuma y’urubanza. 
Igihe umurimo w’ubutumwa uzaba urangiye, 
hazakurikiraho kuvangura abeza mu babi, kandi ubwo ni 
bwo buri cyiciro kizashyirwa mu mwanya wacyo by’iteka 
ryose. Imana ntiyifuza ko hagira n’umwe urimbuka. 
Yaravuze iti "Ndirahiye, sinezezwa no gupfa 
k’umunyabyaha; ahubwo nezezwa n’uko umunyabyaha 
ahindukira, akava mu nzira ye, maze akabaho: 
nimuhindukire, mugaruke muve mu nzira zanyu mbi! Kuki 
mwarinda gupfa, mwa nzu y’Israyeli mwe? Ezekeli 33:11. 
Muri iki gihe cy’imbabazi Umwuka w’lmana akomeje 
kwingingira abantu kwemera impano y’ubugingo. 
Abazarimbuka gusa ni abakomeza kuninira kwinginga kwe. 
Imana yakomeje kwamagana icyaha ishaka ko 
gitsembwaho burundu mu ijuru no mu isi. Abakomeza 
kwihambira ku cyaha bazarimbukana na cyo. 


IGICE CYA 11 

UBURYO TWAGEZA ABANDI KU GAKIZA 

(Ibiri muri iki gice biboneka muri Matayo 13:51,52) 

"Umwanditsi wese wigishijwe iby’ubwami bwo mu 
ijuru agererenywa na nyir’urugo utanga ibintu bishya 
n’ibya kera, abikuye rnu bubiko bwe." 

Mu mabwiriza yose ya Kristo abigishwa be bari 
bayafitemo ibyigisho bihariye. Amaze kubigishiriza mu 
rnugani w’urushundura yaberetse inshingano abasigiye yo 
kugeza ku bandi ukuri bamenye. Nyir’urugo ntiyikubira 

inyungu ze, ahubwo azisaranganya n’abandi; kandi iyo 
azikoresheje arushaho kunguka. Ukuri yamenye 
akumenyesha ab’isi kandi na we akarushaho kujya mbere 
mu by’iyobokamana. 

Ahamaze kwakira ubutumwa bagira ishyushyu ryo 
kubwamamaza kuko urukundo rwa Kristo rugomba 
kumenyekana. Bazahamya ibyo bazi kandi babonye, na 
Mwuka Muziranenge azabayobora mu ntambwe zose. 
Bamarwa inzara n’inyota byo kumenya Imana ku bwo 
gushakashaka mu Byanditswe, kandi_ basenga bababave 
kugeza ubwo bahumurizwa n’amagambo ya Kristo ngo 
"Ubabariwe ibyaha by awe.” Luka 7:48. Si ibintu bisanzwe 
guhishira ibyiza nk’ibyo. Uko barushaho kwamamaza 
ubutunzi bw’ubuntu bw’Imana, ni ko n’ubuntu bwa Kristo 
bazarushaho kubwongererwa kugira ngo na bo 
babwamamaze mu isi yose. 

Ijambo ry’Imana ni inzu y’ububiko bw’ukuri. 
Ijambo ry’Imana, ibyaremwe, kimwe n’ibyabayeho mu 
mibereho y'umuntu bifataniriza hamwe kumwigisha. Imana 
ikoresha imiyoboro yitoranirije kumenyekanisha ubwenge 
bwayo ku muntu wese ubukeneye. 

Umuyoboke wa Kristo niyizera ijambo ry’Imana 
by’ukuri, kandi akarikurikiza, nta bumenyi bw’iyi si 
dutuyemo buzamuyobera. Uko dukomeza kwitegereza 
ubwiza bw’ibyaremwe, tukabona ibitangaza ku isi, mu 
nyanja no mu kirere, ni ko turushaho gusobanukirwa 
n’ukuri. Iby’Imana ikorera abantu, ubwenge bwayo 
n’ubutabera bwayo turebesha amaso, ni ububiko 
bw’ubutunzi bw’Imana buyimenyekanisha. 


56 



Insiriri Y’Ubutunzi Bw’Iyobokamana 


Ijambo Imana yandikishije abahanuzi bayo ni ryo 
yimenyesherejemo umuntu wacumuye. Iyo ni inzu 
y’ububiko butangaje bwa Kristo. Kristo atubwira ko 
Isezerano rya kera rifite agaciro nk’Isezerano rishya. 
Nk’uko Kristo ari umucunguzi wacu ubu ni ko yari 
n’umucunguzi w’abantu babayeho kuva isi ikiremwa. 
Mbere y’uko ubumana bwe abwambika kameremuntu maze 
akaza muri iyi si, ubutumwa bwe yabanje kubuhererekanya 
ahereye kuri: Adamu, Seti, Enoki, Metusela, Nowa, 
Aburahamu na Loti. Ibisekuruza byakomeje guhererekanya 
neza ubutumwa bw’uzaza. Kristo ubwe ni we washyizeho 
gahunda y’ubutunzi bw’Abayuda ari bwo Ibyanditswe." 
Gahunda zabo zose z’idini ni we zashushanyaga. Amaraso 
yavushwaga uko batambye ibitambo yatungaga urutoke ku 
Mwana w’intama w’ Imana. 

Kristo yamamajwe n’abakurambere, ashushanywa 
muri gahunda y’ibitambo, yerekanirwa mu mategeko y’ 
Imana, tumuhishurirwa n’abahanuzi. Ibyo bikubiye hamwe 
ni bwo butunzi buvugwa bwo mu Isezerano rya kera. 
Imibereho ya Kristo ku isi, urupfu rwe, kuzuka kwe, no 
kumenyekanishwa na Mwuka Muziranenge, ni byo Uvita 
ubutunzi bwo mu Isezerano Rishya. Umukiza wacu 
yerckanye ubwiza bwa se mu Isezerano rya Kera n’irishya. 
Nk’uko abahanuzi babivuze kera, intumwa za Yesu 
zakwiriye hose maze zamamaza iby’imibcreho ya Kristo, 
urupfu rwe, ndetse n’umurimo we w’ubuhuza. Kandi 
kugira ngo umuntu yamamaze Kristo neza, agomba kuvuga 
iby’imibereho ye ku isi, atibagiwe iby’abahanuzi 
bamuvuzeho n’uko yashushanywaga na gahunda yo 
gutamba ibitambo. 

Iyo Kristo yasobanuraga ubutumwa bwa kera, 
yabushyiragamo umucyo mushya. Ubusobanuro bwe 

bwanyuraga abantu bagasobanukirwa neza n’ibyerekeye 
iyobokamana. Kandi yasize asezeraniye abigishwa be yuko 
Mwuka Muziranenge azarushaho kubasobanurira. Ibyo 
byabereyeho kugira ngo bamamaze ijambo ry’Imana mu 
buryo bushya kandi busukuye. 

Igihe cyose kigira ubutumwa buhwanye n’ukuri 
gukenewe muri cyo. Ukuri gushya ntikwirengagiza ukwa 
kera, ahubwo kukumenyekanisha neza. Nta wushobora 
gusobanukirwa n’ukuri gushya atabanje gusobanukirwa 
n’ukwa kera. Igihe Yesu yasobanuriraga abigishwa be 
ukuri k’umuzuko we, yatangiriye kuri "Mose no ku 
bahanuzi bose, abasobanurira mu Byanditswe byose 
ibyanditswe kuri we." Luka 24:27. Umucyo w’ukuri 
gushya, uhesha ibyubahiro ukwa kera. Uwanga ugushya 
burya ntaba afite n’ukwa kera. Asa n’ufite ikintu 
gikonjonjoye kidafite ishusho. 

Hariho abizera Isezerano rya kera ariko bagahakana 
irishya. Ariko ubwo banga kwakira inyigisho za Kristo, 
baba bagaragaje ko batizera ibyo abakurambere 
n’abahanuzi bavuze. "Iyo mwizera Mose, nanjye muba 
munyizeye; kuko ari ibyanjye yanditse." Yohana 5:46. 
Abahakana Isezerano Rishya usanga badafite n’imbaraga 
ihamye yo kwigisha n’iryo rya Kera. 

Abavuga ko bizera irishya gusa bakirengaza Irya 
Kera na bo bari mu ifuti nk’iryo. Igihe banze Irya Kera 
rero, burya baba bahakanye n’irishya; kuko yombi ari 
imigabane idashobora gutandukanywa. Nta wasobanura 
neza amategeko y’ Imana adashyizemo ubutumwa bwiza, 
cyangwa ngo asobanure ubutumwa bwiza adakomoje ku 
mategeko. Amategeko abumbiye mu butumwa, kandi 
ubutumwa bwiza ni ubusobanuro bw’uko amategeko 
agomba gukurikizwa. Amategeko ni umuzi, ubutumwa 
bwiza ni uburabyo n’amatunda. Isezerano rya Kera rirasira 

umucyo mu Rishya, n’irishya mu rya Kera. Buri Sezerano 
rihishura ubwiza bw’Imana muri Kristo. 

Ukuri kuboneka muri Kristo ntikugira akagero. 
Umwigishwa wese w’lbyanditswe Byera yakwifuza 
kuvoma mu iriba rifite amazi menshi. Erega tukiri muri ubu 
bugingo ntidushobora kumenya neza ubwiru bw’urukundo 
rw’Imana yemeye kuduha umwana wayo ngo apfe azize 
ibyaha byacu! Umurimo w’Umucunguzi wacu ni icyigisho 
kizigwa kugeza ubwo ibitekerezo byacu bizaguka. 
Umuhanga wo gucukumbura yasanga icyo cyigisho kimeze 
nk’inyanja umuntu atabasha kureba ngo ageze amaso aho 
iherera. 


Ukuri kwa Yesu kuramenyekana gusa, ariko nta 
wagusobanura bihagije. Dushobora kurushya ibitekerezo 
byacu tukabigeza kure ariko nta cyo twakwibonera uretse 
umwirondoro w’urukundo rw’Imana ruturenze 
gusobanuka, nk’uko ijuru riri hejuru cyane; gusa 
dutangazwa n’uko rwamanutse rukazanwa mu isi no guha 
umuntu ishusho y’ Imana. 

Imbabazi z’ Imana dukeneye zimenyeshwa gusa 
umuntu wicisha bugufi. Uko tuzarushaho kumenya 
akamaro k’igitambo cy’Umukiza ni ko tuzarushaho no 
gusobanukirwa n’imbabazi z’ Imana. Nidushaka ijambo 
ry’Imana twicishije bugufi, tuzahishurirwa umugambi 
w’agakiza kacu. 

Ibanga Ry’Umurimo Ukomeye 

Muri Kristo harimo umutsima w’ubugingo 
dukeneye twese. Niduhorana Kristo mu mibereho yacu 
tuzahora turi bazima mu mibereho yacu ya gikristo. 
Axnasengesho yacu tuzajya tuyatura Imana nk’abaganira 

n’inshuti yacu. Uko Yesu azarushaho gusabana natwe ni ko 
n’imitima yacu izarushaho kumwishimira. 

Idini rya Kristo rizerekana imbaraga ikomeye, 
n’amahame mazima alitc imbaraga mu by’iyobokamana. 
Rizagaragaza imbaraga nk’iya gisore. Umutima wakira 
ijambo ry’Imana si nk’iriba rikama, ahubwo ni nk’umugezi 
uva mu musozi ufite amasoko adakama, maze amazi yawo 
afutse akamara inyota abafite imitima iremerewe. 

Ibyo bizahesha ubushobozi umwigisha w’ukuri 
wese kugira ngo abe intumwa ya Kristo itagira amakemwa. 
Ugendera mu nyigisho za Kristo wese azasabana na we mu 
buryo bwose no mu masengesho. Umushumba ubwiriza 
ubutumwa bwiza ntahora ku kibwirizwa kimwe gusa. 

Yesu yaravuze ati, "urya umubiri wanjye, akanywa 
amaraso yanjye, aba afite ubugingo buhoraho.... 
Amagambo mbabwiye ni yo mwuka kandi ni bwo 
bugingo." Yohana 6:54‘,63. 

Niturya umubiri wa Kristo tukanywa n’amaraso ye, 
mu murimo wo kubwiriza ubutumwa hazagaragaramo 
imbuto y’ubugingo buhoraho. Nta wuzongera gutera 
iyahararutswe, cyangwa se ngo abwirize ikibwirizwa 
kitanogeye amatwi n’imitima. Ukuri kwa kera ntikuzabura 
kuvugwa, ariko kuzagaragarizwa mu mucyo mushya. Ukuri 
kuzasobanuka neza, kandi mu buryo bwahuranije. 
Abavugabutumwa bose bagomba gukenera imbaraga ya 
Mwuka Muziranenge kugira ngo bagire imbaraga 
n’imibereho mishya. Umuriro w’urukundo rw’Imana uzaka 
muri bo. 

Igitekerezo cya nyir’urugo twabonye cyerekana uko 
umwigisha w’abana n’urubyiruko agomba kwifata. Niba 
umwigisha agendana n’ Imana mu masengesho, Umwuka 

wa Kristo azamukoresha maze abashe gufasha ibitekerezo 
by’abo yigisha. Urubyiruko azarucengezamo ibyiringiro, 
ubutwari n’ipica ry’ukuri kwa Bibliya. 

Umwigisha umeze atyo arangwa n’amahoro 
n’umunezero, kandi ameze nk’uruzi rutemba rugahesha 
imigisha abatuye aho runyura hose. Abigishwa 
ntibazarambirwa kwiga Bibliya ahubwo bazarushaho 
kuyikunda. Izamera nk’umutsima w’ubugingo, kandi 
ntizasaza. Ibintu bishya byo muri yo bunguka bizarehereza 
urubyiruko ku gushaka Imana, nk’uko izuba rimurikira isi 
rikayiha umucyo n’ubushyuhe, ariko ntirigire ubwo 
rishiraho. Umucyo mushya w’igiciro cyinshi urushaho 
guhishurwa uko ijwi ry’Imana rirushaho kuvugana 
n’umutima. 

Mwuka Muziranenge akunda guhishurira 
urubyiruko ubutunzi bw’ibyiza by’ijambo ry’Imana. 
Umuntu wubaha Imana yera imbuto nziza zituma akunda 
iby’Imana kandi bimubera ingabo imukingira ibigeragezo. 
Ubutunzi bwo mu ijambo ry’Imana bufite imbaraga 
ihindura ibitekerezo n’ingeso z’umuntu. 

Ukuri Kwimbitse Ntikuramenyekana 

Ubusobanuro bw’ubutunzi bw’Abayuda 
ntiburamenye kana neza. Ubutumwa bwiza ni urufunguzo 
rufungura ayo mayobera. Twifitiye amahirwe yo kumenya 
Imana. 


Abamarayika bashimishwa no gukorana n’abantu 
bafite imitima yo gushaka ijambo ry’ Imana, banayisaba 
kugira ngo ibahishurire ubwenge bwo kumenya ubwiru 
bwayo. 

Uko turushaho gusatira iherezo ry’amateka y’isi, ni 
ko tugomba kwihatira kwiga ubuhanuzi. Igitabo gihemka 
cyo mu Isezerano Rishya cyuzuye ukuri. Bamwe bashaka 
urwitwazo rwo kwirengagiza kwiga Ibyahishuwe. Ariko 
tumenye ko Kristo yavuzc ati "Hahirwa usoma amagambo 
y’ubu buhanuzi, hahirwa n’abayumva, bakitondera 
ibyanditswe muri bwo." Ibyahishuwe 1:3. "Ubu ni bwo 
bugingo buhoraho ko bakumcnya, ko ari wowe Mana 
y’ukuri yonyine, bakamenya n’uwo watumye, ari we Yesu 
Kristo." Yohana 17:3. 

Igihe Imana yaduhaga ijambo ryayo, yaduhaye 
ukuri kose guhagije kubw’agakiza kacu. Abantu ibihumbi 
bavomye muri ayo mariba y’ubugingo, ariko ntibigeze 
bayakamya. Hari n’abandi ibihumbi bakeneye kumenya 
ubwim bw’agakiza k’ Imana. Imana yiteguye guha umucyo 
abafite ubwuzu bwo gushaka kuvumbura ukuri. Buri 
bushakashatsi buzajya bugira icyo bugeraho gishimishije. 
Kwigira umuntu kwa Kristo, igitambo cye n’umurimo we 
w’ubuhuza, birahagije guha ubwonko umurimo 
w’ubushakashatsi mu gihe cyose gishoboka. 

Iteka ryose tuzahora twiga ibifitanyc isano n’ibyo 
tugomba kwimcnycreSa muri iki gihe. Abacunguwe 
bazasobanukirwa n’ukuri abigishwa ba Kristo batashoboye 
kumenya. Ibihc byosc abubaha Imana bazahora batanga 
ibintu bishya n’ibya kcra bitumka mu bubiko bwabo. 

IGICE CYA 12 


AMASENGESHO ATABURA 
USUBIZWA: USABA ARAHABWA 

(Ibiri muri iki gice biboneka muri Luka 11:1-13). 

Kristo ntiyikundaga, ahubwo mu mibereho ye yose 
ku isi yazirikanaga abandi akanabasabira. Buri gitondo 
yagiraga igihe cyo gushyikirana n’ Imana kugira ngo 
abashe gukwiza umucyo wo mu ijuru mu bantu. Umutima 
we n’iminwa ye byasesekaragamo ubuntu n’imigisha ku 
bavuganaga na we. "U.mwami Imana impaye ururimi 
rw’abigishijwe, kugira ngo menye gukomeresha urushye 
amagambo; inkangura uko bukeye, ikangurira ugutwi 
kwanjye kumva, nk’abantu bigishijwe." Yesaya 50:4. 

Umunsi umwe abigishwa ba Yesu basanze asenga 
aranguruye ijwi, maze imitima yabo iranyurwa. Nuko 
arangije, baratangara bati, "Mwami, twigishe gusenga." 

Igisubizo cye ni uko yabasubiriye mu isengesho 
ry’Umwami wacu nk’uko yari yararibigishirije ku musozi 
w’umugisha. Maze mu mugani abasobanurira icyigisho 
yashakaga kubagezaho ati, "Ni nde muri mwe ufite inshuti, 
wayisanga mu gicuku, akayibwira ati mugenzi wanjye, 
nzimanira imitsima itatu, kuko inshuti yanjye impingutseho 
ivuye mu rugendo, none nkaba ndafite icyo nyizimanira; 
uwo mu nzu akamusubiza ati, windushya; namaze kugarira, 
ndaryamye, n’abana banjye na bo ni uko, sinshoboye 
kubyuka ngo nyiguhe. Ndababwira yuko n’ubwo 
atabyukijwe no kuyimuhera ko ari inshuti ye, ariko kuko 
amutitirije, biramubyutsa amuhe ibyo ashaka byose." Luka 
11:5-8. 


Uwo muntu umusaba ashobora kumugarukaho 
kenshi. Ibyo abiterwa n’uko akeneye umutsima! 

Umushyitsi we arananiwe kandi arashonje akeneye 
gufungurirwa. Amaherezo arahabwa icyo akeneye atahe 
anezerewe. 

Mu buryo nk’ubwo ab’igishwa bagombaga gusaba 
Imana imigisha. Bashinzwe guhererekanya uwo mutsima 
w’ubugingo mu bantu. Bishoboka ko ibihe byinshi 
bahuraga n’ibibarushya, ariko bagombaga kwihanganira 
ibibarushya bagaha umutsima w’ubugingo abawusonzeye, 
kandi na bo ubwabo bakumva bibashimishije. Bagombaga 
kwakira ibyokurya by’umwuka, bitabaye ibyo bari kugeza 
aho isoko yabo ikama ntibabe bakigira icyo batanga. 
Ntibagombaga kugira uwo basezerera atagaburiwe. Uwo 
muntu inshuti yagendereye mu gicuku nta byokurya yari 
afite, ariko ntiyatereye iyo yarahagurutse asanga 
umuturanyi we ubifite aramwinginga kugeza ubwo 
yamuhaye ibyo akeneye. None se mubona ko Imana 
izabura guha abagaragu bayo, ibyo bakeneye mu murimo 
wayo? 


Uwo muturanyi wikunda ntiyerekanye neza imico 
y’ Imana. Yatanze ibyo asabwe kugira ngo abone uko 
yiruhukira. Ariko Imana yo ishimishwa no gutanga. Yifuza 
guha abayisanga bose bizeye. Iduhera kugira ngo natwe 
duhe abandi maze tugire ubuntu nk’uko ibutugirira. Kristo 
aravuga ati "mbese ni nde muri mwe ufite umwana 
yamusaba umutsima, akamuha ibuye? Cyangwa ifi, 
akamuha inzoka? Cyangwa yamusaba igi akamuha 
skorupiyo? None se, ko muzi guha abana banyu ibyiza, 
kandi muri babi, So wo mu ijuru ntazarushaho rwose guha 
Mwuka Muziranenge abamumusabye?" Luka 11:11-13. 

Ibanga Ry’Amasengesho Yashubijwe 


Mu isengesho harimo ubumenyi bukomoka ku 
Mana, ubusobanuro Kristo atanga busobanukiye abantu 
bose. Amasengesho yacu ntakwiriye kuba ayo kwikunda, 
dusaba gusa ibyerekeranye n’inyungu zacu. Tugomba 
gusaba kugira ngo nitumara guhabwa natwe dutange. Ya 
ngeso yo kwitanga yagaragariye muri Kristo igomba 
kugaragara mu bagaragu be. Dusabe imigisha kugira ngo 
tuyigczc no ku bandi. Guhabwa bigendana no gutanga. 

Muri wa mugani w’umusabyi, havuga ko 
yahakaniwe kenshi. Bityo n’amasengesho yacu si kenshi 
asubirizwaho. Ariko ntitugomba kureka gusenga. Gusenga 
ntibigomba guhindura imigambi y’ Imana; ahubwo 
bibereyeho gutuma dusabana n’ Imana. Haba ubwo Imana 
ibona ko tugomba kugenzura imitima yacu maze tukabanza 
kwicuza icyaha cyacu. Ibyo bituma itunyu/a mu bigeragezo 
biducisha bugufi kugira ngo twivanemo inkomyi ituma 
Mwuka Muziranenge adakorera muri two. 

Kugira ngo amasezerano y’hnana asohore, burya 
habaho ibintu umuntu agomba kubanza kuzuza. 
"Nimunkunda, muzitondera amategeko yanjye." Yohana 
14:15. Abatakambira Imana bayitura ibibababaje bayisaba 
gusohoza amasezerano yayo, ariko bagakomeza kwangirira 
gukora ibyo ishaka, baba bayituka. Ntibakora ibintu 
byerekana ko bizeye Kristo. Benshi twisibira amayira 
bigatuma batemerwa na Data wa twese. Tugomba 
kugenzura ibikorwa byatuma twegera Imana" tuyizeye. 
Niba tutayumvira, tuzamera nk’umuntu ushaka kuvunjisha 
sheki kandi atabanje kuyuzuzaho ibishakwa byose byatuma 
ahabwa amafaranga. 

Isezerano ni iri ngo: "Nimuguma muri jye, 
amagambo yanjye akaguma muri mwe, musabe icyo 

mushaka cyose, muzagihabwa." Yohana 15:7. Na Yohana 
yongera guhamya ibyo ati, "Uvuga ko amuzi, ntiyitondere 
amategeko ye, ni umubeshyi, ukuri ntikuri muri we." 1 
Yohana 2:4. Rimwe mu mategeko Kristo yahemkije ni iri 
ngo "Mukundane nk’uko nabakunze." Yohana 13:34. 
Mbese dukurikiza iryo tegeko? Niba hariho uburyo bwose 
twakomerekeje bagenzi bacu, ni inshingano yacu kwiyunga 
na bo. Kuza imbere y’ Imana dutunganye kugira ngo 
tubone uko tuyisaba imigisha, ni ikintu cy’ingenzi. 

Impamvu Amasengesho Amwe Adasubizwa 

Hari ikindi kintu kijya cyirengagizwa n’abashaka 
Uwiteka mu masengesho. Mbese uri umwizerwa ku Mana? 
Uwiteka arabaza ati, "Mbese umuntu yakwima Imana 
ibyayo? Ariko mwebwe mwarabinyimye. Nyamara 
murambaza muti, twakwimye iki? Mwanyimye imigabane 
ya kimwe mu icumi n’amaturo." Malakiya 3:8. 

Kubera ko Imana ari yo itanga imigisha yose, 
idusaba umugabane runaka w’ibyo twunguka. Iryo rikaba 
igeno' ryo kubwiriza ubutumwa bwiza. Iyo tugaruriye 
Imana mu byo yaduhaye, tuba tuyigaragarije ko 
dushimishijwe n’impano yaduhaye. Ariko niba tugundira 
tukayima mu byo yaduhaye, bizashoboka bite ko twongera 
kuyisanga tuyisaba indi migisha? 

Ariko kuko Imana igira imbabazi, ihora yiteguye 
kutubabarira. Iravuga iti, "Nimuzane imigabane ya kimwe 
mu icumi ishyitse, mubishyire mu bubiko, inzu yanjye 
ibemo ibyokurya; ngaho nimubingeragereshe, ni ko 
Uwiteka Nyiringabo avuga, murebe ko ntazabagomororera 
imigomero yo mu ijuru nkabasukaho umugisha mukabura 
aho muwukwiza. Nzahana indyanyi nyibahora, 
ntizarimbura imyaka yo ku butaka bwanyu. Malakiya 
3:10,12. Impano zose z’ Imana zisezeranirwa abumvira. 

Abubaha Uwiteka bashobora gusaba ko ayo masezerano 
yasohora. 

Tugomba kugira ibyiringiro bishyitse mu Mana. 
Kenshi itinda kudusubiza, igira ngo igerageze kwizera 
kwacu, cyangwa kureba ko icyo dusabye tugikeneye koko. 
Igihe tumaze kuyisaba nk’uko ijambo ryayo rivuga, 
tugomba kwizera isezerano ryayo tugategereza icyo 
twasabye twizeye. 

Imana iduha amabwiriza yo guhora tuyisaba. Usaba 
agomba kwihangana ntadohoke, kuko iyo igihe kigeze 
ahabwa ibyo yasabye. 

Ariko bamwe bafite kwizera gupfuye. Iyo ni yo 
mpamvu batabona iby’imbaraga z’ Imana zikora. 
Baragambirira ndetse bagakora ariko bagasenga rimwe na 
rimwe, kandi ntibizere Imana bihagije. Bibwira ko bafite 
kwizera, ariko kwizera kwabo ni ubushyuhe bw’igihe gito 
gusa. Ntibihanganira gutegereza igisubizo kivuye ku 
Uwiteka. Uko dusaba tutadohoka kandi twizeye ni ko 
turushaho kugirana ubumwe na Kristo. 

Uruhare rwacu ni ugusenga no kwizera. Ba maso, 
kandi ufatanye n’ Imana yumva amasengesho. Uzirikane ko 
"Imana ari yo dukorera." 1 Abakor.3:9. Uganire kandi 
ukore ibihuje n’amasengesho yawe. 

Ingorane nizikugeraho, zose uzereke Imana. 
Kubwira abandi ingorane zacu birushaho kuduca intege, 
bityo tukaba tubakoreye imitwaro yacu yo kwizera guke, 
kandi badashobo.a kuyidutura. 

Ntugomba kuraragirira ku mpera z’isi ushaka inama 
n’ubwenge, kandi Imana ikuri hafi. Amikoro yawe si yo 
akubashisha gusohoza ibyo wifuza; ahubwo Uwiteka ni we 

wabigutunganiriza byose. Ibyo yadufashamo biruta cyane 
iby’umuntu yadukorera. Imana ishaka ko tuyitegaho 
byinshi bikomeye. Ishobora kuduha ubuhanga. Ishobora 
kuduha uburyo n’ubumenyi. Saba Irnana ubwenge kandi 
izabuguha. 

Reka ijambo rya Kristo rigushyiremo ibyiringiro. 
Ntukaganire ibiguca intege, cyangwa inzira iyo ariyo yose 
ituma unambuka ku Mana. Iyo ingorane zikujeho 
ukitotomba, uba ugaragaje ko ufite kwizera kurwaye. Isi ni 
iy’Uwiteka. Hanga amaso ufite imbaraga n’ubushobozi 
bwose 


Tumbira Ijuru Wizeye 

Kwizera nyakuri ntigutezuka; gusa n’umugambi 
udakomwa imbere n’igihe cyangwa umuruho. "Ariko 
abategereza Uwiteka, bazasubizwamo intege nshya, 
bazatumbagira mu kirere bagurukisha amababa nk’ibisiga: 
baziruka be kunanirwa, bazagenda be gucogora." Yesaya 
40:31. Hariho abagira ubwuzu bwo gufasha abandi ariko 
bakiyumvamo ko badafitc imbaraga mu by’iyobokamana 
zatuma bagira icyo bamarira bagenzi babo. Abameze batyo 
bakwiriye gusaba imbaraga Mwuka Muziranenge. Imana 
ihora yiteguye gusohoza isezerano ryose yasezeranye. Fata 
Bibliya yawe mu ntoke maze uvuge uti, ibi ni byo 
wadusezeraniye ngo: "Musabe, muzahabwa; mushake, 
muzabona; mukomange ku rugi, muzakingurirwa." Matayo 
7:7. Ntitugomba gupfa gusaba mu izina rya Yesu gusa, 
ahubwo tugomba gusaba twuzuye Mwuka Muziranenge, 
kuko Umwuka ubwe "ari we udusabira, aniha iminiho 
itavugwa." Abaroma 8:26. Iyo dusenze mu izina rya Kristo 
dushishikaye kandi twizeye, hakurikiraho gusohozwa kwa 
ya ndahiro y’ Imana yo kuduha ibyo dukeneye. 

Kristo yaravuze ati, "Ibyo musaba byose 
mubishyizeho umutima, mwizere yuko mubihabwa, kandi 
muzabibona." Mariko 11:24. "Iyo dusabye ikintu nk ’uko 
ashaka aratwumva; kandi ubwo tuzi ko yumva icyo 
dusabye cyose, tuzi yuko duhabwa ibyo tumusabye." 1 
Yohana 5:14,15. 

Komeza usabe Data wa twese mu izina rya Yesu. 
Twacumuye ku Mana, nta cyiza yari ikwiriye kuduha, ariko 
iyo tuyisanze twicuza icyaha cyacu, yirahiye yuko izumva 
gutaka kwacu. Icyubahiro cy’intebe yayo ikigaragariza mu 
gusohoza ijambo ryayo. 

Nk’uko Aroni yashushayaga Kristo, Umutambyi 
wacu mukuru ahorana amazina y’abantu be ku mutima we 
igihe ari ahera. Yibuka amagambo yose yatwigishije kugira 
ngo ajye adukomeza. 

Abamushaka bose bazamubona. Abakomanga bose 
bazakingurirwa. Ntazigera yinuba avuga ati; mwimbuza 
amahoro, urugi rurakinze. Ntawe azahakanira avuga ko nta 
bufasha amufitiye. Bona n’ubwo haba mu gicuku 
abamusaba imigati yo kugaburira imitima ishonje 
bazayihabwa. 

Mu mugani, havuga ko uwasabiye umushyitsi we 
umugati "yahawe icyo yasabye cyose." Ugira impuhwe 
nk’iza Kristo zo gushaka gufasha abanyabyaha, "Imana 
izamumara ubukene bwe bwose, nk’uko ubutunzi bwayo 
buri muri Kristo Yesu." Abafilipi 4:19. Ubuhamya bwawe 
izabukomeza. Kandi ijambo ry’Uwiteka rizava mu kanwa 
kawe ari iry’ukuri. 

Mbere y’uko umuntu yitangira gufasha abandi mu 
byerekeye iyobokamana agomba kubanza kwiherera 
agasenga, kuko bigomba ubwenge bukomeye kugira ngo 

usobanukirwe n’ubuhanga bwo gukiza imitima. Imibereho 
ya Kristo yerekanye uburyo umuntu yakora ibitangaza 
aramutse yemeye gukoreshwa n’imbaraga y’ Imana. Ibyo 
Yesu yahawe byose na twe dushobora kubihabwa. Noneho 
saba ku giti cyawe ibyo yasezeraniye abamwubaha. 

Reka imibereho yawe ihishwe mu ya Kristo. 
Mwuka Muziranenge azafata iby’Imana ishaka 
kutumenyesha maze abitere mu mutima w’umwana wayo 
wumvira. Bityo uzabasha gusobanukirwa no gusobanurira 
abantu iby’Umuhuza dufite mu ijuru, umwe wadupfiriye 
nyamara ubu akaba ariho. 


IGICE CYA 13 

ABANTU BABIRI BASENZE MU BURYO 
BUTANDUKANYE 

(Ibiri muri Iki gice biboneka muri Luka 18:9-14) 

Umugani w’Umufarisayo n’umusoresha Yesu 
"yawu ciriye abiyiringiye ubwabo ko bakiranuka 
bagahinyura abanda bose." Umufarisayo yagiye mu 
rusengero gusenga atari uko yumvaga akeneye imbabazi 
ahubwo ari uko yumvaga agomba kwereka Imana ko ari 
umukiranutsi, kugira ngo imushimire iby’akora. Gusenga 
kwe kwari kugamije inyungu ze. 

Yari yuzuye kwiyemera. Yabyibonagamo, 
yarabigenderaga, kandi yarabisabaga. Kubwo kwiyemera 
kwe yitandukanije n’abandi maze ahagarara ukwe kwa 
wenyine arasenga ati: "Mana ngushimira ko ntameze 
nk’abandi b’abanyazi n’abakiranirwa n’abasambanyi, 
cyangwa ndetse n’Uyu musoresha." Luka 18:9-14. Yaciriye 

urubanza imibereho ye adakurikije ubutungane bw’Imana, 
ahubwo tikurikije ubw’abandi bantu. 

Yakomeje kurondora ibyiza akora: "Mu minsi 
irindwi yose niyiriza ubusa kabiri, ntanga kimwe mu icumi 
mu byo nungutse byose." Uwo mufarisayo yumvaga nta 
Rukundo n’imbabazi z’ Imana akeneye mu mutima we. 
Idini ye yari iy’inyuma gusa. Yari afite gukiranuka kwe 
bwite, yiciraga urubunza mu buryo bwo kwigereranya 
n’abandi bantu. 

Uwiyumvamo wese ko ari umukiranutsi ntazabura 
gupfobya abandi. Umufarisayo yiciraga urubanza mu buryo 
bwo kwigereranya n’abandi bantu, nyamara kandi n’ubwo 
bari babi, ariko bamurushaga gukiranuka. Gukiranuka kwe 
kwamuteye kurega abandi. Bityo agira umutima nk’uwa 
Satani umurezi wa bene data. Umutima umeze utyo 
ntiwatumye yumvikana n’ Imana. Yasubiye iwe amara 
masa, nta mugisha w’ Imana ahawe. 

Umusoresha we yahagaze kure, "ntiyahangara no 
kubura amaso ngo arebe mu ijuru, ahubwo yitangira itama" 
ababaye kandi yicishije bugufi. Yiyumvagamo ko ari 
umunyabyaha kandi ko yanduye. Yumvaga ko nta cyiza 
yakoze cyamusohoza ku Mana. Mu bwihebe bwe 
aratakamba ati, "Mana mbabarira, kuko ndi umunyabyaha!" 
Ntiyigeze yigereranya n’abandi. Yahagaze nk’aho ari 
wenyine imbere y’ Imana. Icyo yifuzaga gusa ni 
ukubabarirwa, kandi icyo yasabaga gusa ni impuhwe z’ 
Imana. "Yesu aravuga ati, ndababwira yuko uwo muntu 
yamanutse ajya iwe, ari we utsindishirijwe kuruta wa 
wundi." 

Abana Ba Mbere Babiri Bavukira Mu Isi 


Umufarisayo n’umusoresha bagereranywa n’abantu 
b’amaharakubiri baza gusenga Imana, ndetse cyane 
bagereranya na ba bana ba mbere babiri bavukiye muri iyi 
si. Kayini yibwiye ko ari umukiranutsi ntiyicuza icyaha 
cye, yiyumvamo ko adakeneye imbabazi. Ariko Abeli we 
yazanye igitambo gisesa amaraso gishushanya umwana 
w’Intama w’ Imana, yiyumvagamo ko ari umunyabyaha 
ukeneye kubabarirwa. Imana yemeye ituro rye, ariko 
ntiyashimye Kayini n’ituro rye. Itangiriro 4:4,5. 
Kwiyumvamo ko dukeneye Imana, no kumenya icyaha 
cyacu ni yo ntambwe ya mbere yo kwemerwa n’ Imana. 

Hari icyitegererezo mu gitekerezo cya Petero. Mu 
mizo ye ya mbere yo kuba intumwa yiyumvagamo ko 
ashikamye igihe Yesu yabwiraga abigishwa ati, “Mwese 
muribugushwe kubera jye, kuko byanditswe ngo, nzakubita 
umwungeri intama zisandare,” Petero avugana icyizere ati 
"N’aho bose baribuhemuke, ariko jye sindibuhemuke.” 
Mariko 14:27,29. Yibwiraga ko ashoboye kwihanganira 
ibigeragezo; ariko nyuma y’amasaha make gusa, atangira 
kuvumana arahira ko atazi shebuja. 

Isake imaze kubika nibwo yibutse amagambo ya 
Kristo.Yibutse ibyo amaze gukora arikanga maze 
arahindukira areba shebuja. Icyo gihe Yesu yahuzaga 
amaso na Petero, indoro ya Yesu y’uburibwe yari itatseho 
imbabazi n’urukundo. Indoro ye yashenguye umutima wa 
Petero. Petero yihannye icyaha cye ababaye cyane; maze 
amera nka wa musoresha arababarirwa. Kuva ubwo 
ntiyongera gusubira muri ya ngeso ye ya kera yo 
kwiyemera. 

Yesu amaze kuzuka yagerageje Petero inshuro 
eshatu zose ngo arebe ko yahindutse, nibwo yamushingaga 

kuragira intama ze. Bityo umukiza yongera kuga Petero 
ibyiringiro y’uko yamubabare. Intumwa yajyaga yiyemera 
ihinduka ityo. Kuva ubwo Petero akurikira shebuja yitanze 
rwose. Hanyuma yabaye umwe mubasangiye imibabaro ya 
Kristo. 


Ik ibi cyagushije Petero kiracyagusha abantu benshi 
na n’uyu munsi. Mu mibereho y’umuntu nta gitera akaga 
cyaruta kwirata no kwiyemera. Mu byaha byose icyo ni cyo 
kibonerwa umuti bimhanije. 

Petero yaguye buhoro buhoro. Kwiyemera 
kwatumye yiringira ko yamaze gukizwa, ni ruto ni ruto 
bimutwara umutima kugeza ubwo yihakanye shebuja. 
Ntitukagire uubwo twiriyiringira ubwacu cyangwa se ngo 
twibwire ko turi ahantu hatagerwa n’ibishuko. Abemera 
Umukiza, n’ubwo baba intungane bate, ntibakagire ubwo 
birara ngo bibwire ko bakijijwe ibigeragezo. Uwakwigisha 
atyo yaba ayobya abantu. Buri muntu agomba kugira 
ibyiringiro, ariko n’ubwo twaba tuzi ko Kristo atwemera, si 
ukuvuga ko dufite urukingo rw’ibishuko. Uwihanganira 
ibigeragezo ni we gusa uzahabwa ikamba ry’ubugingo. 
(Reba Danieli 12:10; Yakobo 1:12.) 

Abemera Kristo, maze hanyuma bakigamba bati, 
Narakijijwe, bari mu kaga ko kwiyemera. Batakobwa 
kumenya intege nke zabo n’uko bagomba guhora bakeneye 
imbaraga zijya ku Mana. Iyo igishuko kije, benshi bamera 
nka Petero bakagwa mu cyaha. "Nuko rero uwibwira ko 
ahagaze, yirinde atagwa." 1 Abakorinto 10:12. Amahoro 
yacu gusa ni ukutagira ubwo twiyemera, ahubwo tugahora 
twisunga Kristo. 

Imana ntiba yararinze Petero ikigeragezo, ariko iba 
yaramurinze gutsindwa. Iyo Petero aza kumvira imiburo ya 
Kristo aba yararinze ibirenge bye akagenda afite ubwoba 

ko ashobora kugwa. Kandi aba yarafashijwe n’imbaraga 
y’Imana. 

Igitekerezo cy’ibyabaye kuri Petero ni ihumure ku 
munyabyaha wese ushaka kwihana. Nubwo yakoze icyaha 
kibabaje, ariko ntiyaretswe. Indoro ya Kristo y’urukundo 
n’impuhwe byamukomeje umutima bimuha n’ibyiringiro. 
Kristo amaze kuzuka yibutse Petero, maze aha marayika 
ubutumwa abwira abo bagore ati "Nimugende mubwire 
abigishwa be na Petero muti, arababanziriza kujya i 
Galilaya; iyo ni ho muzamubonera." Mariko 16:7. 

Imbabazi Petero yagiriwe zasezeraniwe ucumura 
wese. Iyo Satani amaze gucumuza umuntu, amusiga 
amanjiriwe atagira gifasha, ndetse afite ubwoba bwo 
gusaba imbabazi. Ariko se kuki twagira ubwoba? Imana 
iravuga iti, "Yisunge imbaraga zanjye, abone kuzura 
nanjye." Yesaya 27:5. "Ni cyo gituma abasha gukiza rwose 
abegerezwa Imana na we, kuko ahoraho iteka ryose ngo 
abasabire." Abaheburayo 7:25. Ku bw’imibereho ye itagira 
inenge, kumvira kwe, n’urupfu rwe rw’i Kalvari, Kristo 
yabaye umuhuza w’ubwoko bwazimiye. Kristo ntadusabira 
imbabazi nk’usabiriza, ahubwo azidusabira nk’umuneshi 
avuga ibigwi bye byo kunesha. Ituro rye rirashyitse, bityo 
ahagarara imbere y’Isumbabyose afite icyotero mu ntoke ze 
kirimo imirimo n’amasengesho y’abantu be bashimira 
Imana. Impumuro nziza y’ibyo byose izamuka ku Mana 
yifubitse gukiranuka kwe. Ituro rye riremerwa, maze 
imbabazi zigatwikira igicumuro cyose. 

Kristo yirahiye ko azatubera inshungu itagira 
amakemwa kandi nta n’umwe yirengagiza. Arebana amaso 
y’imbabazi umuntu wese wiyumvamo ko atabasha kwikiza. 
Utarananiwe kutubera igitambo, ntazananirwa 
kutuvuganira imbere ya se. Dushobora kujyana ibyaha 
byacu n’ibitubabaje byose ku birenge bye, kuko adukunda. 

Azatunganya ingeso zacu kandi azazitunganya nk’uko 
abishaka. Mu mbaraga zose za Satani ntashobora 
guhangara n’umukristo n’umwe wirunduriye mu maboko 
ya Kristo. "Ni yo iha intege abarambiwe, kandi utabashije 
imwongeramo imbaraga." Yesaya 40:29. "Ariko nitwatura 
ibyaha byacu, ni yo yo kwizerwa kandi ikiranukira 
kutubabarira ibyaha byacu, no kutwezaho gukiranirwa 
kose." 1 Yohana 1:9. 

Mbere y’uko duhabwa imbabazi n’amahoro 
tugomba kubanza kwimenyaho amafuti yacu tukayihana. 
Umufarisayo we yiyumvagamo ko nta cyaha afite. 
Umutima we wari unangiye ku buryo wasaga n’ufurebye 
mu ntwaro yo gukiranuka kwe, ndctsc n’abamarayika 
ntibashoboye guhitisha imyambi y’ Imana kugira ngo igere 
kuri uwo mutima we w’inarijye. Kristo yajc "kubwiriza 
abakene ubutumwa bwiza, no kumenyesha imbohe ko 
zibohorwa, n’impumyi ko zihumuka, no kubohora 
ibisenzegeri." Luka 4:18. Ariko "abazima si bo bakwiriye 
umuvuzi, keretse abarwayi." Luka 5:31. Tugomba kumenya 
ubukene bwacu; kuko bitagenze bityo, tutazigera dukenera 
ubufasha bwa Kristo. Tugomba kumva uburibwe 
bw’ibikomere byacu; kuko bitagenze bityo tutazigera 
dushaka kuvurwa. 

Uwiteka aravuga ati, "Uri umutindi wo 
kubabarirwa, kandi uri umukene n’impumyi, ndetse 
wambaye ubusa. Dore, ndakugira inama: ungureho izahabu 
yatunganirijwe mu ruganda ubone uko uba umutunzi." 
Ibyahishuwe 3:17,18. Izahabu ni ukwizera gukorera mu 
rukundo. Dushobora gukora imirimo myinshi; ariko 
nitutagira urukundo nk’urwabaga mu mutima wa Kristo, 
ntituzabaranwa n’abo mu muryango wo mu ijuru. 

Nta wimenyaho amakosa. "Umutima w’umuntu 
urusha ibintu byose gushukana.... Ni nde ushobora 

kuwumenya uko uri?" Yeremiya 17:9. Iminwa ishobora 
kuvuga ubukene umuntu afite mu by’iyobokamana, ariko 
umutima we ukaba utabizi. Mu gihe ubwira Imana ubukene 
ufite mu by’umwuka, bishoboka ko umutima wawe wo uba 
wibereye mu byo wibwira ko bitunganye. Inzira imwe gusa 
umuntu yimenyaho inarijye ni ukureba kuri Kristo. Iyo 
twibajije ubutungane bwe twimenyaho ubugoryi. 
Twibonaho ko twazimiye, ko turi akahebwe kandi ko 
twarindagiriye mu kwigira intungane. Tubona ko nubwo 
twakizwa, bitaba bitewe n’ubwiza bwacu, ahubwo ko 
byaba biturutse ku bushake no ku buntu bw’Imana. 

Isengesho ry’umusoresha ryarumvikanye kuko 
yishingikirizaga ku mbaraga z’Ishoborabyose, maze Imana 
igashimishwa no kwizera kutarimo kwiyemera. 

Ni Ngombwa Kwiyambura Inarijye Yose 

Nta wabasha kwiyambura inarijye ngo abishobore. 
Tugomba kwisunga Kristo kugira ngo adukorere uwo 
murimo. Ni bwo imvugo y’umunyabyaha izaba iyi ngo 
"Uwiteka nkiza!" Twara umutima wanjye; kuko no 
kuwukwegurira binanira. Ni umutungo wawe. 
Wutunganye, kuko jye ntabyishoborera. Ntunganya, 
nzahura ungeze ku butungane no ku rugcro rwo kwera 
k’umutima wanjye. 

Uko kwitanga si ukw’igihe umuntu atangiye 
imibereho ya gikristo gusa. Intambwe yose ateye agomba 
kwivugurura. Kugira ngo tugire amahoro ni uko twahora 
dupfa ku cyaha, kandi tukisunga Kristo muri byose. 

Uko turushaho kwegera Yesu tukabona ubutungane 
bw’ingeso ze, ni ko turushaho kwibonamo ko turi 
abanyabyaha, maze bigatuma tutishyira hejuru. Abazwi mu 
ijuru ko ari abera ni bo baba aba nyuma mu kwamamaza 

ubwiza bwabo. Ntibiyamamaza. Intumwa Petero 
ntiyibagiwe ik imwaro giteye ubwoba yagize. Icyaha cye 
yari yarakibabariwe, ariko yari azi yuko intege nke 
z’ingeso ze zatunganywa n’ubuntu bwa Kristo gusa. 

Nta n’umwe mu ntumwa cyangwa mu bahanuzi 
wigeze yihandagaza ngo avuge ko nta cyaha agira. Abizera 
bahora hali y’ Imana bikiranura na yo ku buryo ari nta 
cyaha bahisha muri kamere yabo. Ntibishakira gukiranuka 
kwabo, ahubwo bashyira ibyiringiro byabo mu gukiranuka 
kwa Kristo. 

Uko dutera intambwe mu bukristo bwacu, ni ko 
turushaho kwihana. Abo Uwiteka yababariye akaba abita 
abe, ntibazahangara kubumbura iminwa yabo bihimbaza. 
Kristo ubwe ni we utugize nta wundi. "Nzi yuko muri jye 
ibyo ni ukuvuga muri kamere yanjye, ari nta cyiza 
kimbamo." Abaroma 7:18. 

"Musohoze agakiza kanyu, mutinya muhinda 
imishitsi. Kuko Imana ari yo ibatera gukunda no gukora 
ibyo yishimira." Abafilipi 2:12. Ntugire ubwoba ko Imana 
itazasohoza amasezerano yayo, cyangwa se ko imbabazi 
zayo zitaguhagije. Ahubwo utinye gucisha ukubiri 
n’ubushake bwa Kristo, wirinde ko ingeso za kamere 
zatwara ubugingo bwawe. Tinya gukora ibyo wishakiye 
bitarimo Imana, kuko uzaba urogoye Imana ngo 
itagukoreramo ibyo ishaka. Ahubwo utinye gukura 
ikiganza cyawe mu cya Kristo, cyangwa se kugendera mu 
nzira wishakiye utari kumwe na we. 

Twirinde kuryarya tuvuga cyangwa se tuvugwa 
ibitari byo. Satani akoresha uburyarya kuregana no gucira 
abantu ho iteka. Reka abakorera Kristo bose birinde ijambo 
ryose cyangwa igikorwa cyose cyo kwihimbaza ubwabo; 
Kristo gusa ni we ukwiriye ikuzo. 

Imibereho yubaha Uwiteka ntizaba imibereho 
y’umubabaro. Ahubwo iyo umuntu aclafitc Kristo ni bwo 
ahora acuze igihunya amanjiriwe. Abiyemera bakikunda 
ntibigera bakenera kunga ubumwe na Kristo. Umutima 
utarahura n’igitare (Kristo), wirata imbaraga zawo. 
Kwikunda no gushaka icyubahiro byirukana Umukiza mu 
mutima, kandi iyo atawurimo umuntu ahorana agahinda 
n’umubabaro. Ariko iyo Kristo ari mu mutima amera 
nk’iriba rivubura amazi afutse ahesha umuntu umunezero. 

"Iri hejuru cyane, ikaba ituye ahahoraho, ikagira 
izina ritunganye; iravuga iti, "Aho ntuye ni hejuru kandi 
harera; mbana n’ufite umutima umenetse wicisha bugufi, 
kugira ngo mpembure n’abafite imitima imenetse." Yesaya 
57:15. 


Iyo umunyabyaha yegereye umusaraba akicisha 
bugufi imbere yawo, ahinduka icyaremwe gishya muri 
Kristo. Aba atunganye. Imana ubwayo "itsindishiriza 
uwizeye Yesu." Abaroma 8:30. Nk’uko icyaha kigusha 
umuntu ahakomeye atabasha kwivana, ni ko n’urukundo 
rwaducunguye, rushobora kugeza abantu ku rugero rwo 
hejuru cyane ku buryo bazasumba ndetse n’abamarayika 
batigeze bacumura. "Uwicisha bugufi azashyirwa hejuru." 
Luka 14:11. 

IGICE CYA 14 


MBESE IMANA NTIZARENGERA 
INTOREZAYO? 

(Ibiri muri iki gice biboneka muri Luka 18:1-8) 

Ubu butumwa ni indobanure ku bayoboke ba Kristo 
muri iki gihe cyegereje kugaruka kwe. Mu mugani Kristo 
yaciye yabwiye abayoboke be ko "bakwiriye gusenga iteka 
ntibarambirwe." Luka 18:1. "Hariho umucamanza mu mugi 
umwe, utubahaga Imana ntiyite no ku bantu. Muri uwo 
mugi harimo n’umupfakazi, aramusanga aramubwira ati, 
ndengera ku mwanzi wanjye undenganya. Uwo 
mucamanza amara iminsi atemera: ariko ageze aho 
ai'ibwira ati nubwo ntubaha Imana, kandi sinite ku bantu, 
ariko kuko uyu mupfakazi anduhije, ndamurengera kugira 
ngo atazahora aza kundushya iminsi yose." Luka 18:2-5. 

Uwo mucamanza ntiyitaga ku kuri, kandi 
ntiyagiriraga imbabare ibambe. Ibihe byinshi yirukanye 
uwo mupfakazi imbere y’intebe y’imanza. Uwo 
mucamanza yari azi ko uwo mupfakazi arengana, ariko 
agashimishwa no gutuma ahora asiragira aho mu rukiko nta 
gisubizo abona, ahubwo atakambira utamwumva. Icyakora 
yakomeje gutakamba, maze kugira ngo uwo mucamanza 
atitesha icyubahiro cye, yiyemeza kumurengera kuko 
yabonaga akabije kwihangana. "Nuko Umwami Yesu 
arabaza ati, ntimwumva ibyo umucamanza ukiranirwa 
yavuze? Ubwo bimeze bityo, Imana yo ntizarengera intore 
zayo ziyitakira ku manywa na nijoro? Mbese 
yazirangarana? Ndababwira yuko izazirengera vuba." Luka 
18:6-8." 


Yesu yerekanye itandukaniro rikomeye riri hagati 
y’uwo mucamanza n’ Imana. Umucamanza ntiyigeze 
agirira imbabazi uwo mupfakazi; akababaro ke nta cyo kari 

kamubwiye. Aho hari itandukaniro rikomeye ugereranije 
n’uburyo Imana yishimira kwakira abayishaka. 

Ubukene n’amaboko make byatumye uwo mugore 
abura uko yagaruza ibye. Bityo kubera icyaha, umuntu 
yazimije isano ye n’ Imana. Umuntu ubwe ntabasha 
kwihesha agakiza. Ariko muri Kristo twegerezwa Data wa 
twese. Imana yahamagaye intore zayo izikuye mu mwijima 
izigeza mu mucyo. Ikunda abana bayo urukundo rutagira 
akagero. "Kuko Uwiteka Nyiringabo avuze ko ubakozeho 
aba akoze ku mboni y’ijisho rye". Zakariya 2:8. 

Gusaba k’umupfakazi ngo "Ndengera ku mwanzi 
wanjye," kwerekana isengesho ry’abana b’ Imana 
bayitabaza. Satani ni we murezi wabo ukomeye/ 
Ibyahishuwe 12:10. Ahora arega, abeshya, kandi arimbura 
abantu b’ Imana. Kristo yigishije abigishwa be gusenga 
kugira ngo bashobore gutsinda Satani n’ingabo ze. 

Uburyo Kristo Adahangarwa N’Umwanzi W’Abantu Be 

Umuhanuzi Zakariya aravuga ati, "Maze anyereka 
Yoshuwa umutambyi mukuru ahagaze imbere ya marayika 
w’Uwiteka, na Satani ahagaze iburyo bwe ngo amurege. 
Uwiteka abwira Satani ati, mbese uwo si umushimu ukuwe 
mu muriro? Kandi Yoshuwa yari yambaye imyenda 
y’ibizinga." Zakariya 3:1-3. 

Hano abantu b’ Imana bagereranijwe n’umugome 
uri mu rubanza, kandi akaba ari mu mazi abira. Satani 
abaregera Uwiteka ibibi byabo n’ibyo bananiwe gukora, 
yibwira ko Kristo azabazinukwa akabima ubufasha 
bakeneye mu gihe gikomeye. Yoshuwa nk’uhagarariye 
abantu b’ Imana ahagarara mu ruhando agacirwaho iteka, 
yambaye imyenda y’ubushwambagara. Satani ahamura 

umunyabyaha kugeza ubwo umunyabyaha yiyumvamo ko 
ari akahebwe koko. 

Uko turushaho kwegereza iherezo ry’amateka y’iyi 
si, ni ko Satani afite impungenge z’uko ashigaje igihe gito. 
Arakazwa n’uko abona ndetse n’abantu b’abanyantegenke 
bakomeza amategeko y’ Imana. Ashaka ko bagomera 
Imana. Asebya Imana n’abayoboke bayo basohoza 
imigambi yayo muri iyi si. 

Igihe cyose Imana icira abantu icyanzu Satani we 
aba abacira akobo, iyo amaze kubashukisha ikibi 
arabigarika akabaciraho iteka. Atunga urutoki ku 
myambaro yabo y’ubushwambagara, ku ngeso zabo mbi no 
ku byaha byabo abashinja ko badasa na Kristo, maze 
akabaciraho iteka ry’uko basuzuguye Umucunguzi wabo. 
Abaca intege ababwira ko babaye akahebwe. Yiringira 
gutsembaho kwizera kwabo kugira ngo biyegurire ibishuko 
bye, maze bimure Imana. 

Abantu b’ Imana ntibashobora kwiregura ibirego 
byose baregwa na Satani, ahubwo babishobozwa no 
gutakambira Umucunguzi wabo kugira ngo 
abatsindishirize. Bamutakambira bifuza ko yahosha ibirego 
bya Satani basaba bati "Turengere ku mwanzi wacu." 
Kubera imbaraga ikomeye y’umusaraba Kristo acecekesha 
uwo murezi w’umunyabukana. 

Iyo Satani ashatse kurimbura abantu b’ Imana, 
Kristo aramurogoya. Kristo yishyizeho igicumuro 
cy’ibyaha byabo. "Bameze nk’umushimu wakuwe mu 
muriro." Kubwa kamere y’umuntu Yesu yifatanije 
n’abantu; kandi muri kamere ye y’ Imana ni umwe n’ 
Imana. Ibyo byose bituma umwanzi akangarwa. "Kandi 
Yoshuwa yari yambaye imyenda y’ibizinga ahagaze imbere 
ya marayika. Marayika abwira abari... bamuri imbere ati 

nimumwambure iyo myenda y’ibizinga. Maze abwira 
Yoshuwa ati ngukuyeho gukiranirwa kwawe, kandi 
ndakwambika imyambaro myiza cyane. Ndategeka nti, 
nimumwambike igitambaro cyiza mu mutwe. Nuko 
bamwambika igitambaro cyiza mu mutwe, bamwambika 
n’imyenda." Zakariya 3:4,5. 

Maze kubera ububasha bw’Uwiteka Nyiringabo 
marayika arahira Yoshuwa indahiro agaragaza ko Yoshuwa 
ari we uri mu cyimbo cy’abantu b’ Imana ati, "Nugendera 
mu nzira yanjye, kandi ukitondera ibyo nagutegetse, nawe 
uzacira inzu yanjye imanza, n’ibikari byanjye uzabirinda, 
nanjye nzagushyira mu byegera muri aba bahagaze aha." 
Zakariya 3:17. 

Kristo ntiyirukana abamuhungiraho. Abambura 
imyenda y’ibizinga, uwihannye akamwambika ikanzu yo 
gukiranuka kwe, maze mu bitabo byo mu ijuru akandika 
imbere y’amazina yabo ko bababariwe. Iyo bigenze bityo 
Satani yerekanwa ko ari umubeshyi, Imana igacira abantu 
bayo urubanza rw’ukuri. 

Ibyanditswe bivuga uko abatuye kuri iyi si bazaba 
bameze mbere yo kugaruka kwa Kristo. Intumwa Yakobo 
yerekanye yuko abantu bazaba bafite umururumba kandi 
batwaza igitugu abo bategeka. "Yemwe batunzi mwe,. 
mwabitse ubutunzi bwanyu mu minsi y’imperuka. Dore, 
ibihembo by’abasaruzi basaruye imirima yanyu, ibyo 
mwabimishije uburiganya, birataka kandi umuborogo 
w’abo basaruzi winjiye mu matwi y’Uwiteka Nyiringabo. 
Mwadamarariye mu isi, mwishimira ibibanezeza bibi: 
mwihagije mu mitima.... Umukiranutsi mwamuciriyeho 
iteka, muramwica, atabarwanya." Yakobo 5:1-5. Abantu 
bamwe birundanirije ubutunzi bwinshi bakuye mu gahato 
no kwaka impongano nyamara ntibazi ko gutaka 
kw’abashonji batabarika kwageze imbere y’ Imana. 

Amategeko n’imigenzo by’abantu byahawe ikuzo 
riruta iry’amategeko y’ Imana, kandi abanamba ku 
mategeko y’ Imana bakabirenganirizwa. Kristo 
bamuciriyeho iteka bamuziza ko yari umwizerwa ku Mana, 
bavuga ko akoreshwa na daimoni. Mu buryo nk’ubwo 
abayoboke be bararegwa kandi bakabeshyerwa byinshi, 
maze Satani akifuza kubagusha mu cyaha no gusuzuguza 
Imana. 


Kristo yagaragaje ingeso z’uwo mucamanza 
uvugwa mu mugani kugira ngo atumenyeshe amatwara 
y’ubutabera, kandi ko bidatinze byari bigiye kugaragazwa 
n’urubanza yaciriweho. Yashatse kumenyesha abantu be ko 
ari nta wakwiringira cyane abategetsi b’isi cyangwa 
abacamanza igihe umuntu atotezwa n’umwanzi. Kenshi 
intore z’ Imana zijya zihamagarwa imbere y’abantu 
badashobotse bari mu myanya y’ubutegetsi kugira ngo 
bisobanure ku byo baregwa. Kristo yatweretse icyo 
tugomba gukora. We watubereye urugero, ntacyo yigeze 
akora cyo kwirengera. Urubanza rwe yarweguriye Imana. 
Bityo abayoboke be na bo ntibagomba kurega, guca iteka, 
cyangwa se gukoresha igitugu kugira ngo bikize. 


Icyo Wakora Mu Gihe Cyo Kugeragezwa 

Nubwo twagirirwa nabi dute, twirinde kurakara. Iyo 
twishyizemo igitekerezo cyo kwihorera ni twe tuba 
twikomerekeje kandi bikababaza Mwuka Muziranenge. 
Iruhande rwacu tuhafite intumwa yo mu ijuru ishobora 
kudukiza imikirwe yose y’umwanzi. Izadukingira 
ikoresheje imirasire ya Zuba ryo gukiranuka. Satani 
ntashobora gutambuka ingabo y’uwo mucyo. 

Ingorane zijya zitugeza mu cyumba 
cy’Ishoborabyose. Uwiteka aravuga ati "Unyambaze ku 
munsi w’amakuba no ku w’ibyago. Zaburi 50:15. Igihe 
ingorane zitangiye kuvuka, tugomba guhita dutakambira 
Imana. Data wo mu ijuru yumva gutaka kwacu. 

Abarenganywa bajya bagira ibigeragezo bituma 
bibwira ko Imana yabaretse. Abanzi babo iyo babibonye 
batyo babishima hejuru. Ariko ntibakwiriye kwiheba, kuko 
batarwana urwo rugamba bonyine. Amasengesho atuma 
Imana Ishoborabyose idutabara. Ukuboko kw’Imana 
"kwatsinze abami, ... kwazibye iminwa y’intare, kwazimije 
umuriro ugurumana cyane,... kwanesheje ingabo 
z’abanyamahanga." Abaheburayo 11:33,34. 

Nitwegurira Imana imibereho yacu, ntituzashyirwa 
mu mwanya Imana itaduteganirije. Dufite Umuyobozi 
utayobya; dufite inshuti ibabarana natwe. Nubwo 
twateshuka inzira mu bujiji, Kristo ntazadusigirira. Ijwi rye 
ryumvikana neza rivuga riti "Nijye nzira, n’ukuri, 
n’ubugingo." Yohana 14:6. "Kuko azakiza umukene ubwo 
azataka." Zaburi 72:12. "Ugushikamishijeho umutima, 
uzamurinda abe amahoro masa, kuko akwiringira." Yesaya 
26:3. Jya mbere, ni ko Uwiteka avuga: Nzakoherereza 
ubufasha. Abategereje kuguseka utsinzwe bazabona ijambo 
ryanjye riganje. 

Mureke abarenganywa batakire Imana. Menyesha 
Umuremyi wawe ibyo umukeneyeho. Imana yumva gutaka 
k’umunyantegenke. Uko tugenda mu nzira tujye duhumeka 
amasengesho, maze amagambo yacu abone uko agera ku 
ntebe y’Umwami w’isi n’ijuru. Icyo umutima ushaka 
kigera mu ngoro yo mu ijuru maze amasengesho yacu 
akumvikana. 

Wowe wiyumvamo ko udakwiriye, ntutinye 
kubwira Imana ikikubabaje. "Mbese ubwo itimanye 
Umwana wayo, ikamutanga ku bwacu twese, izabura ite 
kumuduhana n’ibindi byose?" Abaroma 8:32. 

Nta kindi Kristo yishimira kirenze gucungura 
umurage we akawuvana mu maboko ya Satani. Ariko 
mbere y’uko ducungurwa ku mubiri tugomba kubanza 
gucungurwa mu mutima. Uwiteka yemerera ibigeragezo ko 
bituzaho kugira ngo bitwezeho inarijye, n’ingeso mbi zose 
zidahuje n’amatwara ya Kristo. Yemera ko amazi 
y’ibigeragezo aturengaho, kugira ngo twezweho imyanda 
yose, maze tuve mu bigeragezo dutunganye, twera kandi 
tunezerewe. Kenshi twinjira mu bigeragezo dufite inarijye; 
ariko iyo twihanganye tubivamo dufitc ingeso zishimwa n’ 
Imana. 


Nta kaga kariho gaterwa n’uko Imana yirengagije 
amasengesho y’abantu bayo. Gusa aho akaga kari ni uko 
iyo abantu bahuye n’ikigeragezo bacika intege, maze 
bakananirwa kwihangana no gukomeza gusenga. 

Igihe Byasaga Nk’ Aho Yesu Adafite Impuhwe 

Yesu yababajwe no kubona umubabaro Umunyaka- 
nanikazi yari afite. (Reba Matayo 15:21-28; Mariko 7:24- 
30). Ariko kuko yashakaga kugira icyo yigisha abigishwa 
be, yariyumanganije asa n’uwirengagije umubabaro w’uwo 
mugore. Igihe kwizera kwe kwagaragariraga bose, Yesu 
yahise avuga amagambo meza yo kumushima, maze 
amusezerera amahoro amukirije umurwayi nk’uko 
yabimusabye. Iki cyigisho kitwigisha akamaro ko 
kwihangana mu gihe dusenga. 

Uwo mubyeyi ni Kristo wamushyizemo umutima 
wo kwihangana ntiyatezuka ku cyifuzo cye. Kristo ni we 

wahaye wa mupfakazi ubutwari bwo kwinginga 
umucamanza. Kandi ibyiringiro yari yamushyizemo ntiyari 
kubura kubisohoza. 

Abo mu ijuru bose bita cyane kuri iyi si yacu ingana 
urwara, kuko Kristo yatanze igiciro kitagira akagero kugira 
ngo acungure abaturage bayo. Abo mu ijuru 
baracyagenderera abatuye kuri iyi si nk’uko bagendereraga 
Aburahamu na Mose. Mu mirimo y’urudaca ikorerwa mu 
migi minini, mu bucuricuri bw’ubucuruzi butari bumwe, 
hari bake gusa bazirikana yuko hari imbaraga batareba 
ibeshejeho iyi si n’abayituyemo. Nubwo hariho urudubi 
rumeze rutyo, ijuru rifitc abagenzura imibereho n’ibikorwa 
by’abantu. Mu nteko y’abantu iyo ari yo yose, no mu 
giterane cyose, hari abo tudashobora kureba bumva 
ibivugwa n’ibikorwa. 

Tugomba gusobanukirwa n’umurimo 

w’abamarayika. Abo ni ingabo zo mu ijuru zitagaragara... 
imyuka itumwa gukorera Imana umurimo wo gufasha 
abazaragwa agakiza. (Abaheburayo 1:14). Bafasha abicisha 
bugufi bifuza kuronka ibyo yasezeranije abayikunda. 

Abo bamarayika bandika raporo y’ubugome 
cyangwa y’ubugiranabi abakozi babi bagirira abantu b’ 
Imana. "Nuko rero ntimute ubushizi bw’ubwoba bwanyu, 
bufite ingororano ikomeye.... Haracyasigaye igihe kigufi 
cyane, kandi uza azaza, ntazatinda." Abaheburayo 10:35- 
37. "Mube ari ko namwe mwihangana, mwikomeze 
imitima, kuko kuza k’Umwami Yesu kubegereye." Yakobo 
5:8. 


"Uwiteka ntiyihutira kurakara, afite ububasha 
bwinshi, kandi nta bwo yatsindishiriza utsinzwe 
n’urubanza." Nahumu 1:3. Kubwo kwihangana k’Uwiteka, 
abantu bibwira ko atabareba maze bakagirira nabi intore ze 

arizo murage we. Ariko igihe kiregereje ubwo Imana 
itazakomeza kubihanganira. Uwiteka azubahiriza 
icyubahiro cye ahane abakiranirwa. 

Kuva kera kose Uwiteka yakomeje gukoma mu 
nkokora imigambi ya Satani. Yateje akaga amahanga 
ndetse n’abantu ku giti cyabo. Ibyo byose abikora azi yuko 
igihe nikigera Uwiteka atazakomeza kwihanganira ko 
amategeko ye asuzugurwa. Mu gihe cy’umubabaro 
ukomeye uheruka, ubwo kwica amategeko y’ Imana bizaba 
ari rusange, kandi abantu b’ Imana bakagirirwa nabi na 
bagenzi babo, Uwiteka azatabara intore ze maze ahagarike 
ubugome bwose. 

Abantu biyita abakristo n’abakozi b’ Imana, 
bashobora gukomeza kunyaga abakene no kubaryamira, no 
kwiba imfubyi n’abapfakazi; bashobora no gukomeza 
inzangano bashyigikiwemo na Satani. Ariko bidatinze 
bazasobanurira umucamanza w’isi yose icyabateye kugirira 
nabi ab’umurage we. Ubu bashobora gushyira abizera 
Imana mu mazu y’imbohe, bakabaca, mu bantu, ndetse 
bakabica. Ariko Imana izababaza icyatuinye bateza uwo 
mubabaro wose. 

Ku byerekeye Babuloni ikimenyetso cy’itorero 
ryayobye, Imana iravuga iti "Kuko ibyaha byawo 
byarundanijwe bikagera mu ijuru, kandi Imana ikibuka 
gukiranirwa kwawo, nimuwiture ibihwanye n’ibyo 
wabagiriye, kandi muwusagirizeho kabiri ibikwiriye ibyo 
wakoze. Mu gikombe wafunguriragamo abandi, 
muwufunguriremo kabiri." Ibyahishuwe 18:5,6. 

Kuva mu Buhindi, Afurika, Ubushinwa ndetse no 
mu bihugu byitwa iby’ubukristo, gutaka kw’abantu benshi 
kwageze ku Mana. Uko gutaka ntabwo Imana izakomeza 
kukwirengagiza ngo ibure gusubiza. Imana izejesha iyi si 

umuriro; kandi ubushobozi bw’umuntu ntibuzashobora 
kuyizimya. "Hazaba ari igihe cy’umubabaro utigeze 
kub'aho, uhereye igihe amahanga yabereyeho ukageza icyo 
gihe. Nuko icyo gihe abantu bawe bazaba banditswe mu 
gitabo, bazarokorwa." Daniel 12:1. 

Kristo azakoranya abana be abakuye mu mavundi, 
muri za kasho, mu mazu yo kunyongeramo abantu, mu 
misozi, mu butayu ndetse no mu buvumo. Hari abantu 
benshi bari mu bituro bapfanye umurava banga kwiyegurira 
ibishuko bya Satani. Ariko igihe kiregereje maze imigambi 
y’isi igahinduka. "N’igitutsi batuka ubwoko bwayo 
azagikura ku isi hose." Yesaya 25:8. 

Abana b’ Imana bazagarurirwa ibiruta ibyo babuze, 
byaba ibyo bahombye cyangwa se gutotezwa. "Zizabona 
mu maso hayo, izina ryayo rwanditswe mu ruhanga 
rwazo." Ibyahishuwe 22:4. 


IGICE CYA 15 

"UYU YIYEGEREZA ABANYABYAHA" 

(Ibiri muri iki gice biboneka muri Luka 15:1-10). 

Abigisha bari barayobewe amatwara ya Yesu. 
Bibazaga igituma akorana n’abantu bo mu nzego zose. 
Baravugaga bati, uyu iyo aba umuhanuzi, yabanye natwe 
gusa, naho abanyabyaha akabaha akato kuko ari byo 
bibakwiriye. Byarakazaga abo barinzi b’inzu y’Israyeli 
kubona agirira ibambe ibicibwa. Biyumvagamo ko ari 
abanyadini bakiranuka cyane; ariko icyitegererezo cya 
Kristo kikagaragaza kwihugiraho kwabo. 

Byarakaje abigisha kubona abayoboke babo 
bakurikira Yesu. Bakavmga bati, byashoboka bite ko 
abasoresha n’abanyabyaha bamwegera? Babigaragarije mu 
magambo bivugiye ubwabo bamukoba bati "Uyu 
yiyegereza abanyabyaha!" Abasangaga Kristo bumvaga 
bafite ibyiringiro by’uko bavuye mu mworera w’icyaha. 
Kristo yabakiraga nk’abana b’ Imana bari barahinduwe nk a 
rubanda mu nzu ya Se, nyamara we akaba atari 
yarabibagiwe. Kandi uko barushagaho kuraragirira kure ye, 
ni ko yifuzaga kubavanayo no kubakiza. Mbese 
ntimwibuka Dawidi ubwo yagwaga mu cyaha 
cy’inkoraruguma ko yanditse ati "Nayobye nk’intama 
izimiye: shaka umugaragu wawe." Zaburi 119:176. Mika 
yahishuye urukundo Imana ikunda umunyabyaha agira ati 
"Ni iyihe Mana ihwanye nawe, ibabarira gukiranirwa, 
ikirengagiza igicumuro cy’abasigaye b’umwandu wayo?" 
Mika 7:18. 

Kubona Intama Yazimiye 

Mu bantu bari kumwe na Yesu aca uyu mugani, 
harimo abungeri n’abantu bari barashoye amafaranga yabo 
mu bworozi; bose banyuzwe n’icyitegererezo yatanze agira 
ati "Ni nde muri mwe waba afite intama ijana akazimiza 
imwe muri zo, ntasige izindi mirongocyenda n’icyenda mu 
gasozi ngo ajye gushaka iyazimiye, kugeza ko ayibona?" 

Yesu yarababwiraga ati, aba mukerensa ni 
umutungo w’ Imana mu buryo bwo kurem umuntu no 
kumucungura. Nk’uko umushumba atahwemye gushaka 
n’ubwo intama yaburaga yari imwe gusa, ni ko n’ Imana 
ikunda umuntu wahawe akato. "Uko umwungeri ashaka 
umukumbi we mu gihe ari mu ntama ze zatataniye kure, ni 
ko nzashaka intama zanjye, nzirokore nzikuye ahantu hose 
zatataniye ku munsi w’ikibunda n’umwiiima." Ezekeli 
34:12. 

Mu mugani twumvise ko umwungeri yasubiye mu 
rvyuri gushaka intama imwe,...umubare w’ubusabusa. 
Bityo, iyo haza kuzimira umuntu umwe, Kristo yari 
kwemera kumupfira. 

Intama yazimiye igomba gushakwa n’umwungeri, 
kuko idashobora kumenya inzira itaha. Ni ko bimeze no ku 
muntu wahabiye kure y’ Imana. Ntashobora kumenya 
inzira ijya ku Mana, keretse Imana y’urukundo ije 
kumushaka. 

Umwungeri umaze kumenya ko yajimije intama 
imwe ntaterera iyo maze ngo avuge ati,"Iricyura, niza 
ndayugururira." Ahubwo umwungeri abura amahwemo. 
Ntagoheka. Arasohoka akajya gushaka iyongiyo 
yararagiye. Uko ijoro rirushaho kubudika ni ko n’inzira 
irushaho kuruhanya. Nyamara icyo gihe ni bwo umwungeri 
arushaho kuyishaka ashyizeho umwete. Azamuka imisozi 
ihanamye, akamanuka ibikombe, ndetse akagera no mu 
mikokwe. Hamwe na hamwe ahanyura mu buryo bwo 
kwigerezaho. Amaherezo umuhati we ntuba imfabusa, 
intama yazimiye iraboneka. 

Ntayituka, ndetse nta nubwo agenda ayikubita. 
Ayiterera ku bitugu bye anezerewe. Iyo yakomeretse 
arayiterura, kugira ngo ubushyuhe buva ku mutima we 
buyisubizemo ubugingo. Ayisubiza mu mukumbi 
anezerewe. 

Imana ntiyigeze itwereka umwungeri utashye 
amaramasa nta ntama azanye. Uyu mugani ntutubwira 
ibyananiranye ahubwo utubwira ibyashobotse. Aha niho 
tubona isezerano ryiza ry’Imana ko nta ntama n’imwe 
iraragirira kure y’umukumbi w’ Imana maze ngo 
iyirengagize. Umuntu wese wemera gucungurwa, Kristo 
azamufata ukuboko amuramire. 

Muntu ucitse intege, ihangane, nubwo waba 
warakoze ibyo gukiranirwa. Mu gihe wari ucyivuruguta mu 
byaha, Imana ntiyakuretse, ahubwo byarayihagurukije iza 
kugushaka. 

Abayuda bo bigishaga ko kugira ngo urukundo 
rw’Imana rugere ku munyabyaha ari uko yagomba kubanza 
kwihana ibyaha bye no kwikiranura n’ubutegetsi bw’ijuru. 
Icyo ni cyo cyatumaga Abafarisayo bivovota bati, "Uyu 
yiyegereza abanyabyaha." Ariko muri uyu mugani Kristo 
yigishije ko agakiza katazanwa n’uko umuntu ashaka 
Imana, ahubwo ni yo imushaka. Ntitwihana kugira ngo 
Imana ibone uko idukunda, ahubwo iduhishurira urukundo 
rwayo kugira ngo twihane. Iyo intama yazimiye ibonetse 
bakayigarura mu rugo, umwungeri ahamagara inshuti 
n’abaturanyi be akababwira ati, 'Twishimane, kuko mbonye 
intama yanjye yari yazimiye! Niko bigenda iyo uwahabye 
ahabutse; Umwungeri mwiza afatanya n’ijuru n’isi 
kumwishimira. 

"Ndababwira yuko mu ijuru bazishimira batyo 
umunyabyaha umwe wihannye, kumurutisha abakiranuka 
mirongo cyenda n’icyenda badakeneye kwihana." Kristo 
yabwiye Abafarisayo ati "mwibwira ko ari mwe 
mutunganiye Imana, ariko mukivovotera umwe muri abo 
banyabyaha bo kubabarirwa uje aho ndi; nyamara 
abamarayika bo barishima, indirimbo zabo zikaba urufaya 
mu bikari byo mu ijuru." 

Bijya bibaho iyo umunyabyaha ahabutse 
akagarukira Imana, hariho bamwe bajya bongorerana bati, 
sinizera ko uriya we azaregamamo! Iyo umubi yumvise ayo 
magambo y’urucantege, akurikirana uwo muntu 
akamucisha kure y’ Imana. Mureke umunyabyaha 
wihannye yishimane n’abo mu ijuru, kandi arindwe ye 
guhura n’abafite umutima nk’uw’Abafarisayo 

Umugani Wa Kristo Ufite Ubusobanuro Bwimbitse 


Mu mugani w’intama yazimiye, ntabwo Kristo yari 
yerekeje ku munyabyaha umwe gusa, ahubwo ni kuri iyi si 
yangijwe n’icyaha. Iyi si ni nk’ubusa uyigereranije 
n’ubunini bw’ahantu Imana yaremye. Nyamara iyi si 
yacumuye imeze nka ya ntama imwe yazimiye; ifite 
agaciro gakomeye mu maso y’ Imana. Kristo yasize amasi 
atacumuye twagereranya n’intama mirongo cyenda 
n’icyenda, maze aza muri iyi si kugira ngo "ashenjagurirwe 
gukiranirwa kwacu." Yesaya 53:5. Imana yitanze ibinyujije 
mu Mwana wayo kugira ngo ibone uko inezezwa no 
kwakira intama yazimiye. 

Kristo aravuga ati,"Uko wantumye mu isi, nanjye 
niko nabatumye mu isi." Yohana 17:18. Umuntu wese 
Kristo yakijije agomba guharanira gukiza abazimira. Ni 
bangahe wagaruye mu mukumbi? Burya iyo wivumbuye 
kubera abadashaka kwihana, uba wirengagije imitima 
Kristo ashaka. Hariho abantu balite inyota y’amahoro, 
ariko ugasanga biyandarika mu mibereho yabo. Bene abo 
ni abo kubabarirwa kuko batemera kuyoborwa na Mwuka 
Muziranenge. Iyaba bamwuniviraga, benshi muri bo 
bakirizwa Kristo. 

Iyo intama yazimiye itagaruwe mu mukumbi 
irarimbuka. Abantu benshi nabo bagwa mu irimbukiro 
bitewe n’uko babuze uwabaramburira ukuboko kugira ngo 
abazahure. Hari benshi bifata nabi, bitewe n’uko babuze 
amahirwe abandi bagize. Iyo baza gufashwa bari kuba 
inda- kemwa mu mibereho yabo. Abamarayika bagirira 
impuhwe abameze batyo. Iyaba iyo narijye yabo 
bayicikagaho bakayita kure maze bakemera kugendera mu 
ntambwe za Kristo! 

Kubona Igiceri Cy’Ifeza 


Yesu yongera kubacira undi mugani ati, "Umugore 
waba afite ibiceri cumi by’ifeza akaburamo kimwe, 
ntiyakongeza itara agakubura mu nzu, akagira umwete wo 
gushakashaka kugeza ubwo akibona?" 

Amazu menshi y’abakene yabaga ari icyumba 
kimwe na cyo kitagira idirishya kandi gicuze umwijima. . 
Ibihe bakuburaga byari mbarwa. Byari biruhije cyane 
kubona amafaranga y’ibiceri yagwaga mu mukungugu. 
Kugira ngo igiceri cyatakaye kiboneke, byabaga ngombwa 
gukongeza urumuri no gukubura mu nzu bitonze. 

Mu byo umugeni yatahanaga aje gushyingirwa, 
habaga harimo ibiceri by’ifeza; yabibikaga neza akazabiha 
abakobwa be. Kubura kimwe muri ibyo biceri byabaga ari 
ishyano riguye; kugitora bikaba umunezero utangaje, kuko 
yagombaga guhamagara abagore baturanye na we 
bakishimana. "Iyo akibonye ahamagara incuti ze 
n’abaturanyi be, akababwira ati twishimane, kuko mbonye 
igiceri nari nabuze. Ndababwira yuko ari ko haba 
umunezero mwinshi abamarayika b’ Imana bishimira 
umunyabyaha umwe wihannye." 

Intama yari izi ko yazimiye ariko itazi uburyo 
yataha. Ishushanya abazi ko bahabiye kure y’ Imana. 
Igiceri cyazimiye gishushanya abazimiriye kure y’ Imana, 
nyamara bakaba batabizi. Imitima yabo iba iri mu kaga 
ariko batabyitayeho. Ndetse usanga Imana ibababariye 
kuruta uko bibabarira. 

Nubwo icyo giceri cyari mu mukungugu no mu 
bishingwe, cyari gifite agaciro kuko cyari ifeza. Bityo, 
umuntu wese afite agaciro imbere y’ Imana. Nk’uko igiceri 
kiba kiriho ishusho y’ubutegetsi bw’igihugu, ni ko 

n’umuntu yahawe ishusho y’ Imana mu gihe yaremwaga. 
Nubwo iyo shusho yahumanijwe n’icyaha, ariko 
ibimenyetso byayo ntibirasibangana ku muntu. Imana 
ishaka kongera kumugaragazamo ishusho yayo mu buryo 
bwo gukiranuka. 

Gushaka Abo Mu Muryango Bazimiye 

Uwo mugore yashatse icyo giceri cyazimiye 
ashyizeho umwete. Yabanje gukuraho ibintu byose 
byamubuzaga gushakasthaka neza. Bityo, niba mu 
muryango hari umwe wo muri bo wazimiye, abasigaye 
bisuzume, kugira ngo hatabaho amakosa cyangwa amafuti 
byo kutnubuza kwihana. 

Kongeza urumuri. Shakashaka mu ijambo ry’Imana, 
maze ureke rigenzure ibikorerwa mu rugo byose, byerekane 
igituma umwana uyu n’uyu azimira. Abana ni u mu rage 
twahawe n’Uwiteka, kandi tuzabazwa uko twafashe 
umutungo we. 

Hari abagabo n’abagore bakora neza u muri mo wa 
gikristo, ariko ugasanga abana babo ari abashyitsi ku 
Mukiza. Uburezi no juhugurira abana kubaha Imana ni wo 
murimo uruta iyindi ababyeyi bagomba gukorera Imana. Ni 
umurimo ushaka kwihangana n’umuhati mu mibereho yose 
y’umuntu. Imana ntizemera urwitwazo rw’uburangare urwo 
ari rwo rwose. 

Icyakora ababyirengagiza ntibacike intege. Wa 
mugore wari wataye igiceri yarashyize arakibona. Reka 
ababyeyi bakorane n’abo mu ngo zabo kugeza ubwo 
bazasanga Imana banezerewe bayibwira bati "Ndi hano 
n’abana Uwiteka yampahe." Yesaya 8:18. 


94 



Nidushobora gufasha abo bantu bake bo mu rugo, 
bizatuma dushobora no gufasha abo mu muryango w’ 
Imana. Dukunde bene Data na bashiki bacu muri Kristo 
kugira ngo bamenye ko dusangiye umuryango w’ Imana. 
Impuhwe n’imbabazi zacu niziyongera, tuzagira umurimo 
mwiza ahadukikije hose. Abagize umuryango w’ Imana 
bari mu isi yose, kandi muri bo nta n’umwe ukwiriye 
kutitabwaho. Aho twaba turi hose, igiceri cyazimiye 
kiradutegereje kugira ngo tugishake. Buri munsi duhura 
n’abantu batita ku by’idini. Aho tujya tubereka ko 
tubifuriza ko baba indakemwa mu by’iyobokamana? Aho 
tujya tubamenyesha ko Kristo ari Umucunguzi ubabarira 
ibyaha? 

Ni nde uzi agaciro k’umuntu? Niba ushaka 
kukamenya, jya i Getsemani maze witegereze ibyuya bya 
Kristo atutubikana ibitonyanga by’amaraso. Reba Umukiza 
ku musaraba maze witegereze iryo kamba ry’amahwa, 
n’icumu bamuteye mu rubavu, n’ibirenge bye batoboye. 
Uzirikane ko kubw’agakiza kacu ijuru ryemeye 
kwigerezaho. Kristo aba yaremeye no gupfira 
umunyabyaha umwe gusa. 

Niba ushyikirana na Kristo uzaha agaciro umuntu 
wese. Nibwo uzabasha kumukiriza abo yapfiriye. Mu 
mihati yacu no mu mbaraga nke zacu dushobora gukiza 
imitima. Nubona abagana mu irimbukiro ntuzaterere iyo. 
Umutima wawe uzabagirire ibambe, maze ubaramburire 
ikiganza ubafashe. Kubera kwizera n’urukundo uzabazanire 
Kristo. 


Abitangira gufasha abandi basezeranirwa ubufasha 
bwose buboneka mu ijuru. Kandi iyo umuntu umwe 
agaruriwe Imana, abo mu ijuru hose barishima. 

IGICE CYA 16 


UMWANA WARARUTSE AKAGARUKA KWA SE 

(Ibiri muri iki gice biboncku muri Luka 15:11-32). 

Umugani w’intama yazimiye, uw’igiceri cyatakaye 
n’uw’umwana wararutse itwereka uburyo Imana igirira 
impuhwe abahabira kure yayo. "Habayeho umugabo 
akagira abahungu babiri. Rimwe, umutoya abwira se ati 
Data, mpa umunani wangeneye! Nuko se abaha bombi 
iminani yabo. Hashize iminsi mike, umutoya akorakoranya 
ibye byose, yigira mu gihugu cya kure. Ahageze 
yiyandarika mu byo kwinezeza, ibye abipfusha ubusa." 

Uwo muhungu muto yibwiraga ko nta mudendezo 
afite kwa se. Nibwo agambiriye gukora ibyo yishakiye. 
Ntiyashatse kumvira ibyo se amutegeka; ahubwo yashatse 
kubona umurage kandi yarajyaga kuwuhabwa se apfuye. 
Yishakiraga kwinezeza yamaranye igihe gito, ntiyita ku 
munezero w’igihe kizaza. Yagiye kure y’iwabo alitc 
uruhago rwuzuye amafaranga. Inshuti mbi zimutahaho, 
zimufasha kwayisha ubutunzi bwe kwiyandarika mu byo 
kwinezeza. 

Bibliya ivuga ko hari abantu "biyita abanyabwenge 
bagahinduka abapfu." Abaroma 1:22. Ubutunzi uwo 
musore uvugwa mu mugani yahawe na se, yabwayishije 
ubusambanyi. Ubwenge no kujijuka bya gisore ndetse no 
kumenya Imana byatwikiriwe ningeso mbi yo 
kwiyandarika no gushayisha mu byaha. 

Inzara ikomeye itera muri icyo gihugu, maze abura 
uko yagira. Agira.,atya ajya gusaba akazi ku muturage wo 
muri icyo gihugu. Uwo muturage amwohereza mu isambu 
ye kuragira ingurube. 

Ako kari akazi k’inyuma kuruta akandi kose kariho. 
Wa musore wirataga ngo arashaka umudendezo, ngaho aho 
yari ageze mu bubata yikururiye. "Yari afashwe no 
gukiranirwa kwe." (Imigani 5:22). Yicaye aho yari aragiye 
ingurube yigunze, "yifuza guhazwa n’ibyo izo ngurube 
zaryaga, ariko ntihagira ubimuha." Ubwo se umunezero 
yashakaga wari he? Amafaranga yari yaramushizeho, 
inzara yari igiye kumuhitana, n’ishusho ye yari 
yarahindutse. Yiyumvagamo ko ntacyo akimaze ku isi. 
Yari uwo kubabarirwa. 

Nguko uko umunyabyaha amera! Iyo umunyabyaha 
abogamiye mu byo ararikiye, atangira kwitandukanya n’ 
Imana. (Abaroma 1:28). Ariko tumenye ko umuntu wese 
ugerageza kwitandukanya n’ Imana aba yigomwe imbaraga 
itangaje, kandi aba yishingiye igiti ku buryo nta mahoro 
abasha kugira. Uwitandukanije n’ Imana muri ubwo buryo 
aba yihinduye imbata y’amafaranga, ibitekerezo bye 
bigacupira agasigara aharanira iby’isi gusa. 

Niba rero warahisemo imibereho imeze ityo, 
wahisemo gupfusha amafaranga yawe ubusa ugura ibitari 
ibyokurya nyakuri. Igihe kizagera ubwo uzasanga 
warasubiye inyuma. Igihe uzaba uri mu bwigunge "mu 
gihugu cya kure," ubuhanya buzakurembya utakambe uti 
"mbonye ishyano! Ni nde wankiza uyu mubiri utera 
urupfu?" Abaroma 7:24. Umuntu unambuka ku Uwiteka 
Imana... azaba ameze nk’inkokore yo mu butayu, ... azatura 
ku gasi ko mu butayu, mu gihugu cy’ubukuna 
kidatuwemo." Yeremiya 17:5,6. Abantu bafite ubushobozi 
bwo kwigomwa umucyo n’imigisha . Iyo Zuba ryo 
gukiranuka aturasiye, imigisha y’ubuntu ikatugomororerwa 
nta cyo dutanze, iyo twinangiye tukitandukanya n’ Imana, 
nta kindi kiba gisigaye atari "ugutura ku gasi ko mu 
butayu." 

Imana iracyahamagara uwitandukanije na yo. Kandi 
ikoresha uburyo bwose kugira ngo igarure bene uwo muntu 
mu nzu yayo. 

Uwo mwana wararutse abonye abuze epfo na 
ruguru "yisubiyeho". Imbaraga ya Satani yahise 
imutamurukaho. Yimenyeho ubugoryi, maze aravuga ati 
"abagaragu ba data ni benshi, kandi bararya bagasigaza, 
naho jye inzara insinze hano! Reka mpaguruke njye kwa 
data." Urukundo rwa se rwamureherezaga kugaruka 
imuhira. Bityo tuzirikane ko urukundo rw’Imana ari rwo 
ruhata umunyabyaha kugarukira Imana. "Kugira neza 
kw’Imana ni ko kuturehereza kwihana." Abaroma 2:4. 
Umurunga w’izahabu, ari wo mpuhwe n’imbabazi 
z’urukundo rw’Imana uherezwa umuntu wese ugeze mu 
mazi abira. Uwiteka aravuga ati "Ni ukuri nagukunze 
urukundo ruhoraho; ni cyo cyatumye ngukuruza ineza, 
nkakwiyegereza." Yeremiya 31:3. 

Nuko uwo muhungu yiyemeza kujya kwa se no 
kumubwira ati "Data, nacumuye ku Mana nawe 
ngucumuraho, ntibinkwiriye kwitwa umwana wawe." Luka 
15:18. Uwo musore yasize ingurube, yerekeza inzira igana 
iwabo. Nubwo yateguzaga kubera inzara, ariko yakomeje 
urugendo. Ingorane zari zimaze kumuvanamo agasuzuguro, 
maze yihutira gusaba umwanya w’umugaragu aho yahoze 
ari mwene nyir’urugo. 

Igihe uwo musore yari mu nkundarubyino z’abasore 
bagenzi be, ntiyigeze yibaza agahinda yateye se n’umutima 
ushavuye yamusiganye. Mu gihe yari mu nzira atashye, 
ntiyamenye ko hari umuntu umureba. Akiri "kure cyane" se 
yaramumenye. Amaso y’urukundo abona vuba. Se 
"yaramubabariye, arirukanka, aramuhobera, aramusoma." 

Se ntiyatumye hari abashinyaguzi babona uko 
umwana we asigaye asa, n’ubushwambagara yari yambaye. 
Yivanyemo igishura cyiza yari yambaye maze agifubika 
uwo mwana we wari usigaye amanitse amahahara, uwo 
musore atangira. kudondoberanya amagambo yo kwicuza 
ati "Data, nacumuye ku Mana nawe ngucumuraho, 
ntibikinkwiriye kwitwa umwana wawe." Se aramuhobera, 
amujyana imuhira. Ntiyatumye asaba umwanya wo 
kwibera umugaragu. Yakomeje kuba umwana n’umuragwa. 

Se ni ko kubwira abagaragu be ati, "Mwihute 
muzane vuba umwenda uruta iyindi, muwumwambike, 
mumwambike n’impeta ku rutoke n’inkweto mu birenge. 
Muzane n’ikimasa cyiza kibyibushye, mukibage, turye 
twishime; kuko uyu mwana wanjye yari yarapfuye, none 
akaba azutse, yari yarazimiye none arabonetse. Nuko 
batangira kwishima." 

Muri uko gukubita hirya no hino k’uwo mwana 
wararutse, yibwiraga yuko se ari umunyabukana 
n’umunyamahane. Aho agarukiye ni bwo yabashije 
kumusobanukirwa neza! Ni ko bigenda no ku bo Satani 
atwaza igitugu, bareba Imana nk’aho ihora irebuza ibyaha 
byabo igendereye kubaciraho iteka. Bareba amategeko 
yayo nk’ikintu kibabuza umunezero. Ariko umaze 
guhumurwa n’urukundo rwa Kristo abona ko Imana yuzuye 
imbabazi, nk’umubyeyi wifuza guhobera umwana we 
wihannye. "Nk’uko se w’abana abagirira ibambe, ni ko 
Uwiteka arigirira abamwubaha." Zaburi 103:13. 

Uwiteka Ntiyibuka Ibyaha Byacu Ukundi 


Mu mugani uwo mwana yumvise ko ababariwe ibya 
kera kandi ko byibagiranye. Bityo, Imana ibwira 
umunyabyaha iti "Neyuye ibicumuro byawe nk’igicu cya 
rukokoma, ibyaha byawe mbikuyeho." Yesaya 44:22 (Reba 
na Yesaya 55:7). 

Wahabiye kure y’ Imana? Waba waragerageje 
gusogongera ku cyaha maze ugasanga ingaruka zacyo 
zirura? Ubu se imibereho n’imigambi yawe imaze 
gucubanganywa n’icyaha, ku buryo wumva uri mu 
bwigunge kandi wihebye? Rya jwi ryahoraga rikomanga ku 
mutima wawe ubudahwema rirakubwira riti, "Ngarukira, 
kuko nagucunguye." Yesaya 44:22. 

Ntukite ku nama y’umwanzi akubwira ko ugomba 
kubanza kuba intungane mbere y’uko usanga Imana. 
Nutegereza utyo ntuzayisanga iteka ryose. Ibuka isezerano 
rya Yesu wavuze ati "Uza aho ndi sinzamwirukana na 
hato." Yohana 6:37. Bwira umwanzi ko amaraso ya Kristo 
ahagije kukwezaho ibyaha byose. Iri sengesho rya Dawidi 
ribe iryawe: "Unyuhagire, ndaba umweru ndushe urubura." 
Zaburi 51:7. 

Nubwo watera intambwe imwe gusa wicuza kuri So 
wo mu ijuru, azaguhoberana urukundo. Igitekerezo kibanza 
cyo kugarukira Imana umuntu agira, Imana ikimenya 
rugikubita. Nta sengesho risengwa Imana itumva, nta 
n’amarira iyoberwa, nubwo byaba mu ibanga. Umwuka w’ 
Imana ahora yiteguye gusanganira umuntu wese uje agana 
Imana. Ndetse n’igihe umuntu ataratangira gusenga, ubuntu 
bwa Kristo bwihutira gukorana n’ubuntu bukorera mu 
mutima w’umuntu. 

So wo mu ijuru azakwambura imyambaro 
y’ubushwambagara yatewe ibizinga n’icyaha. Ijambo 
ry’Uwiteka ni ryo rivuga riti "Nimumwambure iyo myenda 
y’ibizinga. Abwira uwo muntu ati dore ngukuyeho 
gukiranirwa kwawe, kandi ndakwamtyka imyambaro myiza 
cyane." Zakariya 3:4. Imana izakwambika "imyambaro 
y’agakiza, n’ikanzu yo gukiranuka." Yesaya 61:10. 
"Izakwishimana inezerewe." Zefaniya 3:17. Ijuru n’isi 
bizafatanya na Data wa twese mu ndirimbo ye y’ibyishimo: 
"Kuko uyu mwana wanjye yari yarapfuye, none akaba 
azutse; yari yarazimiye, none arabonetse." 

Amacakubiri Arogoya Ibirori 

Kristo atugezaho umugabane wa kabiri w’uwo 
mugani agira ati "Ariko umwana we. w’imfura yari ari mu 
murima. Agarutse, ngo agere hafi y’urugo yumva 
abacuranga n’ababyina. Ahamagara umugaragu, amubaza 
ibyabaye ibyo ari byo. Aramubwira ati, murumuna wawe 
yaje, none so yamubagiye ikimasa kibyibushye, kuko 
amubonye ari muzima. Undi ararakara, yanga kwinjira." 

Uwo muhungu mukuru ntiyari ahagaritse umutima 
kubera ikibazo cya murumuna we wazimiye, nk’uko se yari 
awuhagaritse. Kubera iyo mpamvu ntiyifatanije na bo mu 
munezero wo kwishimira ko uwahabye ahabutse. Ishyari 
ry’uko uwararutse bamugiriye icyiza, rituma yanga 
kwinjira mu nzu ngo yakire murumuna we. 

Igihe se yasohokaga aje kumwingingira kwinjira, 
kwiyemera k’uwo musore kwarushijeho kwigaragaza. 
Yahuraguye ibigambo by’uburakari imbere ya se, avuga ko 
atigeze amufata nk’umwana we, ngo ahubwo ko yamufashe 
nk’umugaragu. Imibereho ye yaharaniraga inyungu 
z’ibigaragarira amaso gusa. Ibyo byatumye agira uruhare 
ku binezeza by’ibyaha. Yagiriye umuvandimwe ishyari 

kubera ibyiza yagiriwe. Yerekanye ko atamwitayeho ndetse 
ko atamwemera nk’umuvandimwe. Ni yo mpamvu 
yashubije se ati "Uyu mwana wawe." 

Ariko se amusubizanya ineza ati "Mwana wanjye, 
turabana iteka, kandi ibyanjye byose ni ibyawe." 
Umuhungu we ntiyagombaga kubaza iby’impano cyangwa 
se ingororano ivuye mu mutungo wa se kuko byose byari 
ibyabo. Umwana umwe yari yarihwanyuye ku muryango 
bitewe n’uko atitegereje neza ngo amenye urukundo se 
amukunda. Ariko yaragarutse ibitekerezo bibi byose 
bisimburwa n’ibyishimo. "Kuko murumuna wawe uyu yari 
yarapfuye, none arazutse; yari yarazimiye, none 
arabonetse." 

Mbese uwo muhungu w’imfura yaba yarageze aho 
akabona ko nubwo murumuna we yari yaragoramye akiri 
umuvandimwe we? Yaba yaricujije inabi n’ishyari yagiriye 
murumuna we? Kuri icyo Kristo yaracecetse, 
ntiyadusobanuriye ibirenze ibyo. Yashatse ko abumva uwo 
mugani bishakira umwanzuro w’ibyakurikiyeho. 

Uwo muhungu mukuru ashushanya Abafarisayo bo 
mu bihe byose batishimira ko abo bita abanyabyaha bihana. 
Bibwira ko ngo ubwo bo batashayishije mu byaha, 
bihesheje gukiranuka. Biyita abana bo mu nzu y’ Imana, 
nyamara bakayikorera nk’abacanshuro, badakorana 
urukundo, ahubwo bakorera ibihembo. Bareba Imana 
nk’aho ari umukoresha w’intavumera. Kugaruka 
k’uwararutse bishimisha umutima wa Data wa twese ariko 
bo bibatera ishyari. 

Mu mugani umubyeyi winginze umwana we 
ashushanya ukuntu Imana yakomeje kwinginga 
Abafarisayo ngo bihane. "Ibyo ntunze byose ni ibyawe." Si 

ibihembo ahubwo ni impano. Ubihabwa ku bw’urukundo 
rwa Data wa twese gusa, ariko ubundi utari ubikwiriye. 

Kwigira intungane ni ukunyaga Imana icyubahiro 
kiyikwiriye. Bituma umuntu atagira ubwuzu mu 
by’iyobokamana ndetse akabikerensa. Uwo muhungu 
mukuru yarebuzaga amafuti ya murumuna we, 
agashyonyagiza akantu kose kabi amubonyeho. Bityo 
akumva ari mu kuri igihe yanga kumugirira imbabazi. 

Nimwimenyaho ko muri abanyabyaha bakijijwe 
n’urukundo rwa Data wa twese uri mu ijuru, muzagirira 
impuhwe abakibabazwa n’icyaha. Muzifatanya n’ Imana 
kugirira impuhwe abazimiye, no gusangira na yo 
umunezero wo guhabura abahabye. Nguwo umurimo 
Imana yatoranirije abayikunda kugira ngo "babohore 
abantu ingoyi z’urugomo, no guhambura imigozi 
y’uburetwa, no kurenganura abarengana, no guca iby’ 
agahato byose." Yesaya 58:6. 

Uvuga ko uri umwana w’ Imana; ariko "uwo ni 
mwene so, yari yarapfuye, none arazutse. Yari yarazimiye, 
none arabonetse." Ntubasha kumwiyuhagira, kuko ari 
mwene so kandi na we ni umwana w’ Imana nkawe. Igihe 
umwihakanye uba ugaragaje ko uri umuntu uca inshuro 
gusa utari umwana mu muryango w’ Imana. "Udakunda 
ntazi Imana, kuko Imana ari urukundo." 1 Yohana 4:8. 

IGICE CYA 17 


IMANA YIHANGANIRA IGITI KITERA IMBUTO 

(Ibiri muri iki gice biboneka muri Luka 13:1-9) 

"Umwana w’umuntu ntiyaje kurimbura abantu, 
ahubwo yaje kubakiza." Luka 9:55. "Kuko Imana itatumye 
Umwana wayo mu isi guciraho iteka abari mu isi, ahubwo 
yabikoreye kugira ngo abari mu isi bakizwe na we." 
Yohana 3:17. Imbabazi z’ Imana zigendana n’ubutabera 
bwayo bwasobanuwe mu mugani w’umutini. 

Kristo ntiyahwemye guhwiturira abantu kwakira 
ubwami bw’hnana. Yarabacyashye kubera uburangare bari 
bafite. Bashoboraga gusobanura ibimenyetso by’ikirere, 
ariko ntibashobore kumenya ibimenyetso by’ibihe 
byerckezaga ku murimo we. 

Abari bateze Yesu amatwi, bibwiye ko ibyo avuga 
bitabareba, maze batangira kumutekerereza ibyerekeye 
umuvurungano watewe na Pilato, umutware w’ i Yudeya. 
Yagerageje gukoresha igitugu ahosha izo mvururu zari 
zabereye i Yerusalemu. Abasirikari be bateye mu rusengero 
maze batemagura Abanyagalilaya bari baje gutambira 
Imana ibitambo. Abamubwiraga ibyo bibwiraga ko bo ari 
intungane kuruta abo Banyagalilaya batemaguwe n’ingabo 
za Pilato. Bibwiraga ko bo ari intungane imbere y’ Imana 
kurusha abo Banyagalilaya. Bibwiraga kandi ko Yesu 
ashima iryo teka baciriye kuri bagenzi babo. 

Kristo yari yarigishije abigishwa be uko bakwiriye 
kwifata mu gihe bahuye n’ikibazo cyo gucira abandi 
urubanza. Nyamara bari biteze ijambo rica iteka ko abo 
bantu bari abanyabyaha ruharwa. Batangajwe n’igisubizo 
cye ubwo yavugaga ati, "Mbese mugira ngo abo 
Banyagalilaya bari abanyabyaha kuruta abandi ubwo 

bababajwe batyo? Ibyo byago byabereyeho kugira ngo 
bibere akabarore abigishwa na rubanda rwose maze ngo 
bihane ibyaha byabo. Umuraba w’uburakari wari ugiye 
guhitana abanze gushaka ubwihisho muri Kristo bose. Yesu 
yakoresheje amaso n’ibitekerezo bya gihanuzi maze abona 
Yerusalemu igoswe n’ingabo z’abanzi. Yabonye abantu 
ibihumbi n’ibihumbi barimbukira muri uwo murwa wari 
ugoswe n’ababisha. Yesu arababwira ati "Ahubwo namwe 
nimutihana, muzarimbuka mutyo mwese." Arakomeza ati, 
"Hariho umuntu wateye umutini mu ruzabibu rwe. Bukeye 
araza awushakiraho imbuto arazibura. Abwira umuhinzi ati, 
dore uyu mwaka ni uwa gatatu nza gushaka imbuto kuri 
uyu mutini, sinzibone; uwuce: urakomeza kunyunyuriza iki 
ubutaka?" 

Dawidi yaririmbye Israyeli ayita umuzabibu 
wakuwe mu Misiri. Yesaya na we yaranditse ati 
"Uruzabibu rw’Uwiteka Nyiringabo ni inzu y’Israyeli." 
Yesaya 5:7. Abantu bo mu gihe cya Yesu bashushanywa 
n’umutini mu ruzabibu rw’Uwiteka. Imana yateye Israyeli 
nk’umuzabibu iruhande rw’amasoko y’ubugingo "ku 
musozi urumbuka. Yarurimbuyemo amabuye, aruteramo 
insina y’uruzabibu y’ubwoko bwiza cyane." 

"Yiringiye ko ruzera inzabibu, ariko rwera indibu." 
Umurongo wa 2. Abantu bo mu gihe Yesu yari ku isi 
bakundaga kwirata ubutungane kurusha Abayuda bo mu 
bihe bya kera. Ariko bari bakeneye cyane ubuntu 
bw’Umwuka, kuko ari we utuma imico y’abantu yera 
imbuto nziza. 

Umwana w’ Imana yaje ashaka amatunda kuri icyo 
giti ariko ntiyagira na rimwe akibonaho. Abisrayeli bari 
barerekanye Imana nabi mu yandi mahanga. Ntibari 
imburamumaro gusa, ahubwo bari n’inkoinyi. Idini yabo 

yari ikabije kurimbura abantu mu cyimbo cyo kubayobora 
ku gakiza. 

Mu mugani, umuhinzi yifatanije na nyir’uruzabibu 
mu kibazo cy’icyo giti kitera imbuto. Nta cyamunezeza 
kindi kitari uko yabona gikura kandi kikera imbuto. Niko 
kumubwira ati, "Databuja, uwureke n’uyu mwaka, 
nywuhingire, nywufuntbire. Ahari hanyuma wakwera 
imbuto; icyakora nutera, uzawuce." Umuhinzi atangira 
kuwitaho cyane, no kuwukuyakuya uko ashoboye kose. 

Nyiruruzabibu n’umuhinzi bashishikajwe no 
kumenya iby’uwo mutini. Bityo, Data wa twese n’Umwana 
bari interahamwe mu rukundo bakundaga ubwoko 
bwatoranijwe. Imana yari yarakoresheje uburyo bwose 
kugira ngo bere imbuto babone uko bahesha isi yose 
umugisha. 

Yesu ntiyigeze avuga amaherezo y’umurimo 
w’umuhinzi. Umwanzuro w’uwo mugani wahariwe 
abumvise amagambo ye. Mu byago byose byari byarabaye 
ku Bisrayeli, nyir’uruzabibu ntiyahwemaga kubaburira. 
Aho wowe ntiwaba uri igiti kitera imbuto mu ruzabibu 
rw’Uwiteka? Aho amaherezo ntuzabwirwa amagambo yo 
kurimbuka? Ni igihe kingana iki Imana yakwihanganiye 
itegereje ko nawe wayitura urukundo? Utwara izina rya 
Kristo ku izina gusa, ariko imibereho ye ntikurangwamo. 
"Imbuto z’umwuka" ntizigaragara mu mibereho yawe. 

Icyo giti cyarumbye ariko cyari cyarabonye imvura, 
umucyo, no.kwitabwaho n’umuhinzi. Amashami yacyo 
atanda hejuru y’ibindi bimera ku buryo abibuza kwera 
imbuto kubera igicucu cyacy'o. Bityo imigisha Imana iguha 
urayikubira ntuyisangire n’abandi batuye kuri iyi si. 

Ahari waba uzi ko upfusha "ubutaka ubusa." 
Nyamara ku bw’imbabazi z’ Imana nyinshi, ntiyigeze 
igutsembaho. Ntiguhana ngo urimbuke. Irakuririra nk’uko 
yaririye Abistayeli iti "Naguhana nte?" Hoseya 11:8. 
Umukiza w’impuhwe nyinshi arakuzirikana ati, 
cyihanganire uyu mwaka gusa, mbanze ngihingire, 
ngifumbire. Biratangaje kubona uburyo Kristo yagerageje 
gufasha Abisrayeli mu gihe bari begereje iherezo ry’igihe 
cy’imbabazi bongerewe. Ku musaraba yarabasabiye ati 
"Data, ubababarire, kuko batazi icyo bakora." Luka 23:34. 
Amaze gusubira mu ijuru, ubutumwa bwabanje kubwirizwa 
i Yerusalemu, Mwuka Muziranenge asukwa ku baturage 
baho. Aho ni ho hahanzwe itorero rya mbere ry’intumwa 
ryamamaje inkuru y’Umukiza wazutse. Aho ni ho Setefano 
bamutereye amabuye arasinzira. Kristo yaravuze ati, 
"Ikintu nari nkwiriye gukorera uruzabibu rwanjye ni 
ikihe?" Yesaya 5:4. Nirwera amatunda, ni byiza. Ariko se 
nirutera? 

Umutima utumvira intumwa zo mu ijuru 
ugakomeza kwinangira, amaherezo ntuba ucyumvira n’ibyo 
Mwuka Muziranenge awubwira. Ubwo ni bwo rya jambo 
rivugwa ngo: "Uwuce; urakomeza kunyunyuriza iki 
ubutaka?" Uyu munsi Kristo arakubwira ati "Israyeli we, 
garukira Uwiteka Imana yawe .... Nzakiza gusubira inyuma 
kwawe, nzagukunda urukundo rutagabanije." Hoseya 
14:1,4. 

IGICE CYA 18 


JYA MU NZIRA NYABAGENDWA NO MU MIHORA 

(Ibiri muri iki gice biboneka muri Luka 14:1,12-24) 

Umukiza yatumiwe n'Umufarisayo mu birori. 
Nk'uko kari akamenyero kw'Umukiza, yabifashe 
nk'icyigisho cyo kuburira abantu no kubahugura. Mu 
mugani w'ibirori bikomeye byo gufungurira hamwe, Kristo 
yerekanye ko Abayuda banze kurarikirwa imbabazi no 
guhamagarirwa ubwami bw'Imana, kandi ko uko kurarikwa 
basuzuguye kwagombaga guhabwa abo bakerensaga. 

Kristo yabwiye Umufarisayo ati "Nurarika abantu 
ngo musangire ku manywa cyangwa nijoro, ntukararike 
incuti zawe cyangwa abavandimwe, cyangwa benewanyu, 
cyangwa abaturanyi b'abatunzi, kugira ngo batazakurarika 
nawe bakakwitura. Ahubwo nurarika, utumire abakene 
n'ibirema; n'abacumbagira n'impumyi. Ni bwo uzahirwa, 
kuko bo badafite ibyo bakwitura, ahubwo uziturwa 
abakiranutsi bazutse." 

Amagambo ya Kristo yari ayo gukangara 
kwihugiraho kw'Abisirayeli bikubiraga umutsima 
w'ubugingo. Kugira ngo uwo Mufarisayo yerekeze 
ikiganiro ahandi yaravuze ati "Hahirwa umuntu uzaherwa 
ifunguro mu bwami bw'Imana." Uwo mugabo yavugaga 
nk'uwizeye umwanya muri ubwo bwami. Amatwara ye yari 
ameze nk'aya ba bandi bishimira ko bakijijwe na Kristo 
ariko bakaba badahuje n'ibigenga agakiza basezeranijwe. 
Umufarisayo ntiyatekerezaga ko yaba akwiriye ijuru 
ahubwo yatekerezaga ibyo yiringira byazamushimisha mu 
ijuru. Yari agendereye kujijisha abashyitsi bari aho kugira 
ngo bibagirwe inshingano zabo zo muri ubu bugingo. 

Kristo yaberetse ko bari bafite icyo bagomba 
gukora kugira ngo bazagire uruhare ku mahirwe y'igihe 
kizaza, ni ko kubabwira ati "Habayeho umuntu, akoresha 
umunsi mukuru ukomeye, ararika n'abantu benshi. Igihe 
cyo gufungura kigeze yohereza umugaragu we guhamagara 
abatumiwe, ababwira ati nimuze.kuko ibintu byateguwe. 
Nuko bose batangira guhuriza hamwe gushaka impamvu 
z'urwitwazo. Uwa mbere ati naguze umurima, none 
ndashaka kujya kuwureba, ndakwinginze mbabarira. Undi 
ati naguze amapfizi cumi yo guhinga, none ngiye 
kuyagerageza, ndakwinginze mbabarira. Naho undi ati 
narongoye, none simbasha kuza." 

Nta rwitwazo na rumwe ubona rufite ishingiro. 
Umuntu "washakaga kujya kureba umurima," yari 
yaramaze kuwugura. Yari yitaye ku byo yaguze gusa. 
Amapfizi na yo yari yaraguzwe, kuyagerageza byerekanaga 
gusa ko umuguzi yanyuzwe. Naho umutumirwa wavuze ko 
yarongoye, kurongora si byo byajyaga kumubuza kujya mu 
birori. Umugore we na we yajyaga kwakirwa. Nyamara 
yibwiye ko hari ibindi byamunezeza kuruta kujya aho 
yararitswe. Mu guhakana kwe ntarakarushya aniyerurutsa. 
Kuvuga ngo "simbasha kuza" kwari uguhisha ukuri gusa, ni 
nk'aho yavuze ati "kuza simbyitayeho." 

Urwitwazo rwose bagiye batanga rwerekanaga ibyo 
bahugiyemo. Izo ngirwabatumirwa zari zatwawe umutima 
n'ibindi. Ugutumirwa basezeranye ko bemeye bagushyize 
iruhande, inshuti yabagiriye ubuntu barayitetereza. 

Kristo agereranya ibirori bikomeye n'imigisha 
ikomoka mu butumwa bwiza. Intumwa z’Uwiteka 
zayoboye Abayuda kuri Kristo zivuga ko ari "Umwana 
w'Intama w' Imana ukuraho ibyaha by'abari mu isi." 
Yohana 1:29. Mu birori bagiriwe, Imana yabahaye impano 
ihebuje ;jose ijuru rishobora gutanga. Urukundo rw'Imana 

ni rwo rwari rugize ibyo birori bihambaye. Kristo yaravuze 
ati: "Urya uwo mutsima. azabaho iteka ryose." Yohana 


6:51. 


Ariko kugira ngo abantu bemere uko kurarikwa, 
bakwiriye kureka kwita ku by'isi bakakira Kristo no 
gukiranuka kwe. Imana yatanze byose kubera umuntu, 
kandi icyo Imusaba ni ugushyira hejuru umurimo wayo 
ugasumba gukunda iby'isi no kwihugiraho. Kristo aravuga 
ati "ukunda se cyangwa nyina kubandutisha ntaba akwiriye 
kuba uwanjye. Kandi ukunda umuhungu we cyangwa 
uraukobwa we kubandutisha, ntaba akwiriye kuba 
uwanjye." Matayo 10:37. 

Mbega ukuntu kubona abatumirwa biruhije! 

Abo bantu bumvaga amagambo ya Kristo bamenye 
ko bahaye agaciro gake ukurarika kw'imbabazi. Bari 
baratwawe umutima n'ubutunzi n'ibibanezeza. 

Ni ko bimeze no muri ki gihe. Urwitwazo rwose 
rwatanzwe banga kurarikwa ni rwo rutangwa banga 
ukurarika k'ubutumwa bwiza. Abantu babara inyungu 
z'igihe gito bakaziha agaciro karuta ak'ubutunzi bw'iteka 
ryose. Babwira intuinwa y'imbabazi bati "none igendere, 
nimbona igihe nzagutumira." Ibyakozwe 24:25. Abandi 
bavuga ko badashobora gucisha ukubiri na bene wabo. 
Umwami Yesu abona ko urwitwazo nk'urwo rudashyitse, 
ahubwo ko ari ukwerekana ko wanze ko akurarika. 

Umuntu wavuze ati "narongoye none sinshobora 
kuza", agereranya abantu benshi bemerera abo bashakanye 
kubabuza kwita ku kurarika kw'Imana. Abagabo n'abagore 
n'abana bose batinya icyabatandukanya n'ab'umuryango. 
Bibwira ko iyo banze kumvira Imana baba bashakiye 
amahoro urugo rwabo; ariko igihe banga urukundo rwa 

Kristo nta kindi baba banze kitari icyabasha gushyigikira 
urukundo rw'ikiremwamuntu. Bene abo ntabwo bazabura 
ijuru gusa, ahubwo bazananirwa no kwishimira icyatumye 
ijuru ribabera igitambo. 

Nyir'urugo "yararakaye abwira umugaragu we ati 
sohoka vuba, ujye mu nzira nini n'into zo mu mudugudu, 
uzane hano abakene n'ibirema n'abacumbagira n'impumyi." 

Nyir'urugo yaretse abasuzuguye ubugiraneza bwe, 
maze atumira abakene n'abashonji. N'ubwo abantu baba 
akahebwe bate, ntibagera kure aho Imana itamenya aho 
bari cyangwa aho 

urukundo rwayo rudashobra kugera. Kristo ashaka 
guha abarushye n'abatotezwa, umucyo n'umunezero 
n'amahoro. 

Umugaragu winjije abakene n'impumyi yabwiye 
shebuja ati "Databuja, nakoze ibyo mwategetse, ariko 
haracyari imyanya. Shebuja aramubwira ati ongera ujye mu 
mayira yose no mu mihora, maze uhate abantu baze, kugira 
ngo urugo rwanjye rwuzure." Aho ngaho Kristo yerekanaga 
umurimo wo kubwiriza ubutumwa ahatari mu karere 
k'Abayuda, ahubwo mu nzira nini no mu mihora by'isi. 
Abigishwa ba Kristo bajyanye mu isi yose inkuru nziza 
z'agakiza. Byateye abantu ibyiringiro byo gusangirira 
umurage n'intungane ku mugaragaro, ibyiringiro bishingiye 
ku kwizera no kumvira. Ubwo butumwa buravugwa no 
muri ibi bihe, kandi muri iki gihe buragendana no 
gutangaza ko kugaruka kwa Kristo kuri hafi. Ibimenyetso 
byo kugaruka kwe byarasohoye, kandi ku bwo kwiga 
ijambo ry'Imana tubasha kumenya yuko Umwami wacu 
ageze ku rugi. 

Gutangaza Umunsi w'Uruhanza 


Yohana yahanuye yuko ubutumwa bwiza 
buzatangazwa mbere yo kugaruka kwa Kristo. Yabonye 
Marayika "aguruka aringanije ijuru, afite ubutumwa 
bw'iteka ryose ngo abwirize abantu... avuga ijwi rirenga ati 
nimwubahe Imana muyihimbaze, kuko igihe cyo gucira 
abantu urubanza gisohoye." Ibyahishuwe 14:6,7. 

Uko kwamamaza ni ugutangaza ko kugaruka kwa 
Kristo kuri hafi, kandi kwitwa ubutumwa bw'iteka ryose. 
Bityo gutangaza ko kugaruka kwa Kristo kuri hafi ni 
umugabane w'ingenzi w'ubutumwa bwiza. 

Bibliya ivuga yuko mu minsi y'imperuka abantu 
bazaba bahugiye mu byo kwinezeza no gushaka 
amafaranga. Bazaba impumyi ku byerekeye ukuri kw'ibihe 
byose. "Nk'uko byagenze mu gihe cya Nowa, ni ko bizaba 
no mu gihe cyo kuza k'Umwana w'umuntu. Muri iyo minsi 
yabanjirije umwuzure, abantu bararyaga bakanywa, 
barashyingirwaga bagashyingira n'abakobwa babo, kugeza 
umunsi Nowa yinjiriye muri ya nkuge ntibabimenya, 
bigeza n'igihe umwuzure uziye urabahitana bose. Ni na ko 
no kuza k'Umwana w'Umuntu kuzamera." Matayo 24:37- 
39. 


Muri iki gihe abantu biruka ku ndamu no ku irari 
rishingiye ku kwihugiraho, nkaho ari nta Mana ibaho 
cyangwa ubugingo buhoraho. Ubutumwa bwo kugaruka 
kwa Kristo bwagenewe gukangura bene abo, kugira ngo 
bite ku Mwami Yesu ubararikira kuzasangira na we. 
Kurarika k'ubutumwa bwiza ni ukumurikishiriza isi yose 
icyubahiro cyabwo. Ni ukugera ku bantu bo mu nzego 
zose, abakire n'abakene, n'aboroheje n'abakomeye. 

Abantu basonzeye ubutumwa bwiza. Bake gusa ni 
bo babwiriza ijambo ry'Imana ritavangavanzwe n'inyigisho 
z'abantu. Nubwo abantu bafite Bibliya, ntibakira imigisha 
iyirimo Imana yabateganirije. Umwami Yesu arahamagara 
abagaragu be kugira ngo bashyire ubutumwa bwe abantu 
barimbukira mu byaha. Mu itegeko ryo "kujya mu nzira 
nyabagendwa no mu mihora," Kristo akoresha abantu bose 
yahamagariye kumukorera. Umwami Yesu yifuza ko 
ijambo ry'ubuntu bwe ryagezwa ku muntu wese. 

Ku ruhande runini ibyo bibasha gusohozwa umuntu 
wese agize icyo akora. Kristo yita cyane ku buryo bwiza 
bwo kwigisha umuntu umwe umwe. Kubera umuntu umwe, 
ubutumwa bwageze ku bantu ibihumbi. Ntidukwiriye 
gutegereza ko abantu badusanga; dukwiriye kubashaka. 
Abantu benshi ntibashobora kwakira ubutumwa hatagize 
ababubagezaho. 

Iyo abatambyi b'Abayuda na rubanda baza kwita ku 
guhamagarwa, baba barafatanije n'intumwa za Kristo 
kugeza ubutumwa ku bo mu isi. Banze kwitaba, 
hahamagarwa abakene n'abacumbagira n'impumyi. 
Abasoresha n'abanyabyaha bemeye kurarikwa. Igihe 
ubutumwa bwageraga ku batar: Abayuda, bwagombaga 
kubanza kuvugirwa mu nzira "nyabagendwa" ku bantu 
bafite uruhare mu mirimo y'igihugu, ku bigisha no ku 
bayobora abantu. Abagombaga kumva uko kurarika mbere 
na mbere ni abakomeye mu mashyirahamwe, abacuruzi, 
abari mu myanya yo hejuru, abantu b'impuguke, n'abigisha 
b'ubutumwa bwiza batari basobanukirwa n'ukuri ko muri 
iki gibe. 

Abakozi benshi b'abakristo ntibatinyuka kwegera 
abantu bigishijwe bari mu myanya ikomeye bo ku isi, 
cyangwa abatunzi n'abandi bagize amahirwe yo kubona 
imyanya y'icyubahiro. Ariko ntibyari bikwiriye kumera 

bityo. Umuntu aramutse arohamye mu ruzi, 
ntitwakwihagararira hariya ngo tumureke apfe ngo ni uko 
ari umwigishamategeko (avocat),umucuruzi, cyangwa se 
umucamanza. 

Benshi mu bari mu myanya yo hejuru bashenguka 
imitima, barwazwa n'ubwibone buri ku isi kandi bafite 
inzara n'inyota by'agakiza. Benshi bashobora gufashwa, 
abakorera Imana babashije kubasanga bafite ubugwaneza. 
Kugira ngo ubutumwa bwiza bugere ku ntego yabwo 
ntibyaterwa no kujya impaka, ahubwo byaterwa no 
kwicisha bugufi no gushyikirana n'abantu basonzeye 
umutsima w'ubugingo. Abagabo n'abagore bagaragara ko 
bagwhiwe n'amahirwe, ' kenshi babasha gukomezwa 
n'amagambo yoroheje y'umuntu ukunda Imana. Ijambo 
ry'ukuri kudakebakeba ry'umwana w' Imana rivuganywe 
kwiyoroshya, rifite imbaraga yo gufungura ibihindizo 
by'inzugi z'imitima zimaze iminsi myinshi zugariwe. 
Mureke umukozi wa Kristo asingire intebe y' Imana afite 
kwizera, kugira ngo Imana imuhe imbaraga y'agakiza. 
Azahabwa Mwuka Muziranenge umuhagije. Abamarayika 
bafasha abantu baguma iruhande rwa Mwuka uwo, kugira 
ngo bemeze imitima yabo. Mbega ukuntu umugi wajyaga 
kuba iremezo ry'ubutumwa, iyo abayobozi b'i Yerusalemu 
baza kwakira ukuri Kristo yazanye! Abisirayeli baba 
barahindutse. Kandi bari kugeza ubutumwa bwiza mu isi 
yose vuba. No muri iki gihe, iyo abantu bafite ubushobozi 
baza kuba abakristo bajyaga gukora umurimo ukomeye wo 
kubyutsa abantu baguye mu cyaha no kwamamaza 
ubutumwa bw'agakiza! Bidatinze abatumirwa bashobora 
guteranirizwa ku meza y'Umwami Yesu. 

Ntidukwirive Kwirengagiza Abakene 


Kristo yigishije abigishwa be kujya mu nzira 
nyabagendwa no mu mihora, bataretse n'abakene n'abantu 
b'insuzugurwa. Mu migi minini no mu tuyira two mu 
giturage, hari imiryango n'abantu batari bamwe, ahari ni 
abanyamahanga batari mu gihugu cyabo, maze mu 
bwigunge bwabc bakaba bakwibwira ko Imana yabibagiwe. 
Benshi barigise mu byaha, baremererwa n'ibyo bifuza, no 
kutizera no gucika intege. Satani abagerageresha gushaka 
icyaborohereza ingorane zabo, irari n'ibibanezeza bijyana 
abantu mu irimbukiro. Bapfusha amafaranga yabo ubusa 
bashaka ibidashobora gutunga ubuzima. Muri izo mbabare 
twabonamo abo Kristo yaje gukiza. 

Imana yatanze itegeko rikomeye ko tugomba kwita 
ku muntu w'ahandi, ku ntabwa no ku banyantegenke 
batabasha kwitegeka. Nubwo barigise mu isayo y'ibyaha, 
haracyariho uburyo bwo kubakiza. 

Mukurikize urugero Kristo yatanze. Uko yavaga 
ahantu hamwe ajya ahandi, yagendaga ahumuriza imbabare 
agakiza n'abarwayi, maze akabereka ukuri kwerekeye 
ubwami bwe. Igihe mworohereza imbabare ku by'umubiri, 
mwabona n'ubury bwo kuzifasha mu by'iyobokamana. 
Mushobora kugira icy muvuga cyerekeye urukundo 
rw'Umuganga ukomeye, we wenyine ufite imbaraga yo 
gukiza. Mubwire abayobye ko batagomba kwiheba. Nubwo 
bateshutse inzira, Imana yishimira kujyana abo Satani 
yagize imbata ngo ibahindure imbata z’ubuntu bwayo. 
Mubabwire ko bafite umwanya wo kuzasangirira 
n'Umwami Yesu ku meza amwe. 

Abandi bakeneye ko Tubafasha 


Abajya mu nzira nto no mu mihora bazahasanga 
abakorera Imana neza nk'uko babizi, ariko bakaba bashaka 
kuyimenya biruseho. Basenga babogoza amarira ku bwo 
kwizera, basaba Imana kuboherereza imigishi barebera 
kure. Mu migi minini rwagati hari benshi usanga 
biyoroheje. Abashumba (Abapasitoro)n'amatorero 
ntibabazi, nyamara ni abahamya b'Umwami Yesu. Igihe 
bambaye ubusa, igihe bashonje n'igihe bakonje, bunganira 
abandi. Abo nimubashake; mubagenderere, mwigane na bo 
Bibliya kandi mufatanye na bo gusenga. Kristo aha 
abagaragu be ubutumwa bumeze nk’umutsima wo mu 
ijuru, umugisha w'igitangaza uva ku muntu ujya ku wundi, 
ukava mu rugo ujya mu rundi. 

Kenshi itegeko ryo "kubahatira kwinjira" 
ryasobanuwe nabi, bigasa nko kwigisha ko duhatira abantu 
kwakira ubutumwa.Nyamara ahubwo ryerekana ko uko 
kurarika kwihutirwa. Ubutumwa bwiza ni ubu: "Umwuka 
n'Umugeni barahamagara bati ngwino!... Kandi ufite inyota 
naze; ushaka ajyane amazi y'ubugingo ku buntu." 
Ibyahishuwe 22:17. Urukundo rw'Imana n'ubuntu bwayo ni 
byo biduhatira kuyisanga. 

Umukiza ahora ashakashaka inzimizi avuga ati 
"Nabasha nte kukureka?" Hoseya 11:8. Nubwo umutima 
unangiwe wimkana urukundo rw'Umukiza, aragaruka 
akinginga ati "Dore mpagaze ku rugi ndakomanga." 
Ibyahishuwe 3:20. Imbaraga inesha y'urukundo rwe ihatira 
abantu kwinjira, maze bakavuga bati "ubugwaneza bwawe 
bwanteye ikuzo." Zaburi 18:35. 

Ntitwapfa kuvuga ngo "ngwino." Hari abumva ko 
bahamagawe, ariko amatwi yabo y'ibihurihuri akaba atazi 
ubusobanuro bw'uko guhamagarwa. Benshi bamenya neza 

ko bavuye mu mwanya barimo bagasubira hasi. Baravuga 
bati "sindi umuntu wo gufashwa, ndeka." Nyamara 
ntukarekere aho! Ujye ugaragaza urukundo igihe 
wunganira abacogoye n'abatagira kivurira. Ujye 
ubakomeza kandi ubatere ibyiringiro. Ujye ubahatira kuza 
ukoresheje ubugwaneza. 

Abagaragu b' Imana baramutse bagendanye na Yo 
bafite kwizera, yabaha imbaraga yo kwerekana urukundo 
rwayo n'akaga gaterwa no kwanga ubuntu bwayo, kugira 
ngo bitume abantu bemera ubutumwa bwiza. Kristo yakora 
ibitangaza by'akataraboneka. Abantu baramutse bakoranye 
n' Imana, burya n'abantu b'intabwa basubizwa agaciro 
kabo. Nk'uko ijambo rya Kristo ryageze kuri Zakayo 
rimubwira riti "uyu munsi ngomba kurara iwawe" (Luka 
19:5), ni ko na bo ryabageraho; kandi abavugwa ko ari 
abanyabyaha bafite imitima inangiwe wasanga bafite 
umutima woroshye nk'uw'umwana, kubera ko Kristo 
yabemeye. Benshi bashobora kureka amafuti n'ibyaha 
bishishanye, maze bagafata imyanya y'abirangaraho. Igihe 
Kristo azaza ari ku ngoma, bazaba bahagaze iruhande 
rw'intebe ye y'ubwami. 

Yesu yaravuze ati "nta n'umwe muri ba bagabo nari 
natumiye uzangerera ku meza." Ku bwo kwanga Kristo, 
Abayuda binangiye imitima maze bituma badashobora 
kwakira ubuntu bwe. N'ubu ni ko bimeze. Turamutse 
tutishimiye urukundo rw'Imana ngo ruhinduke ihame 
ryemeza imitima yacu, twazimira; nta buryo bwaba buriho 
bwatuma hari icyiza kitugeraho. 

Igihe cyose unaniwe gukingurua Kristo urugi 
rw'umutima wawe, uba ugabanije amahirwe yo kwemera 
ubuntu bw'Imana. Ntutume wandikwaho nkibyanditswe ku 
Bisirayeli ba kera ngo: "Nimumureke." Hoseya 4:17. 
Ntugatume Yesu arira kubera wowe, nk'uko yarize kubera 


118 



Yerusalemu agira ati "iwanyu hagiye gusigara ari itongo. 
Luka 13:35. 


Itegeko ngo "jya mu nzira nyabagendwa no mu 
mihora, rigeze igihe cyo gusohozwa. Ngizo intumwa 
ziravuga ngo "nimuze kuko ubu byose byateguwe." 
Umwuka_araguhatira kuza. Kuraho ibihindizo maze 
ukingure urugi ry’umutima wawe. Abamarayika bategereje 
kuririmba indirimbo bishimira ko undi muntu yemeye 
gutumirwa mu birori by'ubutumwa bwiza. 


IGICE CYA 19 

URUGERO RWO KUBABARIRA 

(Ibiri muri iki gice biboneka muri Matayo 18:21-25) 

Petero yasanze Kristo aramubaza ati "Mwigisha, 
mbese umuvandimwe wanjye akomeje kunshumuraho 
namubabarira kangahe? Namubabarira ukageza karindwi?" 
Abigisha bakuru b'Abayuda bavugaga yuko ufuditse 
birenze gatatu atagomba kubabarirwa. Petero yatekereje 
kubigeza kuri karindwi. Ariko Kristo yigishije ko 
tutagomba kurambirwa kubabarira. Yaravuze ati "incuro 
mirongwirindwi karindwi." Bityo abereka akaga ko kugira 
imbabazi nke. 

Mu mugani yababwiye uko umwami yagenje 
abagaragu be bamutegekeraga. Bamwe banyerezaga 
umutungo wa leta. Umwami agenzuye asanga umuntu 
umwe afite umwenda munini w'italanto ibihumbi cumi. 
(Italanto ingana n'amafaranga y'u Rwanda 338 040). 

Shebuja abonye ko uwo muntu adafite icyo- 
kwishyura, ategeka ko bamugurisha, we n'umugore we 


119 



n'abana be n'ibyo yari afite byose, kugira ngo yishyure uwo 
mwefida. Uwo mugaragu ni ko kumwikubita imbere akoma 
yombi ati nimunyihanganire, nzabishyura ibyanyu byose." 

"Nuko shebuja amugirira impuhwe, amurekera uwo 
mwenda, aramurekura. Ariko uwo mugaragu avuye aho, 
ahura n'undi mugaragu mugenzi we wari umurimo 
amafaranga ibihumbi bikeya; aramufata, aramuniga ati 
nyishyura umwenda undimo! Mugenzi we ni ko 
kumwikubita imbere, aramwinginga ati nimunyihaganire 
nzabishyura ibyanyu byose. Aranga, ahubwo aragenda 
aramufungisha, ngo agumemo, kugeza igihe azaba 
amwishyuriye uwo mwenda. 

"Nuko abagaragu bagenzi be babonye ibibaye, 
barababara cyane, bajya gutekerereza shebuja uko 
byagenze kose. Maze shebuja atumira uwo mugaragu, 
aramubwira ati yewe mugaragu gito, nakurekeye umwenda 
wawe kuko unyinginze, none ntiwari ukwiriye kugirira 
impuhwe mugenzi wawe nk'uko nazikugiriye? Shebuja 
ararakara, amwegurira abo kumwica urubozo, kugeza igihe 
azaba amaze kwishyura umwenda arimo." 

Kristo ashushanywa n'uwo mwami wahariye 
umugaragu we umwenda. Umuntu yari ategereje gucirwaho 
iteka, we ubwe ntiyabashaga kwikiza. Ibyo byatumye Yesu 
aza muri iyi si kugira ngo atange ubugingo bwe ku 
bw'ibyaha byacu. "Aho Uwiteka ari habonerwa 
gucungurwa kwinshi." Zaburi 130:7. Yesu yaravuze ati 
"Mwaherewe ubuntu, namwe mujye mutangira ubundi." 
Matayo 10:8. 

Igihe uwarimo umwenda yinginga ati 
"nimunyihaganire nzabishyura ibyanyu byose," yababariwe 
umwenda wose. Mu kanya gato ahura na mugenzi we wari 
umurimo umwenda muto. Uwari umurimo umwenda na we 

yamwinginze kwa kundi; ariko uwahariwe umwenda 
ntarakagira umutima w'imbabazi. Yategetse ko bamuha 
ibyo yatekereje ko bari bamurimo byose, maze yiyemeza 
gutanga igihano nk'icyo bamuhanaguyeho! 

Uyu Mugani Ugaragaza Umutima Tugira Wo 
Kutababarira 

Igihe uwarimo umwenda yingingaga shebuja ngo 
amubabarire, ntarakamenya ko atagira gifasha. Yaravuze 
ati "Nzabishyura byose." Benshi biringira ko imirimo yabo 
yabaronkesha kwemerwa n' Imana. Bazi ko nta cyo 
bishoboje, ariko bakagerageza kwihimbira gukiranuka 
gushingiye ku narijye. Imitima yabo nta bwo 
yashenjaguritse ngo icishwe bugufi kubera icyaha, bityo 
bakishyuza abandi ku munigo batabagirira imbabazi. Iyo 
ibyaha byabo bwite bigereranijwe n'iby'abandi, bibiruta 
incuro nyinshi; ariko kandi bagahangara kuba 
abanyambabazi nke. 

Mu mugani "shebuja yararakaye, amwegurira abo 
kumwica urubozo, kugeza igihe azaba arangije kwishyura 
umwenda arimo." "Nguko uko Data wo mu ijuru azagirira 
buri muntu wese muri mwe utababarira mugenzi we 
abikuye ku mutima." 

Uyu mugani ntukwiriye gukoreshwa nabi. Kristo 
ntavuga yuko tutagomba kwishyuza abaturimo imyenda 
ngo tubone uko tubabarirwa ibyaha byacu. Ahubwo icyo 
avuga ni uko iyo batabashije kwishyura, badakwiriye 
gushyirwa mu uzu y'imbohe cyangwa se ngo bagirirwe 
nabi. Umugani ntabwo ushyigikiye ubunebwe. Ijambo 
ry'Imana riravuga ngo umuntu wese wanga gukora 
ntakarye. (1 Abatesalonike 3:10) Imana ntitegeka umuntu 
uzi gukora gutera inkunga ubunebwe. 

Nyamara hariho ubukene umuntu atashobora 
kwizibukira, tukaba rero tugomba kugirira impuhwe abo 
banyamahirwe make. Dukwiriye kugirira abandi ibyo 
twifuza kugirirwa. "Umuntu wese muri mwe areke 
kwizirikana ubwe gusa, ahubwo azirikane abandi. Mugire 
wa mutima wari muri Kristo Yesu." Abafilipi 2:4,5. 

Icyaha ntigikwiriye gukerenswa. Umwami wacu 
aravuga ati "Mugenzi wawe nagucumuraho, umwereke ifuti 
rye; niyihana, umubabarire." Luka 17:3. Uwakoze icyaha . 
akwiriye kukigaragarizwa. "Uhane, uteshe, uhugure, ufite 
kwihangana kose no kwigisha." 2 Timoteyo 4:2. 

Uburyo Yesu Yakemuraga Impaka 

"Niba mugenzi wawe agucumuyeho, umusange, 
umwereke icyaha cye mwiherereye. Nimwumvikana, uzaba 
ugaruye umuvandimwe. Naho natakumva.ushake undi 
muntu umwe cyangwa babiri, kugira ngo nk'uko 
byanditswe, ikirego cyose cyemezwe n'abagabo babiri 
cyangwa batatu. Ariko niyanga kubumva, ubibwire Itorero, 
nuko niba na ryo yanze kuryumva, kuva ubwo akubere nk' 
umugizi wa nabi utazi Imana." Matayo 18:15-17. 

Ingorane z'abakristo zikwiriye gukiranurirwa mu 
Itorero. Niba umukristo afudikiwe n'umuvandimwe we, 
akurikize inyigisho zatanzwe na Kristo. Imana irinda 
iby'abayikunda, kandi dukwiriye gushinga urubanza rwacu 
Idaca urwa kibera. 

Kenshi iyo umuntu afudikiye undi incuro nyinshi 
kandi ari ko yemera ifuti rye, ugirirwa nabi ararambirwa 
akibwira ko yamubabariye bihagije. Ariko Umukiza 
yatubwiye uko dukwiriye kugenza utaye umurongo: 
"Niyihana, umubabarire." Luka 17:3. Wirinde "kugira ngo 
nawe udashukwa." Abagalatiya 6:1. 

Abavandimwe bawe nibagufudikira, ubababarire. 
Igihe bakwicujijeho, ntukavuge uti barikura uruco mu 
kanwa. Ufite burenganzira ki bwo guca imanza? "Mugenzi 
wawe nagucumuraho, umwereke ifuti rye; niyihana, 
umubabarire. Ndetse naho yagucumuraho karindwi ku 
munsi, maze akakuganjkira karindwi agira ati ndihannye, 
uzamubabarire." Luka 17:3,4. Ndetse si karindwi gusa, 
ahubwo incuro mirongwirindwi karindwi- nk'uko Imana 
ikubabarira kenshi! 

Hari byinshi natwe dukesha ubuntu bw'Imana: 
gucungurwa, ubugingo bushya, no kugabana umurage 
dusangiye na Kristo. Mureke ubwo buntu tubjuhishurire 
abacumuye. Ntimukagire umutima wo kuba bacyakuryinyo 
cyangwa basekanimbereka. Ntimukigere muvuga ijambo 
ryo gukobana. Igihe mwerekanye umutima wo gutekereza 
abandi nabi cyangwa kutabiringira, muba muhamije ko 
uwo muntu akwiriye kurimbuka. Kristo akeneye 
umuvandimwe ufite impuhwe nk'iza Mukuru we kugira 
ngo abone uko akora ku mutima we wa kimuntu. Umuntu 
agiye yongorera mugenzi we ati "Reka dusenge," Imana 
yabaha imigisha itangaje! Amasengesho atuma Yesu atuba 
bugufi, maze agaha umutima utentebutse imbaraga yo 
kunesha iby'isi, kunesha umubiri no kunesha umwanzi. 

Bityo mushyire Yesu hejuru, we "Mwana w'Intama 
w' Imana ukuraho ibyaha by'abantu bose." Yohana 1:29. 
Kandi mwibuke ko "uyobora umunyabyaha, akamukura mu 
nzira ye yayobeyemo, azakiza ubugingo urupfu, kandi 
agatwikira ibyaha byinshi.” Yakobo 5:20. 

Umuntu Utababarira Abandi Ntashobora 
Gutsindishirizwa 


"Ariko nimutababarira abandi, So uri mu ijuru na 
we ntazabababarira ibyo mumucumuraho." Matayo 6:15. 
Umuntu utababarira abaudi yerekana ko na we ubwe 
adafite umugabane ku buntu bw'Imana buhesha abantu 
kubabarirwa. "Umuntu wese utagira Umwuka wa Kristo, 
ntaba ari uwe." Abaroma 8:9. Bene uwo aba yitandukanije 
n' Imana. Umutima we wo kutagirira abandi imbabazi. 
werekana ko yanga urukundo rw'Imana ruhesha abantu 
kubabarirwa. Aba atandukanijwe n'Imana. Agahinduka 
nk'uko yahoze mbere ataragirirwa imbabazi. Ahindura 
ubusa kwihana kwe. 

Icyigisho gikomeye cy'uyu mugani ni itandukaniro 
riri hagati y'impuhwe z' Imana n'umutima utagondeka 
w'umuntu. Impuhwe z' Imana zo kubabarira zikwiriye 
kutubera urugero. Ntitubabarirwa kubera ko tubabarira 
abandi, ahubwo tubabarirwa nk'uko tubabarira abandi. 
Kubabarira kose kuboneka mu rukundo rw'Imana; ariko 
uko tugenzereza abandi byerekana ko urwo rukundo 
twamaze kuruhindura urwacu. "Kuko urubanza muca, ari 
rwo namwe muzacirwa, kandi urugero mugeramo, ari rwo 
namwe muzagererwamo." Matayo 7:2. 

IGICE CYA 20 


UBUPFAPFA BW’ UMUHINZI W’UMUKUNGU 

(Ibiri muri iki gice biboneka muri Luka 12:13-31) 

Nk'uko byari bisanzwe bigenda, igihe Kristo 
yigishaga, abandi bantu batari abigishwa be baraje 
bateranira aho ari. Bamwe bifuzaga ubuntu bwo mu ijuru 
kugira ngo bugire icyo bukora ku migambi yabo ishingiye 
ku narijye gusa. Bumvise amasezerano Yesu yasezeraniye 
abigishwa be ko bazahabwa ubwenge bwo kubabashisha 
kuvugira imbere y'abacamanza, maze bibaza ko na bo 
yabasha kubaha imbaraga ze ngo zibaronkeshe indamu 
zabo z'iby'isi. 

"Nuko umwe muri iryo teraniro aramubwira ati 
Mwigisha, mbwirira mwene data tugabane ibyo data 
yadusigiye." Uwo muntu yibwiraga ko mwene se 
yamuhuguje. Yumvise ukuntu Kristo yemeza abantu n'uko 
aburanya Abayuda, maze yibwira ko aramutse agize icyo 
abwira umuvandimwe we, atabasha kwanga guha mwene 
se washavuye umugabane we. 

Uwo mugabo yerekanye ibitekerezo bye byo 
kwikunda. Ukuri kw'iby'iyobokamana ntabwo yari 
agushyizeho umutima n'ibitekerezo. Kubona umurage ni 
byo byari intego ye. Yesu wari umutunzi maze agahinduka 
umukene ku bwacu, yamugaragarije iby'urukundo 
rw'Imana, amwingingira kuba umuragwa w'umurage 
utabasha kubora cyangwa kwandura cyangwa kugajuka. (1 
Petero 1:4). Icyo gihe yari abonye uburyo bukomeye bwo 
kwerekana icyifuzo gikomcye cyari mu mutima we. Ariko 
yabaye nka Simoni Umumaji waguranye impano y' Imana 
inymigu z'iby'isi. 

Hari hasigaye amezi make gusa Umukiza akimika 
ubwami bwe bw'ubuntu. Nyamara umuntu w'umururumba 
yashakaga ko areka umurimo we ngo ahugirc mu mpaka zo 
kugabanya agasambu kangana urwara! Yesu yanunushubije 
ati "Wa mugabo we, ni nde wanshyizeho ngo mbe 
umucamanza wanyu, cyangwa ngo ngabanye ibyanyu?" 

Yesu yari azi yuko abo bavandimwe batemagurana 
bapfa ko bombi ari imbata zo kwifuza. Kristo yavuze 
yeruye ati "si umurimo wanjye gukemura impaka nk'izo." 
Yazanywe no kwamamaza ubutumwa bwiza. Igihe Kristo 
yatumaga cumi na babiri, ntibari bajyanywe no gukiranura 
abantu kn byerekeye ibintu byo muri iki gihe. Umurimo 
wabo wari uwo kwemeza abantu kwiyunga n' Imana. Aho 
ni ho bakuraga imbaraga yo guhesha abantu umugisha. 

Umuti Umwe Rukumbi Uvura Indwara Z’Abantu 

Ubutumwa bw'ubuntu bwa Kristo bwonyine ni bwo 
bushobora kurangizaho ibibi biteza abantu umuvumo. 
Abakire bagirira nabi abakene, n'abakene bakanga abakire 
urunuka; umuzi w'ubwo bubi bwabo bose ni ukwihugiraho. 
Kristo wenyine ni we utanga umutima w'umkundo ngo 
usimbure umutima w'urwangano. Mureke abagaragu ba 
Kristo babwirize ubutumwa bwiza kandi bakore nk'uko 
yakoraga. Bityo ingaruka zizagaragarira mu guhesha 
abandi umugisha no gushyira hejuru ikiremwamuntu, ibintu 
bitajyaga gushoborwa n'imbaraga z'umuntu. 

Umukiza wacu yageze ku ndiri y'icyabuzaga 
amahoro umuntu wamubazaga ni ko kuvuga ati 
"Muramenye, mwirinde kugira irari ry'ibintu, kuko umuntu 
atazaheshwa ubugingo n'ibyo atunze, naho byaba ari 
byinshi bite! Ni ko kubacira uyu mugani ati habayeho 
umuntu w'umukungu wari wejeje imyaka myinshi. Aza 
kwibaza ati ndabigenza nte, ko ntafite ibigega bihagije byo 

guhunikamo imyaka yanjye? Nyuma aribwira ati nzi icyo 
ngiye gukora: reka nsenye ibigega byanjye, nubake ibindi 
binini, maze nteranirizemo ingano zanjye zose n'ibindi 
bintu ntunze. Ubwo ni bwo nzibwira nti Genda naka, ufite 
ibintu byinshi wateganirije kumara imyaka myinshi. Ngaho 
noneho iruhukire, urye, unywe, wishimishe! Ariko Imana 
iramubwira iti waba umupfu, waba umupfu! Iri joro 
urapfuye, nturaye! Ubwo se, ibyo bintu byose warunze 
bizaba ibya nde? Nguko uko bimerera umuntu wese 
wirundaniriza ubutunzi, kandi atari umutunzi mu byo 
kumenya Imana." 

Ibintu byose umukungu w'umupfapfa yari 
yarabihawe n' Imana. Izuba ryari ryaremerewe kuvira 
ibimera byo mu isambu ye. Uwiteka yari yaratumye ibyo 
uwo muntu yateye Bizana uruyange maze imirima 
irarumbuka. Ibigega by'umukungu byari byuzuye, maze 
abura aho ahunika ibindi byinshi yari asaruye. Ntabwo yari 
azi yuko Imana ari yo yamugize igisonga cy'ubutunzi 
bwayo kugira ngo afashe abakene. Aba yarakagije imihana 
myinshi ibyo yifuza, agahaza abashonji benshi, akambika 
abambaye ubusa; aba yarashubije amashengesho menshi 
y'abasaba ibyokurya n'imyambaro maze abantu 
bagahimbaza Imana. Imana yumvise amashengesho 
y'abanyamubabaro, (Zaburi 68:10) maze kugira ngo 
iteganye ibihagije kumara ubukene benshi, irunda imigisha 
ku mukungu. Ariko umukungu yugariye umutima ngo 
atumva gutaka kw'imbabare ahubwo aribwira ati "Genda 
Naka, ufite ibintu byinshi wateganirije kumara imyaka 
myinshi; ngaho noneho iruhukire, urye, unywe, 
wishimishe." 

Uwo mukungu yabagaho nk'umuntu wibwira ko ari 
nta Mana ibaho, nta juru, nta bugingo buzaza, mbese 
nk’aho atita ku Mana cyangwa ku bantu. Yarishimaga ngo 

azi gutegeka; yari umuntu wubahwa n'abo mu mugi 
w'iwabo nk'umuturage ukize koko. "Abantu bagushima 
witungishije." Zaburi 49:18. 

Ariko "ubwenge bw'iyi si ni ubupfu ku Mana." 1 
Abakorinto 3:19. Igihe umukungu yashakaga imyaka yo 
kwishimisha, Imana yo yari ifite imigambi itandukanye 
n'iye by'ihabya. Ubutumwa buraza ngo "waba umupfu, 
waba umupfu! irijoro urapfuye, nturaye." Mu kanya gato 
ibyo yari yararuhiye byose mu mibereho ye yose biba 
bitakiri ibye. Imirima ye n'ibigega bye aba atakibitegeka. 
"Umuntu arundanya ubutunzi atazi uzabujyana." Zaburi 
39:6. 


Ku bwo kubaho imibereho yo kwihugiraho, wa 
mutunzi yanze urukundo rw'Imana rwajyaga gutuma agirira 
impuhwe bagenzi be. Bityo aba yanze ubugingo, kuko 
Imana ari urukundo, kandi urukundo rukaba ubugingo. 
Uwomuntu yahisemo iby'isi mu cyimbo cyo guhitamo 
kuyoboka Imana, maze biba ngombwa ko ajyana n'iby'isi 
"nk'inyamaswa zipfa." Zaburi 49:20. 

Nguko uko bimerera umuntu wese wimndaniriza 
ubutunzi kandi atari umutunzi mu byo kumenya Imana." 
Kubaho imibereho yo kwihugiraho ni ugupfa. Kamere ya 
Satani ni ugushaka ibintu, no kwikubira; naho kamere ya 
Kristo ni ugutanga no kugirira abandi neza aho 
kwihugiraho. "Ufite uwo Mwana ni we ufite ubwo 
bugingo; naho udafite Umwana w' Imana nta bugingo 
afite." 1 Yohana 5:12. "Mwirinde kugira irari ry'ibintu, 
kuko umuntu atazaheshwa ubugingo n'ibyo atunze, naho 
byaba ari byinshi bite!" 

IGICE CYA 21 


UMUKIRE NA LAZARO: NYUMA YO GUPFA 
BIGENDA BITE? 

(Ibiri muri iki gice biboneka muri Luka 16:19-31). 

Umugani wa Lazaro n'umukire werekana ko muri 
ubu bugingo abantu bihitiramo umurage wabo w'ibihe 
byose; nta kindi gihe cyo kwisubiraho bazahabwa. Uwo 
mugani kandi werekana ko igihe kiri bugufi, maze abakire 
batisunga Imana bagakena, naho abakene bayisunga 
bagakira. 

"Habayeho umugabo w'umukire, wambaraga 
imyenda myiza y'ibitare n'iy'amabara, kandi iminsi yose 
agahora adamaraye. Habayeho n'umukene witwaga Lazaro, 
wari waramazwe n'ibisebe. Yahoraga aryamye ku irembo 
ry'uwo mukire, kandi yifuzaga guhazwa n'utuvungukira 
tuva ku meza y'umukire." 

Umukire yavugaga ko ari umwana wa Aburahamu. 
Ntabwo yabwiraga nabi uwo muhanya usabiriza cyangwa 
ngo amwirukane. Nyamara kandi nta n'ubwo yigeraga 
amuha icyo akeneye. 

Nta mavuriro yari ariho. Imbabare n'abakene 
bashyikirizwaga abo Uwiteka yahaye ubutunzi. Nguko uko 
byari bimeze ku mukene no ku mukire. Lazaro yari 
akeneye ubufasha cyane, ariko yagumye mu bukene bwe, 
nyamara uwo mugabo w'umutunzi afite ibyo yifuza byose. 

Muri ibi bihe, duturanye n'abantu benshi bashonje 
kandi batagira umgo. Kwirengangiza izo mbabare ntitugire 
icyo tuziha, ni ifuti tutazabonera icyo twireguza ku munsi 
runaka. 

Yari inshingano y'umukire kugira icyo akorera 
abameze nk'uwo mukene. Hariho itegeko rivuga ngo 
"Ukunde mugenzi wawe nk'uko wikunda." Abalewi 19:18. 
Uwo muntu yagurizaga abandi akabaka inyungu z'izo 
nguzanyo, ariko ntagarurire Imana inyungu z'ibyo 
yamugurije. Ibishungero n'amagambo yo kumushyeshya 
by'incuti ze, ni byo byanezezaga imibereho ye yo 
kwihugiraho. Ku bwo kuba mu gakungu k'incuti zihora mu 
byo kwinezeza, byamwibagije inshingano yo gufatanya 
n'lmaua mu bikorwa bishiugiye ku mpuhwe zayo. 

Igihe Cyarageze Birahinduka 

Umukene yanyuze mu kabande k'iminsi ariko 
akomeza kwihangana. Igihe cyarageze arapfa, arahambwa. 
Mu mibabaro ye yabaye umuhamya wa Kristo, maze 
apfuye bivugwa ko Abamarayika bamujyanye mu gituza 
cya Abmahamu. 

Lazaro ashushanya umukene w'imbabare wizera 
Kristo. Igibe impauda izavuga, abari mu bituro bose 
bazazuka, maze babone ingororano zabo; kuko bizeye 
Imana ku buryo bugaragara. 

“Umukire na we yarapfuye, arahambwa. Ageze 
ikuzimu, arababazwa cyane; yubuye amaso areba 
Aburahamu ari kure, na Lazaro ari mu gituza cye. Arataka 
ati Data Aburahamu' mbabarira wohereze Lazaro, akoze 
urutoke mu mazi, ambobereze ururimi, kuko mbabazwa 
cyane n'iki cyago cy'umuriro." 

Muri uyu mugani Kristo yasangaga abantu aho bari. 
Abantu benshi bari bategeye amatwi amagambo Kristo 
yavugaga, bemeraga inyigisho zivuga ko hagati yo gupfa 
no kuzuka, umuntu aba yumva. Umukiza yasaga n'ufatiye 
indorerwamo imbere yabo ngo birebe, bamenye by'ukuri 

isano bari bafitanye n' Imana. Yakoresheje imvugo iriho 
kugira ngo yerekane ko nta muntu uheshwa agaciro n'ibyo 
atunze; ibyo afite byose ni ibye mu buryo bw'intizo atijwe 
n'Uwiteka gusa. Gukoresha izo mpano nabi bimushyira 
munsi y'umuhanya ruvuvu ukunda Imana kandi 
akayiringira. Byavuzwe ko Aburahamu yamushubije ati 
"Mwana wanjye ibuka ko wabonye ibyiza byawe ukiriho, 
Lazaro we akabona ingorane. Ubu rero yageze hano 
arahumurizwa, naho wowe urababazwa. Kandi uretse 
n'ibyo, hagati yacu namwe hari umworera munini, 
washyiriweho gutanga imbere abari hano bashaka kuza 
aho, ukabuza n'abari aho kuza hano." 

Igihe Umuntu Akiri Muzima Gusa, Nibwo Ategura 
Iby'Ibihe Bidashira 

Wa mukire ntarakareka igitekerezo cy'uko ari 
umwana wa Aburahamu. Yarasabye ati "Sogokuru 
Aburahamu, ngirira imbabazi!" Yashyize Aburahamu 
hejuru y' Imana maze yibwira ko isano afitanye na we 
yamukiza. Igisambo ku musaraba cyiyambaje Kristo kiti 
"Mwami Yesu uranyibuke, nugera mu bwami bwawe." 
Luka 23:43. 

Uwo mukire mu mibereho ye yose yakoraga ibyo 
kwihugiraho, maze amenya yarakererewe cyane ko nta cyo 
yateganirije ibihe bidashira. Yabonye ko yabaye umupfu, 
maze yibuka abavandimwe be babasha guca mu nzira 
yanyuzemo; ni ko kuvuga ati "Sogokuru ndakwinginze 
rwose, ohereza Lazaro kwa data, kuko mfite abavandimwe 
batanu, ababurire kugira ngo na bo batazaza kubabarizwa 
aha hantu. Aburahamu aramubwira ati bafite amategeko ya 
Mose n'Ibyanditswe n'abahauuzi, naho hagira uwo mu 
bapfuye uzuka, ntibyatuma bava ku izima." 

Tk iba/o umukire yabajije cyerekeye ku Mana. 
Byasaga nk'aho yavugaga ati iyo ujya kumburira bihagije, 
ubu sinajyaga kuba ndi aha hantu. Mu gisubizo Aburahamu 
yashubije ni nk'aho yavuze ati abavandimwe bawe 
baraburiwe bihagije. Babwiwe ukuri ariko ntibumva. 

"Niba badakurikiza amategeko ya Mose 
n'lbyanditswe n'abahanuzi, naho hagira uwo mu bapfuye 
uzuka ntibyatuma bava ku izima. Igitangaza giheruka 
Kristo yakoze cyabaye kuzura Lazaro w'i Betaniya wari 
umaze iminsi ine mu gituro. Abayuda banze icyo gihamya 
gitangaje kigaragaza ko Umukiza ari Imana. Lazaro 
yarazutse na we arabihamya, ariko binangiye imitima 
ndetse bashaka kumwica. (Yohana 12:9-11). Kristo 
yaravuze ati nibatumva ijwi ry'Imana rivugira mu ijambo 
ryayo, n'ubuhamya butanzwe n'umuntu uzutse 
ntibabwitaho. 

Abita ku byavuzwe na Mose n'abahanuzi, ntibasaba 
umucyo uruta uwo Imana yatanze; ariko niba abantu banga 
umucyo bahawe, ntibakumva nubwo hagira uzuka ngo 
abagezeho ubutumwa. Abanga amategeko ya Mose 
n'lbyanditswe n'abahanuzi, ntibabura kwanga n'umucyo 
wose. 


Ibyo Twigira Ku Mugani 

Ikiganiro Aburahamu yagiranye n'uwahoze ari 
umukire ni ikigereranyo. Icyigisho umuntu yavanamo ni 
uko Imana ari yo igirira umuntu ubuntu, ikamuha n'umucyo 
uhagije wo kuyikorera. Unanirwa gukora umurimo we 
kandi afite umucyo muto ubimwereka, nta kindi umucyo 
ukomeye wamwereka kitari ukumuhishurira gukiranirwa 
kwe no kwirengagiza kongera imigisha yahawe. 
"Ukiranirwa mu bike akiranirwa no mu byinshi." 

Umugani w'umukire na Lazaro werekana uko 
inzego z'abantu zivugwa mu mugani hari aho zisuzumirwa. 
Umukire ntacirwaho iteka kubera ubutunzi bwe, ahubwo ni 
uko ibyo yahawe yabipfushije ubusa mu byo kunezeza 
inarijye. Urupfu ntirwatindahaza umukene ukoresha ibyo 
afite kugira neza. Ariko umuntu wirundanirizaho ubutunzi 
bwe, aba agaragaza ko ari igisonga kibi. Aba yaraboneye 
ibyiza mu mibereho yo muri ubu bugingo, ariko 
akananirwa kubona ubutunzi bwo mu ijuru. 

Umukire yagombaga gukoresha impano yahawe, 
kugira ngo imirimo ye izabashe kugera hakurya y'iyi si. 
Ntabwo amafaranga azajyanwa mu bugingo buzaza; 
ntazaba agikenewe. Nyamara ibikorwa byiza byo gukiza 
imitima, bijyanwa mu bikari byo mu ijuru. Ariko abapfusha 
ubusa impano Imana yabahaye, bazikoresha ibyo 
kwihugiraho ntibite kuri bagenzi babo batagira gifasha, 
kandi ntibagire n'icyo bakora cyo guteza imbere umurimo 
w' Imana, baba basuzuguye Umuremyi wabo. 

Umukire yabayeho nk'aho ibyo yari atunze byose 
byari ibye bwite. Yirengagije uguhamagara kw'Imana 
n'abakene bamutegeraga amashyi. Ariko amaherezo haza 
uguhamagara adashobora kuninira, ari ko kuva mu butunzi 
butakiri ubwe, uwahoze ari umukire agahinduka umukene 
wambaye ubusa. Ikanzu yo gukiranuka kwa Kristo 
ntishobora gutwikira isoni z'ubwambure bwe. Nta cyo 
yazanye mu isi, kandi nta cyo ashobora kuyivanamo. 

Yemwe batunzi mu by'isi ariko mukaba mutari 
abatunzi mu by'Imana, nimumbwire: "Umuntu 

byamumarira iki kwigarurira isi yose, ariko akaba yivukije 
ubugingo bwe?" Mariko 8:36. 

Kristo Aburira Ishyanga Ry'Abayuda 


Benshi bo mu Bayuda bari abo kubabarirwa ku bwo 
kumera nk'uyu mukire, bakoresha iby'Imana mu byo 
kwihimbaza. Imana yahaye Abayuda ubutunzi bw'ibintu 
nkenerwa byo ku isi n'iby'iyobokamana, maze ibasaba na 
bo kubitangaho imigisha. Ntibagombaga gushaka inyungu 
zabo bwite, ahubwo bagombaga kwibuka abakene no 
gusaranganya na bo ibyo bafite. Nyamara babaye nka wa 
mukire, ntibigeze bagoboka imbabare ngo bazunganire. 
Biyitaga abantu batoranijwe n' Imana, nyamara kandi 
utibayikorere. Bavuganaga ubwirasi bati "Dukomoka kuri 
Aburahamu." (Yohana 8:33). Biringiraga Aburahamu 
nk'abiringira Imana. 

Kristo yashatse kumurikira ubwenge bwabo 
buhumye. Yigishije yuko kugirana umushyikirano n' Imana 
biruta cyane gushyikirana n'abantu. Abagaragaza ko bunze 
ubumwe n'Aburahamu babyerekanisha kumvira ijwi 
ry'Imana, ni bo baba ari abe by'ukuri. Kristo yavuze ko uwo 
mukene ari we Aburahamu yagira icyegera cye. Iyo uwo 
mukire aza kwemerera Umwuka w' Imana gutunganya 
ubwenge bwe n'umutima we, yari kugira umwanya 
utandukanye n'uwo yarimo. Ni ko byari bimeze no kuri 
bene wabo. Iyo baza kwitaba uguhamagara kw'Imana, 
imibereho yabo yo hanyuma yajyaga kuba ukundi. 
Nyamara bananiwe gukoresha impano zabo nk'ibisonga 
by'Imana, ingaruka yabyo iba kurimbuka kw'igihugu cyabo 
cyose. 


Kristo yari azi ko mu gibe cyo kurimbuka kwa 
Yerusalemu Abayuda bazibuka ko yababuriye. Ni ko 
byagenze koko, igihe ishyano ryagwaga, bibutse wa 
mugani n'ubusobanuro bwawo. 

Ibizaba Mu Irangira Ry'Igitekerezo Cy'Isi 


Umukire yavugaga ko ari umwana w'Aburahamu, 
ariko agatandukanywa na we n'umworera nyirantarengwa 
ari wo ngeso mbi yimenyereje. Aburahamu yakoreraga 
Imana kandi akayubaha. Umukire ntabwo yitaga ku Mana 
no ku by'imbabare zikeneye. Benshi muri iki gihe n'ubwo 
baba abizera bo mu itorero, bakurikira iyo nzira. Bashobora 
kugira uruhare mu mirimo y'itorero, ariko imbere y' Imana 
ntibarushe gukiranuka umunyabyaha ruharwa. Umuntu 
ushaka ibinezeza by'isi ntashobora gukorera Imana. Bene 
uwo ahitamo inzira z'ibyaha. Iyo urupfu rumucakiye 
gitunguro, ajyana mu gituro ingeso yimenyereje akiriho. 
Mu gituro ntahagirira imbaraga yo guhitamo icyiza n'ikibi, 
kuko iyo umuntu apfuye ibitekerezo bye bishira. (Zaburi 
146:4; Umubwiriza 9:5,6). 

Igihe ijwi ry'Imana rikanguye uwapfuye, azuka afite 
ibitekerezo by'ibyo yakundaga akiriho. Imana ntikora 
igitangaza cyo kurema umuntu bushya atararemwe bushya 
akiriho. Ingeso za bene uwo muntu ntiziba zihuje 
n'iby'Imana ishaka, bityo rero ntiyabasha kunezererwa mu 
muryango wo mu ijuru. 

Muri ibi bihe, hariho abantu bifuza kubaho mu 
buryo bishakiye, butari uburyo Imana ishaka. Imana 
ntirangwa mu bitekerezo byabo, bigatuma babarirwa mu 
mubare w'abatayizera. Ari nk'ibishoboka ko bene abo 
binjira mu murwa w'Imana, ntibabasha kurya ku giti 
cy'ubugingo, kuko banze amategeko y' Imana igihe 
bayerekwaga. Ntibakoreye Imana bakiri ino, bityo rero 
ntibashobora kuyikorera bageze ahandi. Ntibashobora kuba 
imbere y' Imana, ahubwo bakumva ko kwibera ahandi 
byabarutira kuba mu ijuru. 

Kwigira kuri Kristo ni ukwakira ubuntu bwe, ari 
bwo ngeso ze. Ariko abatishimira ibyo baherewe ku isi, nta 
bwo bakwiriye kugira umugabane mu byiza byo mu ijuru. 
Ku bwo kutagira icyo bitaho, bicukurira urwobo 
rudashobora kubona ikirusiba. Hagati yabo n'abakiranutsi 
haba hari umworera munini utasibangana. 


IGICE CYA 22 

KORA NDEBE IRUTA YUGA NUMVE 

(Ibiri muri iki gice biboneka muri Matayo 21:28-32). 

"Habayeho umugabo, akagira abahungu babiri. 
Asanga uwa mbere aramubwira ati mwana wanjye, uyu 
munsi ujye guhingira uruzabibu rwanjye. Nuko 
aramusubiza ati ndanze. Nyuma yisubiraho ajyayo. Wa 
mubyeyi asanga uwa kabiri, na we amubwira atyo. Uwo we 
ahita amusubiza ati udajyayo data, nyamara ntiyajyayo. 
Mbese muri abo bombi, ni nde wakoze ibyo se ashaka? 
Baramusubiza bati ni uwa mbere." 

Kuba umunyakuri si ukubivuga mu magambo gusa, 
ahubwo ni ukubigaragariza no mu bikorwa. Ntabwo ari 
iby’umuntu arusha abandi kuvuga, ahubwo ni iby’abarusha 
gukora. Matayo 5:47. Amagambo agira agaciro iyo 
aherekejwe n'ibikorwa. Icyo ni cyo cyigisho twigira ku 
mugani w'abahungu babiri. 

Igihe Kristo yagendereraga Yemsalemu bwa nyuma 
mbere y'urupfu rwe, yirukanye abaguriraga mu ngoro y' 
Imana n'abahacururizaga. Bagize ubwoba bamwumvira 
bataruhije bagingimiranya. Nuko abatambyi bamaze 
gutururukwa, ubwoba bugabanutse, baragaruka; bumva 
amajwi y'abishima n'indirimbo zo guhimbaza Imana. 

Abana bari bamaze gukizwa indwara baririmbiraga 
Umwana wa Dawidi bavuga ngo Hoziyana. Nubwo 
byagenze bityo bwose, ntibirakarangiza amafuti 
y'Abafarisayo n'ishyari ryabo. 

Bukeye Abatambyi bakuru n'abakuru b'imiryango 
y'Abayuda basanze Kristo mu ngoro y' Imana baramubaza 
bati "Uvana he ubushobozi bwo gukora ibyo ukora? Ni nde 
wabuguhaye?" 

Igihe Kristo yezaga ingoro y' Imana babonye 
icyubahiro cy’Imana kirasiye mu maso he. Ntibigeze 
barwanya imbaraga yamuvugishaga. Na none mu bikorwa 
byo gukiza indwara yerekanaga ubushobozi bwe. Ariko 
Abatambyi n'abakuru b'Abayuda bifuzaga ko Yesu 
yakwiyita Mesiya kugira ngo babone uko bagoreka 
amagambo ye maze bitume abantu bamuhinduka bamwice. 

Mu gisubizo Yesu yabashubije yahunze ibyo 
bashakaga kuzana, maze umugayo aba ari bo usubira ku 
mutwe. Yarababwiye ati "Nanjye reka ngire ikintu kimwe 
gusa mbibariza, nimunsubiza ndabona kubabwira aho 
nkura ubushobozi mbikoresha. Mbese Yohani yatumwe na 
nde kubatiza? Ni Imana cyangwa se ni abantu?" 

Abatambyi n'abategetsi barumirwa. Nuko bajya 
inama bati "nituvuga ko yatumwe n' Imana, aratubaza ati 
kuki mutamwemeye? Kandi nituvuga ko yatumwe 
n'abantu, ntidukira rubanda, kuko bose bemeza ko Yohani 
yari umuhanuzi. Nuko basubiza Yesu bati ntitubizi. Na we 
ni ko kubabwira ati nanjye rero simbabwira aho nkura 
ubushobozi bwo gukora ibyo nkora." 

Gusubiza ngo "ntitubizi", byari ibinyoma. Yohani 
Mubatiza yaje afite ubutumwa bw'uwo bariho babaza aho 
yavanye ubushobozi. Yohani yamutunze urutoki avuga ati 

"Nguyu umwana w'Intama w' Imana ukuraho ibyaha 
by'abantu bose." Yohani 1:29. 

Abafarisayo n'abategetsi bibutse uko byagenze 
Yesu abatizwa, ariko ntibahangara kuvuga ko umubatizo 
wa Yohani waturutse ku Mana. Iyo baza kwemera ko ari 
umuhanuzi bajyaga guhakana bate ibyo yahamije bivuga ko 
Yesu ari umwana w' Imana? Kandi ntibashoboye no 
kuvuga ko Yohani yatumwe n'abantu, kubera ko abantu 
bizeraga ko Yohani ari umuhanuzi. Ni ko kuvuga bati 
"ntitubizi." 

Yesu ni ko kubacira umugani w'umugabo 
n'abahungu be babiri. 

Umugani Usobanurwa Ute? 

Muri uwo mugani umugabo ashushanya Imana, 
uruzabibu rugashushanya itorero. Abahungu babiri 
bashushanya abautu b'uburyo bubiri. Umwana wanze 
kumvira akavuga ati "hdanze", ashushanya abatemera 
Imana, bakanga ku mugaragaro kumvira amategeko yayo. 
Ariko hanyuma benshi muri abo bisubiraho. 

Iyo ubutumwa bubagezeho buvuga ngo "nimwihane 
kuko ubwami bwo mu ijuru bwegereje", bisubiraho, maze 
bakicuza ibyaha byabo. (Matayo 3:2). 

Umwana wavuze ati "Ndajyayo Data," kandi 
ntagende, yari afite imico ya gifarisayo yo kutihana no 
kuba simbikangwa. Imibereho y'Abayuda yo kuba 
abanyadini yahindutse nk’urwiyerurutso. Igihe amategeko 
yatangirwaga ku musozi Sinayi, abantu basezeranye ko 
bazayumvira. Baravuze bati "Ndajyayo Data," ariko 
ntibagenda. Kristo yaiaje baramwanga. Kristo yahaye 
abayobozi b'Abayuda bo mu gihe cye ubuhamya bwinshi 

bwerekana ubushobozi bwe, ariko nubwo bamenye ko ari 
ukuri ntibarakemera ubwo buhamya. 

Kristo amaze guca umugani w'abahungu babiri, 
yabajije abari bamuteze amatwi ati "Mbese muri abo bombi 
ni nde wakoze ibyo se ashaka?" Abafarisayo bahise 
biciraho iteka batabitekereje, maze baramusubiza bati "Ni 
uwa mbere." Nuko Kristo ni ko kuvuga amagambo yo 
kubashwishuriza ati "Ndababwira nkomeje ko abasoresha 
n'indaya bazabatanga kwinjira mu bwami bw'Imana. Kuko 
Yohani yazanywe no kubigisha inzira y'ubutungane 
ntimwamwemera. Abasoresha n'indaya bo baramwemeye, 
naho mwe mubibonye ntimwihane ngo mumwemere." 

Abasoresha n'indaya bari injiji bemeye 
kwisubiraho, ariko abo bantu bigishijwe kandi bakamenya 
inzira y'ukuri, banga kugendera mu nzira iganisha muri 
Paradiso. Abantu b'indyarya banze kwemezwa n'Umwuka 
w' Imana. Banze kumvira amategeko y' Imana. Kristo 
ntarakavuga ati ntimushobora kwinjira mu bwami bwo mu 
ijuru, ahubwo yaberetse yuko inkomyi yababujije kwinjira 
ari iyo biremeye ubwabo. Urugi twari rugikinguwe, 
ukurarika kwari kugihejejwe hanze. Kristo yashakaga ko 
bakwisubiraho. 

Kristo yumvishije abari bamuteze amatwi ko 
babonye ibihamya bihagije byerekana ko Yohani Mubatiza 
yatumwe n' Imana. Umubwiriza wo mu butayu yamamaje 
ubutumwa bwe adacogora, acyaha abatambyi 
n'abigishamategeko. Ntaragatsindwa n'icyaha, ahubwo 
yagaruye benshi ku gukiranuka. 

Nyamara Abayuda ntibarakerekana imbuto zo 
kwihana. Mu mugani, umwana wavuze ati "Ndajyayo 
Data," yiyerekanye nk'umwana wumvira ariko hanyuma 
agaragaza ko ibyo yakoze atari byo. Ntabwo yakundaga se. 

Yarageragejwe, ubutungane bwa gifarisayo burabura. Ku 
bw'impaka z'ubucakura bw'Abafarisayo, birataga imbaraga 
y'amategeko y'Imana. Kristo yaravuze ati "Ibyo bavuga si 
byo bakora." Matayo 23:3. Imana yabahamagariye 
gukorana na Yo ibyahesha ab'isi umugisha, ariko nubwo ku 
mvugo bemerega uguhamagarwa, mu bikorwa bangaga 
kumvira, kandi Uwiteka yari hafi yo gutandukana 
n'ishyanga ritumvira. 

Kuvuga Udakora Byangiza Imico 

Kwigira umukiranutsi si byo gukiranuka nyakuri, 
kandi ababyishingikirizaho bazahera mu bishuko. Benshi 
bavuga ko bumvira amategeko y' Imana, ntibagira 
urukundo rw'Imana mu mitima yabo bashobora kugeza ku 
bandi. Kristo abahamagarira gufatanya na we gukiza abo 
ku isi, bakavuga bati "Ndajyayo Data," nyamara 
ntibagende. Ni abanebwe. Basezeranira Imana amasezerano 
y'ibinyoma. Iyo bagirana amasezerano n'itorero baba 
barahira bavuga ko bitangiye gukora umurimo w' Imana, 
ariko ntibabikora. Bavuga ko ari abana b'Imana, ariko 
ntibayegurire ubushake bwabo. Bahora mu binyoma. Igihe 
babajijwe kwitanga, n'igihe babonye umusaraba bagomba 
kwikorera, baritaza bagasubira inyuma. Bityo kwemera 
umurimo bikabaguruka, kugomera amategeko y' Imana 
bakaba ari byo bagira akamenyero. Umutima uranangira, 
intekerezo zikumirana. Ntimukibwire ngo ubwo 
mutarwanya Kristo ku mugaragaro muramukorera. Iyo 
twimana igihe cyacu, cyangwa ubutunzi bwacu, cyangwa 
izindi mpano Imana yaduhaye, tuba turwanya Kristo. 
Satani ateza guhunikira n'ubunebwe abiyita abakristo 
kugira ngo abone uko yikururiraho abantu. Benshi 
bashoboza umwanzi kugera ku byo ashaka. Ku bwo 
kutagira icyo bakora no kutagira icyo bavuga baha Satani 
akito ko gutegeka abantu bagombaga kuzanwa kuri Kristo. 

Ni ibitabaho kugira ngo umuntu wahindutse 
by'ukuri abeho nk’imburamumaro. Ntibishoboka ko twapfa 
kwinjira mu ijuru. Niba tudaharanira kwinjira mu bwami 
bw'Imana, cyangwa ngo dushakashake dushishikaye 
kumenya uko amategeko abugenga ateye, nta bwo 
dukwiriye kubugiramo umugabane. Abanga gufatanya n' 
Imana bakiri ku isi, ntibashobora gufatanya na Yo mu ijuru. 

Abanyabyaha barite ibyiringiro kuruta abazi ijambo 
ry'Imana ariko bakanga kuryumvira. Ubona ko ari 
umunyabyaha arakanguka, agashakira amakiriro ku 
muganga wavuze ati "Unsanga sinzamwirukana na hato." 
Yohani 6:36. Abo bantu Uwiteka ashobora kubakoresha mu 
ruzabibu rwe. 

Umwana wabanje kwanga kumvira ntabwo Kristo 
yamuciriyeho iteka; ariko kandi ntiyanamushimye. 
Abagenza nk'umwana wa mbere ntibakwiriye gushimwa, 
kuko kuvuga ihanjagari atari ko kuvuga ukuri. Imibereho 
itunganijwe ni yo ituma abantu bahamya ibya Kristo 
bashize amanga, ariko ubuhamya bw'umunyabyaha ni 
igitutsi n'urukozasoni. Umuntu utari indyarya si ukuvuga 
ko atari riumunyabyaha. Igihe uhamagawe ngo "jya gukora 
mu mzabibu rwanjye uyu munsi," ntukange. Gukererezwa 
biteza akaga. Habaho ubwo utakongera guhamagarwa. 
Icyaha cyose umuntu yakundiriye kigwabiza imuco, 
kigakomeza ingeso; ingaruka zikaba kubura imbaraga 
z'umubiri n'iz'ubwenge n'iz'ibitekerezo. Ushobora kwihana 
ikibi wakoze, ariko ubwenge bwawe bwaguye ikinya 
n'ibibi wamenyereye bituma ugira ingorane yo 
gutandukanya icyiza n'ikibi. Satani abasha guhora 
akurwanya kenshi akoresheje ingeso mbi zakubayeho 
akaramata. 

Urukundo Rw'Imana Rwa Kibyeyi Rudushoboza 
Gutsinda Satani 


Itegeko ngo "uyu munsi jya guhingira uruzabibu 
rwanjye," ni igipimo cyo gusuzuma kwizera kwa buri 
muntu. Mbese hariho amagambo nibikorwa? Uramutse 
ufashe neza uruzabibu rw'umutima wawe, wabona icyo 
ukora, atari wowe wikorera gusa, ahubwo ukorera n' 
abandi. Kristo ntatwigisha kwita ku bacu gusa. Umurima 
w'Umwami wacu wo mu migabane yose yo ku isi ugomba 
kwaguka. Umwami wacu areba ko dukora uko dushoboye 
ngo tube abakozi b'abahanga mu ruzabibu rwe rwo ku isi, 
kugira ngo tuzinjire muri Paradiso y' Imana. 

Nk'uko umubyeyi abigenza, Imana na Yo itubaza 
kuyikorera. Kristo uhagaze ku ruhembe imbere 
y'ikiremwamuntu, ni we ugomba kubera icyitegererezo 
abahungu n'abakobwa. Imana ishaka ko abantu bumvira 
nk'uko Kristo yumviraga. Kristo yumviraga se kandi 
akarangwa n'urukundo n'ubushake n'umudendezo. 
Yarivugiye ati "Mana yanjye nishimira gukora iby'ushaka." 
Zaburi 40:8. Kugira ngo Kristo asohoze umurimo yaje 
gukora, ntiyigeze avuga ati iki gitambo kirakomeye cyane, 
cyangwa ngo agire ati uyu murimo uraruhije cyane. Amaze 
imyaka cumi n'ibiri y'ubukum yaravuze ati "Ngomba kuba 
mu nzu ya Data." Luka 2:49. Yongeye kuvuga ati 
"lbyokurya byanjye ni ugukora ibyo Uwantumye ashaka no 
kurangiza umurimo we." Yohani 4:34. Bityo dukwiriye 
gukorera Imana. 

Abagomba kuba abana b'Imana bose bakwiriye 
kugaragaza ko ari abakozi bafatanya n'Abamarayika bo mu 
ijuru gukorana n' Imana. Uwiteka avuga ku byerekeye 
abamukorera ati "Bazaba abanjye... umunsi nzabahindura 
ubutunzi bwanjye. Nzabababarira nk'uko umuutu ababarira 
umwana we umukorera." Malakiya 3:17. 

Umugambi ukomeye w' Imana ni uguha abagabo 
n'abagore uburyo bwo gukuza imico yabo. Bityo Imana 
ikabona ko twumvira amategeko yayo cyangwa se ko 
tutayumvira. Imirimo myiza ntigura urukundo rw'Imana, 
ahubwo igaragaza ko dufite urwo rukundo; kandi iyo 
tuyikunda twishimira no kumvira amategeko yayo. 

Ku munsi w'urubanza hazagaragara abantu b'uburyo 
bubiri gusa: abica amategeko y' Imana n'abayumvira. Dore 
uko Kristo abisuzuma: "Nimunkunda, muzumvira 
amategeko yaniye... utankunda ntakurikiza ibyo mvuga." 
Yohani 14:15,24. 


IGICE CYA 23 

UMUGANI W’URUZABIBU RW’UWITEKA 

(Ibiri muri iki gice biboneka muri Matayo 21:33-44). 

"Habayeho umugabo wari ufite umurima, 
awuhingamo ibiti by'imizabibu, awuzengurutsa uruzitiro, 
acukuramo urwengero, yubakamo n'umunara w'abararirizi. 
Nuko awusigira abahinzi, ajya mu rugendo." 

Mu mugani w'uruzabibu, nyir'umurima yatoranije 
umurima mu butayu, ahantu yarobanuye yibwira ko 
haboneka umusaruro uhagije. Yarahazitiye, arahatunganya, 
ateramo n'uruzabibu. "Uruzabibu rw'Uwiteka ni inzu 
y'Isirayeli, n'Abayuda ni umuzabibu yishimira." Yesaya 
5:7. Abo bantu Imana yari yarabahaye umugisha. 
Yashakaga ko bayishimisha bera imbuto nziza. Bari 
bakwiriye kugaragaza amahame y'ubwami bwayo. Bari 
bakwiriye kwera imbuto zitandukanye n'iz'amahanga 
y'abapagani. Abo bantu basengaga ibigirwamana 
barengukiye mu bugome, mu mururumba, mu gahato no 
mu bikorwa bibi. Ubuhanya no kudindira ni byo basaruye. 

Abayuda bagombaga kugaragaza imico y' Imana. 
Mu kubonera, gutungana, gukunda ubugiraneza 
n'impuhwe, ni ho abantu b' Imana bagombaga kwerekanira 
ko "amategeko y'Uwiteka atunganye rwose, kandi 
agasubiza intege mu bugingo." Zaburi 19:7. Mu bwoko 
bw'Isirayeli ni ho hari hakwiriye gutegurirwa inzira yo 
kumurikira isi yose. Imana yashatse kumenyerana n' 
amahanga yose yo ku isi ikoresheje itorero ryayo. 
Yagennye ko amahame agaragazwa n'abantu bayo yaba 
uburyo bwo kugarura ishusho y' Imana mu bantu. 

Icyo ni cyo cyatumye Imana ihamagara Aburahamu 
ngo ave muri bene wabo basengaga ibigirwamana. 
Yaramubwiye iti "Nzaguhindura ubwoko bukomeye, 
nzaguha umugisha, nzogeza izina ryawe, uzabe umugisha." 
Itangiriro 12:2. 

Abakomoka kuri Aburahamu boherejwe mu Misiri 
kugira ngo bagaragaze amahame y'ubwami bw'Imana. 
Umurimo utangaje wa Yosefu wo gukiza imibereho 
y'Abanyamisiri, washushanyaga imibereho ya Kristo. 

Imirimo itangaje y'Umwami wacu yo gucungura 
Abisirayeli ngo bave mu bubata, yabereye icyigisho 
amahanga yari abazengurutse. Uwiteka yerekanye ko ari 
we Mana isumba ubutegetsi bwose bw'abantu no gukomera 
kwabo. Yahuranije igihugu cy'ubwibone cya Misiri nk'uko 
izahuranya isi mu minsi iheruka. Ndi Uwo Ndiwe yakuye 
abantu be mu bubata bwo mu Misiri kugira ngo bazagume 
mu gicucu cy'Ishoborabyose. Ibyo yabikoresheje umuriro, 
umuraba, igishitsi n'urupfu. 

Kristo ni we wari umuyobozi w'Abisirayeli mu 
ruzerero rwabo rwo mu butayu. Yabajyanye mu gihugu 
cy'isezerano yifubitse inkingi y'igicu n'inkingi y'umuriro, 
maze atera Isirayeli nk’uruzabibu rwe imbere y'amahanga 

atazi Imana. Kubaha amahame y'ukuri kw'iteka, no 
gukiranuka no kubonera, ni byo byabarindaga; kuko 
byagombaga kubakiza kurimburwa bazize ibyaha byabo. 
Nk'uko umunara w'abarinzi wari mu ruzabibu, ni ko Imana 
yashyize ingoro yayo yera mu gihugu rwagati. 

Nk'uko Kristo yabanye n'abantu be mu butayu, ni 
ko yagombaga no gukomeza kuba umwigisha wabo 
n'umuyobozi wabo mu buturo bwera no mu ngoro y'Imana. 
Yifuzaga kubakoresha ibyo guhesha Imana ishimwe 
n'icyubahiro, no kutabagomwa icyo ari cyo cyose cyabatera 
imico myiza yo kubahindura intumwa ze. 

Imana Iha Ubwenge N'Ubuhanga Ishyanga Yatoranije 

Kubaha amategeko y' Imana byagombaga gutuma 
kugubwa neza kwabo gutangarirwa n'amahanga yari 
abazengurutse. Imana yajyaga kubakuza no kubashyira 
hejuru ku bwo kubaha amategeko yayo. Iyo baza 
kuyumvira bajyaga kurindwa indwara zabujije amahoro 
n'amahwemo andi mahanga. Icyubahiro cy'Imana 
n'imbaraga zayo byajyaga kugaragarira mu kugubwa neza 
kwabo. Bajyaga kuba ishyanga rirusha andi yose yo ku isi 
gukomera. 

Kristo yakoresheje Mose, maze abereka umugambi 
w' Imana abasobanurira n'icyatuma bagubwa neza, ati 
"Uwiteka Imana yawe yagutoranije mu mahanga kugira 
ngo uyibere ubwoko yironkeye... Nuko ujye witondera 
ibyategetswe n'amategeko, n'amateka ngutegeka uyu 
munsi, ubyumvire.... Uwiteka Imana yawe ikomeze 
kugusohoreza isezerano no kukugirira ibambe yarahiye 
basekuruza wanyu ko izakugirira. Izaguhe umugisha, 
ikugwize, igwize imbuto zo mu nda yawe n'amavuta ya 
elayo yawe, ... n'irrka zawe n'imikumbi yawe.... Uzagira 
umugisha uruta uw'ayandi mahanga yose....Uwiteka 

azagukuramo indwara zose, ntazaguteza n'imwe muri za 
ndwara mbi z'Abanyamisiri." Gutegeka kwa Kabiri 7:6-15. 

Isi yose yaravumwe kubera icyaha. Ariko iyo 
abantu b'Imana baza gukurikiza amabwiriza yayo 
yerekeranye no guhinga ubutaka, igihugu cyabo cyajyaga 
gusubirana uburumbuke n'ubwiza. Kubera kumvira 
amategeko y'ibyaremwe, isi ishobora kurumbuka; bityo no 
kumvira amategeko y' Imana byatuma abantu bagira imico 
nk'iya Yo. Umupagani yavuga ati "Ni ukuri iri shyanga 
rikomeye ni ubwoko bw'ubwenge n'ubuhanga. Mbese hari 
irindi shyanga rikomeye rifite Imana iriri hafi?...kandi ni 
shyanga ki rikomeye rifite amategeko n'amateka atunganye 
nk’iryacu?" Gutegeka 4:5-8. 

Ayo mahanga yanze Imana y'ukuri yagombaga 
gusenyuka. Ariko wari umugambi w' Imana ko isi yose 
igezwaho ubutumwa bwiza binyujijwe mu bwoko 
bw'Israyeli. Kristo yagombaga guhyirwa hejuru maze 
abimuye ibigirwamana bose bakifatanya n'ubwoko 
bw'Imana bwatoranijwe. Uko Abisrayeli biyongeraga ni ko 
bajyaga kwagura imbibi z'igihugu cyabo kugeza ubwo 
ubwami bwabo buhindura isi yose. 

Imana yaremye umuntu kugira ago agire 
umunezero, kandi yashakaga kuzuza imitima y'abantu 
amahoro yo mu ijuru. Imana yifuza ko imiryango ya hano 
ku isi yaba igishushanyo cy'umuryango ukomeye wo mu 
ijuru. 


Ariko Israyeli ntiyashohoje umugambi w' Imana. 
Uwiteka yaravuze ati "Wahindutse ute ukambera nk'igiti 
cy'ingwingiri cy'uruzabibu ntazi?" Yeremiya 2:21. "Ko nari 
niringiye ko ruzera inzabibu, ni iki cyatumye rwera 
indibu?... yabiringiragamo imanza zitabera, ariko 

abasangamo kurenganya; yabiringiragamo gukiranuka, 
ariko abasangamo umuborogo.?" Yesaya 5:3-7. 

Abantu b' Imana bitandukanije n'imigisha yayo 
kubera ko banze gukomeza isezerano ryayo. "Numara 
kurya ugahaga, ukamara kubaka amazu meza ukayabamo, 
inka zawe n'imikumbi yawe, n'ifeza zawe n'izahabu zawe 
n'iby'ufite byose bikaba bigwiriye; uzirinde, umutima wawe 
we kwishyira hejuru ngo wibagirwe Uwiteka Imana 
yawe,... wibwira uti imbaraga zanjye n'amaboko yanjye ni 
byo byampesheje ubu butunzi.... Niwibagirwa Uwiteka 
Imana yawe,... ntuzabura kurimbuka." Gutegeka 8:11- 
14,17,19. 

Baraburiwe ntibabyitaho. Abayuda bibagiwe Imana. 
Imigisha bahawe bayikoresheje ibyo kwihesha icyubahiro. 
Banze gukorera Imana, bakurikiza ibitekerezo by'imitima 
yabo yabaswe n'ibibi. Bityo batuma iby'Imana bigaragara 
nk'amashyengo. Abahingaga mu ruzabibu rw'Uwiteka 
ntibabaye abiringirwa ku byo bashinzwe. Ntibakomeje 
kwereka abantu ko Imana igira neza kandi ko ishaka ko 
bayikorera. Bishakiye icyubahiro. 

Abo bayobozi bari barasezeranye kwigisha ngo "Ni 
ko Uwiteka avuga," kandi basezerana no kumvira mu byo 
bakoraga byose. Nyamara ibiri amambu, bagoretse 
Ibyanditswe kandi bikoreza abantu imitwaro iremereye. 
Abantu babonye ko ari ibidashoboka gukomeza amategeko 
yahimbwe n'abantu, ntibaba bacyita no ku mategeko y' 
Imana. 


Uwiteka yari nyir'umzabibu, ariko abatambyi 
n'abigisha bagahora bamwiba. Umururumba wabo 
watumye n'abapagani babasuzugura, ubatera no gusobanura 
nabi imico y' Imana n'amategeko yayo. 


147 



Imana yinginze abantu bayo ikoresheje imbabazi 
bahawe n'izo batahawe. Imana yohereje abahanuzi 
n'intumwa kubwira abahingira uruzabibu ibyo Ishaka, ariko 
mu cyimbo cyo kubakira, barenganije bamwe, abandi 
barabica. Imana yongeye kohereza izindi ntumwa, na zo 
bazigenza batyo. Ubuheruka, Imana yohereza umwana 
wayo ivuga iti "Bazubaha umwana wanjye." Ariko 
baravuganye bati "Dore, uwarazwe ibintu araje! Nimuze 
tumwice, byose bibe ibyacu." Tuzasigara ari nta cyo 
twikanga, inzabibu tuzikoreshe icyo twishakiye. 

Uko Abategetsi B'Abayuda Banze Uguhamagara 
Kw'Imana 

Kristo yazanyweno kwemeza ibyo nyifuruzabibu 
ashaka; ariko abahinzi baramusuzuguye, baravuga bati nta 
bwo dushaka ko uyu muntu adutegeka. Inyigisho za Kristo 
zarutaga izabo, maze bagatinya ko abarusha. Yaberetse 
ingaruka z'ibyo bakora, biba nk'ibibaganguriye ibisazi. 
Babonye ko inyigisho ze zibashyira ahabona, aho 
kwihugiraho kwabo kutabasha kubona ikigutwikira, ni ko 
kwiyemeza kumwica. Bangaga icyitegererezo atanga ku 
byerekeye ukuri no kubonera. Ubwo igihe cyo gusuzuma 
ubuhenika cyageraga, kumvira cyangwa kutumvira, banze 
Intungane,Umuziranenge w'Israyeli. Igihe babazwaga 
guhitamo Kristo cyangwa Baraba, barashakuje bati 
"Turekurire Baraba!" Luka 23:18. Pilato abajije ati "Yesu 
mugire nte?" barasakuza bati "Nabambwe ku musaraba!" 
Abajije ati "Mbambc Umwami wanyu?" Abatambyi 
n'abategetsi b'Abayuda barasubiza bati "Nta Mwami tugira 
utari Kayisari" (umwami w'abami). Yohani 19:15. Igihe 
Pilato yakarabaga avuga ati "amaraso y'uyu muntu 
ntazambarweho," abatambyi bifatanije na rubanda rw'injiji 
baravuga bati "amaraso ye abe kuri twe no ku bana bacu." 
Matayo 27:24,25. 

Icyemezo abayobozi b'Abayuda bafashe cyanditswe 
mu gitabo Yohani yabonye mu ntoki z'uwari wicaye ku 
ntebe y'ubwami. Umunsi umwe icyo gitabo kizabumburwa 
n'Intare yo mu muryango wa Yuda, maze abo bantu barebe 
icyemezo cy'ubugome bafashe (Ibyahishuwe 5). 

Mu mugani w'uruzabibu, Kristo yabajije abatambyi 
ati "Mbese nyir'urugo naza, abo bahinzi azabagenza ate?" 
Batiriwe bareba icyo baba bahuriyeho n'ikivuzwe bafatanya 
na rubanda gusubiza bati "abo bagome azabarimbura, maze 
uruzabibu rwe arushyiremo abandi bahinzi bazajya bamuha 
ibye uko isarura rigeze." 

Batangaje batabizi iteka bazacirwaho. Babonye 
Yesu abacengezamo ijisho, bamenya ko yasomye 
amabanga yo mu mitima yabo. Ubwiza bw'Imana 
bwamugaragayeho bufite imbaraga zigaragarira umuntu 
wese. Babonye ko ipica y'abo bahinzi ari bo itunga urutoki, 
bapfakuvuga bati "ntibikabeho." 

Kristo ababaza akomeje ati "ntimwari mwasoma mu 
Byanditswe ko ibuye abubatsi banze ari ryo ryabaye 
irikomeza imfuruka? Uwiteka ni we wabikoze, none 
biradutangaza? Ni cyo gituma mbabwira ko muzanyagwa 
ubwami bw'Imana, bugahabwa abantu bakora imirimo 
ikwiranye na bwo. Umuntu wese uzagwa kuri iryo buye 
azavunagurika, ariko uwo rizagwira wese rizamugira ifu." 

Kwifuza n'ishyari ni byo byatumye Abayuda 
bahinduka abatagonda ijosi. Ni cyo cyatumye batemera ko 
Yesu w' I Nazareti ari Mesiya. Banze umucyo w'isi bituma 
imibereho yabo ikikizwa n'umwijima wa nijoro. Uburakari 
bwabo bukaze kandi budakomwa imbere bwarabarimbuje. 
Ubugome bwabo n'ubwirasi butagondeka byabateje 
umujinya w'Abaroma babagaruje umuheto. Yerusalemu 

yararimbutse, ingoro y'Imana yabo isigara mu matongo, 
n'imiharuro yayo ihigwa nk'imirima. 

Abayuda bananiwe gusohoza imigambi y'Imana, 
maze bamburwa uruzabibu, umurimo bihaye gukerensa 
uhabwa abandi. 

Umugani Ufite Icyo Wigisha 

Itorero ryo muri iki gihe ryahawe imigisha ikomeye, 
kandi Imana ishaka ko ryakora ibihwaye n'iyo migisha. Iyi 
si yavomerejwe amarira n'amaraso y'umwana w' Imana 
ikwiriye kwera imbuto za Paradiso. Kristo akoresha abantu 
be kwerekana imico ye n'amahame y'ubwami bwe; yifuza 
kubukoresha yerekana ingamka zo kumvira amahame 
y'ukuri, bityo akaba atanze igisubizo cy'ibirego bya Satani. 
Ayo mahame agomba kugaragarizwa muri buri muntu, mu 
muryango, mu itorero no mu kigo cyose cyubakiwe 
gukorera Imana. Byose bigomba kwerekana icyo imbaraga 
y'agakiza k'ubutumwa bwiza ishobora gukorera abantu. 

Abayobozi b'Abayuda barebaga urusengero rwabo 
rw'akataraboneka n'imihango y'idini iremereye, 
agasuzuguro kakabashengura. Nyamara igihe bari baretse 
amahame y'ingenzi y'ubwami bw'Imana, ni bwo imihango 
yiyongereye kimwe no gupfusha ubusa. Iyo abantu 
birengagije kugira imico myiza, no kurimbisha umutima, 
agasuzuguro no gushaka kwibonekeza bisaba ko hubakwa 
insengero z'akataraboneka, gushakira ubwiza ku 
kurimbisha umubiri mu buryo buhambaye, n'amategeko 
y'imihango. Muri ibyo byose, Imana ntihabwa icyubahiro. 
Imana iha itorero agaciro kubera ubwiza rifite 
buritandukanya n'iby'isi. 

Icyo irishimira ni uko abizera baryo bakura mu byo 
kumenya Kristo, we majyambere yabo mu 
by'iyobokamana. 

Kristo asonzera imbuto zo gutungana kandi 
z'ingirakamaro, zikomoka mu ruzabibu rwe. Nta cyiza 
gikorwa n'ubukorikori ubwo ari bwo bwose cyahwana 
n'ubwiza bw'imico y'intumwa za Kristo. Akanyamuneza 
k'ubuntu bukikije umutima w'uwizera Imana kamuhindura 
"impumuro y'ubugingo izana ubugingo." 2 Abakor.2:16. 

Itorero rishobora kuba ahantu hatarumbuka. 
Rishobora kuba riri ahantu hatagaragara neza. Ariko 
abizera bo muri ryo baramutse bafite imico nkiya Kristo, 
bagira umunezero we mu mitima yabo. Abamarayika bajya 
bafatanya na bo kuramya Imana. 

Uwiteka aheshwa icyubahiro n'indirimbo zo 
guhimbaza n'iz'ishimwe. Arivugira ati "untambira ishimwe 
wese, aba anyubahiriza." Zaburi 50:23. Abantu b'isi 
basenga imana z'ibinyoma. Bakwiriye kuvanwa mu byo 
gusenga kw'amafuti, bidakoreshejwe kuvuga nabi 
ibigirwamana byabo, ahubwo bitewe no kwitegereza 
ikirushaho kuba cyiza. Ubugiraneza bw'Imana bugomba 
kumenyekanishwa. Imana yifuza ko tuyikorera dufite 
imibereho mishya, tunezerewe kandi dushima. Imana 
ishaka kubona tunejejwe n'uko amazina yacu yanditswe mu 
gitabo cy'ubugingo cy'umwana w'intama. Ibyo byashoboka 
turamutse tuyituye amaganya yacu yose kuko itwitaho. 
Imana idutegeka kunezerwa, kuko gukiranuka kwa Kristo 
ari ikanzu yera y'intungane ziringira ko Umukiza azagaruka 
bidatinze. 

Kuramya Imana ni umurimo ukomeye nk'uko 
gusenga bimeze. Dukwiriye kwereka ab'isi ndetse 
n'impuguke zo mu ijuru ko twishimira umkundo rw'Imana. 

Dukeneye kuvuga ibyiza byo mu mibereho yacu kuruta uko 
dukeneye gukora. Nitumara guhabwa Mwuka Muziranenge 
mu buryo budasanzwe, ni bwo umunezero wacu uziyongera 
bitewe no kwatura ubugiraneza bw'Imana, n'imirimo yayo 
itangaje. Ibyo byakwirukana kwinuba no kuvugira mu 
matamatama, maze Satani akaneshwa. 

Imana iduha impano zayo kugira ngo natwe tubashe 
kuzitanga, bityo ngo imico yayo yamamare mu isi. Uretse 
amaturo y'ishimwe, Abisrayeli bagombaga gutanga kimwe 
mu icumi cy'ibyo bunguka byose ngo gikore imirimo 
y'ubuturo bwera, icyo gikorwa kikaba umugabane 
w'ingenzi wo kuramya Imana. Ubwo ni bwo bwari uburyo 
bwo gushyigikira umurimo wo kwamamaza ubutumwa 
muri icyo gibe. Imana ntitubaza ibiciye munsi y'ibyo. 
Ishaka ko umurimo wo kubwiriza ubutumwa 
washyigikirwa na kimwe mu icumi n'amaturo. Imana ivuga 
ko imigabane ya kimwe mu icumi ari iyayo; ko igomba 
gushyirwa mu bubiko bw'Imana ku bw'umurimo wayo. 
Imana idusaba kandi n'amaturo y'ubushake atanganywe 
umunezero. Abantu bose bakwiriye kwitangira kugeza 
ubutumwa mu migabane y'isi ya kure. 

Kristo yarategetse ati "mujye mu bihugu byose, 
mwigishe abaremwe bose ubutumwa bwiza." Mariko 
16:15. Abantu bose bagenewe gukora umurimo wo guhesha 
bagenzi babo agakiza. Nta bwo abantu bose bagomba 
kwikubira ahantu hamwe, cyangwa ngo bafatanye gukora 
umurimo umwe; ariko abantu bose bafite aho bagomba 
gukora n'icyo bagomba gukora. Impano yose ikwiriye 
gukoreshwa mu byo guteza imbere ubwami bw'Imana, no 
guhesha ikuzo izina ryayo. 

Hari Icyo Imana Ikora Kugira Ngo Ibishakwa 
Bisohozwe 


Abantu bose bemera ko Kristo ari Umukiza wabo, 
bagomba kwerekana ukuri khibutumwa bwiza n'imbaraga 
bufite ku mibereho y'umuntu. Nta cyo Imana ibaza umuntu 
gukora itamuhaye uburyo bwo kugisohoza. Kubera ubuntu 
tugirirwa na Kristo, tubasha gusohoza icyo Imana idusaba 
gukora cyose. Ubutunzi bwo mu ijuru bugomba 
kugaragarira mu bantu b' Imana. "Igihesha Data ikuzo ni 
uko mwera imbuto nyinshi." Yohani 15:8. 

N'ubwo muri iki gihe isi iri mu maboko y'umunyazi, 
nyamara iracyari iy'Imana; kubera gucungurwa utibagiwe 
no kurema. "Kuko Imana yakunze abantu cyane, byatumye 
itanga umwana wayo w'ikinege." Yohani 3:16. Iyo mpano 
ni yo izindi zikomokaho. Agatonyanga kose k'imvura 
n'akambi kose k'umucyo; n'ururabyo rwose n'itunda ryose, 
bigaragaza urukundo mkomeye rw'Imana no kwihangana 
kwayo. 


Umunyabuntu butangaje agarurirwa iki? Ni nde 
abantu bose bo ku isi begurira imibereho yabo? Ni 
Ifaranga? Akantu kose bashobora gusingira gakoreshwa ku 
by'umururumba wabo no kwinezeza. Ibyaha by'abatuye. ku 
isi muri iki gihe ni nk'ibyarimbuje Abisrayeli, ari byo: 
kudashima Imana, kwirengagiza inshingano, no gukoresha 
impano z' Imana mu byo kunezeza inarijye. Igihe Yesu 
yaririraga ku musozi wa Elayono ahagaze yitegereza 
umurwa watoranijwe, ntabwo yaririraga Yerusalemu 
yonyine. 

"Uyu munsi nawe, iyaba wamenyaga ibyaguhesha 
amahoro! Nyamara na n'ubu birakwihishe." Luka 19:42. 
Bugiye kwira. Igihe cy'imbabazi kigiye gushira. Abanga 
ubuntu bw'Imana bagiye kurimbuka buheriheri. 

Nyamara isi iracyahunikira. Abantu ntibazi igihe 
bazagendererwamo. Mbese muri iki gibe cy'akaga abizera 
b'itorero barakora iby'Imana ishaka, bereka ab'isi imico y' 
Imana, no kugeza kuri bagenzi babo ubutumwa bw'imbuzi 
buheruka? Ikinya kiremaza ubwonko n'umubiri cyafashe 
abantu b'imana kibabuza gusobanukirwa n'icyo bagomba 
gukora muri iki gihe. 

Igihe Abisrayeli binjiraga muri Kanani, bariyicariye 
bishrmrra ko banesheje. Bikubiye mu turere bahinduye mu 
cyimbo cyo kujya mbere ngo bafate n'ahandi hashya. Nuko 
batangira kwimura Imana. Mbese itorero ntirikora bene 
ibyo muri iki gihe? N'ubwo isi yose ikeneye ubutumwa 
buhesha abantu agakiza, ntabwo abiyita abakristo 
baburenza n'umutaru. Mbese itorero ry'Abayuda ribarusha 
igicumuro? 

Ingabo zo mu ijuru zisuzuma abakurikira Kristo. 
Batakaje umutima wo kwiyanga no kwikorera umusaraba. 
Benshi banduje ikuzo rya Kristo, batwikira ubwiza bwe, 
bazitira n' icyubahiro cye. 

Benshi banditswe mu bitabo by'itorero bategekwa 
n'umwanzi. Ntibakora ibyiza, ahubwo bakora amarorerwa 
atagira ingano yo kwangiza. Uwiteka aravuga ati "Mbese 
ibyo sinabibahanira?" Yeremiya 5:9. Abana b'Israyeli 
bashyizwe ku ruhande, Imana yihamagarira abandi. Mbese 
abo bo nibagumya gukiranirwa, babura kugenzwa batyo? 

Mu mugani w'uruzabibu, abahinzi ni bo banze guha 
shebuja ku mwero w'uruzabibu rwe. Ishyanga ry'Abayuda, 
n'abatambyi n'abigisha bibye iby'umurimo w' Imana ku 
bwo kuyobya abantu. Ntibaretse amategeko bihimbiye. 
Ntibakurikiye ukuri ngo bareke guhimbaza abantu no 
kugendera ku bitekerezo byabo. Banze ko ukuri kwa Kristo 
kwabunga n'abantu ahubwo babateranya na We. 

Ni bo babaye inkuruzi y'ingaruka zakurikiyeho. 
Icyaha cy'abo bantu no kurimbuka kwabo byatewe 
n'abayobozi b'idini. 

Mbese muri iyi minsi turimo ntihariho abigisha 
b'amadini benshi bayobya abantu bakabatesha ibintu 
bisobanutse bitegekwa n'ijambo ry'Imana? Mbese abantu 
ntibigishirizwa mu nsengero nyinshi ko gukomeza 
amategeko y' Imana atari ikintu umuntu yakwihambiraho? 
Imihango y'abantu n'imico yabo bishyirwa hejuru, naho 
iby'Imana itegeka bigahinyurwa. 

Igihe abantu bigizayo amategeko y' Imana, ntibaba 
bazi icyo bakora. Amategeko y' Imana ni yo shingiro 
ry'amahame y'ubwami bwayo. Uwanze ayo mahame, aba 
yishyize aho imiyoboro inyurwamo n'imigisha y'Imana 
itabasha kumugeraho. Kumvira ni byo bituma imico ikura 
kandi bigahesha umugisha ubwenge, kimwe n'umutima 
n'umubiri; n'inzu n'imirima. 

Abigisha abantu kutitondera amategeko y' Imana, 
baba bababuza kwera imbuto zo kuyihesha ikuzo. Baba 
bafite igicumuro cyo kwima Uwiteka imbuto zo mu 
ruzabibu rwe. 

Nk'uko Kristo yabigenje, intumwa z' Imana ziza 
kudusaba imbuto z'uruzabibu ari zo: kumvira, urukundo, 
kwicisha bugufi no kwitangira gukora umurimo w' Imana. 
Mbese ntihariho abahinzi benshi muri uru ruzabibu 
barakazwa no kubona abantu bigishwa gukurikiza 
amategeko y' Imana? Uwiteka yaburiye Israyeli ya kera ati 
"Ubwo uretse ubwenge nanjye nzakureka." Hoseya 4:6. 

Mbese imiburo y' Imana ntikwiriye kwitabwaho? 
Mbese gukurikiza imihango y'abantu bikwiriye kubuza 
abayoboke ba Kristo kumukorera? Mbese birakwiriye 

kwamagana ijambo ry'Imana? Mbese muri iki gihe itorero 
ryemera kuburirwa? 

Kutizera ni ko kwahwanyuje amashami, none nawe 
ni ko kuguteyeho. Ntukibone, ahubwo utinye. Ubwo Imana 
itababariye amashami ya kavukire, nawe ntizakubabarira." 
Abaroma 11:20,21. 


IGICE CYA 24 

UMUGANI W’UMWAMBARO W’UBUKWE 

(Ibiri muri iki gice biboneka muri Matayo 22:1-14). 

Mu mugani w'umwambaro w'ubukwe, ubukwe 
bushushanya ubumwe abantu bafitanye n' Imana; 
umwambaro w'ubukwe ushushanya imico abantu bose 
bashaka kuzaxarikirwa muri bwa bukwe bagomba kugira. 

Umugani werekana ko abajya mu birori bose 
bagomba kwitegura. Abirengagiza ibyo bazajugunywa 
hanze. "Umwami yinjiye kureba abatumirwa, abonamo 
umuntu utambaye umwenda w'ubukwe., Aramubaza ati 
mugenzi wanjye, ni iki cyatumye winjira hano udafite 
umwambaro w'ubukwe? Na we araceceka. Maze umwami 
abwira abagaragu be ati nimumubohe amaboko n'amaguru, 
mumujugunye hanze mu mwijima; ni ho bazaririra 
bakahahekenyera amenyo." 

Abararitse abaza mu birori ni intumwa cumi 
n'ebyiri, hanyuma abigishwa mirongwirindwi; 
bahamagariye abantu kwemera ubutumwa bwiza. Ariko 
abararitswe ntibaje. Hanyuma abagaragu bongeye 
koherezwa ngo babwire abo bararika bati "Dore niteguye 
amazimano, nabagishije amapfizi yanjye n'amatungo 
y'imishishe. Byose byateguwe, nimuze mu bukwe." 

Ubwo ni bwo butumwa bwashyikirijwe Abayuda 
nyuma yo kubambwa kwa Kristo; ariko benshi banze 
ubutumwa, babuhindura urw'amenyo. Abandi 
byarabarakazaga kugeza ubwo barwanyaga ababazaniye 
ubutumwa bwiza. "Habaye akarengane gakomeye." 
Ibyakozwe 8:1. Benshi baroshywe muri gereza, maze 
bamwe nka Setefano na Yakobo baricwa. 

Kristo yavuze ingaruka y'ibyo muri uyu mugani ati 
"Umwami agaba ingabo ze, arimbura abo bicanyi, atwika 
umugi wabo." Iby'urwo rubanza byasohoye mu gihe cyo 
kurimbura Yerusalemu no gutatana kw'iryo shyanga. 

Ukurarika kwa gatatu ku bw'ibirori 
kwashushanyaga kugeza ubutumwa ku batari Abayuda. 
Umwami yaravuze ati "Ubukwe bwiteguwe, ariko 
ababutorewe ntibari babukwiriye. Nimujye mu nzira 
nyabagendwa, abo muribuboneyo bose mubahamagare 
baze batahe ubukwe." 

Abagaragu b'umwami boherejwe mu nzira 
nyabagendwa, "bakoranya abo babonye bose, ababi 
n'abeza." Bamwe ntabwo barushaga ba bandi banze kuza 
mu bukwe kwita ku waremesheje ibirori. Bamwe mu 
bemeye kuza mu birori bitekererezaga iby'inyungu zabo 
gusa, ntibifuze icyahesha umwami icyubahiro. 

Igihe umwami yari aje gusuzuma abatumirwa, 
imico yabo bose yaragaragaye. Buri mutumirwa wese 
yahawe umwambaro w'ubukwe. Yari impano y'umwami. 
Abatumirwa bambaye uwo mwambaro berekanye ko 
bubashye umwami. Ariko umuntu umwe yanze kwitegura 
nkhiko byategetswe. Agasuzuguro kamubujije kwambara 
umwambaro watanzweho byinshi. Bityo aba asuzuguye 
shebuja. Ntabwo yabonye icyo asubiza igihe umwami yari 
amubajije ati "mugenzi wanjye ni iki cyatumye winjira 

hano udafite umwambaro w'ubukwe?" Nuko umwami 
aravuga ati "nimumubohe amaboko n'amaguru, 
mumujugunye hanze mu mwijima." 

Umwami wasuzumaga abatumirwa ashushanya 
umurimo w'urubanza. Abatumirwa ni abavuga ko bakorera 
Imana, amazina yabo akaba yanditswe mu gitabo 
cy'ubugingo. Nyamara si ko bose ari abigishwa nyakuri. 
Ingororano iheruka itari yatangwa, ni ngombwa gufata 
icyemezo cy'abazayigiraho umugabane. Icyo cyemezo 
kigomba gufatwa Kristo ataragaruka, kuko igihe azaza 
azaba azanye ingororano, "kugira ngo agororere umuntu 
wese ibikwiriye ibyo yakoze." Ibyahishuwe 22:12. Nuko 
rero mbere y'uko agaruka, ni ngombwa ko hagira ibyemezo 
bifatwa kuri buri muntu wese wo mu bakurikira Kristo. 
Umuntu wese agomba kwiyemeza imico agomba kugira no 
gufata icyemezo cy'ingororano azahabwa zikwiranye 
n'ibikorwa bye. 

Igihe abantu bakiri kuri iyi si, urubanza kagenzuzi 
rurajya mbere mu ijuru. Imibereho y'abayoboke ba Kristo 
bose inyuzwa imbere y' Imana, igasuzumirwa mu 
byanditswe mu bitabo byo mu ijuru, maze umuntu wese 
akagenerwa burundu ibihwanye n'ibyo yakoze. 

Umwambaro w'ubukwe ushushanya imico itagira 
amakemwa abayoboke b'ukuri ba Kristo bazagira. Itorero 
ryahawe "umwambaro w'igitare mwiza 

urabagirana...udafite ikizinga cyangwa umunkanyari." 
Ibyahishuwe 19:8; Abefeso 5:27. Imico ya Kristo ni yo 
ihabwa abamwakira iyo bamwizeye. 

Ikanzu yera y'ubuziranenge ni yo ababyeyi bacu ba 
mbere bari bambaye muri Edeni. Babayeho mu buryo 
buhuje n'uko Imana ishaka. Umucyo w'agatangaza, umucyo 
w' Imana ushushanya ubuziranenge bwayo wari 

umwambaro w'abo babyeyi bombi: umugabo n'umugore. 
Ariko icyaha cyinjiye muri Edeni, batandukanye n' Imana 
maze umucyo ugenda nka nyomberi. Batewe isoni n'uko 
bambaye ubusa, ni ko kuremengatanya ibibabi by'umutini 
barabicocera. 

Uko ni ko abica amategeko y' Imana babaye 
uhereye ubwo. Bambaye imyambaro bihimbiye. Imirimo 
yabo ni yo bagerageza gutwikiriza ibyaha byabo. Nyamara 
nta kintu na kimwe umuntu yahimba gishobora gusimbura 
umwambaro w'ubuziranenge yajimije. Nta mwambaro 
w'ibibabi by'imitini ushobora kwambarwa n'abazicara mu 
birori by'ubukwe bw'umwana w'Intama. Umwambaro 
Kristo yatanze wonyine ari yo kanzu yo gukiranuka kwe, ni 
wo wadushoboza kuba abantu bakwiriye guhagarara imbere 
y' Imana. Uwo mwambaro azawambika umuntu wese ucika 
ku byaha kandi akizera Imana. "Ungureho imyenda yera, 
kugira ngo wambare, ngo isoni z'ubwambure bwawe zitava 
aho zigaragara." Ibyahishuwe 3:18. 

Iyo kanzu, yaboshywe mu budodo bwo mu ijuru, 
ntiranganwa akadodo na kamwe kahimbwe n'abantu. Muri 
kamere ye ya kimuntu, Kristo yari afite imico itunganye, 
kandi yitangiye kuyiduha. Ikintu cyose dushobora gukora 
ku giti cyacu, cyandujwe n'icyaha. Ariko umwana w' Imana 
"yerekaniwe gukuraho ibyaha, kandi nta cyaha kimurimo." 
Icyaha "ni ukwica amategcko." 1 Yohani 3:4,5. Ariko 
Kristo yumviraga ikintu cyose gitegetswe n'amategeko. 
Yaravuze ati "Mana yanjye,... amategeko yawe ari mu 
mutima wanjye." Arongera ati "Nitondeye amategeko ya 
Data." Zaburi 40:8; Yohani 15:10. 

Kumvira kwe kutagira amakemwa kwatumye 
bishobokera umuntu wese kumvira amategcko y' Imana. 
Iyo twiyeguriye Kristo, umutima womatana n'uwe, ibyo 
dushaka bikazimirira mu byo ashaka, ubwenge 

bugahinduka nk’ubwe, ibitekerezo bikamugandukira; maze 
tukagira imibereho nk'iye. Uko ni ko kwambara 
umwambaro wo gukiranuka kwe. Umwami wacu ntaba 
akireba umwambaro w'ibibabi by'umutini, cyangwa se 
ubwambure bw'icyaha, ahubwo aba areba ikanzu yo 
gukiranuka kwe, ari yo kumvira amategeko y' Imana. 

Mu birori by'ubutumwa bwiza hakirwa gusa 
abamaze kwambikwa amakanzu yo gukiranuka kwa Kristo. 
Gukiranuka ni ugukora ibitunganye. Imico yacu 
igaragazwa n'ibyo dukora. Imirimo ni yo yerekana ko 
kwizera k'umuntu gushyitse. 

Ntabwo bihagije kwizera ko idini rya Bibliya Atari 
imigani yahimbwe n'abantu. Tugomba kwizera yuko izina 
rya Yesu ari ryo ryonyine ribasha guhesha umuntu agakiza, 
kandi tugomba no kumugira Umukiza wacu bwite. 
Ntibihagije ko amazina yacu yandikwa mu gitabo 
cy'itorero. "Uwitondera amategeko yayo aguma muri yo, na 
yo ikaguma muri we." "Iki ni cyo kitumenyesha yuko 
tumuzi, ni uko twitondera amategeko ye." 1 Yohani 
3:24;2:3. Icyo ni igihamya nyacyo cyerekana ko umuntu 
yahindutse. Ibyo dukora byaba ari ubusa Kristo 
atagaragarijwe mu mirimo yo gukiranuka. 

Ukuri kugomba kugenga ibitekerezo by'umuntu no 
kumuha umutima w'urakundo. Ibikorwa bya buri munsi 
bigomba kugaragaramo impumuro y'ijambo ry'Imana. 
Umuntu umaze kuronka kamere y' Imana ntacisha ukubiri 
n'amategeko atunganye y' Imana. Ibyo ni byo bisuzuma 
imico y'umuntu mu rubanza. 

Benshi bavuga ko urupfu rwa Kristo rwavanyeho 
amategeko, nyamara banyuranya na Kristo wavuze ati 
"Ntimwibwire ko nazanywe no kuvanaho amategeko 
cyangwa ibyanditswe n'abahanuzi.... Kugeza igihe ijuru 

n'isi bizashirira, nta kanyuguti habe n'akadomo ko mu 
mategeko kazavaho." Matayo 5:17,18. Kristo yatanze 
ubugingo bwe kugira ngo umuntu ababarirwe ibyaha. Iyo 
amategeko aza gukurwaho, Kristo ntaba yarapfuye. 
Imibereho ye yubahirije amategeko, n'urupfu rwe 
rurayashyigikira. Ntabwo yatangiye ubugingo bwe kwica 
amategeko y' Imana, ahubwo kwari ukugira ngo amategeko 
ahore ahamye iteka ryose. 

Satani yavugaga ko umuntu atashobora gukomeza 
amategeko y'Imana; kandi koko ni iby'ukuri, dukoresheje 
imbaraga zacu gusa ntitwashobora kumvira amategeko. 
Ariko kumvira kwa Kristo kwahamije ko umuntu yisunze 
Imana ashobora gukomeza amategeko yayo yose. Iyo 
umuntu yakiriye Kristo, abona imbaraga imushoboza 
kugira imibereho nk'iya Kristo. (Reba Yohani 1:12). 

Amategeko y' Imana agaragaza imico yayo, kandi 
ni na yo rugero rw'imico yayo. Urwo rugero rw'ukuri 
rwahawe abantu bose kugira ngo hatabaho kwishuka ku 
byerekeye kumenya uko abazemerwa mu bwami bw'Imana 
bazaba bameze. Iyo abavuga ko ari abana b' Imana bagize 
imico nk'iya Kristo, bashobora kumvira amategeko y' 
Imana. Icyo gibe ni bwo Uwiteka abona kubemerera kuba 
abo mu muryango wo mu ijuru. Iyo bambitswe ubwiza bwo 
gukiranuka kwa Kristo, babona umwanya mu birori 
by'Umwami Imana. 

Umuntu utari ufite umwambaro w'ubukwe, 
ashushanya abakristo bibwira ko imico yabo idakeneye 
guhinduka. Abameze batyo ntibigeze biyumvamo kwihana 
ibyaha, cyangwa se gutsinda kubogamira mu bibi; nyamara 
kandi bakibwira ko ari beza bihagije. Bahugira mu byo 
kwibwira ko bihagije mu cyimbo cyo kwiringira Kristo. Ku 
bwo gukoresha ubwenge bwa kimuntu gusa, bituma 
bigizayo umurimo wa Mwuka Muziranenge. Ntibaha 

agaciro amahame y'ijuru, amwe yerekana ko abari mu 
ruhande rwa Kristo batandukanye n'abari mu ruhande 
rw'iby'isi. 

Abadafite umwambaro w'ubukwe bashaka gukizwa 
n'urupfu rwa Kristo ariko bakanga kugira imibereho nk'iye, 
ari yo mibereho yo kwitanga. Barata ubuntu kandi 
bakagerageza kwambara gukiranuka ku bigaragara, 
biringira ko byahisha imico yabo mibi; ariko imihati yabo 
ntacyo izabamarira kuri wa munsi ukomeye w'Imaua. 
Gukiranuka kwa Kristo ntikubasha gutwikira icyaha 
kitararekwa. Imana ni urukundo. Yerekanye urwo rukundo 
ubwo yatangaga Kristo. Ariko. urukundo rw'Imana si rwo 
rwatuma isonera icyaha. Ntiyarenza amaso ubusembwa 
bwo mu mico yacu; ahubwo ishaka ko izina ryayo 
riduhesha gutsinda. 

Abanga impano yo gukiranuka kwa Kristo, baba 
banze kamere ndangamuco ari na yo yonyine yabashoboza 
kujya mu birori by'ubukwe. 

Amahirwe y'abiyita ab'amatorero ya Kristo bo muri 
iki gihe aruta by'ihabya ay'abantu b' Imana bo mu gibe cya 
kera. Dufite ibihamya byinshi by'agakiza gakomeye 
twazaniwe na Kristo. Abayuda bari bafite ibitekerezo byo 
mu Isezerano rya kera; twe dufite n'Irishya. Ku bwo 
kumenya Kristo n'umkundo rwe, ubwami bw'Imana 
bwashyizwe hagati muri twe. Kristo agaragarizwa mu 
bibwirizwa no mu ndirimbo. Ibirori mu by'iyobokamana 
bituri imbere. Umwambaro w'ubukwe utangirwa ubuntu. 
Nta cyo Imana yadukorera kirenze ibyo yadukoreye: 
gukiranuka kwa Kristo, gutsindishirizwa no kwizera, 
amasezerano akomeye y'ijambo ry'Imana, gushyikirana na 
Data wa twese ku bwa Kristo, guhumurizwa na Mwuka w' 
Imana, n'ibyiringiro by'ubugingo buhoraho. 

Aya ni amagambo abamarayika bunganira abantu 
bavugiye mu ijuru: "Twimira abamarayika babi. 
Tumurikira imitima y'abantu. Dutuma batumbira 

umusaraba. Imitima y'abantu yashenguwe n'icyaha 

cyabambishije umwana w' Imana. Bamenye ukuri. 
Babonye intambwe umuntu wihana agomba gutera. 
Imbaraga y'ubutumwa bwiza yabacengeyemo. 

Basogongeye uburyohe bw'urukundo rw'Imana. Ariko kuri 

benshi byose byabaye iby'ubusa, kuko badashobora 
kwambikwa ikanzu yo mu ijuru." 

Umunsi wo kumasha guhemka uzaba utangaje. 
Dore uko Yohani abivuga: "Mbona intebe y'ubwami nini 
yera, mbona n'Iyicayeho; isi n'ijuru bihunga mu maso 
hayo....Mbona abapfuye, abakomeye n'aboroheje, bahagaze 
imbere y'iyo ntebe; nuko ibitabo birabumburwa. Kandi 
n'ikindi gitabo kirabumburwa, ni cyo gitabo cy'ubugingo. 
Abapfuye bacirwa imanza z'ibyanditswe muri ibyo bitabo, 
zikwiriye ibyo bakoze." Ibyahishuwe 20:11,12. Imibereho 
y'umuntu yose izagaragara nk'uko yahoze. Abantu 
bazabona yuko gukiranuka basuzuguye ari ko konyine 
gufite agaciro. 

Nta kindi gihe kiri imbere abantu bategereje 
bakwiteguriramo iby'ibihe bidashira. Muri iki gihe turimo 
niho tugomba kwambara ikanzu yo gukiranuka kwa Kristo. 
Ik i ni cyo gihe cyonyine rukumbi dufite cyo kuboneza 
imico y'abazatura aho Yesu yateguriye abumvira 
amategeko ye. 

Iherezo riri bugufi. "Mwirinde, imitima yanyu ye 
kuremererwa n'ivutu no gusinda n'amaganya y'iyi si, uwo 
munsi ukazabatungura." Luka 21:34. 

"Hahirwa uba maso, akarinda imyenda ye, kugira 
ngo atagenda yambaye ubusa, bakareba ubwambure bwe." 
Ibyahishuwe 16:15. 


IGICE CYA 25 

UMUNTU WESE YAHAWE ITAUANTO 

(Ibiri muri iki gice biboneka muri Matayo 25:14-30). 

Kristo ari ku musozi witwa Elayono (Cyimizeti), ni 
bwo yasobanuye ibyo gutegereza kugaruka kwe. Igihe 
ntigikwiriye gupfushwa ubusa mu gutegereza gusa, ahubwo 
umuntu agomba gutegereza akora: "Ubwami bwo mu ijuru 
wabugereranya n'umuntu wari ufite urugendo rwo kujya 
mu kindi gihugu, maze agahamagara abagaragu be 
akabasigira ubutunzi bwe. Umwe yamusigiye italanto 
eshanu.undi amusigira ebyiri, undi amusigira imwe, 
akurikije uko umuntu wese ashoboye. (Italanto imwe iruta 
miliyoni eshatu z'amafranga y'u Rwanda). 

Umuntu wajyaga mu kindi gihugu ashushanya 
Kristo. Abagaragu bavugwa mu mugani bashushanya 
abayoboke ba Kristo. Ntituri abacu bwite. "Twacungujwe 
igiciro"(l Abakorinto 6:20), amaraso y'igiciro cyinshi... ya 
Kristo"(l Petero 1:18,19), kugira ngo abariho be gukomeza 
kubaho ku bwabo, ahubwo babeho ku bw'uwo 
wabapfiriye." 2 Abakor. 5:15. 

Imana yaguze ubushake, ibitekerezo n'ubwenge bya 
buri muntu. Yaba uwemera Imana cyangwa se utayemera, 
bose ni ubutunzi bw'Uwiteka. Bahamagariwe kumukorera, 
kandi kuri wa munsi w'urubanza bose bazabazwa 
kwerekana ibyo bakoze. 

Mu mugani, abavuga ko bemeye umurimo wa 
Kristo ni bo bitwa abagaragu be. Bacunguriwe kugira ngo 
bakore. Umwami wacu yigisha ko umugambi w'ukuri 
w'imibereho y'umuntu ari ugukora. Iyo umuntu agira icyo 
akora cyo kunganira abandi, aba yifatanije na Kristo. 
Itegeko ryo gukorera abandi, ni icyungo kitwunga na 
begenzi bacu. 

Kristo yahaye abagaragu be ubutunzi bwe...ngo 
babukoreshe umurimo we. Umuntu wese akwiriye gukora. 
Nta mwanya twateguriwe mu mazu yo mu ijuru uruta uwo 
ku isi twahawe wo gukorera Imana. 

Impano Za Mwuka Muziranenge 

Italanto zishushanya impano zatanzwe na Mwuka 
Muziranenge: ubwenge, ubumenyi, kwizera, impano zo 
gukiza indwara, imbaraga zo gukora ibitangaza, guhanura, 
kurobanura imyuka, kuvuga indimi zitari zimwe, no 
gusobanura indimi. (soma Abakor. 12:8-11). Abantu bose 
ntibahabwa impano zihwanye, ariko buri mugaragu wese 
yasezeraniwe impano ya Mwuka. 

Kristo amaze gusubira mu ijuru, ubutunzi bwo mu 
ijuru bwahawe abayoboke be mu buryo budasanzwe. 
"Amaze kuzamuka mu ijuru... aha abantu impano." 
Abefeso 4:8. Impano twamaze kuziherwa muri Kristo, 
ariko kuzitunga bituruka ku buryo twakira Mwuka w' 
Imana. 


Isezerano rya Mwuka ntiryishimirwa nk'uko 
bikwiriye. Gusohozwa kwaryo ntikwashohojwe nk'uko 
byagombaga kumera. Kubura kwa Mwuka gutuma 
umurimo w'ubutumwa bwiza utagira imbaraga. Umuntu 
abasha kwigishwa akaba intyoza mu magambo, ariko 
adafite Mwuka w' Imana ntiyakwemeza imitima y'abantu. 

Mu rundi ruhande, abantu ba Kristo baramutse bifatanije na 
we, n'ubwo baba abakene batagiye mu mashuri, bashobora 
gukiza imitima y'abantu. 

Impano Zitangwa Zikurikije Ubushobozi Bw’Umuntu 

Impano zivugwa mu mugani ni ibyo umuntu 
ahabwa by'uburyo butari bumwe; byaba ibyo yahawe 
cyangwa se ibyo yishakiye, byaba n'ibintu bisanzwe 
cyangwa se iby'iyobokamana. Iyo duhindutse abigishwa ba 
Kristo, turitanga tugatanga n'ibyo dufite byose. Ibyo 
tumuhaye abitugamrira bimaze gutunganywa kugira ngo 
bikoreshwe mu byo kumuhesha icyubahiro, no guhesha 
umugisha bagenzi bacu. 

Uwari ufite ubushobozi bwo gukoresha italanto 
eshanu, ni zo yahawe. Uwashoboraga gukoresha ebyiri ni 
zo yahawe. N'uwashoboraga gukoresha imwe, yahawe 
imwe. Nta wataka ngo ntiyahawe umubare munini. Imana 
ishaka ko umuntu yagira ibyo ayigamrira "akurikije ibyo 
afite. Nta wukwiriye gutanga ibyo adafite." 2 Abakor. 8:12. 

"Nuko uwahawe Italanto eshanu aragenda 
arazicuruza, yunguka izindi eshanu. N'uwahawe Italanto 
ebyiri abigenza atyo, yunguka izindi ebyiri." Ik ibazo 
kitureba si ukubaza ngo nahawe ibingana iki? ahubwo icya 
ngombwa ni ukubaza icyo nkoresha ibyo nahawe. Gukuza 
imbaraga zacu zose ni wo murimo w'ibanze twakorera 
Imana na bagenzi bacu. Iyo tuvuze ko twizera Kristo tuba 
dusezeranye ko tuzakoresha imbaraga zacu kugira ngo 
tubashe gukora ibyiza byinshi nk'uko ubushobozi bwacu 
bungana. 

Abakora bakiranutse kandi bagakorana ubushake 
umurimo wabo wo muri iki gihe, Uwiteka azabaha 
umurage wo mu gihe kizaza. Buri munsi, Imana isuzumira 

abayikorera muri gahunda y'umurimo wayo. Iyo bagiranye 
umushyikirano n' Imana bashobora kugira ibitekerezo 
bitunganye. Ntabwo dukwiriye gucisha bugufi urugero rwo 
gukiranuka ngo tubone uko twimika amatwara yo 
kubogamira mu gukora ibibi. Dukeneye kumenya ko imico 
idatunganye ari icyaha. Abashaka gukorana n' Imana 
bakwiriye guharanira gutunganya imibiri yabo n'ibitekerezo 
byabo. Ubwenge nyakuri ni ugutegura imbaraga z'umubiri 
n’iz'ubwenge n'iz'ibitekerezo, kugira ngo zikorere Imana. 

Kristo yaduhaye ibihembo byo kugira ngo 
tumukorere dufite ubushake; ibyo bihembo ni amaraso ye 
n'imibabaro ye. Yifuza ko twateza imbere umurimo we mu 
isi, ngo tubone uko twitanga no gukunda guhesha 
icyubahiro Data wo mu ijuru "wakunze abari mu isi cyane 
agatanga umwana we w'ikinege." Yohani 3:16. 

Ariko Kristo ntabwo yigeze adusezeranira ko kugira 
imico itunganye ari ikintu cyoroshye. Umuntu ntavukana 
imico mwiza, ahubwo awuronkeshwa n'imihati ye akesha 
ubuntu bwa Kristo. Imana itanga impano n'imbaraga 
z'ibitekerezo; ariko imico yacu yo iremwa habayeho 
hitambara ikomeye yo kurwanya inarijye. Kurwana iyo 
hitambara udatezuka ku rugamba byatuma ugira imico ifite 
aho ishingiye. 

Ntihakagire uvuga ati shishobora guhindura imico 
yanjye mibi. Kutabishobora bituruka ku bushake bwawe. 
Utabikoze rero, ntushobora gutsuida. Ingorane ziboneka 
gusa igihe umuntu adashaka kuyoborwa n' Imana. 

Abantu benshi Imana yahaye ubushobozi bwo 
gukora byinshi bagera kuri bike, bitewe n'uko ibyo 
bagerageza gukora ari bike. Babaho nk'aho badafite 
umugambi w'icyo bagomba kugeraho mu mibereho yabo. 
Ishyirireho urugero rwo hejuru, maze ku bwo kwiyanga no 

kwigomwa uzamukire ku rwego rwo gukuza amajyambere. 
Hatsindwa umuntu utagira gifasha. Komeza ugendere mu 
nzira y'ukuri, ndetse n'ibikurwanya bizakubera ubufasha, 
ntabwo bizakubera inkomyi. 

Ukwiriye kunezeza Imana muri buri kintu cyose 
cyo kubaka imico; nk'uko Enoki yayinejeje nubwo yariho 
mu gihe isi yari imaze kugera mu gihe cyo guhenebera. 
Kandi muri ibi bihe ba Enoki bariho. 

Niba hari amafuti wakoze, yarebe nk'aho ari 
akurembuza ngo uburirwe. Tshida ibyagutsindaga, 
umwanzi akorwe n'isoni naho Umucunguzi wawe ahabwe 
icyubahiro. Ubutunzi buinwe gusa tuzavana muri iyi si 
tukabugerana mu yindi si, ni imico nk'iy'Imana. higabo zo 
mu ijum zikorana n'umuntu ushakana kwizera kugira imico 
itunganye yo kumushoboza kugera ku bikorwa bitunganye. 
Kristo aravuga ati mpagaze mu kuboko kwawe kw'iburyo 
ngo ngufashe. Igihe ubushake bw'umuntu bufatanije 
n'ubw'Imana, bushobora byose. Ibyo Imana itegeka byose 
birashoboka. 


Impano Z'Ubwenge 

Imana ishaka ko abantu bayo bagira ubwenge no 
gusobanukirwa biruta iby'ab'isi. Ntabwo yishimira rero 
abanebwe badashaka kuba abakozi bagira icyo bageraho 
cyo kubahindura abantu bajijutse. Umuntu udafite amashuri 
ahambaye ariko wiyeguriye Imana kandi agashaka guhesha 
abandi umugisha, Uwiteka ashobora kumukoresha. Ariko 
kandi abantu bafite umutima nk'uwo w'ubwitange kandi 
bakaba baranigishijwe, bashobora gukorera Kristo 
umurimo urushijeho kwaguka. 

Uwiteka ashaka ko twakwiga ubwenge bwose 
bushobotse, dufite umugambi wo kubugeza ku bandi. 

Tugomba kwigishwa kugira ngo bishobotse tugeze ukuri 
kw'ijambo ry'Imana ku bategetsi bakomeye bo ku isi mu 
buryo bwo guhesha Imana icyubahiro. Ntidukwiriye 
gutokobwa akantu na gato katuma twunguka ubwenge. 

Mureke abasore bakeneye ubwenge bagambirire 
kububona. Mugundire akantu kose n'ubwo kaba na gato 
gashobora kububashyikiriza. Mwimenyereze kuzigama. 
Ntimugapfushe utwanyu ubusa mushaka kwinezeza. 
Mugambirire kuba abantu b'ingirakamaro kuko ari byo 
Imana ibahamagarira. Ubwenge bwo mu bitabo mubuvange 
n'imirimo y'amaboko ifite akamaro. Mushake ubwenge 
bukomoka ku Mana. Bityo muzakura mu mico muyobore 
n'abandi mu nzira yo gutungana. 

Ubwenge nyakuri burenze ubwo umuntu yakwigira 
muri za Koleji. N'ubwo umuntu atakwirengagiza ubwenge 
bwo mu ishuri, nyamara hari ubwenge bwo hejuru 
buboneka iyo umuntu agiranye umushyikirano ukomeye n' 
Imana. Mureke umwigishwa wese afate Bibliya maze 
agirane umushyikirano n'Umwigisha mukuru. 

Abasonzera kumenya ubwenge bwo guhesha 
bagenzi babo umugisha nabo bazahirwa n' Imana. Kwiga 
ijambo ry'Imana bitera ubwenge imbaraga n'ubushobozi. 
Umuntu ufite ubwenge bwa kavukire, yerekerewe neza, 
yakora umurimo munini kandi ukomeye kurusha umuntu 
wize cyane ufite n'impano zikomeye ariko utazi kwitegeka. 

Impano Yo Kuvuga Neza 

Mu mpano zose duhabwa n' Imana, nta yahesha 
abantu umugisha kurusha impano yo kuvuga neza. Kuvuga 
ni byo dukoresha twemeza abantu, dusenga, duhimbaza 
Imana ndetse tubwira n'abandi iby'urukundo 
rw'Umucunguzi. 

Gukoresha ijwi neza birasuzugurwa cyane ndetse 
n'abantu b'abanyabwenge barabikerensa. Benshi iyo 
basoma cyangwa iyo bavuga ntibyumvikana. Bamwe bafite 
ururimi ruremereye bakavuga ibitumvikana; abandi bafite 
amajwi atyaye, y'amakaraza ababaza amatwi y'abayumva. 
Amasomo yo muri Bibliya, indirimbo, imimuriko n'izindi 
nyandiko zisomerwa mu ruhame, rimwe na rimwe iyo 
zisomwe nabi byangiza agaciro k'imbaraga bisanganywe. 

Iryo futi rikwiriye gukosorwa. Dore uko bivugwa 
ku Balewi basomeraga abantu Ibyanditswe mu gihe cya 
Ezira: "Basoma mu gitabo amategeko y' Imana gusoma 
kumvikana, bagasobanura kugira ngo abantu bamenye 
ibyasomwaga." Nehemiya 8:8. Abantu bose bakwiriye 
kuvuga badacagagura amagambo, ahubwo bakavuga 
amagambo yumvikana, n'ijwi ryiza, mu buryo bwumvikana 
kandi bushimishije. Tugenje dutyo tubasha kongera 
bikomeye ibikorwa by'ingirakamaro bikwiranye n'abakozi 
ba Kristo. 

Buri Mukristo wese agomba kuvuga ijambo 
ry'Imana mu buryo bwareshya abaryumva. Umuyoboro wa 
kimuntu Imana ikoresha ntukwiriye kuba ikintu 
cy'icyaduka, cyangwa ngo usuzugurwe cyangwa ngo uteshe 
agaciro imigezi yo mu ijuru inyuzwa mu muntu igatemba 
igana ku isi. Kubera imbaraga dukomora kuri Kristo, 
dushobora kumenyereza urugingo rwose gukora umurimo 
utunganye. 

Iryo hame ni ukuri cyane ku Mushumba no ku 
mwigisha wese, ugeza ku bantu ubutumwa bufitanye isano 
n'inyungu z'ibihe byose. Kuri bamwe, igituma ubutumwa 
bwemerwa cyangwa bukangwa ni uburyo butanzwemo. 
Mureke ijambo ry'Imana rivugwe buhoro, mu buryo 
bwumvikana kandi butunganye. kandi urivuga, arivuge 
akomeje. 

Imuhira tugomba kuvugana ijwi rinejeje, dukoresha 
imvugo nziza kandi itunganye, ndetse n'amagambo 
arangwa n'ubugwaneza n'urugwiro. Amagambo 
y'ubugwaneza ni nk’ikime n’ibitonyanga bifutse bigwa ku 
mutima. Ibyanditswe bivuga ko amagambo Kristo 
yavugaga yari yuzuye ubuntu kugira ngo "amenye kuvuga 
amagambo yo gukomeza urushye." Mureke "ijambo ryanyu 
rifatanye iteka n'ubuntu bw'Imana." Yesaya 45:2; 50:4; 
Abakolosayi 4:6.. 

Benshi iyo bashaka gukosora abandi, bakoresha 
amagambo atyaye, akaze; mbese amagambo atagenewe 
komora umutima ukomeretse. Ibihe byinshi ugasanga bitera 
abaguye mu mafuti gukora imyivumbagatanyo y'ubugome. 
Ibihe byose, amagambo yo gukosora akwiriye kuvuganwa 
urukundo. Ubwo ni bwo amagambo yacu yagorora abandi 
aho kubarakaza. Mwuka Muziranenge ni we utanga 
imbaraga. 

Umuntu ukurikira Kristo ntiyavuga amagambo 
mabi, ntiyarakaza abandi, kandi ntiyatanga inama mbi. 
"Ijambo ryose riteye isoni ntirigaturuke mu kanwa kanyu." 
Abefeso 4:29. "Ijambo riteye isoni" ni ukuvuga ijambo 
ryose ricishije ukubiri n'amahame atunganye. Birimo 
n’amarenga mabi no gushyoma k’umubi. Umuntu atirinze 
bene ibyo, byamuganisha ku cyaha. 

Igihe turi kumwe n'abantu baganira iby'ubupfapfa, 
ni umurimo wacu guhindura icyo kiganiro bishobotse. 
Tugomba kwinjizamo bucece ikintu twafatiraho ikiganiro 
cyasimbura icyo. 

Abana bagomba kwigishwa bakiri bato kuvuga 
amagambo y'ubugwaneza, y'ukuri kandi aboneye. 
Ababyeyi ubwabo bajye bigira mu ishuri rya Kristo buri 


171 



munsi. Hanyuma bigishe abana babo bakoresheje amahame 
yo kwigisha no kubabera urugero. 

Igihe turi abayoboke ba Kristo koko, tugomba 
gukora icyatuma amagambo tuvuga yunganira abandi. 
Tugomba kuvuga iby'ubugiraneza bw' Imana, n'urukundo 
rutagira akagero rw'Umukiza wacu. Amahirwe y'ukuri, 
imigambi itarangwamo kwihugiraho n'imibereho 
itunganye, bizerera imbuto mu byo tuvuga maze bigaragaze 
ubutunzi bwo mu mutima. Kristo n'agaragarizwa mu byo 
tuvuga, bizatuma haboneka imbaraga yo kumukiriza 
imitima. 

Aho Kristo yabaga ari hose, mu isinagogi, ava ku 
misozi ajya mu bwato, mu birori kwa Simoni, no ku meza 
y'umusoresha, yavugaga ibintu by'ingenzi byo kunganira 
abantu. 


Uko ni ko natwe tugomba kumera. Dukurikije 
Kristo mu gukora ibyiza, abantu batubwira ibibari ku 
mutima nkuko babimubwiraga. Kubera urukundo 
rw'Imana, twabasha kuvuga iby' "Umwiza bihebuje." 
Indirimbo za Salomoni 5:16. Uwo ni wo murimo w'ingenzi 
wadushoboza gukoresha impano yo kuvuga neza. 

Impano Yo Gushyikirana N'Abandi 

Binyujijwe muri Kristo, Imana yahaye umuntu 
imbaraga yo gushyikirana n'abandi, imbaiaga itamukundira 
kugira imibereho yo kwihugiraho. Buri muntu wese muri 
twe agiye agira icyamuhuza na bagenzi be. Ni umugambi 
w' Imana. Kugira ngo umuntu wese yiyumvemo ko ari 
ngombwa kunganira abandi. 

Umuntu wese afite abaturanyi; abo baturanyi 
bashobora kuba barangwa n'imbaraga yo kwizera, 

ibyiringiro n'urukundo; ubundi bashobora kuba 
baremerewe no kubura umunezero, kwikunda ndetse 
n'icyaha. Umuntu wese duhura abasha kuba afite uko 
ameze, yaba abizi cyangwa se atabizi. 

Amagambo tuvuga, ibyo dukora, imyambaro yacu, 
n'inyifato yacu bifite icyo byakora ku bantu. Akantu kose 
dukora ni imbuto yifitiye umusaruro. Igihe dufasha abandi 
kugira icyiza bageraho, na bo bagenzereza batyo abandi, 
bityo abantu ibihumbi bakabiboneramo umugisha. 
Ujugunya ibuye mu kiyaga, amazi akitera hejuru, uruziga 
rwayo mkagumya gukura kugeza ubwo rugera ku nkombe. 
Nguko uko gushyikirana n’abandi bimeze. Hirya y'ibyo 
tuzi, gushyikirana n'abandi bishobora kubwira abandi 
ibyabahesha umugisha cyangwa se ibyabateza umuvumo. 

Imico ni imbaraga. Imibereho yo kubaha Imana 
kandi itarangwamo kwikunda, ni umuhamya ucecetse 
wemeza abantu nta wumuhinyuza. Uko kwemeza abantu 
kungana ni ko n'ibyiza bigendana na ko bingana. Abavuga 
ko bakorera Imana baramutse berekanye ko bakunda Imana 
koko na bagenzi babo nk'uko bikunda, itorero ryagira 
imbaraga yabasha kunyeganyeza isi. 

Nta cyagira umushyikirano ngo gihwanye 
n'imbaraga y'umubi. Gutuma abantu barimbuka ni ikintu 
giteye ubwoba; nyamara bibaho. Benshi bavuga ko 
bateraniriza hamwe na Kristo barasandaza. Ku bwo 
kunegurana, gukekera abantu ikibi, ishyari, no 
kutanezerwa, bitera benshi kuba ibikoresho bya Satani. 
Umwanzi asohoreza imigambi ye muri bo. Kutiringira no 
gukiranirwa bifata abajyaga kwemera Kristo. Icyo gihe iyo 
abakorera satani bigereranije na bo, barishuka bakavuga ko 
babarusha gukiranuka. Ntibabona ko ari bo babagushije 
kubera umushyikirano bagiranye. 

Ku bw'ubuntu bw'Imana, dushobora gukoresha uwo 
mwuka wo gushyikirana n'abandi mu buryo bw'ukuri. Nta 
na rimwe dukwiriye gutangira umunsi tutaragije Data wo 
mu ijuru inzira zacu. Igihe turi mu kaga ko kwemeza abo 
dushyikirana ibitari ukuri mu buryo tutazi, abamarayika 
batuba iruhande bakaduha gukora ibikwiriye, kandi 
bakaduhitiramo ibyo tuvuga n'ibyo dukora. Bityo 
umushyikirano wacu wo kwemeza abanda wabasha 
guhinduka imbaraga itikakaza, ariko ishoboye kurehereza 
abandi kuri Kristo. 

Igihe Ni Impano Ifitwe N'Umuntu Wese 

Mu mpano zose Imana yahaye abantu, nta n'imwe 
bazabazwa uko bayikoresheje nk'uko bazabazwa uko 
bakoresheje igihe cyabo. Kristo abona ko igihe cyose gifite 
agaciro gakomeye, natwe ni ko tugomba kubibona. Dufite 
iminsi mike cyane yo kwitegura iby'ibihe bidashira. Nta 
gihe dufite cyo gupfusha ubusa, nta gihe dufite cyo 
guhugira mu cyaha. Ubu ni bwo tugomba gutegura 
iby'ubugingo budapfa bw'igihe kizaza. 

Umuryango w'umuntu watangiye kubaho mu 
ngorane igihe abantu batangiraga gupfa. Imihati y'urudaca 
y'isi yaba imfabusa abantu baramutse badafite ibyiringiro 
by'ubugingo buhoraho. Igihe gipfushijwe ubusa 
ntigishobora kugaruka. Uburyo bumwe gusa bwo 
gucungura igihe ni uko twatanga igihe dusigaranye 
tugakorana n' Imana. Uwabigenza atyo imico ye yahinduka, 
akaba abaye mugenzi w'abamarayika. 

Bamwe batekereza ko icyo basabwa gukora gusa ari 
Ugutanga amafaranga yabo agakora umurimo wa Kristo, 
maze igihe cy'akataraboneka bamara bakora umurimo we 
ntibacyiteho. Nyamara umuntu wese ufite amagara 
yamushoboza kugira icyo akora, afite amahirwe yo gukiza 

imitima y'abantu. Ibyo nta mafaranga ashobora 
kubisimbura. 

Amahirwe dufite ubu yo kubwira ijambo 
ry'ubugingo umuntu urikeneye habaho ubwo tutazongera 
kuyabona. Imana ibasha kubwira uwo muntu iti "muri iri 
joro uranyagwa ubugingo bwawe," kandi ku bwo 
gukerensa kwacu, bene uwo muntu akaba yupfa atiteguye. 
(Luka 12:20). 

Igihe ni icy'Imana ku buryo kidakwiriye gushirira 
mu guhagarikwa umutima n'ibintu by'ubusabusa, 
ubigereranije n'ibintu bifite inyungu z'ibihe bidashira. 
Nyamara kandi Imana yaduhamagariye kuyikorera mu byo 
muri iyi si by'igihe gito. Gukorana uyu murimo ubwitange, 
ni umugabane w'idini y'ukuri. Kunguka ubwenge no 
kujijuka bishingiye ku gukoresha igihe neza. Mureke ibihe 
bicungwe neza. 

Akanya gato umara aha cyangwa hariya mu 
biganiro bitagira epfo na ruguru, amasaha ya mugitondo 
apfira ubusa ku buriri; igihe gipfa ubusa ujya aho 
bategerereza imodoka cyangwa igihe uhamara utegereje; 
ibihe umara utegereje ibyokurya cyangwa abatinda 
gusohoza amasaha y'imibonano... ibyo byose ni ibihe 
byatuma abantu bagera kuri byinshi, biramutse 
bikoreshejwe neza mu byo gusoma cyangwa gutekereza 
neza! Gucunga igihe neza, byashoboza abagabo n'abagore 
kunguka ubwenge bwabashoboza gukora neza umurimo 
wose w'ingirakamaro bahabwa. 

Ni inshingano y'umukristo wese kwiga ingeso zo 
kugira gahunda no kurangiza umurimo. Igihe umuntu akora 
umurimo ntawurangize, aba abitewe n'uko atakoresheje 
neza ubwenge bwe n'ibitekerezo bye. Umuntu w'umunebwe 

ku murimo, agomba gukosora iryo futi. Akeneye gukoresha 
neza igihe cye kugira ngo bizagire ingaruka nziza. 

Bamwe babasha gukora ibintu runaka mu masaha 
atanu, naho abandi bakabikora mu masaha cumi. Bamwe 
bahora ku murimo atari uko bafite byinshi bakora ahubwo 
ari uko akantu gato kabatwara igihe kinini. Nyamara 
ababishaka bose bashobora gukira izo ngeso za hutihuti na 
ntamwete. Tekereza igihe ugeneye kuzakoramo umurimo 
uhawe, maze ukore uko ushoboye ngo uwo murimo 
uzarangire muri icyo gihe uwugeneye. Imyitozo n'imbaraga 
z'ubushake bizatera intoke gukorana ubuhanga. 

Abantu bashobora kongera ubushobozi bwo 
kubabashisha Gukora umurimo wabo neza ku bwo 
kumenyereza imbaraga zabo. Ubwo ni bwo bakenerwa 
ahantu hose. Abantu bose bazabashimira ko ari abantu 
b'ingirakamaro. 

Abana benshi n'abasore bapfusha ubusa igihe 
cyagombaga kunganira imirimo y'imuhira. Abasore 
bakwiriye gushyira ku ntugu zabo zikomeye inshingano 
runaka undi wese yagombye kwikorera. Kristo akiri muto 
yakoraga mu ibarizo rya Yosefu. Kristo yaje mu isi afite 
imico y'umwubatsi, kandi mu mirimo ye yose yakoze 
yagaragaje ubutungane bw'imico yazanywe no guhindura. 
Kristo ni icyitegererezo cyacu. 

Ababyeyi bakwiriye kwigisha abana babo 
gukoresha igihe neza. Nta cyaha gikomeye ababyeyi 
bashobora gukora kiruta kwemerera abana babo kutagira 
icyo bakora. Bene ibyo bituma abana bakunda ubunebwe 
maze amaherezo bagakura ari abagabo n'abagore 
b'imburamumaro, bageza n'igihe cyo gushaka akazi 
ugasanga ari abanebwe n'indangare; ariko kandi bagashaka 
guhembwa byinshi nk'aho bakoranye umurava. 

Iyo abantu bamenyereye ubunebwe n'uburangare 
mu byo bakora, bigera mu mibereho y'iby'iyobokamana 
rukabura gica; ugasanga bibabuza gukora neza umurimo w' 
Imana. Kutagira icyo ukora no kutagira imigambi ihamye, 
bikingurira urugi ibigeragezo bitagira ingano. Inshuti mbi 
n'ingeso mbi bisiga ubusa ubwenge bw'umuntu 
n'ibitekerezo bye, maze amaherezo bikarimbuza ubugingo 
bwo muri iki gihe n'ubugingo buzaza. 

Mu murimo uwo ari wo wose twaba dukora, ijambo 
ry'Imana ritwigisha "guhirimbana dukorera Umwami 
wacu." "Umurimo wawe wose werekejeho amaboko yawe, 
uwukorane umwete." Abaroma 12:11; Umubwiriza 9:10. 

Impano Yo Kwishimira Ubuzima 

Umubiri ukwiriye gufatwa neza mu by'isuku no mu 
byo kuyoborwa na Mwuka w' Imana, kugira ngo impano 
zacu zikoreshwe ibikomeye. Kudakoresha neza imbaraga 
z'umubiri, bituma tutabasha gutandukanya icyiza n'ikibi, 
maze bigacamo kabiri igihe dushobora gukoreramo 
umurimo Imana yadushinze gukora. Ingeso mbi, 
gukererwa, no gushimisha irari tugereza ku buzima, ni byo 
bituma duhinduka abanyantegenke. Kwirengagiza imyitozo 
ngororamubiri, no kunaniza umubiri n'ibitekerezo, bituma 
imbaraga ikoresha umubiri igabanuka. Abakenya imibereho 
yabo batyo, baba bakora icyaha cyo kwiba Imana, kandi 
bakaba bibye na bagenzi babo. Uburyo bwo guhesha 
abandi umugisha buba buciwemo kabiri. Imana itubaraho 
igicumuro kubera ingeso zacu zigira nkana, zikagomwa isi 
ibyiza. 


Imana ni yo yashyizeho amategeko agenga umubiri 
nk'uko ari yo yashyizeho amategeko cumi, (ari yo 
mategeko ngengamuco). Itegeko ry'Imana ryandikishijwe 
urutoke rwayo kuri buri gatsi kumva, kuri buri muhore no 

ku bwenge bwose Imana yahaye umuntu. Gukoresha nabi 
umubiri wacu ni ukwica iryo tegeko. 

Isano iri hagati y'umubiri n'iby'iyobokamana 
ikwiriye kwitabwaho cyane imuhira, kimwe no mu ishuri. 
Abantu bakwiriye kumenya uko umubiri wabo uteye 
bakamenya n'amategeko awugenga. Umuntu wica 
amategeko y'umubiri we yijijisha, aba acumuye ku Mana. 

"Mbese ntimuzi yuko imibiri yanyu ari insengero za 
Mwuka w' Imana, uri muri mwe, uwo mufite, wavuye ku 
Mana? Kandi ntimuri abanyu ngo mwigenge." 1 Abakor. 
6:19. 


Impano Y’Umwuga N'Ubuhanga Ku Murimo 

Kristo yita ku byo mu ijuru n'ibyo mu isi kuruta uko 
benshi babitekereza. Ni we washushanije ubuturo bwo mu 
isi. Yatanze ingero zose zerekeye urusengero rwa 
Salomoni. Umwubatsi wo mu ijuru yashushanije inyubako 
yera aho izina rye ryagombaga guherwa icyubahiro. 

Kristo yahaye abubatse ubuturo bwera ubwenge 
bwo gukora igikorwa cy'akataraboneka. (soma Kuva 31:2- 
6). Uwiteka yifuza ko abakora imirimo yose bamuhanga 
amaso nk'uwabahaye ibyo batunze byose. Imana ni yo soko 
y'ibyiza abantu bahimba n'ibyo bavugurura. Intoke 
z'umuganga zazobereye gukorakora ku murwayi, 
n'ubwenge bwe busobanukiwe n'ingingo z'umubiri, ni 
ubwenge bw'imbaraga z' Imana bwatangiwe kunganira 
imbabare. Mu byo dukora byose, Imana yifuza kuyobora 
ibitekerezo byacu kugira ngo dukore umurimo utunganye. 

Idini n'umurimo w'umuntu si ibintu bibiri 
bitandukanye; idini rya Bibliya rigomba gufatanywa n'ibyo 
dukora byose cyangwa se ibyo tuvuga. Imbaraga z' Imana 

zigomba gufatanywa n'iz'umuntu mu bikorwa byose. 
Abantu bagize amahame y'ukuri mu byo kubaka imico 
yabo, bahora bakurira mu buntu mu byo bubaka byose. 

Nyamara nta murimo n'umwe Imana ibasha 
kwemera nyirawo atabanje kurambika inarijye ku gicaniro 
ngo ibe nk’igitambo gikongorwa n’umuriro. Imana yagize 
Daniel na Yosefu abatware b'abanyabwenge, kuko bagize 
imibereho iyishimisha. Igihe Daniel yari minisitiri wa 
mbere w'i Babuloni, yari umuhanuzi w' Imana. Abategetsi 
b'abanyabuhahara bakunda iby'isi, ijambo ry'Imana 
ribagereranya n'ibyatsi bimera n'uburabyo bwuma. Abakozi 
babasha gushyira amahame y'ukuri mu byo bakora byose 
barakenewe. Twigishwa ko mu byo Daniel yakoraga byose, 
nta wabashaga kubigenzura ngo abibonemo n'ifuti na 
rimwe. Yabereyeho kubera urugero umukozi wese. 

Amafaranga Ni Impano 

Imana iha abantu imbaraga zo kubona ubutunzi. 
Ivomereza isi ibitonyanga by'imvura. Itanga umucyo 
w'izuba umeza ibimera kandi ugatuma byera imbuto. Ibaza 
abantu kuyigamrira ku byayo. 

Bamwe bibwira ko umugabane w'ibyo batunze 
ariwo w'Uwiteka wonyine. Iyo bamaze gushyira ku 
ruhande umugabane w'iby'idini n'uwo gufasha imbabare, 
bareba ibisigaye nk’aho ari ibyabo bwite. Nyamara ibyo 
dutunze byose ni iby'Uwiteka. Imana biruseho. Uko 
turushaho kugirana umushyikirano n'abo mu ijuru, ni ko 
bitwongerera n'imbaraga z'ubumenyi n 'ubwenge bw'iteka. 

Ingorane Y'Umugaragu Wahawe Italanto Imwe 


"Uwahawe italanto imwe aragenda, acukura 
umwobo, ahishamo ubutunzi bwa shebuja." Uwahawe 
impano ntoya nta cyo yigeze akoresha italanto ye. Ibyo 
biraburira abatekereza ko kugira bike babikuraho 
urwitwazo rwo kutagira icyo bakorera Kristo. Baramutse 
bashoboye gukora ibikomeye bakwishimira kubikora; ariko 
kubera ko ibyo bashobora gukora ari ibyoroheje, banyurwa 
no kwibera aho nta cyo bakora. Ubwo baba bafuditse. 
Uwiteka apimisha imico impano atanga. Umuntu 
wasuzuguye italanto ye, iyo aza guhabwa eshanu aba 
yarazitabye zose nk'uko yatabye imwe. "Ukiranuka ku 
cyoroheje cyane, akiranuka no ku gikomeye." Luka 16:10. 
Utuntu dutoya tugeza umuntu kuri byinshi ku byerekeye 
gutunganya imibereho ye. 

Udakiranutse mu byo ashinzwe n'ubwo byaba 
byoroheje, aba yibye Umuremyi we icyo yagombaga 
kumukorera. Uwo murava muke ugaruka ku mutwe wa 
nyirawo. Abura imbaraga z'imico myiza yajyaga guheshwa 
no kwiyegurira Imana atizigamye. Kubera ko adakurikiza 
amahame y'ukuri mu tuntu duto, ananirwa kumvira Imana 
no mu bikomeye. Gukunda gufudika mu tuntu duto birahita 
bikagera no mu bintu by'ingenzi. Bityo ibikorwa 
bisubiwemo kenshi birema ingeso, ingeso zikarema imico, 
imico nayo ikatugenera igihe, igihe kikamasha 
iby'imibereho yacu y'ibihe byose. 

Daniel yagaragaje imico y' Imana muri Babuloni, 
igihugu cy'abasengaga ibigirwamana. Yashobojwe n'iki 
kubona icyo cyubahiro gikomeye? Yahesheje Imana 
icyubahiro mu tuntu dutoya, maze Uwiteka afatanya na we. 
Imana yamuhaye "kujijuka no kuba umuhanga mu byo 
yigishijwe no mu by'ubwenge." Daniel 1:17. Nk'uko Imana 

yahamagaye Daniel ngo ayibere umuhamya, ni ko natwe 
iduhamagara. 

Dukwiriye gukurikiza urugero rwo gukiranuka 
Kristo yadusigiye, no kwita ku tuntu tworoheje. Iryo ni ryo 
banga ryo gutsinda mu byo umukristo akora byose. 

Uwiteka yifuza ko abantu be berekana ko barushije 
abandi ubwenge n'ubuhanga n'ubumenyi, kubera ko bizera 
Imana n'imbaraga zayo zikorera mu mitima y'abantu. Ariko 
abadafite impano nini ntibakwiriye kwiheba. Nibakoreshe 
icyo bafite, barebe bitonze intege nke zabo, maze 
bashakashake ubuntu bw'Imana bwo kubongerera 
imbaraga. Umuntu abasha gucika ku ngeso zo gukerensa 
ibintu. Idini ikwiriye kugaragarizwa no mu bikorwa bito 
bya buri munsi. Benshi bibwira ko badafite uruhare mu byo 
kwamamaza ubwami bw'Imana kubera ko nta mirimo 
y'idini bahemberwa. Ariko gutekereza batyo ni ifuti. 
Umurimo wabo n'undi wese abasha kuwukora. Umurimo 
ukoranywe gukiranuka ni umugisha, kandi kuwukorana 
umurava ni ukwigishwa gushingwa imirimo ikomeye. 
Nyamara n'ubwo umuntu yaba akorera Imana umurimo 
woroheje ariko akawukorana ubwitange, wakwemerwa 
nk'umurimo wo hejuru. Nta turo riba rito ritanganywe 
umunezero. 

Ujye wakira umurimo wose uhawe. Niba ari 
umurimo wo mu rugo, ujye utuma urugo rwawe ruba 
ahantu hishimirwa. Niba uri nyina w'abana, jya ubarerera 
Kristo. Niba umurimo wawe ari uwo mu gikoni, ujye 
ushaka guteka ibyokurya binogeye ubuzima kandi bitunga 
umubiri, ndetse biryoshye. Niba uri umuhinzi cyangwa se 
ukaba ukora undi murimo, ujye uwukora nk'uko Kristo 
yawukora abaye ari nka we uwushinzwe. 

Nubwo waba ufite impano ntoya, Imana iyifitiye 
umwanya. Impano imwe, ikoreshejwe neza, yatuma 
usohoza umurimo ushhizwe. Uturimo tworoheje 
dukoranywe umurava, twagira akamaro gatangaje mu 
murimo w' Imana. 

Mureke ndetse n'uturimo dutoya dukoranwe 
kwizera guskyitse, kwizera gutembera mu bikorwa 
nk'imigezi y'izahabu. Turamutse dukoresheje neza impano 
zacu, twaba twunze ubumwe n'isi nziza, 
nk'abayibohesherejweho umunyururu w'izahabu. Uko ni 
ukwezwa k'ukuri. None rero, kubera ko kwezwa kugizwe 
no gukorana umunezero imirimo ya buri munsi, ujye 
wumvira iby'Imana ishaka ku buryo budasubirwaho. 

Italanto Zagaruriwe Nyirazo 

"Hashize igihe kirekire, shebuja w'abo bagaragu 
aragaruka, maze bamumurikira ibyo yababikije." Uwahawe 
italanto eshanu n'uwahawe ebyiri bagamye impano 
bashinzwe hamwe n'inyungu zazo. Nta shimwe babajije. 
Nta wunguka atagize icyo atangiza ubucuruzi bwe. Bakoze 
umurimo wabo gusa. Ibyo batangije byari ibya shebuja. Iyo 
Umukiza atabagirira ubuntu bajyaga guhomba bitagira 
igaruriro. 

Nyamara Umwami wacu agororera abakozi be 
nk'aho ishimwe ari imari yabo. Yishimira kubaha imigisha. 
Igihe cyose bitangiye kugira umurimo bakora, Umwami 
wacu arabitura kuko umutima we wuzuye urukundo. 

Arabashima ati "Nuko mugaragu mwiza ukiranuka, 
wakiranutse mu bike nzakwegurira byinshi, injira mu 
munezero wa shobuja." 

Uburyo bwose Umwuka w'Imana akoresha ayobora 
abantu mu byiza, bwandikwa mu bitabo byo mu ijuru, 
kandi abo akoresha bose Imana ibitaho. Nibagera mu 
bwami bw'Imana.bazashima Uwiteka babonye abantu 
bazakizwa kubera imihati yabo. Bazagira uruhare mu 
murimo w' Imana, kuko babyimenyereje bakiri ku isi. Uko 
tumeze muri iki gihe mu mico no mu byo dukora, bicurera 
uko tuzamera nitugera mu ijuru. Ingororano tuzahabwa ni 
imbaraga ikomeye n'amahirwe yockuzakorana na Kristo 
mu isi izaza. 

"N'uwahawe imwe araza aiavuga ati nari nzi ko uri 
umunyamwaga, ko usarura aho utabibye, ukanura ibyo 
utanitse: nuko ndatinya maze mpisha italanto yawe mu 
butaka; none dore ibyawe!" 

Hariho abantu benshi bashinja Imana kuba 
umukoresha utoroshye kubera ko ibasaba kuyiha ku byo 
batunze no kuyikorera. Nyamara Dawidi yaravuze ati 
"kuko byose ari wowe biturukukaho, kandi ibyawe ni byo 
tuguhayeho." 1 Ingoma 29:14. Imigisha yose umuntu abona 
mu mibereho ye yashyizweho ikimenyetso cy'umusaraba 
w'i Kalvari. Ku bw'ibyo rero kuvuga ko Imana isarura aho 
itabibye ni ukubeshya. 

Umutware ntiyajyaga guhakana ibyo umugaragu 
mubi amushinja, ariko yerekanye ko ibyo yakoze bidafite 
urwitwazo (ubwo yavugaga ati "uba warabikije imari 
yanjye muri banki, ubu nkaba nyibikuje hamwe n'inyungu 
zayo."). Wari ukwiriye kuyiha abacuruzi, nanjye naza, 
ukampana iyanjye n'inyungu yayo. Data wo mu ijuru 
ntiyikoreza abagaragu be umutwaro badashoboye, "kuko 
azi imiremeiwe yacu; akibuka ko turi umukungugu." 
Zaburi 103:14. 

"Uwahawe byinshi wese azabazwa byinshi." Luka 
12:48. Uko tugomba kumera kose turamutse dukoresheje 
neza impano zacu, Imana izabitubaza. Ndetse n'ubwo 
tutarimbuka, tuzahora twibuka iteka ingaruka z'impano 
zacu tutakoresheje. Uburyo bwose twabonye tukabupfusha 
ubusa, buzatubera igihombo cy'ibihe byose. 

Ariko iyo twiyeguriye Imana byimazeyo mu byo 
dukora kandi tukagendera mu nzira zayo, ni Yo ubwayo 
idushoboza gusohoza inshingano zacu. Nta na rimwe 
twashobora gutsindwa. Ntitugomba kuganira iby'integenke 
zacu n'ubushobozi buke. Ibyo byaba kutiringira Imana no 
guhakana ijambo ryayo. Igihe twitotomba kubera 
ibituremerera, cyangwa tukanga kwakira inshingano Imana 
iduhamagarira, tuba tuyise umutware w'ubukana, utubaza 
gukoresha ubushobozi atigeze aduha. 

Kenshi ubunebwe bw'umugaragu gito tubwita 
kwicisha bugufi. Nyaraara kwicisha bugufi nyako 
gutandukanye n'ibyo. Kwicisha bugufi si ubujiji, si 
ubushobozi buke cyangwa se kwanga inshingano ngo 
zitazakunanira. Kwicisha bugufi gukwiriye, ni ugusohoza 
imigambi y' Imana wisunga imbaraga zayo. 

Rimwe na rimwe Imana itoranya ibikoresho 
byoroheje gukora umurimo ukomeye, kuko aho intege nke 
ziri ari ho imbaraga zayo zigaragarira. Imana ntigenekereza 
nk'uko amategeko y'abantu abigenza. Imbaraga y' Imana 
ntidushyigikira igihe dukerensa impano zacu cyangwa 
twihitiramo imirimo. Tugomba kwemera inshingano Imana 
idutoranirije. Imana inezezwa n'uko twishimira imirimo 
yacu no gukorana na Yo. 

Kwamburwa Italanto 


Umugaragu w'umunebwe yavuzweho aya magambo 
ngo: "Nimuyimwake, muyihe ufite italanto cumi." 

Aha ntihavuga ingororano yo mu rubanza ruheruka, 
ahubwo ni ibihembo bitangwa muri ubu bugingo. Imbaraga 
zose zidakoreshejwe ziragabanuka, zigashira urusorongo. 
Gukora ni bwo buzima, naho ubunebwe ni urupfu. Iyo 
dukoze ibyo kwihugiraho imbaraga zacu ziragabanuka, 
amaherezo zigashira. Uwanga gutanga icyo yahawe 
amaherezo azasanga asigaye amara masa atagira icyo 
atanga. 


Ntihakagire abibwira ko bazinjira mu munezero 
w'ubwami bw'Imana igihe babaho imibereho yo 
kwihugiraho. Ntibashobora kwishimira gutura mu ijuru 
rirangwa n'urukundo rusesuye. 

Amajwi y'abamarayika n'inanga bacuranga 
ntibyabasha kubanyura. Ku munsi w'urubanza 
Umucamanza w'isi yose azabara nk’inkozi z'ibibi bamwe 
bakoze ibyo gutera waraza, bakanga inshingano kandi 
bagakora ibyo kwinezeza. 

Abantu benshi b'abakristo ku izina, bazi yuko 
abasuzugura Imana, n'abicanyi, n'abasambanyi, bakwiriye 
guhanwa. Nyamara babirengaho bakishimira gukora 
imirimo y'idini bibwira ko ari abakristo. Ariko n'ubwo baba 
bararangirije imibereho yabo mu byo kwirasanaho, 
ntibyazababuza kumera nka wa mugaragu gito uvugwa mu 
mugani watangajwe no kumva iteka bamuciriyeho ngo 
"italanto nimuyimwake." Bitiranya umunezero w'imigisha 
yabo n'icyo bakoresha iyo migisha. 

Imico yabo igaragaza ko basobanukiwe n'ingaruka 
y'iri teka ngo: "italanto nimuyimwake." Guhora bakoresha 
nabi impano bahawe bizimya imbaraga ya Mwuka 
Muziranenge. Ijambo ngo "Uyu mugaragu nta cyo amaze 
nimumujugunye mu mwijima hanze", ni nk'ikimenyetso 
cy'iteka Imana iba ishyize ku byo abantu bihitiyemo 
ubwabo. 


IGICE CYA 26 

GUHITAMO INSHUTI NYAKURI 

(Ibiri muri iki gice biboneka muri Luka 16:1-9). 

Igihe Yesu yazaga mu isi abantu bari bahuze. 
Abagabo n'abagore bari barirunduriye mu by'icyo gibe aho 
gushaka iby'igihe kizaza. Satani vatumye barangarira 
iby'ubu bugingo gusa, biba ari byo bibatwara umutima. 

Kristo yazanywe no gukuraho icyo gihe cyari 
cyarabarindagije. Yashatse ko batekereza iby'igihe kizaza 
aho gutekereza iby'icyo gihe. Yaravuze ati "Hariho 
umutunzi wari ufite igisonga cye, bakimuregaho ko 
gitagaguza ibintu bye." 

Umutunzi yari yareguriye ibye byose igisonga kibi, 
ariko baza kukimuregaho ko cyiba ibintu bye. Nuko 
aragihamagara arakibwira ati "ibyo nkumvaho ni ibiki? 
Murikira ibyo nakubikije, kuko kuva ubu utagikomeje 
kumbera mu bintu!" 

Uwo muntu yumvise ko yirukanywe ku kazi, abona 
hari ibintu bitatu agomba gukora: guhinga, gusabiriza, 
cyangwa se kwemera akiewa n'inzara. Ni ko kwibwira ati 
"ndagira nte ko databuja aribunyage ubutware bwanjye, 
nkaba ntashobora guhinga kandi nkagira n'isoni zo 
gusabiriza? Have, nzi icyo nzakora kugira ngo nimara 

kunyagwa abantu bazajye banyakira! Nuko ahamagara 
abafite umwenda wa shebuja bose, abaza uwa mbere ati 
harya databuja akwishyuza iki? Aramusubiza ati inshuro 
ijana z'amavuta ya elayo. Na we ati enda urwandiko rwawe, 
wicare vuba wandike mirongwitanu. Abaza n'undi ati harya 
wishyuzwa iki? Aramusubiza ati inshuro ijana z'amasaka. 
Aramubwira ati enda urwandiko rwawe, wandike 
mirongwinani." 

Icyo igisonga kibi cyateye abandi gufatanya na cyo 
gukora ibidakwiriye, kandi ku bwo kubyemera bibashyira 
aho bagombaga kumwakira mu ngo zabo nk'abakira 
inshuti. "Shebuja yashimye icyo gisonga kibi kuko cyakoze 
iby'ubwenge." 

Umuntu w'isi yashimagije ubuhanga bw'umuntu 
wamwibye. Ariko Kristo ntiyigeze amushima. Yakoresheje 
igikorwa cy'ibyabaye bose bazi kugira'ngo agisobanuze 
icyigisho yifuzaga kwigisha. "Ubutunzi bubi mubushakisha 
hishuti, kugira ngo nibushira bazabakire aho muzibera 
iteka." 


Umukiza yabonye yuko imirimo y'abasoresha 
n'abanyabyaha yugarijwe n'ibishuko by'umubi. Intambwe 
ya mbere mbi iroroha kandi ikamanuka vuba igana ku 
bugome bukomeye. Umugambi Umukiza yari afite 
akoresha igitekerezo cy'igisonga kibi kwari ukugha ngo 
abagarure ku mahame y'ukuri. Igihe Kristo yavugaga ayo 
magambo abasoresha bari bamuteze amatwi basobanukiwe 
n'ibikorwa byabo bibi. Uwo mugani wigishije benshi ukuri 
kw'Imana. 

Umugani waciriwe abigishwa ba Kristo. Ni bo 
bagombaga kugeza ukuri ku bandi. Ariko Umukiza 
yabwiraga n'Abafarisayo. Bagerageje kumuvuga nabi 
batnurega ko yifatanya n'abasoresha n'abanyabyaha. Ubwo 

rero kwari ugucyaha abo bamuregaga. Ibyo byabaye ku 
basoresha Kristo akabivugira mu ruhame rw'Abafarisayo, 
kwari ukugira ngo abereke inzira imwe rukumbi bari 
bakwiriye gukoresha kugira ngo bakosore amafuti yabo. 

Shebuja w'igisonga kibi yagihaye ubutunzi bwe 
afite umugambi wo kubukoresha ibikorwa by'ubugiraneza, 
ariko igisonga kibi cyarabwikoreshereje. Ni ko biri no ku 
Bisrayeli. Imana yabahaye umucyo ngo bawugeze ku 
bandi. Ariko ibyo bisonga by'Imana byakoresheje izo 
mpano mu byo kwihimbaza. Abafarisayo bakoresheje nabi 
ubutunzi Imana yabatije igira ngo bayiheshe ikuzo. 

Nta Gisa No Kuronka Ubutunzi Bw'Ibihe Byose 

Umugaragu uvugwa mu mugani yatekereje ibyo 
muri iki gihe gusa. Igihe azanyagwa umurimo w'ubusonga, 
nta cyitwa icye bwite azaba asigaranye. Ubutunzi bwa 
shebuja bwari bukiri mu maboko ye, yiyemeza 
kubukoresha icyo kumugoboka mu gihe kizaza; abona ko 
akwiriye kubuha abandi. Yabikoreye atyo kugira ngo 
yibonere inshuti zizamwakira igihe bazaba bamaze 
kumunaga hanze. No ku Bafarisayo ni uko. Gutanga 
impano z' Imana muri ubu bugingo byonyine, ni byo 
byajyaga kubahesha iby'ibihe byose. 

Kristo amaze guca uwo mugani yaravuze ati "abana 
b'iyi si ni abanyabwenge mu byo ku ngoma yabo kuruta 
abana b'umucyo." Abanyabwenge bo ku isi bakoresha 
ubwenge cyane mu byo kwirwanaho, kuruta uko abana b' 
Imana babukoresha mu murimo wayo Imana yahaye 
amafaranga abantu benshi bavuga ko ari abakristo, kugira 
ngo bafatanye na Yo guhesha umugisha ikiremwamuntu. 
Dukwiriye kugaburira abashonje, tukambika abambaye 
ubusa, tukita ku bapfakazi n'imfubyi, no kunganira abari 
mu ngorane. 

Imana ntiyigeze ivuga ko umuntu umwe agomba 
kugira ibimusagutse ngo abikoreshe iby'ubwirasi kandi 
hariho abatakishwa no kutagira icyo barya. Ibirenze ibyo 
dukeneye mu mibereho yacu twabiherewe guhesha abantu 
umugisha. Mube "abanyabuntu kandi mukunde gutanga." 1 
Timoteyo 6:18. "Nugira umunsi mukuru, ujye urarika 
abakene n'ibirema n'abacumbagira n'impumyi." Luka 
14:13. "Uzane abakene bameneshejwe ubashyire mu nzu 
yawe." Yesaya 58:7. 

Nyamara abantu benshi Imana yahaye impano 
bazihinduye ubutunzi bwabo bwite. Bubaka amazu 
bakongeraho andi, bapfusha amafaranga yabo ubusa mu 
byo kwinezeza baha inda zabo ibyo zirarikiye byose, no 
kugura ibikoresho n'imyambaro by'umwirato, naho bagenzi 
babo baheze mu buhanya. 

Gukoresha ibyo umuntu atunze mu byo 
kwihugiraho ni ukwiba Imana ikuzo ryayo, ryagombaga 
kuyigarurirwa mu byo korohereza imbabare no guhesha 
abantu agakiza. Ubutunzi abantu barundanya nta cyo 
buzaba bukimaze kuri wa munsi w'urubanza ruheruka. 
Abapfusha ubusa imibereho yabo mu byo kurundanya 
ubutunzi bw'isi, berekana ko ari abanyabwengebuke kuruta 
cya gisonga kibi. Umuhanuzi weretswe iby'uwo munsi 
w'urubanza yaravuze ati "uwo munsi abantu bazajugunya 
ibishushanyo byabo bisengwa by'ifeza n'iby'izahabu 
byacuriwe gusengwa, babijugunyire imbeba n'ubucurama." 
Yesaya 2:20. 

Nta Wukwirive Kubuzwa Gukora Ibyiza N'Uko 
Yakererewe 


Imana n'abamarayika bayo bagirira neza imbabare 
n'abanyabyaha. Wiyegurire Imana, uzashyikirana n'abo mu 
ijum. Bazakugirira impuhwe. Igihe ibintu byo ku isi bizaba 
bikuweho, abakumirizi bo ku marembo y'ijuru 
bazakwakira. 

Iby'umuntu akoresha yunganira abandi bizagira 
ingaruka nziza. Umuntu uhora akurikiza inama za Kristo 
azabona mu bikari by'Imana abo yagiriye neza n'abo 
yitangiye. Abacunguwe bazahora banezezwa no kwibuka 
abagize uruhare mu byo kubahesha agakiza. Ijum 
rizaryohera abagize icyo bakora cyo gukiza abantu. 

Uwo mugani ufite icyo wigisha abantu bose. Buri 
gihe tuba dufite uburyo bwo guhesha abantu agakiza. 
Bitinde bitebuke, ijwi umuntu atabasha kuninira rizavuga 
riti "Murikira ibyo nakubikije." 

Suzuma witonze. Ku ruhande rumwe rw'umunzani 
ushyireho Yesu n'abo yacunguye; ku mndi ruhande 
uhashyire ibyo isi ikuruza abantu. Na none ku ruhande 
rumwe ushyireho igihombo cyo kubura umutima wawe 
n'iy'abo wari guhesha agakiza; ku mndi ruhande, ku bwawe 
no ku bwa bo, uhashyire ubugingo bungana n'ubw'Imana. 
"Mbese umuntu byamumarira iki gutunga ibyo mu isi 
byose ariko akanyagwa ubugingo bwe?" Mariko 8:36. 

Ubucuti buruta ubwo ku isi bwose ni ukubana n'abo 
Kristo yacunguye. Kandi amagambo y'ishimwe aruta 
gushimwa kose ni ukuzumva Umukiza avuga ati "Nimuze 
mwebwe abo Data yahaye umugisha, muragwe ubwami 
bwabatunganirijwe." Matayo 25:34. 

Abapfushije ubusa ibyo Kristo yababikije, 
aracyabaha uburyo bwo kuronka ubutunzi budashira. 
Aravuga ati "Mwidodere imifuka idasaza, ubutunzi 
budashira bwo mu ijuru." Luka 12:33. "Wihanangirize 
abatunzi... ngo bakore ibyiza..., babe abatunzi ku mirimo 
myiza." 1 Timoteyo 6:17,18. 

Mubitse ubutunzi bwanyu ku ntebe y'ubwami y' 
Imana. Murebe ko mufite umugabane ku butunzi 
bw'akataraboneka bwa Kristo. 


IGICE CYA 27 

MUGENZI WANJYE NI NDE? 

(Ibiri muri iki gice biboneka muri Luka 10:25-37). 

Ik ihazo ngo: "Mugenzi wanjye ni nde" cyateje 
impaka z'urudaca mu Bayuda. Barebaga ko Abasamariya 
n'abatari Abayuda ari abanyamahanga n'abanzi. Ariko se 
batandukanya bate abantu bo mu gihugu cyabo bwite 
n'amoko atari amwe ari muri cyo? 

Mu mugani w'Umusamariya mwiza Kristo 
yerekanye ko ibya mugenzi wacu bitareba ubwenegihugu, 
ibara, cyangwa amoko. Mugenzi wacu ni umuntu wese 
ukeneye ubufasha bwacu, umuntu wese waremwe n' Imana. 

Igihe Umukiza yigishaga, "umwe mu bahanga mu 
by'amategeko yahagurukijwe no kumugerageza, aramubaza 
ati Mwigisha, nkore iki ngo ndagwe ubugingo buhoraho?" 
Abafarisayo bategereje bafite amatsiko icyo Umukiza 
aribusubize. Ariko Umukiza we yashatse ko uwabajije ari 
we uribusubize, ni ko kumubaza ati "Byanditswe bite mu 

mategeko? Icyo uyasomamo ni iki?" Yesu yavuze ko 
ushaka gukizwa agomba gukomeza amategeko y' Imana. 

Umuhanga mu by'amategeko aramusubiza ati 
"Ukundishe Uwiteka Imana yawe umutima wawe wose, 
n'ubugingo bwawe bwose, n'imbaraga zawe zose, 
n'ubwenge bwawe bwose; kandi ukunde na mugenzi wawe 
nk'uko wikunda." Yesu aramubwira ati "ushubije neza, 
n'ugenza utyo uzagira ubugingo." 

Uwo muhanga mu by'amategeko ajya gusubiza, 
yaciye ku mategeko y'imihango atagira ingano, maze 
yerekana amahame abiri akomeye ari yo amategeko yose 
n'ibyavuzwe n'abahanuzi bishingiyeho. Mu byo Kristo 
yigishije yagaragaje ko amategeko y' Imana 
adatandukanye; ntibishoboka ko hari uwakomeza rimwe 
ngo agomere irindi, kuko amategeko yose agendera ku 
mahame amwe. Kristo yari azi ko umuntu atakwishoboza 
kumvira amategeko. Icyashoboza umuntu waguye mu 
cyaha gukundisha Imana umutima wose no gukunda 
mugenzi we nk'uko yikunda ni uko yakwemera ubuntu bwa 
Kristo gusa. 

Uwo muhanga mu by'amategeko yacengewemo 
n'amagambo ya Kristo maze aramwemeza, ariko mu 
cyimbo cyo kwihana ibyaha bye agerageza kwerekana ko 
gukomeza amategeko biruhije. Yiringiye ko aribwijijishe 
nk'udasobanukiwe kandi ko aribwivane imbere y'abo bantu 
nk'udatsinzwe n'urubanza. 

Igitekerezo Cy'Umusamariya Mwiza. 


Umukiza amaze kwerekana ko icyo kibazo kitari 
gikomeye kubera ko nyiracyo yabashije kwibonera 
igisubizo, uwo muntu yarongeye arabaza ati "Mugenzi 
wanjye ni nde?" 

Kristo yashubije icyo kibazo avuga igitekerezo 
cy'ibyabaye kandi abari bamuteze amatwi bakaba 
babyibuka, ati "hariho umuntu wavaga i Yerusalemu 
amanuka agana i Yeriko, nuko agwa mu gico cy'abambuzi, 
baramwambura, baramukubita, barigendera bamusiga 
ashigaje hato agapfa." 

Iyo nzira umugenzi yacagamo yanyuraga mu 
kabande k'ibutumvingoma aho abambuzi bategeraga. Uwo 
mugenzi ahageze agwa mu gico cyabo, bamwambura ibyo 
yari afite, bamujugunya iruhande rw'inzira ari nk'usamba. 
Umutambyi arahaca abona iyo nkomere yigaragura mu 
maraso, ariko "arakikira arigendera." N'Umulewi na we, 
kubera amatsiko yo kumenya ibyabaye, arahagarara areba 
iyo mbabare. Yamenye icyo yari akwiriye gukora, ariko 
yiyumvisha ko atari we bireba. Na we "arakikira, 
arigendera." 

Ariko Umusamariya ahageze, ngo akubite amaso 
iyo mbabare, akora umurimo abandi banze gukora. 
"Amubonye, amugirira impuhwe, aramwegera amupfuka 
inguma, amwomoza amavuta ya elayo na vino; amushyira 
ku ndogobe ye, amujyana mu icumbi ry'abashyitsi, 
aramurwaza. Bukeye, afata idenariyo ebyiri, aziha 
nyir'icumbi ati umurwaze, kandi iby'uzatanga byose birenze 
ku byo ngusigiye nzabikwishyura ngarutse." 

Umusamariya yerekanye ko yari yarahindutse 
by'ukuri. Mu byo kuyoboka Imana no mu bikorwa, 
yerekanye ko akora ibihuje n'ibyo Imana ishaka. 

Muri icyo cyigisho nta kintu na kimwe umuhanga 
mu by'amategeko yigeze anegura. Ibitekerezo yari afite byo 
gukerensa Kristo byamuvuyemo. Nyamara ntaragatsinda 
kamere yabo yo kudakunda, ngo ashime Umusamariya 
amuvuze mu izina. Igihe Kristo yari amubajije ati "muri 
abo batatu ni nde wabaye mugenzi w'uwo waguye mu 
bambuzi?" Yarashubije ati "ni uwamugiriye imbabazi." 
Nuko Yesu aramubwira ati "genda nawe ugire utyo." 

Abafarisayo ntibashoboraga kuvuga neza 
Abasamariya. Kubera ko Abayuda banganaga 
n'Abasamariya urunuka, ni cyo cyatumye umugore 
w'Umusamariyakazi abona ko ari ibintu bidasanzwe ko 
Kristo yamusaba amazi yo kunywa. Yabwiye Yesu ati "Ko 
uri Umuyuda nkaba Umusamariyakazi, uransaba amazi 
ute?" Yohana 4:9. Mu rusengero, ntabwo Abayuda 
barakabona amagambo ahagije yo gusobanura uko banga 
Kristo yaruta kumubwira bati "ntitwavuze ukuri ko uri 
Umusamariya, kandi ko wahanzweho?" Umutambyi 
n'Umulewi basuzuguye umurimo Uwiteka yabashinze, 
basiga Umusamariya basuzuguraga ari we ufasha Umuyuda 
batagirana isano. 

Umusamariya yashohoje itegeko rivuga ngo: 
"Ukunde ...mugenzi wawe nk'uko wikunda." Ku bwo 
kwigerezaho, yafashije imbabare nk'ufasha umuvandimwe. 
Uwo Musamariya ashushanya Kristo. Igihe twari 
dushenjaguritse urupfu rutugera amajanja, ntiyakikiye ngo 
aduhiteho atureke turimbuke. Yabonye icyo dukeneye 
yishyira mu cyimbo cyacu maze apfira gukiza abanzi be. 
Yitanzeho urugero maze aravuga ati "Ibyo mbibategekeye 

kugira ngo mukundane nk'uko nabakunze." Yohana 15:17; 
13:34. 


Umutambyi n'Umulewi bibwiye ko barenze ibyo 
kwita ku mbabare batazi irambaraye iruhande rw'inzira. 
Bityo baba birengagije uburyo bw'agahano Imana yabahaye 
bwo kuyikorera bahesha umugisha mugenzi wabo. 

Imana Yagaragaie Ko Urukundo Rwayo Ari Twe 
Rushingiyeho 

Muri iki gihe hariho benshi bakora ifuti nk'iryo. 
Birengagiza rya tegeko ngo: "Ukunde mugenzi wawe 
nk'uko wikunda." Uwo murimo waribagiranye uherera mu 
bitekerezo, umuntu agapfa gukora ibimujemo. Uko ni ko 
imico yangiritse maze idini ya Kristo yerekanwa nabi. 

Benshi bareba nabi abahinduye umusaka 
urusengero rwo mu mutima. Abandi birengagiza abakene. 
Bibwira yuko bakorera Kristo umurimo ukomeye ku buryo 
batabona igihe cyo kureka ibyo bakora ngo barebe ibyifuzo 
by'abakene n'abatagira epfo na ruguru. Mu byo kwibwira 
ko bafite umurimo ukomeye, babasha no kurenganya 
abakene, bakabambura utwabo cyangwa se bakirengagiza 
ubukene bwabo. Nyamara bakarenga bakibwira ko bateza 
imbere umurimo wa Kristo. 

Benshi bareka mugenzi wabo akarwana n'amagorwa 
y'umubisha atagira gifasha. Kubera ko abiyita abagaragu b' 
Imana badafatanya na Yo, ntibakunda bagenzi babo nk'uko 
Imana ishaka, maze bikabuza abantu benshi gushima 
Imana. Ubwo bakaba bibye Imana abantu yashakaga 
kwinjiza mu bwami bwayo. 

Dushobora kuvuga ko turi abakristo, tukizera 
ijambo ry'Imana uko ryakabaye; nyamara ibyo nta cyo 

byamarira bagenzi bacu, tutabanje gushyira kwizera kwacu 
mu mibereho yacu ya buri munsi. Tubasha kuba dufite 
umurimo wo hejuru ureshya n'ijuru, ariko icyitegererezo 
cyiza cyakunganira abantu benshi kuruta imirimo yacu 
yose. 


Umurimo wa Kristo ni uwo kunganira abakene 
n'abagirirwa nabi. Abavuga ko ari aba Kristo bakwiriye 
kugira umutima w'imbabazi nk' uwa Kristo. Kuroha 
imbaraga zose ku kigaragara ko ari umurimo ukomeye, 
tukirengagiza abanyamahanga n'abakeneye gufashwa, 
ntibyemerwa n' Imana. 

Kugira kamere ya Kristo mu mutima ari byo kweza 
umutima w'umuntu, ni umurimo wa Mwuka Muziranenge. 
Idini y'ubutumwa bwiza ni Kristo mu mibereho y'umuntu, 
ihame rizima kandi rirangwa n'imirimo. Ni ubuntu bwa 
Kristo buhishurirwa mu mico kandi bukagaragazwa 
n'imirimo myiza. 

Nta wubasha gukunda Imana byimazeyo, 
atarakunda umuvandimwe we urukundo ruzira 
ubwikanyize. Ariko kugerageza gukunda abandi si byo 
byadushoboza na gato kugira uwo mutima. Igikenewe ni 
ukugira urukundo rwa Kristo. Iyo ubwikanyize buzimiriye 
muri Kristo, muri ako kanya urukundo ruhita rushibuka. 
Imico ya gikristo ishyitse igerwaho igihe ibitekerezo byo 
gufasha abandi no kubahesha umugisha bihawe icyicaro 
mu mutima w'umuntu, n'igihe umucyo wo mu ijuru wuzuye 
umutima w'umuntu kandi ukamugaragaraho. 

Uko Imana Izacira Urubanza Ba Sogokuruza 
B'Abapagani 


Niba dukunda Imana, tuzakunda n'abo Kristo 
yapfiriye bose. Gufasha abakene n'imbabare bizatworohera 
nk'uko byoroheraga Kristo igihe yagendaga agirira abantu 
bose neza. 

Ahari umutima w'urukundo n'impuhwe zo guhesha 
abanda umugisha, haboneka ibikorwa by'Umwuka 
w'Imana. Mu gihe cy'ubupagani, abagabo n'abagore 
batigeze bamenya amategeko y' Imana cyangwa ngo babe 
barigeze kumva n'iby'izina rya Kristo, bagiriraga neza 
abagaragu b' Imana. Ibikorwa byabo byerekana ko Mwuka 
Muziranenge yashyize ubuntu bwa Kristo mu mutima, 
agatuma bagira impuhwe zitagirana isano na kamere yabo 
n'ibyo bigishijwe. "Umucyo nyakuri waje mu isi ngo 
umurikire umuntu wese", wamurikiye imitima yabo; kandi 
iyo uwo mucyo witaweho, uyobora intambwe zabo ku 
bwami bw'Imana.(Yohana 1:9). 

Abafite Kristo mu mitima yabo babigaragarisha 
kubyutsa abaguye mu cyaha no guhumuriza abatagira epfo 
na ruguru. Imana ntiyemera ibyo kuronda ubwenegihugu, 
amoko, cyangwa se kunena abandi. Abantu bose ni 
umuryango umwe kubera ko Imana yabaremye kandi 
ikabacungura. Kristo yazanywe no gusenya insika zose 
zitandukanya abantu, ngo akingure ingoro y' Imana kugira 
ngo umuntu wese abone umudendezo wo kuyegera nta cyo 
yikanga. Urukundo rw'Imana ntaho rutagera. Ica ku ngoyi 
ababoheshejwe ibishuko bya Satani. Bose begerczwa 
Imana n'amaraso y'igiciro cyinshi ya Kristo. (Abagalatiya 
3:28; Abefeso 2:13). 

Dufite Amahirwe Yo Gufasha Abakeneye Ubufasha 
Bwacu Bose 


Umuntu wese ubabaye akwiriye gufashwa nta 
witaye ku myizerere y'idini arimo. Aho urwangano 
rwahawe intebe kubera amadini, urukundo mkwiriye 
kumenagura ibyo bitekerezo byo kwihenda maze 
rukarehereza abantu ku Mana. 

Dukwiriye kwita ku bakomeye n'aboroheje, abakire 
n'abakene, no kubashakira icyabahesha umunezero. 
Duturanye n'abantu bakeneye ko twagira icyo dukora cyo 
kubafasha, no kubabwira amagambo yo kubarema 
umutima. Hari abapfakazi bakeneye kunganirwa, n'imfubyi 
Kristo yashinze abantu be ngo bazakire nk'izo Imana 
yabaragije. Babasha kuba abo utazi cyangwa se ukabona 
badashimishije; nyamara ni umutungo w' Imana, kandi kuri 
Yo bafite agaciro gakomeye. Ibisonga by'Imana bishinzwe 
bene abo bantu, Imana iravuga iti "Muzabazwa abo bantu." 

Hariho benshi bahisha ko bashonje. Abo bashobora 
gufashwa n'ijambo ryiza cyangwa se kwibuka kubagirira 
neza. Abandi bafite ubukene bukomeye kandi ntibamenye 
ko hari icyo bakeimye. Abantu benshi ntibiboroheye 
kumenya ko bakeneye gukizwa. Ntibizera Imana habe ngo 
baranayiringira. Benshi muri bo bashobora kugerwaho gusa 
mu bikorwa by'ubugiraneza. Bakeneye kugaburibwa no 
kwambikwa, kugira ngo babone urukundo rwa Kristo. 

Abenshi bari mu buyobe bumva bafite isoni, kandi 
baba bageze aho basa n'abatagifite ibyiringiro. Mureke 
bene abo baterwe inkunga bafatwe ukuboko, nk'uko 
mukuru wa Petero yamufashe ukuboko igihe yarohamaga. 
Mubabwire amagambo yo kubatera ibyiringiro kugira ngo 
atume biringira Imana, kandi ahembure urukundo rwabo. 
Umuvandimwe wawe urwaye mu by'iyobokamana 

aragukeneye, nk'uko nawe wigeze gukenera urukundo 
rw'umuvandimwe wawe. Umuntu nk'uwo akeneye kumva 
amagambo y'umuntu w'inararibonye wigeze kuba 
umunyantegenke nka we, ubasha kumugirira impuhwe. 
Kumenya integenke zacu bigomba kudufasha kugira ngo 
twunganire ukeneye gufashwa. Tumukomeze nk'uko natwe 
Imana yadukomeje. 

Gusabana n'Umukiza uhoraho bishoboza ubwenge 
bw'umuntu n'ibitekerezo bye gutsinda kameremuntu. 
Mubwire uwo muntu wahabye iby'Imana ishobora byose. 
Izamwunganira. Kwiringira amategeko y'isi cyangwa 
imbaraga zayo (ibintu bitabasha kumva 
ubitakambira),ntacyo bimaze. Umuntu akeneye gufata 
ikiganza cy'ufite ubushyuhe, kandi akiringira ufite umutima 
wuzuye ubugwaneza. Mutere umuntu nk'uwo gutekereza 
ko Imana ihora iri hafi ye. Mutume atekereza ko Imana 
ibabara iyo umuntu akoze icyaha, kandi ko ihora irambuye 
ukuboko ivuga iti "Niyisunge imbaraga zanjye... ndetse 
niyuzure nanjye." Yesaya 27:5. Abamarayika bari iruhande 
rwa wa Musamariya wunganiye inkomere. Bityo rero 
Abamarayika bahora iruhande rw'abunganira bagenzi babo. 
Mubagaruremo intege mufatanije na Kristo. 

Kristo yemera ko duhura n'imbabare n'abari mu 
byago, kugira ngo ducike ku kwihugiraho. Ashaka ko 
twagira imibereho nk’iye, y’impuhwe n'ubugwaneza 
n'urukundo. Iyo twakiriye Kristo, tuba twemeye ko 
atwigisha kuzatura mu rurembo rw'Imana. 

Iyo dufatanije n'abo mu ijuru tukiri ku isi, tuba 
twimenyereje kuzabana na bo mu ijuru. Abamarayika 
bazakira abatarabayeho imibereho yo "gukorerwa, ahubwo 
yo gukorera abandi." (Matayo 20:28). Muri uwo 
mushyikirano w'akataraboneka tuhigira iby'umunezero 

w'iteka, bifurebye muri iki kibazo ngo: "Mugenzi wanjye ni 
nde?" 


IGICE CYA 28 

UKO IMANA IHEMBA ABAGARAGU BAYO 

(Ibiri muri iki gice biboneka muri Matayo 19:16-30;20:1-16; Mariko 
10:17-31; Luka 18:18-30). 

Abayuda basaga n'abatakireba ubuntu bw'Imana 
bahawe ari nta kiguzi. Abigisha babo bigishaga ko abantu 
bakwemerwa n'Imana babanje kugira icyo bakora. Kristo 
atari yabacira umugani w'abahinzi, hari icyabaye cyatumye 
abagezaho ayo mahame y'ukuri. 

Umutegetsi w'umusore yaje yiruka asanga Yesu 
aramuramutsa ati "Mwigisha mwiza, nakora iki cyiza 
kugira ngo mpabwe ubugingo buhoraho?" Umukiza 
aramubwira ati "unyitira iki mwiza? Umwiza ni umwe 
gusa. Ni Imana." Ni nk'aho aba yaramubwiye ati iyo ujya 
kumenya ko ndi mwiza, uba unyakiriye nk'umwana w' 
Imana uhagaze mu cyimbo cyayo. Yesu arakomeza ati 
"Niba ushaka kugera ku bugingo, witondere amategeko." 
Amategeko y' Imana ni yo agomba kuba ishingiro 
by'ibikorwa byose. 

Mu mvugo idakebakeba Kristo yerekana ko 
ubugingo bushingiye ku kumvira amategeko. Uko Imana 
yashakaga ko umuntu wo muri Edeni yumvira muri byose, 
agakiranuka, agakurikiza amategeko meza y' Imana, 
atunganye kandi y'ubutabera, ni ko ishaka yuko n'umuntu 
wo muri iki gihe cy'isezerano ry'ubuntu agenza. 

Uwo musore abwiwe ngo: "Witondere amategeko," 
yarashubije ati "Ni ayahe?" Kristo yavuze menshi yo mu 
mugabane wa kabiri w'amategeko cumi, nyuma 

ayabumbira muri rimwe ati "Ukunde mugenzi wawe nk'uko 
wikunda." 

Umusore yarashubije ati "Ayo yose narayitondeye, 
none icyo nshigaje ni iki?" Ku bwo guca urubanza rwa 
kimuntu, yibwiye ko afite imico itagira amakemwa. 
Nyamara yari afite ubwoba buhishwe, atinya yuko ahari 
atikiranuye n' Imana. Icyo ni cyo cyatumye abaza ati "icyo 
nshigaje ni iki?" 

Kristo aramusubiza ati "Niba ushaka kuba 
intungane koko, genda ugurishe ibyo utunze, ibivuyemo 
ubihe abakene; ni bwo uzaba ubitse ibintu by'igiciro kinini 
ma ijuru, maze uze unkurikire." Umuntu wihugiraho aba 
yica amategeko. Yesu yasuzumye uwo musore ngo arebe 
ko yihugiraho. Yari yaroroye ikigirwamana; yari yaragize 
iby'isi imana ye. Yavugaga ko yitondeye amategeko, ariko 
ntiyakundaga Imana n' abantu. Ntiyakoraga ibihuje 
n'amahame yo mu ijuru. 

Yesu Yakunze Uwo Musore W’Umutunzi 

Umuhati w'umutegetsi w'umusore wageze ku 
mutima w'Umukiza. Yesu "yaramwitegereje aramukunda." 
Kristo yabonye ko uwo musore yajyaga kuzamubera 
umukozi w'ingirakamaro. 

Ariko bwa mbere yagombaga kubanza kuzuza ibya 
ngombwa umwigishwa akeneye. Yagombaga kwiyegurira 
Imana nta cyo asize inyuma. Umukiza yahamagaye Yohana 
na Petero na Matayo na bagenzi babo, "basiga byose, 
barahaguruka, baramukurikira." Icyo ni cyo umutware 
w'umusore yabajijwe gukora. Kristo ntabaza abantu 
gutanga ibirenze ibyo yatanze. "Yahindutse umukene ku 
bwacu, kugira ngo ubukene bwe budutungishe." Uwo 
musore yagombaga kunyura aho Kristo amweretse. 

Kristo yaramushakaga; yashakaga kumutuma ngo 
abe intumwa ihesha abantu umugisha. Yaravuze ati 
"Nkurikira." Petero na Yakobo na Yohana bishimiye 
amahirwe bagize yo kubana na Kristo. Umutima w'uwo 
musore wareherejwe ku Mukiza, ariko ntiyari yiteguye 
kwemera amabwiriza yo kwitanga. Yahisemo ubutunzi 
mbere yo guhitamo Yesu,maze asubirayo afite intimba ku 
mutima. 

Yesu yaravuze ati "mbega ukuntu bikomereye 
abatunzi kwinjira mu bwami bw'Imana!" Ayo magambo 
yatangaje abigishwa ba Yesu. Na bo ubwabo biringiraga 
kubona imbaraga z'isi n'ubutunzi mu bwami bwa Mesiya. 
Baribazaga bati niba umutunzi atabasha kwinjira mu 
bwami bw'Imana, abantu baba bafite byiringiro ki? "Yesu 
arabasubiza ati, bana banjye, ni ukuri biraruhije ko 
abiringira ubutunzi binjira mu bwami bw'Imana... Nuko 
abigishwa babyumvise, barumirwa cyane." 

Amagambo y'Umukiza yagaragaje icyifuzo bari 
bafite cyo gushaka ubutunzi bw'isi no gukomera. Ku bwo 
kutitanga kwabo barashakuje bati "ubwo bimeze bityo ni 
nde ushobora gukizwa?" "Yesu arabitegereza arababwira 
ati ibyo ntibishobokera abantu, ariko ku Mana si ko biri; 
kuko byose bishobokera Imana." Mariko 10:27. 

Ubutunzi bw'umukire nta gaciro buzamuhesha mu 
ijuru. Ubuntu bwa Kristo gusa, ni bwo bubasha gutuma 
umuntu yinjira mu murwa w' Imana. Aya magambo 
akurikira abwirwa abakire kimwe n'abakene; "Kandi 
ntimuri abanyu ngo mwigenge; kuko mwaguzwe igiciro." 1 
Abakor.6:19,20. Abagabo n'abagore baramutse bizeye ibyo, 
bakoresha ubutunzi bwabo nk'uko Imana ishaka, mu byo 
gukiza abazimiye no guhumuriza imbabare n'abakene. 

Umuntu wabaswe no gukorera ubutunzi bw'isi 
ntiyumva umukene umutakira. Ariko ku Mana byose 
birashoboka. Kwitegereza urukundo rutagira akagero rwa 
Kristo, byatera umuntu wikanyiza kugira ubuntu. Byatera 
umutunzi kuvuga ati "ibyari indamu yanjye nabitekereje ko 
ari igihombo ku bwa Kristo." Abafilipi 3:7. Nta kintu na 
kimwe yakwita icye bwite. 

Petero yatekereje ibyo we na bagenzi be basize 
kubera Kristo, maze abwira Kristo ati "Dore twebweho 
twasize byose turagukurikira." Nuko abaza icyo we na 
bagenzi be bazagororerwa kubera kwitanga kwabo. 

Umukiza yamushubije ijambo ryaremye umutima 
abarobyi bose agira ati "Mu gihe cyo guhindura byose ngo 
bibe bishya, ubw'Umwana w'umuntu azicara ku ntebe 
y'icyubahiro cye, namwe muzicara ku ntebe cumi n'ebyiri, 
mucire imanza imiryango cumi n'ibiri y'Abisrayeli." Nta 
wasize inzu, cyangwa bene se, cyangwa bashiki be, 
cyangwa nyina, cyangwa se, cyangwa abana, cyangwa 
amasambu, ku bwanjye no kubw'ubutumwaa bwiza, 
utazahabwa ibibiruta inshuro ijana muri iki gihe cya none. 
Azahabwa amazu, bene se, bashiki be, ndetse na ba nyina, 
n'abana n'amasambu, uretse ko atazabura no kurenganywa; 
kandi no mu gihe kizaza ahabwe n'ubugingo buhoraho." 

Umugani Watumye Ingorane Y'Abigishwa Ba Yesu 
Ibonerwa Insinzi 

Tk ibazo Petero yabajije ngo "Tuzahembwa iki?" 
cyerekana amatwara y'abacanshuro. Abigishwa bakoraga 
batekereza kuzahembwa ibihwanye n'imirimo bakoze. Bari 
bafite inarijye na kamere yo kwishyira hejum, umwe 
yigereranya n'undi. Iyo hagiraga ugira icyo ananirwa, 
abandi bumvaga ari ikigwari. 

Kristo yabaciriye umugani werekana uko Imana 
igenza abagaragu bayo, n'umutima yifuza ko bagira igihe 
bayikorera; ni ko kuvuga ati "ubwami bwo mu ijuru 
bwagereranywa n'umuntu wazindutse kare agashaka 
abahinzi bo guhingira uruzabibu rwe." 

Abantu bashaka imirimo bari bategerereje mu 
masoko. Umuntu uvugwa mu mugani yagiye gushaka 
abakozi mu masaha atandukanye. Abo yakoresheje mu 
gitondo cya kare bemeranijwe gukorera igihembo runaka. 
Abatangiye gukora hakeye batekereje ko ubakoresha 
aribugene igihembo kibakwiriye. "Bugorobye 
nyiduruzabibu abwira igisonga cye ati hamagara abahinzi, 
ubahe ibihembo byabo. Utangirire ku ba nyuma ugeze ku 
ba mbere. Abatangiye saa kumi n'imwe baje, umuntu wese 
ahabwa idenariyo imwe." (Idenariyo cyari igiceri cy'ifeza 
kingana n'igihembo cy'umubyizi). 

Mu mirimo yo ku isi umukozi aba yiteze guhembwa 
icyo yakoreye. Ariko mu mugani, Kristo ntiyabogamiye ku 
by'abandi bakora. Uwiteka aravuga ati "erega ibyo nibwira 
si byo mwibwira, kandi inzira zanyu si zimwe n'izanjye." 
Yesaya 55:8. 

Abakozi ba mbere bemeye gukorera igihembo 
basezeraniwe, kandi baragihawe. Abatangiye nyuma na bo 
bizeye icyo shebuja yabasezeraniye agira ati "ndibubahe 
ibibakwiriye." 

Biringiye ukuri no gushyira mu gaciro bye maze 
baragororerwa, ntibahembwe ku buryo bukurikije ibyo 
bakoze, ahubwo byatewe n'ubuntu yabagiriye. 

Imana ishaka ko twayiringira, Yo itsindishiriza 
abadatunganye. Ingororano iduha ntizari zidukwiriye, 
ahubwo ni uko "ari ko yabigambiriye kera kose muri Kristo 

Yesu Umwami wacu." Abefeso 3:11. Icyo Imana ibona ko 
gifite agaciro si uko umurimo ungana cyangwa ingaruka 
zawo zigaragara, ahubwo ni umutima bawukorana. Abaje 
guhingira uruzabibu mu gihe cya saa kumi n'imwe 
bishimiye kubona umurimo; maze igihe nyir'urugo yari 
abahembye igihembo cy'umubyizi kitagabanije baratangara 
cyane. Ntibigeze bahembwa ibihembo nidi byo. Ntibigeze 
kandi bibagirwa ubugiraneza bw'uwo muntu n'igihembo 
yabahaye gisa n'ubuntu abagiriye. 

Uko ni ko bimeze ku munyabyaha uzi ko 
adakwiriye, winjira mu ruzabibu rwa shebuja saa kumi 
n'imwe. Kuba amaze igihe gito akora yibwira ko 
adakwiriye kugororerwa. Ariko akorana ibyiringiro 
yishimira amahirwe afite yo gukorana na Kristo. Imana 
yishimira guhesha icyubahiro abameze batyo. 

Uwiteka yifuza ko twaguma muri we tutabaza ibyo 
tuzahembwa. Iyo Kristo ari mu mutima, ntidukora 
nk'abacanshuro. Ni iby'ukuri koko ntitwabura kwishimira 
imigisha yadusezeranije, ariko tugomba gukora ibikwiriye 
tutitaye ku nyungu. Gukunda Imana na bagenzi bacu ni byo 
tugomba kugira nyambere. 

Akaga Kadasanzwe K'Abakozi "Bakiranuka" 

Igihe umuhinzi wese yari ahawe "idenariyo imwe", 
byababaje abakoze amasaha cumi n'abiri. Mbese ntibyari 
bikwiriye ko bahembwa ibiruta iby'abakoze isaha imwe 
gusa ku gicamunsi? Bitotombeye nyir'uruzabibu bavuga 
bati aba ba nyuma bakoze isaha imwe, none ubanganije 
natwe abahinze umunsi wosc tuvunika kandi twicwa 
n'izuba. Asubiza umwe muri bo ati mugenzi wanjye, 
sinkugiriye nabi: ntuzi ko twasezeranye idenariyo imwe? 
Ngiyo yijyane ugende. Nshatse guhemba uwa nyuma 
nkawe. Mbese hari icyambuza kugenza ibyanjye ukq 

nshaka? Cyangwa se aho igitumye undebye nabi si uko 
ngize ubuntu? Uko ni ko aba nyuma bazaba aba mbere, 
n'aba mbere bakaba aba nyuma. Kuko abahamagawe ari 
benshi, ariko abatoranijwe bakaba bake." Matayo 20:12-16; 
22:14. 


Abakozi ba mbere bashushanya abavuga ko hari 
icyo bagomba kurusha abandi kubera imirimo yabo. 
Babasha kuba barahuye n'ibibarushya byinshi 
n'ibigeragezo, bigatuma bibwira ko bagomba kurusha 
abandi icyubahiro. Iyo ibyo bashaka bitemewe barababara. 
Uko kwitotomba ntikwizihiye aba Kristo, ahubwo 
kugaragaza kutiringira Imana no kugirira igomwa 
abavandimwe babo. Iyo Uwiteka agize ubuntu baritotomba. 
Bityo bakaba berekanye ko batagirana isano n' Imana. Nta 
kintu na kimwe Imana yanga nk'umutima wo kwihugiraho. 

Abayuda bahamagawe bwa mbere ngo bajye gukora 
mu ruzabibu rw'Uwiteka bari abanyagasuzuguro. 
Ntacyabashenguraga nko kubona abanyamahanga bagira 
amahirwe nk'ayabo mu by'Imana. 

Kristo yahaye umugisha abigishwa be ngo batava 
aho bagira umutima nk'uwo. Yabonye yuko icyateza itorero 
umuvumo ari ukwigira intungane, bibwira ko ari byo 
byatuma babona umwanya mu bwami bwo mu ijuru. 
Abenshi biswe ngo barajya mbere bibwira ko baruta 
abandi. Bagira inyota yo gushimagizwa, ubundi bagaterwa 
ishyari n'uko batabogagije. Ibyo twakwirata byose biba ari 
ugutera iyahararutswe. Ingororano yose ni ubuntu. 
"Nyamara ukora, ibihembo bye ntibimuhwanira no 
guherwa ubuntu, ahubwo abyita ubwishyu. Ariko i;ero 
udakora, ahubwo akizera utsindishiriza abanyabyaha, 
kwizera kwe kumuhwanirizwa no gukiranuka." Abaroma 
4:4,5. Nta wavuga ko ingororano ari ikintu umuntu agomba 
kubona byanze bikunze. Ugomwa undi ingororano, aba 

yibagiwe ko na we ubwe yakijijwe n'ubuntu gusa. Umugani 
w'abahinzi ukangara abanyeshyari bose. Umuntu ufite 
urukundo ntaranganwa igomwa. 

Uyu mugani uraburira abakozi bose, ubabwira ko 
n'ubwo baba bakoze umurimo igihe kirekire, ariko bakaba 
bataranganwa urukundo no kubaha Imana, baba ari nta cyo 
bamaze. Abimika inarijye baba ari ibinaniramana. 
Agasuzuguro n'ubwirasi bisenya umurimo. 

Icyatuma umurimo wacu wemerwa si uko twaba 
tuwukoze igihe kirekire, ahubwo ni uko twawukorana 
ubushake no gukiranuka. Dusabwa gucika ku narijye 
burundu. Akantu gato gusa gakozwe n'uwacitse ku narijye 
karuta umurimo ukomeye usenywa no kwihugiraho. Imana 
ikunda kureba uko icyifuzo cyactu cyo gushaka Umwuka 
wa Kristo kingana, no kureba ko imirimo yacu yerekana ko 
dusa na We. Imana yita ku buryo dukunze umurimo 
n'uburyo tuwutunganya, kumta uko yita ku bwinshi 
bw'ibyo dukora. 

Kugira ngo twemerwe nk'abakozi bakorana n' 
Imana, ni uko twakwica inarijye maze urukundo rwa Kristo 
rukaba ari rwo rurangwa mu mitima yacu. Abakozi 
nyabakozi bahora biteguye gutanga no kwitanga (2 
Abakor.l2:15); ariko uwo ni umurimo ukoranwa umutima 
unezerewe. Gutekereza ko bakorana n' Imana y'icyubahiro, 
byoroshya imiruho yose, bigakomeza ubushake n'umutima. 
Ku bwo guhindurwa imfura n'uruhare bafite mu mibabaro 
ya Kristo, no gufatanya na we kugira impuhwe, bituma 
bamamaza inkuru ye inejeje, no guhesha ikuzo izina rye 
ry'icyubahiro. 

Kuki Bamwe mu Ba Mbere Bazaba Aba Nyuma? 


Ku bwo kutagira umutima wo kwamamaza Kfisto, 
benshi bagaragara ko ari aba mbere bazaba aba nyuma; 
nyamara abafite uwo mutima n'ubwo bitwa aba nyuma 
bazaba aba mbere. 

Abantu benshi biyeguriye Kristo ntibashaka uburyo 
bwo kugira ikintu gikomeye bakora mu murimo we. Bene 
abo bashukwa n'igitekerezo cyo kwibwira ko ku Mana: 
umukristo utsinda inarijye buri munsi, akagira ibitekerezo 
biboneye, akaba umugwaneza igihe bamwiyenzaho, 
agakiranuka mu byoroheje, mu rugo rwe akaba asa na 
Kristo, aba arusha agaciro umubwirizabutumwa 
w'ikirangirire mu isi yose, cyangwa se uwahowe Imana. 

Ingero Imana ikoresha isuzuma imico zitandukanye 
n'ingero z'abantu. Imana izi neza ibigeragezo umuntu 
yatsinze, bimwe abo ku isi batabasha kubona ndetse n'ibyo 
inshuti za bugufi zitigeze zimenya. Ireba mu mutima 
w'umuntu wicisha bugufi ikamenya n'integenke ze, 
n'ukuntu yihana by'ukuri ikibi yaba yarigeze atekereza. 
Ireba ibihe umuntu yaba yarakoresheje arwana n'inarijye. 
Umuntu ufite ubushake kandi akumvira Imana, ashobozwa 
kunesha na Nyir'imbaraga zose. 

Turamutse tugamkiye Kristo dufite kwizera, nta 
bwo twazakorwa n'isoni zo kubura ingororano,n'ubwo 
twaba dukoreye Imana igihe gito kandi dukora umurimo 
woroheje. Icyo umunyabwenge adashobora guhembwa, 
umunyantegenke wicisha bugufi cyane ashobora kukibona. 
Amarembo y'ijuru nta bwo yugururirwa abishyira hejuru 
cyangwa abirasi, ahubwo yugururirwa abafite umutima 
nk'uw'umwana muto. 

IGICE CYA 29 


KWITEGURA GUSANGANIRA UMUKWE 

(Ibiri muri iki gice biboneka muri Matayo 25:1-13). 

Igihe Kristo yari yicaye ku musozi wa Elayono ari 
kumwe n'abigishwa be, izuba ryari rirenze, butangiye 
kugoroba. Bari bitegeye inzu imurikiwe neza. Umucyo wo 
muri iyo nzu warabonekaga kubera ahari hakinguwe,. kandi 
hari inteko y'abantu bategereje umukwe. Umukwe yari 
yagiye kureba umugeni ngo amuzane iwe. Abari bashagaye 
umukwe bari bamumurikiye agana iwe, ahari hateguriwe 
ibirori. 


Abakobwa cumi bagendagendaga iruhande rw'inzu 
y'umukwe, buri mukobwa afite itara ryaka na peteroli mu 
icupa. Bose bari bategereje abakwe bafite ubwuzu. Ariko 
abakwe baratinze, amasaha arahita, ba bakobwa batangira 
kunanirwa maze barasinzira. Igicuku kinishye bumva 
urusaku ngo "Dore umukwe araje! nimusohoke 
mumusanganire." Abari basinziriye bahita bakanguka 
barahaguruka. Babona abakwe baraje, bamurikiwe kandi 
bizihijwe n'indirimbo z'urufaya. Abakobwa cumi batangira 
gucana amatara; nyamara batanu bari bibagiwe gushyira 
peteroli mu macupa yabo. Ntibari bibwiye ko umukwe 
aributinde, bituma batitegura ibyabatungura. Binginga 
bagenzi babo bababaye bati "nyamuneka nimuduhe kuri 
peteroli yanyu kuko amatara yacu azima. Ariko abakobwa 
batanu bari bamaze gucana amatara yabo nta yindi peteroli 
bari basigaranye, ni ko kubasubiza bati nta bwo yadukwira 
twese, ahubwo nimujye mu bacuruzi, muyigurire." 

Igihe bari bagiye kugura peteroli, abakwe baba 
barabasize, abakobwa batanu bari bafite amatara yaka 
binjirana n'umukwe, maze urugi rurakingwa. Abakobwa 

b'abapfu bageze ahabera ibirori, uhagarikiye ibirori aravuga 
ati "simbazi." Nuko bahera hanze bumiwe, muri icyo 
gicuku. 


Uko Igitekerezo Gisobanurwa 

Kristo yatekerereje abigishwa igitekerezo 
cy'abakobwa cumi yerekana uko itorero rizaba rimeze 
mbere yo kugaruka kwe. Hariho abantu b'uburyo bubiri 
bavuga ko bategereje shebuja. Bitwa abakobwa cyangwa 
abari, kuko bavuga ko bafite kwizera. Amatara ashushanya 
ijambo ry'Imana (Zaburi 119:105). Amavuta ni ikimenyetso 
cya Mwuka Muziranenge. Umuhanuzi Zakariya yaravuze 
ati "Mbona igitereko cy'itabaza... n'amatara arindwi yo kuri 
cyo; kandi ayo matara ari hejuru ya cyo yose, itara ryose 
ryari rifite imiheha irindwi. Kandi impande zombie hari 
imyerayo ibiri.... Nuko mbaza Marayika nti ibyo 
bisobanurwa bite?... Aransubiza ati ngiri ijambo ry'Imana: 
Si ku bw'amaboko kandi si ku bw' imbaraga, ahubwo ni ku 
bw'Umwuka wanjye, ni ko Uwiteka Nyir'mgabo avuga.... 
Ndongera ndamubaza nti ariya mashami y'imyerayo abiri, 
ari impande zombi z'imibirikira y'izahabu uko ari ibiri 
akikamuramo amavuta asa n'izahabu asobanurwa ate? 
Aransubiza ati aba ni ba bantu babiri basizwe amavuta, 
bahora bahagaze imbere y'Umwami w'isi yose." Zakariya 
4:1-14. Umwuka w' Imana avugira mu ruhame 
rw'intungane zihora imbere yayo abwira abantu b' Imana ko 
ubuntu bwayo bwonyine ari bwo bushobora guhindura 
ijambo ry'Imana itara rimurikira umuntu. 

Abakobwa cumi bose bagiye gusanganira umukwe. 
Bose bari bafite amatara n'amacupa ya peteroli. Mu gihe 
runaka abo bakobwa basaga n'aho badafite itandukaniro. 
Uko ni ko itorero rigomba kumera mu gihe cyo kugaruka 
kwa Kristo. Abo mu itorero bose bazi Ibyanditswe. Bose 
bahamya ko Kristo agiye kugaruka. Ariko mu gihe cyo 

gutegereza, hacamo igihe cyo kugerageza kwizera kwabo; 
urusaku rwakumvikana ngo "Dore Umukwe araje," 
wasanga benshi badafite peteroli mu matara yabo. Bene 
abo ntibagira Mwuka Muziranenge. 

Ukuri kutagendana n'Umwuka w' Imana 
ntigushobora kweza umutima w'umuntu. Umwuka w' 
Imana adakoresheje uko kuri ntikwashobora guhindura 
ingeso z'umuntu n'ubwo yaba amenyeranye na Bibliya. 
Abagabo n'abagore badafite Umwuka w' Imana 
ntibashobora gutandukanya ukuri n'amafuti, kandi ibyo 
bibasha kubagusha mu bishuko. 

Abantu bagereranywa n'abakobwa b'abapfu nta bwo 
ari indyarya. Bageza ukuri ku bantu kandi bakita ku 
bakwemera; ariko bo ntibemere gukoreshwa na Mwuka 
Muziranenge. Ntibaguye ku Rutare ngo bemere ko 
rumenagura kamere yabo ya kera. (Reba Matayo 21:44). 
Banyuzwe n'umurimo udashyitse. Ntibagiranye 
umushyikirano n' Imana maze bituma batamenya 
kuyiringira. Umurimo bakorera Imana wasubiye inyuma 
uba ku izina gusa. Pawulo avuga ko "mu minsi y'imperuka 
hazaza ibihe birushya; kuko abantu bazaba bikunda... 
bakunda ibibanezeza aho gukunda Imana, bafite ishusho yo 
gutungana ariko bagahakana imbaraga zako." 2 Timoteyo 
3:1-5. 


Bene abo bantu ni bo babona bicika bakavuga bati 
ni amahoro nta kibi kiriho. Iyo abantu batewe ubwoba no 
gucogora kwabo, binginga abandi ngo babahe icyo babura; 
ariko mu by'iyobokamana si ko bimeze. Nta muntu ubasha 
kurihirira undi icyo abura. Imico ntitiririkanywa. Nta 
wakwizera Imana mu cyimbo cy'undi, cyangwa ngo 
yakirire undi Umwuka w' Imana. "Gukiranuka kwa Nowa, 
na Daniyeli na Yobu kwakiza ubwabo bugingo gusa." 
Ezekiyeli 14:20 

Imico y'umuntu igaragarira mu byago. Igihe ijwi 
ryumvikanaga mu gicuku rivuga ngo "dore umukwe araje," 
maze abakobwa bari basinziriye bagakanguka, ni bwo 
abiteguye bagaragaye. Bose baratunguwe; nyamara bamwe 
bari biteguye ariko abandi batiteguye. Bityo akaga nikaza 
gitunguro, igihe urupfu ruzaba rubagera amajanja, ni bwo 
ababeshejweho n'ubuntu bazagaragara. Gusuzuma 
gukomeye guheruka kuba mu gihe cyo kurangira 
kw'imbabazi, igihe umuntu aba atagishobora guhabwa icyo 
akeneye. 

Abagereranywa n'abakobwa cumi bose bavuga ko 
ari abakristo. Bose bafite izina n'itara kandi bavuga ko 
bakorera Imana. Bose bagaragara ko bategereje kubona 
Kristo agarutse. Nyamara abagereranywa na batanu 
ntibiteguye. Bazatangara bashobewe, igihe bazaba 
babujijwe kwinjira mu nzu y'ibirori. 

Kuki Hariho Ahazakorwa N'Isoni Ku Munsi 
W'Urubanza? 

Ku munsi uheruka benshi bazaba baburana 
kwemerwa mu bwami bwa Kristo bazavuga bati "twicaraga 
imbere yawe tukagaburirwa, ndetse Ukigishiriza mu nzira 
z'iwacu." Luka 13:26. Bazavuga bati "Nyagasani, 
ntitwahanuraga mu izina ryawe, ntitwirukanaga 
abadayimoni mu izina ryawe? ntitwakoraga ibitangaza 
byinshi mu izina ryawe?" Ariko azabasubiza ati "Sinigeze 
kubamenya, nimumve imbere." Matayo 7:22,23. 
Ntibagiranye umushyikirano na Kristo muri ubu bugingo; 
ku bw'ibyo rero ntibashobora kumenya imvugo yo mu 
ijuru. 


Amagambo ateye agahinda kurusha andi yose, ni 
aya y'akaga avuga ngo: "Sinigeze kubamenya." Kugirana 
umushyikirano n'Umwuka w' Imana mwagiye mukerensa, 

ni byo byonyine byajyaga kubaha umwanya mu birori 
by'ubukwe. Ntimushobora kuzagira uruhare muri bwo. 
Umuntu ufite umutima wagushijwe ikinya n'iby'isi 
ntashobora gukunda kunezezwa n'ubwo bukwe cyangwa 
kubwishimira. Mwivukije ijuru kubera ko mwanze 
kugirana umushyikirano na ryo. 

Amatara y'abakobwa b'abanyabwenge ntiyigeze 
azima muri iryo joro ryo kuba maso. Ni yo yabamurikiye 
mu birori by'ubukwe. Bityo n'abakurikira Kristo bakwiriye 
kumurikira abari mu mwijima. Iyo ijambo ry'Imana 
rikoreshejwe na Mwuka Muziranenge rihinduka umucyo 
n'imbaraga yo guhindura abaryakiriye. Iyo bakiriye 
amahame y'ijambo ry'Imana, Mwuka Muziranenge ashyira 
mu mitima yabo imico y' Imana. Umucyo w'icyubahiro 
cyayo, n'imico yayo, birabagiranira mu bantu bayo, maze 
bakamurikira inzira igana mu rugo rw'Umukwe, mu murwa 
w' Imana, ku meza y'ubukwe bw'Umwana w'Intama. 

Umukwe yaje mu gicuku. No kugaruka kwa Kristo 
kuzaba igihe ibitekerezo by'isi bizaba bicuze umwijima. 
Satani azakoresha imbaraga ze zose n' "ubuhendanyi bwose 
bwo gukiranirwa." 2 Abatesaloniki 2:9,10. Umurimo wa 
Satani ugaragarira mu nyigisho ze z'ubuhakanyi zitagira 
ingano no mu buyobe bwo muri iyi minsi ihenika. Nta bwo 
ajyana mu bubata ab'isi gusa, ahubwo ubuhendanyi bwe 
buyobya n'amatorero yiyita ko ari ay'Umwami wacu. 
Ubuhakanyi bukomeye buzakomeza kubudika 
nk'umwijima wa mugicuku. Ku bantu b' Imana rizaba ijoro 
ryo kugeragezwa, ijoro ryo gutotezwa bazira ukuri. Ariko 
muri iryo joro ry'umwijima w'iby'iyobokamana, umucyo w' 
Imana uzamurika. Imana irabwira buri muntu wayo iti 
"Byuka urabagirane, kuko umucyo wawe uje, kandi ubwiza 
bw'Uwiteka bukaba bukurasiye. Dore umwijima uzatwikira 
isi, umwijima w'icuraburindi uzatwikira amahanga; ariko 

Uwiteka azakurasira, kandi ubwiza bwe 
buzakugaragaraho." Yesaya 60:1,2. 

Umwijima wo kutamenya Imana utwikiriye isi. 
Abantu bafashe imico y' Imana uko itari kandi 
bayisobanura nabi. Muri iki gihe ubutumwa bwayo 
bukwiriye kwamamazwa, ubutumwa bumurikira abantu 
kandi bufite imbaraga yo gukiza. Imico y' Imana igomba 
kumenyekanishwa. 

"Yewe muntu uzanye inkuru z'ibyiza i Yerusalemu, 
rangurura cyane ijwi ryawe, rirangurure witinya; ubwire 
imidugudu y' i Buyuda uti dore Imana yanyu." Yesaya 
40:9. ' 


Abategereje ko Umukwe aza bakwiriye kubwira 
abantu bati "Dore Imana yanyu." Imirasire iheruka 
y'umucyo wuje impuhwe,n'ubutumwa bw'imbabazi 
buheruka bukwiriye kubwirwa ab'isi,ni ibyo 
kubagaragariza urukundo rw'Imana n'imico yayo. Abana b' 
Imana bakwiriye kugaragaza icyubahiro cyayo, ngo 
berekane icyo ubuntu bw'Imana bwabamariye. Zuba ryo 
gukiranuka agomba kumurikira ab'isi abikoresheje 
amagambo y'ukuri n'ibikorwa bitunganye. 

Kristo yaje mu isi kugira ngo ayimurikire. "Yasizwe 
amavuta y'imbaraga n'aya Mwuka Muziraneuge, akagenda 
agirira abantu neza" (Ibyakozwe 10:38), "akabwiriza 
abakene ubutumwa bwiza." Yaravuze ati "Yantumye 
gukiza abafite imitima imenetse, kumenyesha imbohe ko 
zibohorwa no guhumura impumyi, no kubohora 
ibisenzegeri." Luka 4:18,19. 

Uwo ni wo murimo yategetse abigishwa be agira ati 
"Mube ari ko mumurikira abantu, kugira ngo babone 
imirimo yanyu myiza maze bahimbaze So wo mu ijuru." 

Matayo 5:16. "Ugaburire abashonje, uzane abakene 
bameneshejwe ubashyire mu nzu yawe.... Ubwo ni bwo 
umucyo wawe uzatambika nk'umuseke." Yesaya 58:7,8. 
Bityo no mu ijoro mu by'iyobokamana icyubahiro cy' 
Imana kizamurikira mu itorero ryayo. Ahatuzengurutse hari 
abakene n'abatagira shinge na rugero. Ni umurimo wacu 
kubafasha tubunganira mu magorwa no mu buhanya. 
Dukwiriye kugaburira abashonje, kwambika abambaye 
ubusa, no gucumbikira abatagira aho baba. Ndetse tugomba 
no gukora ibirenze ibyo. Umkundo rwa Kristo rwonyine ni 
rwo rushobora gutuma umutima unyurwa. 

Igihe Kristo yakizaga abarwayi, yabarambikagaho 
ibiganza. Uko ni ko natwe tugomba kwegerana n'abifuza ko 
twabunganira. Hariho abantu benshi batakigira ibyiringiro. 
Nimwongere mubamurikire. Nimubabwire amagambo 
y'iremamutima. Nimubasabire. Nimusomere ijambo 
ry'Imana abakeneye umutsima w'ubugingo. Abenshi bafite 
inguma ku mutima zidashobora kuvurwa n'ab'isi. 
Nimubabwire yuko I Geleadi hari umuti womora inguma 
kandi ko hari n'Umuganga. (Reba Yeremiya 8:22). 

Gusukwa Guheruka Kwa Mwuka W’Imana 

Umucyo ni umugisha rusange, usuka ubutunzi 
bwawo ku isi y'indashima kandi yangiritse. Uko ni ko na 
Zuba ryo gukiranuka ameze. Isi yose, itwikiriwe 
n'umwijima w'icyaha n'umubabaro, ikwiriye kumurikirwa 
n'ubwenge bw'urakundo rw'Imana. Abantu bose hatabuze 
n'umwe bakwiriye kumurik ir wa. Ubutumwa bw'imbabazi 
bukwiriye kujyanwa ku mpera z'isi. 

Ariko nta muntu ushobora kwihindura 
umutwaramucyo w' Imana. Urukundo rw'Imana rushyirwa 
mu mitima y'abantu ni rwo rubashoboza kumurika no 
kurabagiranira mu bikorwa byiza. Imana si yo yanga ko 

ubutunzi bwayo bugera ku bantu. Abantu bose babishatse 
bashobora kuzuzwa Umwuka w' Imana. 

Umuntu wese abasha kuba umuyoboro Imana 
ikoresha igeza ubutunzi bw'ubuntu bwayo ku bantu. Nta 
cyo Kristo yifuza cyane cyahwana n'abantu bageza imico y' 
Imana ku b'isi. Nta cyo isi ikeneye cyane cyahwana 
n'urukundo rw'Umukiza rugaragarizwa mu bantu. 

Idini ya Kristo si ukubabarira ibyaha gusa, ahubwo 
ni ugukuraho ibyaha byacu, aho bivuye hakuzuzwa ubuntu 
bwa Mwuka Muziraneuge. Idini ya Kristo ni ukwishimira 
Imana. Ni umutima utarangwamo inarijye ahubwo uheshwa 
umugisha n'uko Kristo awutuyemo. Icyubahiro no kuzura 
kw'inama y'ubutumwa bwiza bisohorezwa mu mibereho 
y'umuntu. Kwemera Umukiza bihesha umuntu amahoro 
asesuye, urukundo rutagajuka n'ubwishingizi bushyitse. Iyo 
imico ya Kristo igaragarijwe mu mibereho y'umuntu, 
byerekana koko yuko Imana yohereje umwana wayo mu isi 
kugira ngo ayibere Umukiza. 

Kristo ntategeka abamukurikira kumaranira 
kumurika. Aravuga ati mureke umucyo wanyu umurike. 
Nimukuraho inkomyi, umucyo uzamurika maze umwijima 
uhunge. 

Iyo icyubahiro cy'Imana kigaragarijwe mu bantu, 
ijuru ryigira hafi. Iyo Kristo ari mu mitima y'abantu 
barangwa n'icyubahiro cye. Iyo abakijijwe bashima Imana, 
bihesha Nyir'ubuntu icyubahiro. 

Kristo azaza mu cyubahiro cye, mu cyubahiro cya 
Se, no mu cy'abamarayika baziranenge. Iyo isi iri mu 
mwijima, intungane zo ziba ziri mu mucyo. Intungane ni zo 
zizabanza kubona umucyo we igihe azaba agarutse. Igihe 
inkozi z'ibibi zizaba zihunga Kristo, abamukurikira bazaba 

bishima. Yababereye mugenzi wabo wa buri munsi 
n'inshuti bamenyeranye. Umucyo w'ubwenge 
bw'icyubahiro cy'Imana uboneka mu maso ha Kristo 
ugaragarizwa muri bo. Icyo gihe bazaba bishimiye 
icyubahiro kidahugana cy'Umwami wabo. Bazaba biteguye 
kunga ubumwe n'abo mu ijuru, kuko bafite ijuru mu mitima 
yabo. 


Bazajya gusanganira Umukwe bishimye bavuga 
bati "Iyi ni yo Mana yacu twategerezaga, ni yo izadukiza." 
Yesaya 25:9. 

"Ubukwe bw'Umwana w'Intama burasohoye, 
umugeni we ariteguye.... Hahirwa abatorewe ubukwe 
bw'Umwana w'Intama." Ibyahishuwe 19:7,9. 

